
अपनी गल्ल 


मिगी बचपुनें थमां गै लूर-लूर फिरने दा चस्का हा। मेरे चचेरे भ्राऽ, 
जमाती जां साथी अपने सरबन्धियें दे घर जन्दे तां अ'ऊं बी उन्दे कन्ने टुरी 
पौंदा। बगानै घर जाइयै अ'ऊं एह दिक्खदा जे उन्दा साढे प्रति बतीरा कनेहा 
ऐ। ओह्‌ साढ़े औने उप्पर किन्ने खुश न। फ्ही अ'ऊं जित्थें जंदा अ'ऊं एह 
बी {दिक्खदा जे साढ़े घर जां साढे ग्रां दी जीवन शैली ते उन्दी तरज-ए जिन्दगी 
इक खास फर्क केह ऐ। अ'ऊं एह बी जानने दी कोशश करदा जे साढे ग्रां 
दे लोकें दी सोच इच ते दूएं ग्रां दे लोकें दी सोच इच केह फर्क ऐ। 


मिगी घर-घर, ग्रां-ग्रां दी रैहत-बैहूत दा अध्ययन करने दा शौक जन पेई 
गेआ। अ'ऊं जिस बी ग्रां जन्दा उस ग्रां दे घर-कोठें बावलियें दी कंधे इच 
जड़ी दी मूर्ता दिक्खने, ग्रांऽ दे देहरें इच प्रतिष्ठित मोहरें, सिम्बें जां मूर्तियें 
गी दिक्खने इच मती रूचि दस्सदा। 


अ'ऊं सतमी इच पढ्दा हा जे मेरे पिता जी दे जीवन इच इक बड्डा 
तूफान आया। उननें गी ग्रां छोडिये मक्खू कलोनी इच डेरा जमाना पेआ। में 
सतमीं पास कोती ते फ्हीं अ'ऊं बी उन्दे पिच्छे मक्खू जाई पुज्जा। उत्थें बी 
मेरे जमाती मेरे साथी बने। फ्ही अ'ऊं पढ़ने गी फिरोजपुर गेआ तां मेरे जमाती 
मिगी बी अपने ग्रां-ग्रां फेरन लगे। इत्थें मिगी डोगरें ते पंजाबियें दी लोक 
मानसकता दा अध्ययन करने दा मौका मिलेआ। मिगी बझोआ जे पंजाबी मते 
मेहनती न। 

सन 1956 इच मेरी नियुक्ति हाई स्कूल हीरा नगर इच होई। इत्थें बी 
मिगी मेरे साथियें मिंगी इक-इक ग्रां दस्सेआ। इ'यां गै अ'ऊं चनैनी, रियासी 
टिकरी, चढ़ेआई इच नौकरी करदे डुग्गर दे मते ग्राएं इच फिरेआ। इ "नें फेरे- 
फराटे कन्ने पता नेई मिगी की इक दिव्य आनन्द दी अनुभूति होन लगी। औखे 

प्हाडे, जंगल जाडे, नदी, नाले इच फिरने कन्ने मिगी बझोन लग्गा जे एह मेरे 
लेई खुल्लियां कताबां न। 


सन 1976 इच मेरी नियुक्ति डिग्री कॉलेज कठुआ होई । इत्थें नौकरी 
दरान मिगी परिचर्चाएं, सेमीनारें, ते कायशालाएं इच हिस्सा लेन अपनी रियासत 
थमां बाहर दूए राज्यें इच जाना पेआ, फ्ही डिग्री कॉलेज उधमपुर, एमं.ए.एम 
कॉलेज जम्मू, कॉलेज आफ एजुकेशन जम्मू, महिला कॉलेज उधमपुर इच 
नौकरी दरान अ'ऊं केई राज्यें दे शिक्षा संस्थानें इच गेआ। उत्थें बी मेरा बतीरा 
उ'ये जेहा रेहा। में ग्रां-ग्रां दे थाहर प्रान्त-प्रान्त दे लोक जीवन, लोक 
मानसकता, लोक संस्कृति गी अपने अध्ययन दा विशे बनाया। अपनी पत्नी दे 
आग्रह उप्पर में उसगी देसै दे केई तीरथ स्थानें उप्पर लेत्ता। इस कन्ने उस 
दी धार्मक-भावनाएं गी इक नमां बल मिलेआ ते मिगी थाहर-थाहर दे मंदर- 
स्थापत्य दा अध्ययन करने दा अवसर मिलेआ। 


~ 


में देसै दे मते प्रान्ते दी जातरा करिये इक्कै निश्कर्श कड्ढेआ जे मेरा 
देस म्हान ऐ, मेरे देसे दी संस्कृति म्हान ऐ, मेरे देसै दे लोक म्हान न। मेरे 
देसै दे प्हाड़ म्हान न, मेरे देसै दी नदियां म्हान न, मेरे देसै दी धरती पवितर 
ऐ, मेरे देसै दी संस्कृति रंग-बिरंगी ऐ। 


मेरे मन इच एह गल्ल बार-बार आई जे में देसै दे दर्शन जिस रुप इच 
कीते न उसदी चर्चा कताब दे रूप इच डोगरी दे पाठकें गी भेंट करां। जातरा- 
दरान मिगी जेहडे अनुभव होए उसदी जानकारी सारें गी देआं। 


जित्थें तक्कर कताब दे सिरलेख दा सरबन्ध ऐ, एह में अपने दोस्तें दे 
एह आक्खने उप्पर रक्खेआ जे मेरे पैरें इच 'जातरा-चक्र' न। 


इस कताब दी खूबियें ते खामियें दी जे विद्वान लोक समीक्षा लिखन 
तां अ'ऊं उन्दा अनुगृहीत होंङ। 


इस पोथी दी प्रूफ रीडिंग लेई भाशा विज्ञान दे शोधार्थी श्री यशपाल निर्मल 
हुन्दा मता-मता धन्नबाद्‌। 


शिव निर्मोही 

जातरा-सूची 


दक्खन-भारत जातरा 
उत्कल-जातरा 
गंगा-सागर जातरा 


काठमंडु जातरा 


मुम्बई जातरा 


नासिक जातरा 
अहमदाबाद जातरा 


पावागढ़ जातरा 


` सोमनाथ जातरा 


कच्छ जातरा 
माऊंट आबू जातरा 


हल्दी घाटी जातरा 


_पालिताना जातरा 


बृज मंडल जातरा 


पुश्कर जातरा 

चितौड़गढ़ जातरा 
जयपुर जातरा 
काशी जातरा 
मगध जातरा 
प्रयागराज जातरा 
अयोध्या जातरा 
उज्जैन जातरा 
उतरांचल जातरा 
मंसूरी जातरा 


कुमाऊं जातरा 


शिमला जातरा 


मणि-महेश जातरा 
कुल्लू-मनाली जातरा 
अमरनाथ जातरा 


पैगांग जातरा 


CC-0. Nanaji Deshmukh Library, BJP, Jammu. Digitized by eGangotri 


1. दक्खनभारृत जातका 


सरकारी कॉलेज आफ एजुकेशन जम्मू इच नौकरी दरान मेरी दोस्ती 
'फलासफी दे प्रोफसर डॉ० देवराज वाली हुन्दे कन्ने इन्नी बधी जे अस दमै 
जम्मू इच अयोजत साहित्यक ते सांस्कृतक कार्यक्रमे इच किट्ठे हिस्सा लैन 
जान लगे। 


डॉ० वाली उ'नें दिनें “भाषा संगम' नांऽ दी इक संस्था दी जम्मू-कश्मीर 
शाखा दे प्रधान हे। इस संस्था दा हैड-आफिस इलाहाबाद इच हा। कोई 
प्रोफसर प्रसाद नांऽ दे इक सज्जन इसं संस्था दे संचालक हे। 


इस संस्था नै जम्मू इच बी सन 1988 इच त्रै रोजा इक सेमीनार 
आयोजित कीता। इस इच हिस्सा लैन तमिलनाडु थमां बी बीह दे करीब 
विद्वान जम्मू आए। जम्मू दे इस सेमीनार इच गै एह घोशना कीती गेई जे 
इस संस्था दा अगला कार्यक्रम तमिलनाडु दे कुसै शैहर इच कीता जाग। अ'ऊं 
जम्मू दे सेमीनार इच डॉ० वाली हुन्दे कन्ने-कन्ने रेहा इस लेई तामिलनाडु दे 


. केई विद्वानें कन्ने मेरा बी परिचे होई गेआ। 


इस सेमीनार दे इक साल बाद डा० वाली होर मिगी मिले ते आक्खन 
लगे जे भाषा संगम दा अधिवेशन इस बरै तिरु चिरा पल्ली (तामिलनाडु) 
इच दिसम्बर म्हीने दे खीर इचं आयोजत होआ करदा ऐ। इस इच हिस्सा लैन 
तुसें बी मेरे कन्ने चलना होग। में दकखन-भारत दी जातरा दा पैहलें गै मन 
बनाये दा हा, इस लेई में हामी भरी दित्ती। 


दिसम्बर म्हीनै वाली साहब नै मिगी सनाया जे सेमीनार दियां तित्थां 29, 
30 ते 31 दिसम्बर 1989 निश्चत होईआं न। में अपने कन्ने तुन्दी बी रिजर्वेशन 
करोआई लैत्ती ऐ। असें 24 दिसम्बर गी त्रकालें जम्मू रेलवे स्टेशन थमां प्रस्थान 
करनां ऐ, इस लेई तुसें तेआर रौहनां। 

24 दिसम्बर गी अ'ऊं पैंथल थमां तेआर होइये जम्मू लेई चली पेआ। 
उ'नें दिनें मेरा डेरा चाँद नगर जम्मू इच हा। में संजा छे बजे अपना झोला 
चुक्केआ ते सड्कै पर आई गेआ। रस्ते इच गै मिगी वाली साहब बी मिली 
गे। अस दम मेटाडोर उप्पर बैठे ते 6.30 बजे रेलवे स्टेशन आई गे। साढ़ी 
रेल सिद्धे मद्रास जानी ही। जि'यां मै रेल प्लेट-फार्म उप्पर लग्गी अस अपनी 
जोगी इच गे ते असें अपने-अपने स्लीपर मल्ली ले। साढ़ी बोगी इच बारामुला 
कश्मीर थमां आए दे करीब नीह. जातरी होर बी बैठे दे हे। ओह्‌ चालियें दिनें 
लेई धार्मक यात्रा आस्ते प्रस्थान करै दे हे। उन्दे कन्ने जेहड़े धार्मक नेता हे 
ओह्‌ मते गालड़ ते कट्टरपंथी हे। ओह्‌ उ'नेंगी जातरा सरबन्धी मतियां गल्लां 
समझा करदे हे। 


करीब रातीं दे नौ बजे साढ़ी रेलगड्डी रवाना होई। अस पठानकोट, 
जलंधर, लुधियाना, संगरुर ते झाखल थमां होंदे होई दो बजे दिल्ली पुज्जे। 
दिल्ली साढ़े कैबिन इच ओम प्रकाश राघव नांऽ दा इक मरीज बी आई गेआ। 
ओह्‌ लकबे दा मरीज हा। ओह्‌ अपना इलाज 'करोआन मद्रास जा करदा हा। 
उस कन्ने उसदे दो पुत्तर ते इक भ्राऽ हा। 


~ 


25 दिसम्बर गी साढी ट्रेन सवेरे चार बजे दिल्ली थमां रवाना होई। अस 
मथुरा, आगरा, झांसी थमां होंदे होई पैहलें ग्वालियर ते फ्ही बड्डलै अट्ठ 
बजे भोपाल पुज्जी गे। साढ़ी रात मती शैल लंघी। मिगी नमें थाहर दिकखने 
दी ललक ही इस लेई जेहडा बी स्टेशन औंदा अ'ऊं उटिठये बेही जन्दा। 


26 दिसम्बर गी 8.30 बजे दे करीब अस भोपाल थमां रवाना होए। 
अगला सफर मता गै सुहाना हा। में पैहली बारी सतपुड़ा ते अरावाली दिय 
प्हाडियां दिव्यां । रस्ते इच घने जंगल बी दिक्खे। नर्मदा घाटी दे दक्ख मिगी 
मते आकर्शक बझोए। एह सारा प्हाड़ी खेत्तर हरा-भरा हा। इस थमां अग्गे 
पंजाह्‌ किलोमीटर दा इलाका खाली-खाली ते बंजर बझोआ। अस उत्थुआं द 
गुजरा करदे हे तां किश स्थानी लोक बी साढ़ी बोगी इच आइयै बेही गे। उ 
असेंगी बावा तुलसी डाकू दियां केई रोमांचक कहानियां सनाइआं। उ नें असेंगी 
प्हाडी शिखर उप्पर बने दा ओह्‌. मंदर बी दस्सेआ जित्थें ओह्‌ अपने सारि 
कन्ने रौहन्दा हा। खीर सन 1967 दे करीब पुलीस नै उसगी घेरेआ ते गोली 
मारी दित्ती। उन्दियां कत्थां सुनदे-सुनदे अस बेतुल पुज्जी गे। रस्ते इच असँ 

तेंदू दे केई बुहूटे दिक्खे। स्थानी लोकें असेंगी सनाया जे एह बूट्टा बड़ा फायदे 
दा ऐ। इसदे पत्तर बीड़ी बनाने दे कम्म औंदे न। फ्ही अस अग्गें गी बद्धदे 
गे। साढी ट्रेन प्हाड़े थमां गुजरा करदी ही। ट्रेन नै पंज सुरंगा टप्मियां ते फ्ही 
अस खुल्ले खेत्तरें दे दक्ख दिक्खदे दपैहरीं दो बजे दे करीब आमला स्टेशन 
इच पुज्जे। इत्थें में दैनिक भास्कर नांऽ दा इक अखबार खरीदेआ। जम्मू- 
कश्मीर दे बारे इच इस इच इक गै खबर ही जे 27 दिसम्बर 1989 गी नमां 
मंत्री मंडल सौगंध चुकग। खबर पढ़िये अ'ऊं किश हस्सी गै पेआ। नमें चेहरे 
पर बतीरा उ'यै पराना। 

आमला पुज्जिये असें दिक्खेआ जे रस्ते इच असें जेहिड़यां लाल ते 
काली मिट्टी दियां चट्टानां दिक्खियां हियां ओह्‌ हुन गायब हियां। मौसम 
इच बी फर्क हा। जेहड़ी असें रस्ते इच धुंद दिक्खी ही ओह छटोई गेदी ही। 
सूरज दियां किरणां बोगी इच बी पुज्जा करदियां हियां। उन्दे कन्ने असेंगी किश 
गरमैश जन बझोन लगी। 


मिगी आमला ते जम्मू दा इलाका इक्कै जेहा बझोआ, निक्के-निक्के ग्रां, 
ग्रा.इच निकके-निक्के घर। खेत्तरें इच चरा करदे, मवेशी, उन्दे कन्ने हांका 
मारदे चरवाहे सब किश अपना जनेहा गै हा। पर खेत्तरें इच फसल किश 
बक्खरी ही। कपाह (कपास) दे बूहूटे खेत्तरें इच लहलहा करदे हे। उस्सै 
ध्याड़ी त्रकालें अस नागपुर पुज्जी गे। उत्थुआं दे संगतरें दी असें बड़ी तारीफ 
सुनी दी ही। किश संतरे खरीदे ओह गरगल जिने मुट्टे हे पर खाने गी फिक्के 
हे। 


नागपुर दे मकानें दी छत्तें उप्पर असें सियासी पार्टियें दे झंडे झुलदे 
दिक्खे तां समझी गे जे इलैवशनें दे बाद बी इत्थें सियासी म्हौल इच गर्माहट 
रौहन्दी ऐ। नागपुर थमां अग्गे बधे तां रस्ते इच में “वार्घा' दा बोर्ड दिक्खेआ। 
जि'नें दिनें सन 1962 इच अ'ऊं बेसिक एजुकेशन सर्टिफिकेट दा कोर्स, 
रियासी इच करदा हा तां उत्थें असेंगी बार-बार एह. दस्सेआ जन्दा हा जे गांधी 
जी नै यमुनादास बजाज दे नांऽ उप्पर निर्मित स्कूल दा दौरा लाने दे बाद बेसिक 
एजुकेशन दी अवधारणा बनाई ही। फ्ही गांधी जी ने इत्थें किश चिर रेहियै 
अजादी दा आन्दोलन संचालित कीता। हिन्दी गी राश्ट्र भाशा बनाने दी कल्पना 
बी गांधी जी नै शैद इत्थें रौहन्दे गै कीती ही। 

रस्ते इच में ' पुरमंडल' नांऽ दे इक ग्रां दा बोर्ड बी पढ़ेआ। अ'ऊं डुग्गर 
दे पुरमंडल ते इस पुरमंडल दी तुलना करन लगा। शैद इत्थें बी कोई पवित्तर 
नदी प्रवाहमान रेही होग। फ्ही अग्गें ग्रां गै ग्रां हे-तार गांव, कुलंग गांव, 
पादुरना, जरखेड़, कोहली ते, हिंगन घाट रातीं अट्ठ बजे साढ़ी गड्डी 
चन्द्रनगर पुज्जी। एह थाह्र मिगी इक बड्डा ओद्योगिक केन्दर बझोआ। इस 
नगर गी टप्मेआ तां अग्गे साढ़ी ट्रेन आन्ध्र प्रदेश इच दाखल होई। किश चिर 
ते अ'ऊं जागदा रेहा, फ्ही सेई गेआ। सवेरे उट्ठेआ ते दिक्खेआ साढ़ी गड्डी 
विजयवाड़ा स्टेशन उप्पर खड़ोती दी ही। मिगी पता चलेआ जे इत्थें गड्डी 
कोई अद्धा घंटा खड़ोग, में तौल कीती, स्टेशन उप्पर गै न्हाता धोता, नाश्ता 
कोता ते अपनी सीट उप्पर आइये बेही गेआ। थोड़े चिर दे बाद गड्डी चली 
पेई। अ'ऊं रेलवे स्टेशनें दे नां लिखदा गेआ- सिरपुर, कागजनगर, बेलन, 
मन्दमारि, मंचोरिपाल, रामगुन्द्रम, राघवापुरम्‌, कोलनूर, पोटका पल्ली, जमिकुटां, 
बरगेल, सिकन्दराबाद, हैदराबाद, कृष्णम्‌ केनाल, -मारेमपुडि, शपली, गमन 
बोलू, ओंग्गालू, सिंगराय कौडा, चाकी चला, अल्लरुरोड़, तलू मंचि, पिनार, 
नेल्लोरु, पालेम, वेंकटा चलम, गूडूर बगैरा-बगैरा। स्टेशनें दे नांऽ हिन्दी, तेलगु 
ते अंग्रेजी त्रौन्नें भाशाएं इच हे। रेल इच बैठे-बैठे गै में आन्श्र प्रदेश दे ग्रां 
ते ग्रां इच रौहूने आहलें दी गरीबी बी दिक्खी। निक्की-निक्की झोंपड्यें इच 
र'वै करदे आदिवासियें दी बस्तियें गी दिक्खिये बझोआ जे बकास दे नांऽ उप्पर 
शैहर ते कसबें दी शकल जरुर बदली पर जंगल-जाड़ें ते ग्राएं इच र'वा करदे 
लोकें दी दशा बक्खी सरकार नै बड़ा घट्ट ध्यान दित्ता ऐ। अ'ऊं रेल दी 
खिड़की थमां झांकदा जारदा हा ते भारत दी गरीबी दे बारे इच सोचा गै करदा 
हा जे साढ़ी गड्डी ग्राई अंचल थमां बाहर निकली ते शैहूरी खेत्तर इच दाखल 
होई। इत्थें उच्चे-उच्चे ते आलीशान केई मंजले मकान हे। खीर गड्डी प्लेट 
फार्म उप्पर पुज्जी तां में स्टेशन दा नांऽ पढ़ेआ-अंग्रेजी, तमिल ते हिन्दी इच 
लिखे दा हा-मद्रास। 


. मद्रास 


मद्रास रेलवे स्टेशन उप्पर अस जम्मू थमां चले दे चौथे दिन दपैहरी दे 
2 बजे पुज्जे। असें अपने-अपने झोले चुक्के ते स्टेशन थमां बाहर आई गे। 
मेरे भनेह योगेन्द्र दी नौकरी जम्मू-कश्मीर बैंक दी मद्रास शाखा इच ही। उस 


10 
७७-0. Nanaji Deshmukh Library, BJP, Jammu. Digitized by eGangotri 


नै मिगी मद्रास इच दिक्खने आहले केई थाहरें दी सूची लिखी दित्ती दी ही 
पर साढे कश समां घट्ट हा। असें इक आटो रिक्शा कीता दे मद्रास दिक्खने 
गी निकली पे। सभने थमां पैहलें असें अन्ना दुराई ते रामचन्द्रन दियां समुन्दरी 
तट कश बनी दियां समाधियां दिक्खियां। एह कश-कश गै हियां। इत्थें अस 
बूट खोलिये अन्दर गे। दिसम्बर म्हीनै बी इन्दा फर्श तत्ता हा। असें इत्थें फोटो 
खिच्चे ते फ्ही आरो रिक्शा उप्पर बेही गे। आटोरिवशा आहूला असेंगी समुन्दर 
तट बक्खी लेई आया। समुन्दर दे कंढै-कंढै इक मती गै सुन्नहाकड़ी खुलली 
सडक ही। इत्थुआं दा समुन्दर दा दक्ख मता गै आकर्शक बझोआ दा हा। 
समुन्दर बी सड़क थमां डुगा नेई हा। साढा रिक्शा सड़क उप्पर द्रौढ़न लग्गा 
तां में परतियै इक नजर समुन्दरै नवखी मारी, समुन्दर शान्त हा। सड़क दे पूर्व 
बक्खी 'समुन्दर ते पच्छम बक्खी आलीशान इमारतां हियां। असें इ'नें इमारतें 
इच इक मद्रास यूनिवर्सिटी दा बोर्ड दिक्खेआ ते इक प्रेजिडेन्सी कॉलेज दा 
परिसर दिक्खेआ। एह दोऐ भारत दे विश्व विख्यात सरस्वती भवन मिथे जन्दे 
न। कुसै बेल्लै सर्वश्री राधा कृष्ण पल्ली बी इत्थें पढ़ांदे हे। मिगी पता नेई 
को इ'नें भवनें इच दिव्यता बझोई ते में अपना मत्था इन्दे अग्गें झुकाई लैत्ता। 


साढ़ा रिक्शा सड़कै उप्पर द्रौढ़दा रेहा ते अस इक दे बाद इक सुन्हाकड़े 
भवन, बाग-बगीचे दिक्खदे गे। फ्ही आटो आहूला असेंगी स्नेक गार्डन (सम्पें 
दा बाग) इच लेई आया। इत्थें शीशें दे पटारें इच किसम-किसम दे सप्प प्रदर्शत 
हे। हर पटारे दे थल्लै सप्प दी किसम ते उसदा नांऽ लिखे दा हा। 


* स्नेक गार्डन दिविखयै अस बाहर आए तां आटो आहले नै असेंगी हिन्दी 
इच पुच्छेआ-बाबू आगे कहां जाना है ? वाली होरें जवाब दित्ता - पांडिचरी 
दे अड्डे। रिक्शे आहले नै रिक्शा स्टार्ट कीता। ओह असेंगी मद्रास दे बजारें 
इच घुमांदा फरांदा अड्डे उप्पर लेई आया। उस साढ़े थमां सिरफ 70 रपेऽ 
कराया लेआ। 


असें पांडिचरी लेई दिकटां खरीदियां ते बस उप्पर नेही गे। ठीक पंज 
बजे बस चली। इक घंटे तोड़ी बस मद्रास शैहर दी सड़कें उप्पर द्रौड़दी रेही। 
'फ्ही रातीं दे दस बजे दे करीब उसने असेंगी पांडिचरी पजाया। 
पांडिचरी 

पांडिचरी अस पुज्जे तां न्हेरा होई. गेदा हा। असेंगी सोने लेई ठकाना 

तुप्पने इच दिक्कत आई । खीर म्युनिसिपल पार्क कश गे असेंगी इक लाज इक 
कमरा मिली गेआ। उसदा कराया हा - पंजा रपेऽ प्रति रोज। असें अपने थैल्ले 
कमरे इच रकखे। स्थानी भोजन गै उपलब्ध हा। असें खाना खादा ते सेई गे। 


सवेरे उट्ठे न्हाते-धोते, नाश्ता लेआ ते सडके पर आई गे। इक रिक्शा 
कीता ते अरविन्द आश्रम दिक्खन चली गे। डॉ० वाली महर्षि अरविन्द दे दर्शन 
थमा मते प्रभावत हे। अस जि'यां गै आश्रम पुज्जे इक अजीबो-गरीब सकून 
मसूस होआ। असें सभने थमां पैहलें महर्षि अरविन्द ते श्री मां दी समाधियें 
गी प्रणाम कीता। फ्ही अस ध्यान केन्दर इच चली गे। उत्थुआं दा लाइब्रेरी 
गे ते फ्ही आर्ट गैलरी दिविखयै बाहर निकले। लाइब्रेरी थमां में किश अरविन्द 
साहित्य बी खरीदेआ। अस श्री अरविन्दु इन्टरनेश्नल सेंटर आफ एजुकेशन, 
सीटी आफ डॉन दिक्खन बी गे। 


असें पांडिचरी दी रिंग रोड दा चक्कर बी लाया। समुन्दर दे दक्ख बी 
दिक्खे। फ्रांसिसी गवर्नर ते गांधी-नेहरु दे स्टेच्यु बी दिक्खे। अस किश चिर 
लेई समुन्दर दे कंडै बी बैठे। लैहरें दा संगीत बी सुनेआं ते अरविन्द मिशन 
कन्ने जुड़े दे केई विदवानें ते दार्शनकें कन्ने बी मिले। फ्ही अस म्युजियम 
दिक्खन गे। उत्थें असें वास्तु कला, घरेलु वस्तां, पांडुलिपियां, तस्वीरां दे शस्त्र 
बी दिक्खे। जवाहर लाल भवन, बच्चें दी लाईब्रेरी ते केई सुन्दर बाग बी 
दिकखे। में बजार इच इक हाकर थमां ' हिन्दू अखबार खरीदी ते जम्मू-कश्मीर 
दियां खबरां पढ़ियां तां पता चलेआ जे मोहन लाल सपोलिया होरें गी उन्दी 
डोगरी कताब उप्पर साहित्य अकादेमी पुरस्कार मिलेआ ऐ!। में उत्थुआं दा गै 
उ'नेंगी मुबारक दी चिट्ठी भेजी। 


अस किश चिर पांडिचरी बजार इच बी फिरे। उत्थं असेंगी नां कोई 
सिगरेट पींदा लब्भा ते नां शोर मचांदा। सब शान्त-शान्त हा। कुदै शोर नेई 
हा। पूरा दिन अस घूमें फिरे ते फ्ही अपने लॉज इच आई गे। असें अपने थैल्ले 
चुक्के ते बस स्टैंड पर आए। साढ़ी हुन अगली पडांऽ तरिचि ही। असें टिकटां 
खरीदियां ते बस पर बेही गे। साढ़ी बस रातीं दे 10.30 बजे तरिच लेई चली। 
असें पांडिचरी ते छोड़ी पर इस शैहर दे चेत्ते मेरे दमाग इच बने दे रेह्‌। अस 
'सिरफ 24 घंटे पांडिचरी इच.रेह्‌। 27 दिसम्बर रातीं पुज्जे हे ते 28 दिसम्बर 
राती अस उत्थुआं दा रवाना बी होई गे। 

तरिचि ( तिरुचरा पल्लि) 


अड्डे पैहर चार बजे अस तरिचि पुज्जे। बस अड्डे उप्पर असें भारती 
दासन युनिवर्सिटी दी इक बैन दिक्खी। उत्थें त्रै विद्यार्थी बैठे दे हे। ओह्‌ 
असेंगी पंछानी गे ते साढे सुआगत लेई अग्गें आए। उ नें साढ़े थेल्ले चुक्के 
ते असेंगी इक आटो-रिक्शा उप्पर ब्हालेआ। आटो रिक्शा आहला असेंगी 
विशव हेबर कॉलेज परिसर इच छोड़ी गेआ। अस सुआगत कक्ष इच गे। उनें 
असेंगी इक कमरे इच ठहराया। असें अपने थैल्ले कमरे इच रक्खे ते लेटी गे। 
किश चिर नींदर बी आई। सत्त बजे उट्ठे न्हाते-धोते ते नाश्ता खान हाल इच 
चली गे। उत्थें पंजा दे करीब प्रतिनिधि पुज्जी गे दे हे। ओह नाश्ता करा करदे 
हे। नाश्ता केले दे पत्तरें उप्पर रवखे दा हा। सारे अपना-अपना पत्तर चुक्का 
दे हे। नाश्ते इच तमिल नाश्ता बी हा ते पूड़ियां बी हियां। असें दर्क-दर्क 
पूड़ियां खादियां ते चाह पीती। 


इस्सै हाल इच भारती दासन युनिवर्सिटी, मद्रास युनिवर्सिटी ते तमिल , 
यूनिवर्सिटी दे वायस चांसलर बी बैठे दे हे। ओह्‌ बी पत्तर चुक्कियै नाश्ता 
खा करदे हे। सब किश सादा-सादा हा। कोई प्रदर्शन नेई हा। तमिलनाडु, 
आन्ध्र प्रदेश ते केरल दे किश विदवान अपने स्थानी परिवेश इच हे पर मते 
पैंट कमीज इच गै हे। 


असेंगी कार्यक्रम दी सूची पढ़ने लेई दित्ती गेई। उद्घाटन समारोह 11 
बजे सवेरे हा। अस सारे ठीक समें उप्पर उत्थें पुज्जी गे। में उत्थें दिकखेआ 
जे मेरे ते वाली हुन्दे अलावा जम्मू थमां बी पंज प्रतिनिधि होर आए दे हे जिन्दे 
नांऽ हे-सुषमा शर्मा, शोध छात्रा, शिवदेव सिंह मन्हास व्याख्याता, नसीब सिंह 
मन्हास, शोध छात्र, किरन गुप्ता शोध छात्रा, अस उत्थें इक दूए कन्ने मिलिये 
मते खुश होए। 

इस सेमीनार दा संचालन भारती दासन विश्व विद्यालय दे तमिल 
विभाग दे अध्यक्ष डॉ० एम. राम लिंगम नै कोता। उननें त्रोन्नें उपकुलपतियें 
गी मंच उप्पर आदरपूर्वक सदूदेआ। इलाहबाद दे डॉ० प्रसाद होर बी मंच पर 
बैठे । | 

सारें थमां पैहलै मंच संचालक ने मुक्ख अतिथियें थमां जोत प्रज्वलित 

'करोआई ते फ्ही सेमीनार दा विशे घोशत कीता। विशे हा-आल इंडिया सेमीनार 
आन नेशनल पोइटस भारती दासन, जयशंकर प्रसाद ते दत्तु। संचालक नै इ'नें 
रोन्नें कवियें दा संखेप परिचे दित्ता। फ्ही अतिथियें गी बोलने लेई गलाया। 
इलाहबाद दे डा० प्रसाद नै तमिल इच बोलना शुरु कीता तां हाल तालियें कन्नें 
गुंज्जन लगा। खीर इच स्थानी कलाकारें सांस्कृतक कार्यक्रम पेश कीता। 
दपैहरी दो बजे असें रुट्टी खादी ते पही अ'ऊं प्रो० शिवदेव सिंह मन्हास कन्ने 
रिज़िनल कॉलेज गेआ। उत्थें उन्दा इक रिश्तेदार जागत पढ़दा हा। 


कॉलेज पुज्जे तां उन्दा रिश्तेदार विद्यार्थी असेंगी तौले गै लब्भी गेआ। 


.- उसने असेंगी अपना पूरा कॉलेज दस्सेआ। कॉलेज दा स्तर मता उच्चा हा। जम्मू 


दे कुसै जागत दा इत्थं पढ़ना इक गौरव आहली गल्ल ही। इ'यां असेंगी एह्‌ 
पता चली गेआ जे जम्मू-कश्मीर दे होर बी विद्यार्थी इत्थें पढ़दे न। अस 
कॉलेज थमां तौले गै परतोई आए। रस्ते इच असें डुग्गर आहूला लेखा लोक 
देवतें दे केई थान सड़क दे कंढै दिक्खे। इ'यां ते इत्थें मते लोक कमीज ते 
धोती गै लाए दे लब्भे पर किश लोक नेह बी लब्भे जिन्दे कपड़े लाल रंगे 
दे हे, किश पीले रंगे दे कपड़े लाइयै फिरा करदे हे। पता चलेआ जे जेहडे 
शाक्त न ओह. लाल टल्ले लांदे न। इ'यां गै टल्लें थमां पंथ जां फिरके दी 
पन्छान होई जन्दी। 


अस सत्त बजे दे करीब कॉलेज पुज्जे। पता चलेआ जे लोक हाल इच 
किट्ठे होऐ करदे न। तौले गै रियासती कलाकार सांस्कृतक कार्यक्रम पेश 
करने आहले न। अ'ऊं हाल इच गेआ ते इक कुर्सी पर बेही गेआ। इक दो 
विद्यार्थी बी मेरे कन्ने बेठे। पर्दा खुल्लेआ तां गणेश बन्दना दा दक्ख सामने 
आया। जिस कलाकार नै गणेश दी भूमका निभाई ओह्‌ सच्च मुच गै कमाल 
दा कलाकार हा। नसीब सिंह मन्हास हाल इच कैमरा लेइयै खड़ोई गेआ। उसने 
पूरे कार्यक्रम गी अपने कैमरे इच तुआरेआ। किश आइटम तमिल इच बी हियां। 
मेरे कन्नै बैठे दे विद्यार्थी मिगी अंग्रेजी जां हिन्दी इच उन्दे भाव समझांदे रेह्‌। 
कार्यक्रम मता गै सराहने योग्य हा। अस नौ बजे हाल थमां बाहर आए। फ्ही 
रुट्टी खादी ते खट्टें पर लेटी गे। अगले दिन 30 दिसम्बर गी पेपर वाचन 
हा। मिगी सारे पेपर पढ़ने गी मिली गे दे हे। इस लेई में 30 दिसम्बर गी मदुरै 
जाने दा मन बनाया। 

मदुरे 

30 दिसम्बर 1989 गी अ'ऊं बड्डलै गै मदुरै जाने लेई तेआर होई गेआ 
में कॉलेज थमां गै रिक्शा पकड़ेआ ते बस स्टैंड पुज्जी गेआ में टिकट लेत्ती 
ते मदुरे आहली बस उप्पर बेही गेआ। जि'यां गै अ'ऊं अन्दर बड़ेआ में 
दिक्खेआ जे जबलपुर थमां आए दे दम्पति मेरे थमां बी पैहले बस उप्पर बैठे 
दे हे। सेमीनार इच में उन्दे कन्ने मलाटी कीती दी ही इस लेई पन्छान ही। 
हुन मिगी बी साथ लब्भी गेआ। अस त्रैवै जांरा बजे दे करीब मदुरै बस स्टैंड 
पुज्जे। उत्थुआं दा दक्ख बी आम बस अड्डे आहला लेखा गै हा। असें आटो 
कोता ते मीनाक्षी मंदर दिक्खन चली गे। मंदरै दे बाहर बूट खोलने गी अ'ऊं 
इक हट्टी पास्सै गेआ तां उत्थें मिगी अन्ना डी.एम.के दे इक युवा नेता लब्भे। 
उन्दे कन्ने चार पंज उन्दे साथी बी हे। में उ'नेंगी अपना परिचे दिता तां ओह्‌ 
मेरी मदद करने गी तैयार होई गे। उ'नें अपना इक साथी साढ़े कन्ने भेजेआ। 
ओह्‌ असेंगी सुनान लगा-मदुरै पाण्ड्य राज्य वंश दी राजधानी ही। एह शहर 
बैगै नदी दे कंढै बस्से दा ऐ। इस शहर दे केई नांऽ न जि'यां-आलवाय, 
कडम्ब वन, कूडल, कनिपुरीशम, शिवनगर ते शिव राजधानी बगैरा, भगवान 
शिव नै अपने सिरै उप्पर रक्खे दे चन्द्र दे अमृत थमां नाग दे जहर गी इत्थें 
कड्डेआ हा, इस लेई इस थाहर दा नांऽ मदुरै पर सिद्ध होआ। इत्थें जेहड़ी 
वैगै नदी प्रवाहमान ऐ उसदा इक नांऽ शिवगंगा ऐ। इत्थें तमिल कवियें ' संघम' 
साहित्य रचेआ हा इस लेई इसदा इक नांऽ तमिल मदुरै बी ऐ। इत्थें इक भव्य 
ते विशाल मीनाक्षी मंदर ऐ। फ्ही ओह असेंगी मंदर दस्सन अन्दर लेई गेआ। 


मीनाक्षी मंद्र :-इक दन्त कथा दे मताबक पाण्ड्य राजा दी इक पुत्तरी 
दा नांऽ मीनाक्षी हा। ओह्‌ पार्वती दा अवतार ही। उसदियां अक्खां मच्छली 
आंगर हियां इस लेई उसगी मीनाक्षी गलांदे हे। बाद इच इस मीनाक्षी नै 
कैलासनाथ शिव जी कन्ने शादी कीती। उसदे चेत्ते इच गै पाण्ड्य राजा नै एह 
मंदर बनोआया। 


मंदर इच इक गै अश्ट शक्ति मण्डप ऐ। एह पैहले कोश्ठ इच बने दा 
ऐ। इसदी ड्योडी इच गणेश, सुब्रहमण्य ते श्री देवी मीनाक्षी दे ब्याह दियां 
मूर्ता न। इत्थें स्तम्भें इच कोमारी, रोद्री, वैश्णबी, महालक्ष्मी, यक्ष रुपिणी, श्याम 
जी, महेश्वरी ते मनोन्मनी दियां मूर्तियां स्थापत न। इस मण्डप इच देवी मीनाक्षी 

दा इतिहास बी अंकित ऐ। इसदे बाद नायक मण्डप औंदा ऐ। इत्थें अलंकृत 
स्तम्भें दियां छे कतारां न। इसदे कन्ने गै इक निक्‍का मंडप ऐ जित्थे शिव ते 
पार्वती दियां भील ते भीलनी वेश इच मूर्ता स्थापत न। इसदे अग्गें 1008 तेल 
दे दियें दियां पंक्तियां न। त्रिये मंडप दा नांऽ मुतलिप्पिले मंडप ऐ। इस इच 
ताकावन मुनि दी पत्लियें ते सुब्रहमण्य जी दियां मूर्ता प्रदर्शित न। इसदे अग्गें 
स्वर्णपद्म तलाऽ ऐ। शिव जी नै इसगी अपने त्रिशूलै कन्ने बनाया हा। इस 
तलाऽ दी अटारी इच 24 प्रमुख संघ कवियें दियां शिला न। इस तलाऽ दे 
पच्छम इच झूला मण्डप ऐ। इत्थे मीनाक्षी सुन्दरेश्वर दे बन्धे गी शुक्रवारें झूले 
इच रक्खियै झुलान्दे न। इसदे कन्ने शुक पिंजड़ा मण्डप ऐ। इत्थें तोतें गी 
पिंजरें इच पालदे न। इत्थें पांडवें दियां मूर्तियां बी रक्खी दियां न। इस थमां 
अग्गें गोपुर ऐ। फ्ही अग्गे बधे तां स्वर्ण ध्वज स्तंभ, तिमलै नायक मण्डप, 
विनायक ते द्वारपालें दियां तांबे दियां मूर्ता लब्भदियां न। फ्ही इन्दे पच्छम इच 
अर्थ मण्डप ते गर्भगृह ऐ जिस इच मीनाक्षी देवी दी दिव्य मूर्ति स्थापत ऐ। 


मीनाक्षी देवी दे इक हत्थ इच शुक ते दूए हत्थ इच फुल्ल ऐ। देवी 
दी अक्खियां लम्मियां ते मच्छी दी अविखयें आहला लेखा दिव्य न। मते लोक. 
बुधवारे देवी दे दर्शन करदे न। उन्दा विश्वास ऐ जे बुध विदया दा प्रतीक ऐ। 
इस कन्ने गे इत्यें इच्छा शक्ति, क्रिया शक्ति ते ज्ञान शक्ति दियां मूर्ता बी 
प्रतिष्ठित न। असें इस मंदर दे दर्शन कीते ते फ्ही मुक्कुरुणी विनायक जी दे 
दर्शन करिये कम्बत्तडि मण्डप दिवखन गे। इत्थें असें विष्णु जी दे दसें अवतारें 
दियां मूर्ता दिक्खियां। किश मूर्ता: दुए देवी देवतें दियां बी हियां। अस श्री 
सुन्दरेश्वर दा मंदर बी दिक्खन गे । इत्थें शिवजी नटराज दे रुप इच लब्भे। इसदे 
अलावा असें इत्थें अट्ठ हाथी, 32 शेर ते 64 भूतगण दे समालम्ब दिकखे। 
इत्थें मत्था टेविकिये अस आयिरंकाल मण्डप पुज्जे। एह सारे थमां बड्डा मण्डप 
हा। इस दी छत उप्पर इक बड्डा चक्र ऐ जेहड़ा तमिल भाशा दे 60 साल 
दे नाएं गी जाहिर करदा ऐ.। इत्थें 985 स्तम्भ न। इत्थें मते देवी देवतें दियां 
मूर्ता बी हैन। इसदे कन्ने गै मैगयर्करसी मंडप ऐ। इत्थें हर बर चैत्र म्हीनै 
श्री मीनाक्षी सुन्दरेश्वर दा ब्याह हुन्दा ऐ। 


इत्थे मंदर दे अग्गें पिच्छे, नेड़ै-तेड़ै नौ छत्तें आहिलयां मीनारां न। सारे 
थमां बड्डी मीनार 160 फुट उच्ची ऐ। इस थमां निक्की 154 ते उस थमां 
निक्की 153 फुट उच्ची ऐ। इत्थें 22 निक्के बड्डे संगीत स्तम्भ न। इ नेगी 

थप-थपाओ तां मिट्ठा संगीत सनोचदा ऐ। इ'नेंगी दिक्खने दे बाद अस 
पुदुमण्डप, राज गोपुर च बने दे शिलाखंडे गी दिक्खन गे। अस एह मंदर 
दिविखियै मते र्‍हान होए। इन्ना भव्य ते उन्नत दक्खन दा स्थापत्य साढ़े लेई 
इक आश्चर्य हा। असेंगी बझोआ जे भारत नै कला दे खेत्तर इच जेहड़ी तरक्की 
कीती ओह्‌ दुनिया इच बेजोड़ ऐ। 


मीनाक्षी मंदर थमां कोई इक किलोमीटर दूर मदुरै दा राज मैहूल हा। 
उस मैहूल दी बी असें मती तारीफ सुनी दी ही। असें आटो कोता ते उत्थें 
बी जाई पुज्जे। एह कोई बड्डा मैहल नेई हा पर कलात्मक हा। इस मैहूल 
दे मुट्टे ते कलात्मक स्तम्भ मिगी मते गै आकर्शक बझोए। असें उत्थें राजा 
दा सिंहासन, नृत्यशाला बी दिक्खी। कक्षें इच बी गे। सब किश मता गै शैल 
बझोआ। मैहल दिक्खी बाहर आए तां आटोरिक्शा आहूला गलान लगा-बाबू 
जी! अभी तो तुम को मारियम्मन तेप्प क्कुलम (सरोवर) भी देखना है। जनवरी 
(पौष) महीने में यहाँ एक त्योहार होता है। मीनाक्षी-सुन्दरेश्वर की मूर्ति को 
रथ पर रख कर यहाँ लाया जाता है। उसे नौका में रखा जाता है। नौका को 
रस्सों से खींच कर तालाब की प्रदशिणा कराई जाती है। वहाँ जरूर चलो, 
पर अस नेई गे। असे तौले परतोना हा। असें उसगी गलाया तूं असेंगी बस 
अड्डे पर छोड़। उसने असेंगी अड्डे पर पुज्जाया ते गलान लगा दूसरी बार 
आओगे तो अलगर मंदिर देखने भी जाना। वहाँ नूपुर गंगा नाम का एक झरणा 
है। तिरुप्परंकुन्त्रम भी जाना। नन्मैतरु बार कोविल, भी जाना, कूडल अलगर 
मंदिर भी जरुर जाना। में हां इच सिर ल्हाया। उसी पैहे दित्ते ते गड्डी इच 
नेही गेआ। 


मेरी सीट कन्ने इक होर नौजुआन बेही गेआ। ओह्‌ पढ़े लिखे दा हा। 
उसने मिगी पुच्छेआ-'तूं कुत्थवां दा ऐं।' में जवाव दिता-जम्मू-कश्मीर दा। 
फ्ही उसने मिगी अपना परिचे दित्ता-अ'उं फलानां, पत्रकार आं, जाफना थमां। 
किश दिनें लेई इत्थें आए दा हा। तौले गै वापस जा करनां। फ्ही उसनै मेरे 
कन्ने कश्मीर दे बारे इच गल्ल कत्थ कौती। ओह्‌ अंग्रेजी बोला करदा हा। 
अस गप्प-छप्म लांदे तरिचि पुज्जी गे। ओह्‌ बी बस थमां उतरेआ ते अपनी 
दिशा इच चली गेआ। में रिक्शा कीता ते कॉलेज पुज्जी गेआ। 


सेमीनार हाल दे बाहर किश तमिल साथी बैठे दे हे। मेरी उन्दे कन्ने 
पंछान ही। उ'नें मिगी सुनाया जे पेपरें दे दो सत्र होई गेदे न। पहले सत्र इच 

डोगरी दे चार पेपर पढे गे-सुषमा शर्मा दा पेपर हा-वीर विलास को भाषा 
शैली, प्रो, शिवदेव सिंह मन्हास दा पेपर हा-कवि दत्तु : जीवन परिचे ते 
कृतियां। त्रि'या पेपर नसीब सिंह मन्हास दा हा जिसदा विशे हा-दत्तु दी कविता 
इच नारी संवेदना ते चौथा पेपर किरन गुप्ता दा हा। वृजराज पंचासिका दा 
इतिहासक विवरण | उ'नें मिगी दस्सेया जे चारै पेपर सामान्य हे, इन्दे उप्पर कोई 
खास चर्चा नेई होई । 

में अपनी फाइल खोली | दूआ सेशन “जय शंकर प्रसाद' हुन्दे उप्पर हा । 
इस इच डॉ० एस. केशवमूर्ति नै प्रसाद दी क्हानियें इच नारी दा थाहर विशे 
पर पेपर पढ़ना हा, ओह पेपर, पढ़ी चुके दे हे। डॉ० माधवराव रेगुलपारी दा 
पेपर कामायनी ते विश्वंभरा दा तुलनात्मक अध्ययन उप्पर हा। एह पेपर बी 
मेरे कछ हा। इक पेपर के-मुस्ताक हुसैन दा जयशंकर प्रसाद दे नाटकें इच 
राश्ट्री-भावना दा हा। ओह बी पेपर पढ़ी बैठे दे हे। उन्दे पेपर दी कापी मिगी 
बी मिली गेई। कहानीकार जयशंकर प्रसाद हुन्दे उप्पर इक पेपर डॉ० एन० मूर्ति 
हुन्दा बी हा। में उन्दे पेपर दी कापी बी हासल करी लैत्ती। 


अ'ऊं सेमीनार हाल इच पुज्जा तां डॉ० ए. दुरैस्वामी होर भारती दासन 
की सामाजिक चेतना उप्पर पेपर पढ़ा करदे हे। एह पेपर मता शोधपरक हा। 
मिगी मता पसंद आया। मेरे बैठे दे गै एम.डी. थंकप्पन नै महाकवि जयशंकर 
प्रसाद ते मलयालम दे महाकवि कुमारन आशान दी काव्यकला उप्पर इक 
तुलनात्मक अध्ययन विशे उप्पर पेपर पढ़ेआ जेहड़ा मिगी मता परिपक्व 
बझोआ। 


सेमीनार दा खीरला सत्र खत्म होआ तां भारती दासन यूनिवर्सिटी दे 
विद्यार्थियें इक सांस्कृतक कार्यक्रम पेश कोता। इस इच उ'नें तामिलनाडु इच 
प्रचलत लोकनाचें दा प्रदर्शन कीता। एह. नाच मते गै औखे हे। इत्थुआं दे 
बाजीगिरें आहला लेखा उ'नें अपने शरीर दे बक्खरे-बक्खरे अंगें दा बक्खरे- 
बक्खरे ढंगै कन्ने बक्खरी-बक्खरी मुद्राएं इच प्रदर्शन कीता। किश कुडियें 
भारती नाट्य बी पेश कोता। 


इसदे बाद मेल जोल कार्यक्रम शुरु होआ। सारे प्रतिनिधि बाहर आए 
ते बरांडे दी अटारी उप्पर बेही गे। इक-इक उठदा गेआ ते अपना परिचे दिन्दा 
गेआ। जे.एस. कुसुम गीता-रीडर, हिन्दी विभाग मैसूर यूनिवर्सिटी, एन मूर्ति, 

हेड हिन्दी विभाग विवेकानन्द कॉलेज मद्रास, मुश्ताक हुसैन, रिसर्च स्कालर, 
एम.डी. थंकप्पन द स्टेट इन्स्ट्टीय्यूट आफ इन्साइक्लोपैडिक पब्लिकेसन, 
त्रिवेन्द्रू, डॉ० रवीन्द्रनाथ सिंह, क्रिश्चियन कॉलेज मद्रास, सुस्दरराजन मद्रास, 
ए. भवानी तरुन कृष्णा अकादमी, डा० दुरैस्वामी मद्रास, डॉ० माधवराव, 
काकतीय विश्व विद्यालय आन्ध्र प्रदेश, डॉ० केशवमूर्ति क्षेत्रीय शिक्षा 
महाविद्यालय मैसूर। बगैरा-बगैरा मिमी अपना परिचे दित्ता प्रो० शिव निर्मोही, 
जम्मू-कश्मीर। किश लेखक उट्ठी खड़ोते ते गलान लगे तुन्दा नांऽ मता शैल 
ऐ। मिलन गोश्टी दे बाद मते विद्वान मिगी मिले ते उ'नें मिगी अपने संस्थानें 
इच सद्देआ। 


इस गोश्टी दे बाद असें खाना खादा ते सोने गी अपने-अपने कमरे ड्च 
चली गे। संयोजकें साढे जाने थमां पैहले घोशना कोती जे कल. सारे भ्रमण 
लेई चलडन इस लेई अट्ठ बजे तेआर होइये थल्ले आई जान। 


अस बी सवेरे सवेरे उट्ठे ते तेआर होइये थल्लै आई गे। जम्मू दे साथी 
नेई लब्भे तां पता चलेआ जे ओह्‌ रातीं गै गड्डी बेहिये वापस चली गे न। 
भारती दासन विश्व विद्यालय दियां दो गड्डियां थल्लै खडोती दियां हियां। 
असें तौले-तौले न्हारी खाद्दी ते गड्डियें इच बेही गे। चालक असेंगी मुक्ख 
बजार दस्सदे काबेरी नदी पार करिये रंगनाथ जी दे मंदर लेई गे। रस्ते इच 
इक राक टेम्पल बी हा। ओह असें दूरै दा गै दस्सेआ। 


रंगनाथ मंदर :-इस दा इक नांऽ श्री रंगम्‌ मंदर बी ऐ। दक्खन भारत 
दे मंदरें इच एह्‌ इक विशाल ते भव्य मंदर ऐ। इसदा निर्माण नायक राजें समें.- 
समें पर कोते दा ऐ। 17वीं सदी इच त्रिचनापल्ली नायकें राजें दी राजधानी 
ही। इ'नें राजें थमां बी पैहलें तेरमीं सदी इच पांड्य बंशी राजें ते चौदर्मी सदी 
इच विजय नगर दे राजें इस मंदर दे वादधे ते वकास लेई मता कम्म कीता। 
खीर इसगी मजूदा रूप 17वीं सदी इच मिलेआ। 

श्री रंगम्‌ दक्खन इच शैद इकला मंदर ऐ जिस इच इक देवालय दी 
योजना ऐ। एह इक वैष्णव मंदर ऐ। एहू उत्तर थमां दक्खन बक्खी फैले दा 
ऐ। इसदा निर्माण केई सदियें तोडी चलदा रेहा। इस मंदर दी योजना संतुलित 
नेई ऐ। 

एह्‌ मंदर सत्ते परकोटे कन्ने घिरे दा ऐ। इसदे बाह्रले परकोट दी रचना 

विशिष्ट ऐ। इसदी लम्बाई 2880 फुट ते चौड़ाई 2475 फुट ऐ। इस इच 
निक्के-निक्के 21 गोपुरम न। जेहड़ा गोपुरम दक्खन इच ऐ उ'ये मुक्ख प्रवेश 
द्वार ऐ। इस मंदर दा चौथा परकोटा 1235 फुट लम्मा ते 849 फुट चौड़ा ऐ। 
इस दे त्रै गोपुरम न जेहड़े उत्तर-दक्खन ते पूरब इच बने दे न। इन्दे इच पूरब 
आहला गोपुरम भव्य ऐ। इसदे कन्ने गै चौथे घेरे इच उत्तर-पूरब कोने च इक 
ज्हार स्तम्भ युक्त कक्ष बने दे न जेहड़े पंज सौ फुट लम्मे ते 160 फुट चौड़े 
खेतर इच फैले दे न। इस कक्ष इच लगभग नौ सौ ठोस स्तम्भ देवालय तोड़ी 
बने दे न। इस परकोटे दे अन्दर अश्व-सभा ऐ। इसदे बरांडे स्तम्भ युक्त न। 
इसदे अग्गें त्रि'आ प्राकारम ऐ। एह 767 फुट लम्मा ते 503 फुट चौड़ा ऐ। 
इस परकोटे दे बी दऊं गोपुरम न-इक उत्तर ते दूआ दक्खन बवखी ऐ। दक्खन 
दा गोपुरम मुक्ख ड्योढी आहला लेखा ऐ। इस मंडप दे मझाटे इक देवालय 
ऐ। जिसदी छत्त गुंबजनुमां ऐ। गरूढ़ मंडप कश इक जलकुंड ऐ जिसगी सूर्य 
पुष्करिणी गलांदे न। इत्थें जेहड़ा दूआ जलकुंड ऐ उसगी चन्द्र पुष्करिणी 
आक्खदे न। इसदे बाद दूआ परकोटा ऐ। एह 426 फुट लम्मा ते 295 फुट 
चौड़ा ऐ। इस इच बी दो प्रवेश द्वार न। इसदे बाद पैहला परकोटा ऐ जेहड़ा 
240 फुट लम्मा ते 181 फुट चौड़ा ऐ। इस इच इक्कै प्रवेशद्वार ऐ. जेहड़ा 
दक्खन बवखी ऐ.। इस्सै दे अन्दर देवालय ते गर्भगृह मजूद ऐ। गर्भगृह दे अन्दर 
भगवान श्री रंगम जी दी सुन्ने दी मूर्ति स्थापत ऐ.। इस मंदर दी त्त उप्पर बी 
सुन्ने दा गुंबज ऐ। इस कन्ने एह मंदर मता सुन्हाकड़ा बझोंदा ऐ। मंदर इच 
भीड़ मती ही। इस लेई असें टिकटां लेइआं ते श्री रंगम जी दे दर्शन करन 
अन्दर गे। 


भगवान रंगम जी दे दर्शन करने पंरैन्त असेंगी संयोजक तमिल यूनिवर्सिटी 
इच लेई गे। एह यूनिवर्सिटी अजें बना गै करदी ही। इस इच बने दे भवन 
असेंगी द्रविड़ स्थापत्य कला दे अद्भुत नमूने बझोए। इत्थं कुलपति ने साढा 
सुआगत कीता ते असें गी द्रविड़ शैली दा भोजन कराया। एह्‌ भोजन मता गै 
सुआदला हा। उत्थें असेंगी पीने लेई गर्म पानी दित्ता गेआ। इस कन्ने साढ़े गले 
साफ रेह ते रुट्टी बी पच्ची गेई। असेंगी फ्ही सेमीनार कक्ष इच .लेता गेआ। 
इत्थें सीढ़ी मलाटी इस यूनिवर्सिटी दे कुलपति ते उच्चकोटि दे तामिल विद्वानै 
कन्ने करोआई। उ'नें असेंगी तमिल विश्व विद्यालय दे उद्देश्ये ते उपलब्धियें 
बारै दस्सेआ। उत्थें मिगी तमिल लोक वार्ता ते लोक कला दे बी किश विद्वान 
मिले जि'नें अपने-अपने विशे दी मिंगी जानकारी उपलब्ध कराई। 

सेमीनार दे संयोजक असेंगी फ्ही बसें उप्पर ब्हालियै तंजोर लेई आए। 
उत्थें असें इक विलक्षण, भव्य ते विश्वदाय स्मारक दिवखेआ जिसदा नां5 हा- 


वृहदीश्वर मंदर :-एह्‌ मंदर चोल स्थापत्य शैली दी गौरवमयी मसाल 
ऐ। एह्‌ इक भव्य शिव मंदर ऐ। मित्थेआ जंदा ऐ जे इसदा निर्माण राज राजा 
प्रथम नै इक ज्हार ई० इच करोआया हा। 


एह्‌ मंदर चार दीवारी कन्ने घिरे दा ऐ। इस दा प्रांगण 500 फुट लम्मा 
ते 250 फुट चौड़ा ऐ। मंदर इच प्रवेश लेई दऊं गोपुरम न। 


इस मंदर दी आधारभूमि आग्नेय चट्टाने कन्ने निर्मित ऐ। इस इच केई 
शिला लेख उत्कीर्ण न। इस मंदर दा शिखर मता गै विलक्खन ऐ। इसदी ऊंचाई 
190 फुट ऐ। पूरा मंदर त्र'ऊं हिस्सें इच बंडेआ गेदा ऐ पैहूला हिस्सा आधार 
भाग दूआ ढलुवां भाग ते त्रि'आ अंडाकार स्तूपिका ऐ। आधार-भाग दी भुजा 
82 फुट ऐ ते एह 50 फुट उच्चा ऐ। शिखर दा ढालुवां भाग तेरहें परतें इच 
बने दा ऐ। इस मंदर दे शीर्ष भाग दी बनावट विलक्खन ऐ। एह अंडाकार 
स्तुपिका दी शकल दा ऐ। र 


इसदे गर्भगृह दी कन्थे इच शिव दी विशालकाय मूर्तियां सज्जी दियां , 
न। इसदे गर्भगृह दे अन्दर एक विशाल शिवलिंग प्रतिष्ठित ऐ। इस शिवलिंग 
दे.सामनै नंदी दी जेहडी मूर्त रक्खी गेदी ऐ उसगी इक बड्डी चट्टान गी 
उत्कीर्ण करियै बनाया गेदा ऐ। 


अस एह मंदर दिक्खियै परतिये कॉलेज आई गे। असें अपने-अपने 
थैल्ले चुक्के ते बस अड्डे आए। हुन साढी अगली पडां5 कोयंबटूर ही । उत्थें 
डॉ० देवराज वाली हुन्दा जागत हवाई ज्हाज दे रक्ख रक्खा दी ट्रेनिंग लै करदा 
हा। 

असें बस अड्डे थमां कोयबटूर दी बस पकड़ी ते सबेरै त्रै बजे कोयंबटूर 
पुज्जी गे। 

कोयंबटूर :-सन 1990 दी पैहूली तरीक गी सूरज दी पैहूली किरण 
असें कोयंबटूर इच गै दिक्खी। जि'यां गै लो5 होई असें अपने थैल्ले चुक्के 
ते इक लाज़ इच गे ते इक कमरा कराये पर लैत्ता ते बिस्तर उप्पर लेटी गे। 
असेंगी पूरी रात दा नींदरा हा इस लेई थोढ़ी नांदर फंडी ते फ्ही न्हाते-धोते 

ते तेआर होइयै बेही गे। करीब अट्ठ बजे प्रो० वाली हुन्दा जागत अपने इक 
साथी कन्ने असें गी तुप्पदा लाज इच आई गेआ। उसने असेंगी सनाया जे साढी 
वापसी पंज जनवरी गी ऐ कि जे रिजर्वेशन उस्सै तरीक दी होई। ओह्‌ असेंगी 
घुमाने-फिराने लेई बाहर लेई गेआ। उसने असेंगी कोयंबटूर दा शैहर दस्सेआ। 
इ'यां शैहर बड्डा ते नेई हा पर साफ-सुथरा हा। पूरा ब'रा सैलानियें कन्ने 
भरोचे दा रौहन्दा हा। इक पर्यटन स्थल दे रूप इच मशहूर हा। अस बजार 
फिरे टुरे, बाजार दिक्खेआ, गलियां दिक्खियां उत्तर बक्खी प्हाड़ें दे दक्ख 
दिक्खे। केई स्कूल दिक्खे, कॉलेज दिवखे। बड्डे-बड्डे शापिंग कम्पलेक्स 
दिक्खे। दपैहरी दी रुट्टी असें डा० वाली हुन्दे जागत दे इक परिचत परिवार 
इच खादी। तमिल इच लस्सी दा मता प्रजोग हुन्दा ऐ। असें बी लस्सी पौती। 


साढ़ा प्रस्थान पंज जनवरी गी हा। मिगी बझोआ जे इन्ने दिन इत्थें अ'ऊं 
केह करंङ। में कन्या कुमारी जाने दा मन बनाया। 


2 जनवरी 1990 गी अ'ऊं अपना थैल्ला चुविकयै बस स्टैंड गेआ। में 
टिकट खरीदी ते कन्या कुमारी आहूली बस उप्पर बेही गेआ। बस सवेरे दस 
बजे चली ते मदुरै बिचें हुन्दी रातीं अट्ठ बजे कन्या कुमारी पुज्जी। 


कन्या कुमारी :-बस थमां उतरियै अ'ऊं इक होटल इच चली गेआ। 
मिगी सिंगल बैड दा कराया उत्थें 75 रपेऽ देना पेआ जेहड़ा मिगी मता जैदा 
बझोआ। कन्या कुमारी लेई में पढे दा हा जे पर्यटक समुन्दरै दे कंढै खड़ोइयै 
चढ़दे सूरजै दा दक्ख बड़े चाऽ कन्ने दिक्खदे न। अ'ऊं बी सत्तें सबेलै उट्ठेआ 
न्हाता धोता ते समुन्दरै कंढे जाई खड़ोता। मेरे कन्ने होर बी मते लोक खड़ोते। 
उस दिन पूर्व बक्खी किश बद्दल हे इस लेई दक्ख नेई लब्भा। 


विवेकानन्द स्मारक 


समुन्द्र दे कंढै मती किश्तियां खड़ोती दियां हियां। लोक उन्दे च बहवा 
करदे हे। अ'ऊं बी इक किश्ती उप्पर बेही गेआ। ओह्‌ किश्ती मिगी स्वामी 
विवेकानन्द दे स्मारक भवन तोड़ी लेई आई। एह स्मारक समुन्दर इच दऊं 
सुन्दर चट्टाने उप्पर बने दा ऐ। गलांदे न जे सन 1892 ई० इच विवेकानन्द 
` कन्या कुमारी पुज्जे तां ओह्‌ तैरियै इ'नें चट्टाने तोड़ी पुज्जे। फ्ही इत्थें उ'नें 
ध्यान लाया तां उ*नेंगी किश चिर बाद आत्मज्ञान होआ। इस कन्ने उन्दे अन्दर 
आत्म शक्ति उदित होई ते ओह बाद इच पूरे संसार इच परसिद्ध होए। 


CC-0. Nanaji Deshmukh Library, उ Jammu. Digitized by eGangotri 


सन 1962 इच विवेकानन्द हुन्दे सौवें ब रै दे उपलक्ख इच समारोह होन' 


लगे तां इक प्रस्ताव एह्‌ बी आया जे उस चट्टान उप्पर उन्दा स्मारक खडेरेआ 
जा जित्थें उ'नें ध्यान लाया हा। 


एकनाथ रानडे नै स्मारक बनाने दा बेडा चुक्केआ। सारे देश नै उ'नेंगी 


चन्दा भेजेआ। खी'र 85 लक्ख रपे5 दे खर्च कन्ने एह भव्य स्मारक बनेआ। . 


एहू स्मारक 82 फुट लम्मा ते 38 फुट चौड़ा ऐ। एह सिरफ पत्थरें दा बने 
दा ऐ। इसदी मेहराव 65 फुट उच्ची ऐ। मेहराब दें थल्लै स्वामी जी दी सवा 
अट्ठ फुट उच्ची कांसे दी बनी दी परिब्राजक मुद्रा इच मूर्ति संस्थापत ऐ। इस 
स्मारक दा उद्घाटन 2 सितम्बर 1970 गी राष्ट्रपति श्री बी.बी. गिरि होरें कीता 
हा। इस स्मारक दे दर्शन करियै अ'ऊं बी अभिभूत होई गेआ। अ'ऊं उत्थें 
करीब इक घंटा रेहा। में ध्यानागार, श्रीपाद मंडप दे दर्शन बी कीते। फ्ही अ'ऊं 
किश्ती पर बैठा ते समुन्दरै दे कंढे आइये खड़ोई 'गेआ ।. 


गांधी मंडप - मेरी नजर किश लोकें उप्पर पेई। ओंह इक मंडप बक्खी 
जा रदे हे। अ'ऊं बी उस नवखी गेआ। उत्थें में गाधी मंडप दिक्खेआ। इस 
मंडप दा निर्माण गांधी जी दी चिता-भस्म दे चेत्ते इच कोता गेदा हा। 12 
फरवरी 1948 गी गांधी जी दे फुल्ल कन्या कुमारी दे समुन्दर इच बी प्रवाहूत 
कोते गे हे। फ्ही इसदी जाद इच आचार्य कृपलानी हुन्दी निगरानी इच एह मंडप 
1956 इच पूर्ण होआ इस उप्पर त्रै लक्ख रपेऽ खर्च आए। इत्थे मंडप इच गांधी 
जी दी मूर्ति स्थापत ऐ। में इस मूर्ति गी मत्था टेकेआ ते फ्ही अ'ऊं कन्या 
कुमारी दा मंदर दिक्खन गेआ एह मंदर बी बड़ा भव्य हा। इत्थें गर्भगृह इच 
स्थापत कन्या कुमारी दी मूर्तिं दिव्य बझोंदी ही। फ्ही में कन्या कुमारी दे तीरथ 
घाटें दा चक्कर लाया ते बस अड्डे पर आई गेआ। मेरी अगली पडां5 तिरु- 
अनन्त पुरम यानि. त्रिवेन्द्रम्‌ ही। अ'ऊं कन्या कुमारी थमां त्रिवेन्द्रम लेई चली 
पेआ। 


त्रिवेन्द्रम ( तिरु-अनन्त पुरम्‌) कन्या कुमारी थमां साढ़ी बस कोई 11 
बजे चली ते 2 बजे दे करीब आऊ त्रिवेन्द्रम पुज्जी गेआ। कन्या कुमारी थमां 


लेइयै त्रिवेन्द्रम तोड़ी में जेहड़ी जातरा कीती ओह्‌ मती गै रोमांचक रेही। असें . 


जि'यां गै तमिलनाडु दा बन्ना टप्पेआ असेंगी सड़कें उप्पर बने दे मील पत्थरें 
. इच मलयालम, अंग्रेजी ते हिन्दी दे नांऽ लब्भन लगे। तमिलनाडु इच इ'यां नेई 
हा। उत्थें केन्द्री सरकार जां बैंक दे दपतरें दे बोर्डे इच गै हिन्दी लब्भदी ही, 

बाकी थाहरें तमिल जां अंग्रेजी इच नांड पट्ट हुन्दे । 


` मिगी त्रिवेन्द्रम शैहर बी मता शान्त बझोआ। में इक आटोरिक्शे आहले 
गी गलाया जे ओह मिगी त्रिवेन्द्रम शैहूर दा दिग्दर्शन करा ते पदमनाभ मंदर 
बी लेई चलै। इ'यां ते उस मिगी बजार दस्सेआ, सचिवालय बी दस्सेआ पर 
बार-बार ओह, मिगी कपडे आहली हटिटयें दे सामने खड़ा करै ते गला बाबू 
जी! यहाँ बहुत बढ़िया कपड़ा मिलता है। घर के लिए ले जाओ। जां फ्ही 
कुसै स्टोर दे सामने खड़ोइयै आक्खै-यहां विदेशी वस्तुएं मिलती हैं। सस्ती 
हैं, खरीद लो। मिगी बझोआ जे एह हटिटयें आहलें दा एजेन्ट ऐ। में उसी 
गलाया जे में होर किश नेई दिक्खना तूं मिगी पदमनाभ स्वामी हुन्दे मंदर लेई 
चल। असल इच इस मंदर दे बारे इच में शाम लाल शर्मा हुन्दा लेख मेरी 
दक्खन भारत जातरा पढ़े दा हा। मेरी ख्वाहिश ही जे अ'ऊं बी इस मंदर दे 
दर्शन करां। 


स्वामी पदमनाभ मंदर :-केरल राज्य दे विशाल ते भव्य मंदरें इच इस 
मंद्र दा थाहर विशिष्ट ऐ। एह्‌ इक वैष्णव मंदर ऐ ते भगवान पद्मनाभ गी 
समर्पत ऐ जेहड़ा भगवान विष्णु दा गै इक नांऽ ऐ.। इस मंदर इच सिरफ धोती 
लाइयै गै प्रवेश कीता जाई सकदा ऐ.। अ'ऊं धोती अपने कन्ने लेइये गेदा हा। 
में धोती लाई ते मंदर दे अन्दर चली गेआ,। मुक्ख मंदर दे कपाट बंद हे इस 
लेई में इसदा बाहरला आकार, प्रकार ते रूप गै दिक्खेआ। इस मंदर दा मंडप 
बी मिगी मता कलात्मक बझोआ। इसदे छत्त उप्पर मैथुन दियां कलाकृतियां 
अंकित हियां। इस दे खम्भे बी मते कलात्मक ते आकर्शत हे। इ'नें खम्भें इच 
मूर्तियां बी उत्कीर्ण न जिस कारण एहू अलौकक बझोंदे न। इसदा गर्भगृह बी 
भव्य ते कलात्मक ऐ। इसदे अन्दर गै इश्ट देवता दी मूर्ति प्रतिष्ठित ऐ। मंदर 
इच प्रवेश लेई जेहड़े सोपान बने दे न ओह्‌. अकलात्मक बझोंदे न पर ड्योढी 
कलात्मक ऐ। इस मंद्र दे दर्शन करियै मिगी मती खुशी बझोई। मंदर दिविखयै 
अ'ऊं बाहर आया तां आटो रिक्शा आहला मिगी बलगा करदा हा। उसने मिगी 
बीच दिक्खने लेई गलाया पर अ'ऊं उत्थें नेई गेआ। सिद्धा बस अड्डे आया। 
छे बज्जा करदे हे। में कोयंबटूर दी टिकट लैत्ती ते बस उप्पर बेही गेआ । बस 
सारी रात चलदी रेही। कोचीन दा शैहर बी में बस पर बैठे-बैठे दिवखेआ। 
इ'यां शैहर दा बजार ते बंद हा पर लाडु जगा करदे हे। सवेरे छे बजे अ'ऊं 


। 4 परतियै कोयंबटूर पुज्जी गेआ। अ'ऊं अपने कमरे इच गेआ, न्हाता धोता, न्हारी 

खाद्दी ते बजार दा चक्कर लान निकली पेआ। 


इ'यां वाली होर मेरे कन्ने हे पर ओह्‌ मते व्यस्त हे। कदे ओह्‌ अपने 
पुत्तर कन्ने बाहर जन्दे कदें अपने दोस्तें कन्ने। अ'ऊं इकला गै फिरदा रौहन्दा। 
3 जनवरी तोड़ी ते अ'ऊं चक्कर गै लांदा रेहा। इक तमिल फिल्म बी दिक्खी 
पर फ्ही बी बझोआ जे अ'ऊं खाल्ली-खाल्ली आं। साढ़ी वापसी 5 जनवरी 
गी ही। चार जनवरी खाल्ली ही। में ऊटी जाने दा मन बनाया। 


ऊटी :-में कोयंबटूर बस अड्डे थमां बस पकड़ी ते इकला गै ऊटी 
दिक्खन चली पेआ। ऊटी इक पहाडे पर स्थित पर्यटन स्थल हा, इ'यां गै जि'यां 
पत्नीटॉप ऐ। सड़क नी इ'यां गै बल खंदी ऐ जि'यां कुद्ध जाओ तां बल खंदी 
लब्भदी ऐ। प्हाड़ी चढ़ाई चढ़दे कोई दऊं घटे लग्गे। बस अड्डा आया तां 
उतरी पे। उत्थें बरखा बरै दी ही। किश लोकें स्वेटर लाए दे हे। गलांदे न 
जे इक बारी ऊटी बर्फ बी पेई ही। उत्थें दिक्खने लेई इक निक्की झील गै 
ही जिसदे कंढै निक्की-निक्की किश्तियां हियां। चलने फिरने लेई इक मीटर 
चौड़ा रस्ता बन्ने दा हा। इ'यां एह थाहर घने बूहटें कन्ने भरोचे दा हा। अ'ऊं 
ताई तुआई लूर-लूर फिरेआ। इक थाहर मिगी कश्मीरी लभे। ओह्‌ उत्थें समान 
बेचा करदे हे। अ'ऊं उन्दे कश खड़ोता। उ'नें मिंगी कोल गै स्थित इक बाग 
दिक्खने लेई गलाया पर अ'ऊं नेई गेआ। में अपनी रियासत इच जेहड़े बाग 
दिक्खे दे हे ओह्‌ उन्दे थमां सुन्हाकड़ा नेई हा। संजां दे चार बजे तां अ'ऊं 
बस पर बैठा ते परतिय कोयंबटूर आई गेआ। 


वापसी :-5 जनवरी गौ साढ़ी वापसी ही। अस तौले गै रेलवे स्टेशन 
पुज्जी गे। रेल केरल थमां आई। स्टेशन उप्पर रुकी तां अस अपने डब्बे इच 
बढ़ी गे। रेल अग्गें-अग्गें बदधी गेई पर मेरा मन पिच्छें गी खचोंदा गेआ। ओह 
भव्य ते अलंकृत मंदर, शांत शहर ते खुल्ला असीम समुन्दर......। 


००० 

2. उत्कल जत्रा 


मेरे बड्डे पुतर नलिनाक्ष नै सन 1989 ई० इच बी. एस. सी. कोती। 
उसदा मन टेक्नीकल कोर्स करने दा हा। फोटोग्राफी इच उसगी मता शौक हा। 
इ'यां बी ओह जनें-खने दियां फोटो खिचदा गै रौहन्दा हा। अगस्त 1989 इच 
उसदे हत्थ इक अंग्रेजी अखबार आई। अखबार इच इन्दिरा गांधी फिल्म 
इन्स्टीच्युट बेहरामपुर पास्सेआ इक विज्ञापन छापेआ गेदा हा। इस इच बी. ए., 
वी. एस. सी. पास उननें जागतें ते कुडियें थमां त्र'ऊं बरें दी एक्टिंग, डिरेक्शन 
ते सिनो मेटोग्राफी लेई प्रार्थना-पत्र मंगे गेदे हे। जिन्दी रुचि इ नें विशे इच 
ही। मेरे जागते बी सिनो मेटोग्राफी दी ट्रेनिंग लेई फार्म भरेआ ते उसगी पोस्ट 
करी दित्ता। म्हीनै बाद उसगी बेहरामपुर इन्टर्व्यू लेई साद्धा आया। ओह्‌ जाने 
लेई मता उत्सुक हा। उड़िसा में बी नेई हा दिवखे दा। कोर्णाक मंदर बारै में 
इक कताब प्रभाकर इच पढ़ी दी ही। इस मंदर गी दिक्खने दा बी मेरा मता 
मन हा। में जम्मू थमां कलकत्ते लेई दऊं टिकटा खरीदियां। असेंगी 7 सितम्बर 
1989 गी सालिदाह इच रिजर्वेशन मिली गेई। असें अपना लोड्चदा समान इक 
थैल्ले इच पाया ते रेलवे स्टेशन पुज्जी गे। रेल ठीक 6.30 बजे संञा चली ते 
सहारनपुर, मुरादावाद, लखनऊ ते बनारस थमां होंदी 9 सितम्बर गी सवेरे नौ 
बजे गया जी पुज्जी। इतथे ट्रेन किश चिर रुकी। इक होर इंजन इस कन्ने जुड़ेआ 
ते ट्रेन चली पेई। अग्गें चढ़ाई ही। चढ़ाई चढ़ने दे बाद अस पारसनाथ ते 
धनवाद थमां अग्गें बधे। अग्गें दामोदर दरिया हा। असें जि'यां दरिया पार कीता 
अस पूर्वी बंगाल दी सीमा इच पुज्जी गे। रस्ते इच असें सौता रामपुर बर्द्धमान 
ते दुर्गापुर दे रेलवे स्टेशन दिवखे। खीर संजा दे 6.30 बजे अस सिलदाह पुज्जी 
गे। ट्रेन इच गै इक पनछानु ने असेंगी बड्डा बजार दे गुरद्वारे इच ठेहरने दी 
सलाह. दित्ती। असें टैक्सी पकड़ी ते बड्डा बजार चली गे। असेंगी गुरद्वारा 
तुप्पने इच औख नेई आई। असें प्रवेश द्वार टप्पेआ ते दफ्तर इच अपने नांऽ 
तते पता लखाया ते पही इक बड्डे हाल इच आइये लेटी गे। राती अटूठ बजे 

गुरुद्वारे दे इक कर्मचारी नै असेंगी प्रसाद छक्कने लेई आक्खेआ। अस उट्ठे, 
हत्थ मूंह्‌ धोता ते ईक कमरे इच चली गे। उत्थें त्रै-चार जात्तरु पैहलें गै बैठे 
दे हे। अस बी उन्दे इच बेही गे। उत्थें थालियें इच असेंगी दाल ते फुलके 
खाने को थ्होए। असें चार-चार फुलके खादे ते आइये लेटी गे। हाल इच किश 
लोक होर बी आई गेदे हे। उन्दे इच किश दार्जिलिंग दे बी हे। उ'नें असेंगी 
दार्जिलिंग दे बारे इच मतियां गल्लां सनाइयां। ओह्‌ उत्थें व्यापार करदे हे । असें 
बी किश चिर गप्पां मारियां ते फ्ही सेई गे। 


कलकत्ता भ्रमण 


10 सितम्बर गी मेरी जाग कोई चार बजे खुल्ली तां में खिड़की थमां 
बाहर झांकेआ। मिगी निक्की-निक्की लो5 बझोई। लोकें दे चलने दी छेड़ बी 
सनोची | मिगी अपनी घड़ी उप्पर जकीन नेई होआ। दूए साथियें थमां पुच्छेआ 
तां उ'नें गलाया इत्थें लोड तौले हुन्दी ऐ ते सूरज बी तौले डुबदा ऐ। अस 
बी, तौले-तौले उट्ठे। न्हाते-धोते, कप्मड़े बदले ते सिड़कै उप्पर आई गे। साढ़ा 
अज दा कार्यक्रम कलकत्ता दे म्हत्तवपूर्ण थाहरें दा दिग्दर्शन करना हा। असेंगी 
दस्सेआ गेआ जे अस अपनी जातरा मेट्रो दी सवारी थमां शुरू करचै। मेट्रो 
मिगी पैहली बारी दिक्खनी ही इस लेई पुच्छदे-पुच्छांदे बड्डा बजार कच्छ 
गै बने दे मैट्रो स्टेशन इच आई गे। उत्थें असेंगी केरल दे दऊं गभरु मिले। 
उ'नें साढ़ी मदद कीती। कलकत्ता दे मशहूर थाहरें दे अते-पते दस्से। मेट्रो आई 
त्रं अस उन्दे कन्ने गै सवार होई गे। साढ़ा मैट्रो दी सवारी दा पैहला अनुभव 
हा। अस मते प्रसन्न होए। उ'नें असेंगी इक थाहूर उतरने लेई गलाया। अस 
उतरे। पता लगा जे महाकाली दा मंदर कच्छ गै ऐ। अस पैदल मंदर तोड़ी 
गे। सकेरे-सवेरे भीड़ किश घट्ट ही। इक हट्टी थमां असें प्रसाद लेआ ते 
मंद्र चली गे। उत्थें बझोंदा हा जे मंद्र परिसर इच कोई निर्माण दा कम्म चला 
करदा ऐ। मंदर आहूला थाहर बी काफी खुल्ला हा। माता दी मूर्त बी इक 
निक्के मंदर दे गर्भ-गृह इच ही। मूर्ति उ'यै जेही ही जिसदी में कल्पना कीती 
दी ही। मेरी कल्पना बी माता दे फोटु दे अनुरुप ही। फ्ही में निक्‍्के हुन्दे गै 
इक मन्त्र सुने दा हा-काली कलकत्ते आही, तेरा बार न जाए खाल्ली...। 


मंद्र मत्था टेकियै अस बाहर आए। असें आटो कोता ते उसी अलिपुर 
दे चिड़िया घर लेई जाने लेई गलाया। ओह असेंगी उत्थें पुजाई गेआ। असें 


27 
CC-0. Nanaji Deshmukh Library, BJP, Jammu. Digitized by eGangotri 


टिकटां लेइआं तें अन्दर चली गे। चिड़िया घर मता बड्डा नेई हा। में चंडीगढ़ 
जेहड़ा चिड़िया घर दिक्खेआ हा उस थमां निकका हा। इत्थें बी शेर, चित्तरे, 
बाघ, बन्दर, लंगूर, हाथी, घोड़े, सप्प बगैरा सब किश प्रदर्शित हे। इक नमीं 
चीज़ जेहड़ी में इत्थें दिकखी ओह्‌ “बन-मानुष' हा। उसदी शक्ल बन्दर कन्ने 
मिलदी ही पर ओह्‌ बन्दर थमां मता बड्डा हा। 


अस चिड़िया घर थमां निकले ते फ्ही रिक्शा कीता ते संग्रैहालय दिक्खन _ 
आए। इत्थें असें मता किश दिक्खेआ, अस्त्र, शस्त्र, टल्ले, बन्धे, पांडुलिपियां, 
परानियां पोथियां मूर्ता, तस्वीरां ते पराने शिलालेख। उत्थुआं दा अस किश चिर 
लेई गांधी मदान इच बी गे। डॉ० बी. सी. राय दा भवन, हस्पताल ते किश 
होर इतिहासक इमारतां दिविखयां। इत्थवां दा गाँधी मदान बी मता विस्तृत ऐ। 
अन्दाजञन इक लक्ख आदमी इत्थें समाई सकदे न। असें फ्ही रिक्शा कोता 
ते विक्टोरिया मेमोरियल दिक्खने लेई चली पे। 


विक्टोरिया मेमोरियल : एह भवन सन 1901 ई० इच रानी विक्टोरिया 

दे मरने दे बाद उन्दे चेत्ते इच तत्काली वाइसराय लार्ड कर्जन दी मर्जी दे 
मताबक बनाया गेआ हा। इसदे निर्माण लेई वाइसराय नै चन्दा इकट्ठा कोता। 
इसदे बनाने उप्पर इक करोड़ पंज लक्ख रपेऽ खर्च होए जेहडे भारत दे राजें 
ते महाराजे थमां दान दे रूप इच हासल होए। एह स्मारक 64 एकड़ जमीन 
इच परिसीमत ऐ। एह भवन 338 फुट लम्मा ते 228 फुट चौड़ा ऐ। इसदा 
नींह्‌ फ्त्थर 1901 इच रक्खेआ गेआ ते एह्‌ 1921 इच पूर्ण होआ जे जनता 
लेई खोलेआ गेआ। एह भवन सुन्दरता इच ताजमहल दा मुकाबला ते नेई करी 
: सकदा पर फ्ही बी इसदा सौंदर्य अलौकिक ऐ.। एह भवन दो मंजिला ऐ। भवत 
दे अन्दर प्रवेश करदे गै ड्योढी कन्ने दऊं विथियां न। सज्जी दा नांऽ प्रतिकृति 
वीथि ते खब्बी दा नांऽ राज वीथि ऐ.। इसदे अग्गे इक बङ्डा हाल ऐ जिसगी 
रानी कक्ष गलांदे न। इस॒दै सज्जै-खब्बे बेहड़े (प्रांगण) न। रानी कक्ष जां हाल 
दा दरवाजा टप्पियै अग्गे जाओ तां पूर्व बक्खी दरबार हाल ते पच्छम बक्खी 
रानी मेरी दा कक्ष ऐ। सीढ़ियां चढ़ो तां दूई मंजिल औंदी ऐ। उत्थें बी केई 
निक्के बड्डे हाल न जिन्दे नांऽ कलकत्ता कक्ष, प्रलेख गैलरी, बालकनी, उत्तर 
पोर्च कक्ष ते उत्तरपूर्वी बालकनी ऐ.। इसदे बगीचे इच मूर्ति संग्रह ऐ। अस इत्थ 
कोई इक घेंटा रुके। असें दानिथेल कक्ष, रानी मेरी दा कक्ष, हेस्टिग्स कक्ष 

ते राष्ट्रीय नेताएं दी गैलरी मती पसंद आई । इत्थें गांधी, नेहरु ते टैगोर दे चित्तर 
मिगी मते आकर्शक बझोए। 


तारा मंडल : असें फ्ही रिक्शा कीता ते तारा मंडल दिक्खन गे। उत्थें 
अन्दर जाने लेई असेंगी टिकटां खरीदना पेइआं। अस अन्दर गे ते कुर्सियें उप्पर 
बेही गे। थोड़े चिर दे बाद न्हेरा जन पेआ ते तारा मंडल दा शो शुरू होई गेआ। 
खगोल सरबन्धी मेरा ज्ञान मता सीमत हा। फ्ही बी वक्ता आकाश मंडल दी 
जेहडी जानकारी देआ करदे हे ओह मेरी समझा इस लेई नेई आई जे उन्दी 
भाशा बंगाली ही। एह शो बी कोई अद्धे घंटे दा हा। फ्ही बी मता ज्ञानबद्धक 
हा। मिगी अन्तरिक्ष दे बारे इच केई नमियां जानकारियां मिलियां। 


उत्थुआं दा अस पूर्वी बंगाल सरकार दी कल्चरल अकादमी दिक्खन गे। 
जम्मू आहला लेखा इसदा परिसर भव्य नेई हा। एह कोई अट्ठ-दस कमें 
तोड़ी गै सीमत ही। इत्थें बंगाली-भाशा दियां कताबां उपलब्ध हियां। में सारे 
थमां पैहले दफ्तर इच जाइयै एह जानकारी हासल कोती जे बेहरामपुर दा इन्दिरा 
गांधी फिल्म इन्स्टीच्यूट इक मान्यता प्राप्त संस्था ऐ जां नेई। उ नें मिगी दस्सेआ 
जे उन्दी सरकार नै उसगी मान्यता प्रदान नेई कीती दी ऐ। बाकी दी सरकारें 
दा उ'नेंगी पता नेई ऐ। 


अस अकादमी थमां बजार आई गे। उत्थें असेंगी इक सरदार जी लब्भे। 
में उ'नेंगी पुच्छेआ बड्डा बाज़ार गी केहड़ी बस जंदी ऐ। ओह्‌ खड़ोते, उने 
असेंगी बस उप्पर ब्हालेआ ते अस पंज बजे गुरद्वारै पुज्जी गे। असें अपना थैल्ला 
चुक्केआ ते पैदल गै हाबडा पुल पार कीता ते रेलवे स्टेशन पुज्जे। अ 'ऊं टिकट 
खिड़की आग्गें खड़ोता। भीड़ नेई दे बराबर ही । टिकट मिली ते अस जगननाथपुरी 
गी जाने आहूली रेल दे साधारण डब्बें इच जाई बैठे। थोड़ा रश जरुर हा पर 
बौहूने गी जगह मिली गेई। साढ़े डब्बे इच गै हरियाणा दा बी इक परिवार 
बैठे दा हा। उन्दे किश रिश्तेदार बी उन्दे कन्ने हे। ओह्‌ कलकत्ता रौहन्दे हे । 
अस उन्दे कन्ने हिली-मिली गे। साढ़े कन्ने उडिसा दा पुन्य चन्द्र प्रधान बी 
बैठे दा हा। ओह्‌ मणि जी पुर ग्रां दा हा। ओह्‌ बी टुट्टी-फुट्टी हिन्दी बोल्ली 
लैन्दा हा। मिगी गलान लगा-मैं आप के बेटे की शादी अपने गाँव की लड़की 
से करवा दूँगा तू मेरी शादी कश्मीर की लड़की से करवाना। उसदी गल्ल 
सुनियै अस सारे हस्सी पे। रस्ते इच किश आदिवासी बी चढ़े पर पुलीस नै 

उन्दे कन्ने मता दुर्व्यवहार कौता। शैद उंदे कश टिकटां नेई हियां। इ'यां किश 
चिर अस रातीं सुत्ते जरुर पर गूढी नींदर नेई पेई। सवेरे उट्ठे तां उडिसा दे 
कटक शैहर थमां गुजरा करदे हे। रेल चलदी गेई। अस खिड़की थमां उडिसा 
दे खेत्तर, घर-मकान, लोक ते उन्दा लाबा दिक्खदे-दिक्खदे 11 बजे जगन्नाथ 
पुरी पुज्जी गे। 


जगन्नाथपुरी : पुरी पुज्जदे गै असें सभनें थमां पैहले इक सरां इच 
कमरा लैत्ता। उत्थें समान रक्खेआ ते समुन्दर श्नान लेई चली पे। समुन्दर कच्छ 
गै हा। जिस बेल्ले अस उत्थें पुज्ने तां तट उप्पर मते घट्ट लोक हे। असें टल्ले 
खोहले ते न्हाते। साढे कश इक मल्लाह्‌ आया। ओह्‌ मेरे जागतै गी समुन्दर 
जनान आस्तै लेई गेआ। उसने रबड़ दी इक पेटी उस दे लक्क बन्नी ते पही 
उसगी समुन्दर दे अन्दर कोई इक सौ मीटर लेई गेआ। समुन्दर दी भौडे इच 
ओह्‌ कदें थल्लै ते कदें उप्पर तैरदा मिगी बझोआ। समुन्दर श्नान करियै अस 
अपने कमरे इच आए ते मंदर दर्शन करने गी गे। 


जगन्नाथ मंद्र : समुन्दर दे कंढै स्थित एह्‌ मंद्र सन 1030 इच कलिंग 
विजेता चोड़गंगा नै विजय-स्तम्भ दे रूप इच बनोआया हा। पही 1118 इच 
इसगी इक मंद्र दा रूप दित्ता गेआ। 


एह. मंदर उच्ची चार दीवारी कन्ने घिरे दा ऐ। इसदा बेहडा (प्रांगण) 
आयताकार ऐ.। एह. मंदर उसदे मझाटे ऐ.। इसदी चहार दीवारी 440 फुट लम्मौ 
ते 350 फुट चौड़ी ऐ। इस मंदर दे अग्गें-पिंच्छें त्रीह्‌ दे करीब निक्के-निक्कें 
देवालय न। 


इस मंद्र दी बनौट विशिष्ट ऐ। इसदे बाह्रली परकोटे दी दीवारें दा घेरा 
रेहरा ऐ। इ'यां बझोंदा ऐ जे एह कन्धा नेई त्रै मालां न। मंदर दा परकोटा 665 
फुट लम्मा, 640 फुट चौड़ा ते 20 फुट उच्चा ऐ। इसदे चौन्ने बक्खी ड्योढियां 
न। जगन्नाथ मंदर दी लम्बाई 310 फुट चुड़ाई 80 फुट ऐ। 

वास्तुकला दी दृश्टि कन्ने एह मंदर इक अनुपम कृति बझोंदा ऐ। इस 
दी योजना इच श्री देवल, जग मोहन, नट मंडप ते भोग मंडप नांऽ दे चार 
कक्ष न। इस मंदर दे शिखर दी ऊंचाई 200 फुट ऐ। शिखर दे आधार भाग 
इच ताख न जिन्दे इच मैथुन मूर्तियां रखी दियां न। इस मंदर दी बाहरली कन्थे 

इच बी अश्लील मूर्तियां जड़ी गेदियां न। 

इस मंदर दे गर्भ गृह इच बी कृष्ण, बलराम ते सुभद्रा दियां मूर्तियां 
अधिष्ठित न। एह मूर्तियां काठ दियां न। इ'नेंगी किश ब'रे बाद समुन्दर इच 
प्रवाहित कोता जंदा ऐ ते इन्दे थाह्र नमियां मूर्तियां स्थापत कीतियां जंदिया 
न। किश विद्वान इस मंदर इच बोद्ध धर्म दी वज्जयान शाखा दा प्रभाव दिखदे 
न पर सच्च इ'यै बझोंदा ऐ जे एह इक वैष्णव मंद्र ऐ। एह गल्ल बक्खरी 
ऐ जे नरसिंह जी दी मूर्ति दे उप्पर पंज ध्यानी बुद्ध दियां मूर्ता ते वाराह दी 
मूर्ति दे उप्पर दऊं ध्यानी बुद्ध दियां मूर्ता न। इ'यां गै बाहरले परकोटे इच बने 
दे देवालय इच लक्ष्मी दी मूर्ति दे पिच्छें बुद्ध दी मूर्ति बी रक्खी गेदी ऐ। 


रथ जातरा दे दरान इसदी मैहमा होर बदधी जन्दी ऐ। इत्थें इक उत्सव 
जनेहा महौल बनी जंदा ऐ। 


असें मंदर मत्थां टेकेआ, प्रसाद लैत्ता ते कमरे थमां झोला चुक्केआ ते 
अड्डे कच्छ आई गे। 


कोणार्क मंदर .: पुरी थमां अस मेटाडोर उप्पर चढ़े ते कोणार्क मंदर 
कच्छ उतरी गे। सड़क थमां गै में कोर्णाक मंदर उप्पर दूश्टि सुट्टी, एह्‌ मंद्र 
मिगी इक दिव्य-भवन बझोआ। सन 1956 इच में प्रभाकर कीती तां मेरे कोर्स 
इच जगदीश चन्द्र माथुर दा नाटक “कोणार्क' बी हा। में ओह्‌ नाटक पढ़ेआ 
तां सोचेआ जीवन इच इक बारी अ'ऊं इस मंदर गी दिक्खन जरुर जांङ। सन 
1956 दा मेरा सुखना अज्ज 11 सितम्बर 1989 गी दपैहूरी दे त्रै बजे पूरा होआ। 


पुरी थमां 32 किलोमीटर दूर एह समुन्दर दे कच्छ सदियें थमां खड़ोते 
दा अपनी कला गी बखेरा करदा ऐ। एह इक सूर्य मंद्र ऐ। सूरज दा इक नांऽ 
कोर्णाक ऐ। इस लेई एह कोणार्क नांऽ कन्नै मशहूर ऐ। इसदा रंग काला ऐ 
इस लेई इसदा इक नां5 “काला पगोड़ा' बी ऐ। इस मंदर दा निर्माण सन 
1238-64 दे च उडिसा दे राजा नरसिंह देव पैहूले नै करोआया हा। 


इस मंदर दी योजना सूर्यरथ दे आकार दी ऐ-जिस इच सत्त अलंकृत 
घोड़े रथ गी खिच्चा दे न। रथ दे थल्लै दोनें पासें पत्थर दे कलात्मक बारां 
पेहिये बने दे न। हर पेहिये दी उच्चाई दस फुट ऐ। 

एह्‌ मंदर 865 फुट लम्में ते 540 फुट चौड़े प्रांगण दे मझाटे इक चबूतरे 
उप्पर स्थित ऐ। एह इक उच्ची चार-दीवारी कन्ने घेरे दा ऐ। अन्दर प्रवेश लेई 
त्रै विशाल ड्योढियां न। मंदर दी योजना इच चार कक्ष-देवल, जगमोहन, नट 
मंडप ते भोग मंडप समायोजित न। इसदा शिखर जमीन थमां 225 फुट उच्चा 
हा पर हुन धराशायी ऐ। इसदे गर्भ गृह दे अन्दर मनुक्ख आकार इच काले 
पत्थर दी बनी दी सूर्य दी मूर्ति संस्थापत ऐ। 


अज कल कोणार्क मंदर टुट्टी-फुट्टी हालत इच ऐ। इस मंदर दा मता 
हिस्सा ढेई गेदा ऐ ते मते शिलाखंड बिखरे दे लब्भदे न। इ 'नें शिलाखंडें गी 
दिक्खियै बझोंदा ऐ जे एह मंदर कला दी पराकाष्ठा हा। 


इस मंद्र इच नृत्य करदी नर्तकियें दियां मूर्ता बी बड़ी सजीव नझोंदियां 
न। इक बाहरली कन्धै इच मतियां मैथुन मूर्तियां न जेहड़ियां संकेत करदियां 
न जे शक्ति पुरुश दा मिलन गै महा सुख ऐ। पर जेहड़यां मूर्तियां मंदर दे 
अन्दर न उन्दे इच साखिकत दे भाव झलकदे न। 


में कश्मीर दा मार्तंड मंद्र दिक्खे दा हा। ओह्‌ बी इक सूर्य मंदर हा। 
अ'ऊं दोनें दी तुलना करन लगा तां मिगी बझोआ जे मार्तंड दा अपना बक्खरा 
म्हत्तव ऐ ते कोर्णाक दा अपना बक्खरा म्हत्तव ऐ। कोणार्क सचमुच कोर्णाक 


गै ऐ। 


लिंगराज मंद्र : कोर्णाक मंदर थमां अस बाहर आए तां असेंगी इक 
सरकारी टूरिस्ट गड्डी लब्भी। अस उस उप्पर बैठे ते लिंगराज मंदर दिवखने 
गी चली पे। गड्डी नै असेंगी मंदर थमां दऊं किलो मीटर उरे तुआरेआ अस 
पुच्छदे-पुच्छांदे मंदर जाई पुज्ने। उसलै संजा दे छे बजा करदे हे। 


में एह मंदर मती रहानगी कन्ने दिकखेआ। एह्‌ इक पूर्ण खड़ोते दा मंदर 
हा। इसदा निर्माण बी गलांदे न जे उड्सा दे सूर्य वंशी राजें इक ज्हार सार्ल 
थमा बी पैहले करोआया हा। 


एह मंद्र बी स्थापत्य दी दृश्टि कन्ने उत्कल शैली इच ऐ। इसदा प्रांगण 
520 फुट लम्मा ठरे 465 फुट चौड़ा ऐ। मंदर प्रांगण दे मझाटे निर्मित ऐ। एर 
चार दीवारी कन्ने घिरे दा ऐ। 

इस मंदर दी योजना उड़िसा दे दूए मंदरें आहला लेखा श्री देवल, जग 
मोहन, नर मंडप ते भोग-मंडप इच समायोजित ऐ। मंद्र दी हर भुजा 56 फुट 
ऐ। इस इच थाहर-थाहर विक्षेपण बने दे न। 


इस दा गर्भ गृह वर्गाकार ऐ। इसदी हर भुजा उन्नी फुट ऐ। इसदे अन्दर 
लिंग राज स्थापित ऐ। मंदर दे चौनें पास्सै निक्के-निक्के स्तूप न। एह्‌ स्तूप 
बौद्ध-विहार दे स्तूपें कन्ने मते मिलदे-जुलदे न। इस मंदर दी अन्दरलियां कन्थां 
सादियां न। बाहरली कन्थै इच अलंकृत मूर्तियां बी हैन। एह उडिसा शैली दी 
इक खास विशेशतां बी न। इस मंदर दा शिखर 125 फुट उच्चा ऐ.। मंदर दे 
प्रांगण इच होर बी निक्के बड्डे देवालय बने दे न। 


अ'ऊं एह मंदर दिक्खियै मता प्रभावत होआ। गौरव ते शालीनता इच 
एह इक बेजोड़ रचना ऐ। न 


एह्‌ मंदर दिक्खियै अस मुड़िये सड़क उप्पर आई गे। इक बस पकड़ी। 
उस इच मता गै रश हा। धक्के खंदे जि'यां-कि'यां भुवनेश्वर दे अड्डे च आई 
पुज्जे। 


ब्रहमपुर : हुन साढ़ी अगली मंजिल बेहरमपुर ही। पता कीता तां नाईट 
बस जा करदी ही। अस उस्सै बस उप्पर बेही गे ते राती 12 बजे दे करीब 
उत्थै पुज्जे। बस अड्डे कच्छ गै अनार कली होटल हा। होटल खुल्ले दा हा। 
इक कमरे दा कराया 25, रुपे5 हा। असें इक कमरा कराये पर लैत्ता ते सेई 
गे। सवेरे उट्ठे, न्हाते-धोते, कपड़े बदले ते फिल्मी इनस्टीच्यूट तुप्पन निकली 
पे। 


इन्स्टीच्यूट बैंक कॉलोनी इच हा। अस उत्यें जाई पुज्जे। करीब दस बजे 
इन्टर्व्यू शुरू होई गेआ। उत्तर- भारत थमां मध्य प्रदेश दे रामपुर थमां इक जागत 
गै आए दा हा। किश जागत मणिपुर ते असम थमां बी आए दे हे। मते जागत 
उड़िसा दे गै हे। ओह्‌ हिन्दी फिल्में इच कम्म करने दे इच्छुक हे। मेरे जागतै 
दा इन्ट्व्यु 12 बजे दे करीब होआ। उत्थें मिगी मते लोक मिले जेहडे कला 
ते साहित्य कन्ने जुड़े दे हे। उन्दे इच इक प्रदीप कुमार होटुआ बी हा। ओह 
कोर्णाक कला केन्दर कन्ने जुड़े दा हा। उसनें मिगी उडिसा दे इतिहास, कला 
ते संस्कृति बारे मती जानकारी दित्ती। ओह्‌ गंजुम दा हा। इ 'यां उडिसा दे 

इतिहास दे बारे इच में 'मेहताव' दियां कताबां एम. ए. एम. कॉलेज जम्मू इच 
बी पढ़ी दियां हियां। मिगी गोपबन्धुदास दे कम्म दा बी पता हा। 


अस इन्टर्व्यू थमां फारग होए तां बेहरामपुर बजार इच आई गें। एह इक 
निक्‍का शैहर हा। उधमपुर थमां बी मिगी निक्का बझोआ । उत्थें मिगी कपड़े 
दी हटिटियें इच सरदार बैठे दे लब्भे। अ'ऊं डेंगी मिलन गेआ। उ'ने सनाया 
जे उन्दा इक पुरखा तलवंडी थमां फेरा लान इत्थें आया हा ते पही इत्थें बस्सी 
गेआ। एह. हट्टियां उस्सै नै बनाईयां। अस उस्से दे वंशज आं। 


अस थोढा चिर बजार इच फिरे-टुरे ते फ्ही बस अड्डे पर आए। 
भुवनेश्वर लेई बस तेआर ही.। अस बस पर बैठे। उडिसा दी मशहूर झील 
सुखनां में बस पर बैठे दे गै दिक्खी। उस इच मछुए चला करदे हे। 

मेरे कन्ने बेहरामपुर दे इक कॉलेज दे प्रो० प्रधान बैठे दे हे। उन्दी लाडी 
बी टीचर ही। ओह कुसे जरुरी कम्म लेई भुवनेश्वर जा करद हे । मरा उन 
कन्ने परिचे होआ तां ओह्‌ गलान लगे। तुसें उडिसा इच किश होर दिन रुकना 
चाहिदा। इत्थें केई त्योहार हुन्दे न-फागुन इच महा शिवरात्रि, माघ इच माध 
सतमी, जेठ म्हीने शीतला-अष्ठमी, बगैरा इत्थें सारा साल जातरां चलदियां न, 
ते मेले आयोजत हुन्दे न जि'यां जोरंडा मेला, स्नान जातरा, चेत्र पर्व, चन्दन 
जातरा, बगैरा। खास पूजा बी हुन्दियां न जि'यां गणेश पूजा, लक्ष्मी पूजा, धु 
जातरा, सुलां जातरा, दुर्गा पूजा, विश्व कर्मा पूजा बगेरा, फ्ही गलान लग ज॑ 
तुस दूऐ बारी आगेओ तां पूरा उड्सा दिवंखेओ, इत्थें जन-जातियें दे बी कई 
गढ़ न ते आदिवासियें दियां बी मतियां बस्तियां न। तुस कल्चर उप्पर कम्म 
करा दे ओ तां उ'नें बस्तियें इच बी जरुर जाएओ। में हां इच सिर ल्हाया। 
180 कि०मी० दी जातरा दा पता गै नेई लग्गा। अस त्रकालें भुवनेश्वर पुजी 
गे। इक डोरमैट्री इच रात कटूटी। सवेरे भुवनेश्वर दा किश हिस्सा दिक्खेंआ। 
सवेरे 11 बजे दे करीब लोहित गड्डी पर बैठे ते चेत्तें दे पटारे चुक्किय 16 
सितम्बर गी पैंथल पुज्जी गे। 


0०० 

3. गँगा सागर जतरा 


मेरी पत्नी दी मर्जी गंगा सागर इच डुबकी लाने दी ही। ओह बार-बार 
इ'ये रट ला-होर तीरथ बार-बार, गंगा सागर इक बार। अपनी पत्नी दी मन्शा 
गी दिक्खदे होई में कटड़े जाइये रेलवे काउंटर थमां द'ऊं टिकटां हासल 
कोतियां। मेरे प्रस्थान दी तित्थ 5 फरवरी 2007 ही। अ'ऊं पैंथल दा उस्सै 
दिन चार बजे संजा चलेआ ते 7 बजे रेलवे स्टेशन पुज्जी गेआ। असें हिमगिरि 
एक्सप्रेस उप्पर चढ़ना हा। उसदे प्रस्थान दा समां 22.45 हा। साढ़ी सीट दा 
नम्बर 65 ते 66 हा। रेल गड्डी दस बजे दे बाद प्लेट फार्म उप्पर पुज्जी। असें 
अपने थैल्ले चुक्के ते अपनी बोगी-इच चढ़ी गे। फ्ही असें अपने-अपने स्लीपर 
तुप्पे। कम्बल बिछाये ते लेटी गे। स्याला दे दिन हे। ठंड बी बझोआ करदी 
ही। अस तौले गै सेई गे। सवेरे जाग आई तां अस सहारनपुर बी लंघी गे दे 
हे। फ्ही इक दे बाद इक मेरे दिक्खे दे स्टेशन आए। फ्ही रात पेई सुत्ते फ्ही 
जागे। इक नमां स्टेशन आया मधुपुरी। एह जैनियें दा तीरथ हा। इसदा में मता 
नांऽ सुनेदा हा। अ'ऊं पैहूली बारी कलकत्ता गेआ तां ओह्‌ दूआ रस्ता हा। 


मधुपुरी थमां अस कलकत्ता दे हाबड़ा स्टेशन उप्पर संजा चार बजे दे करीब ' 


पुज्जे। 

` स्टेशन थमां अस बाहर आए। टैक्सी पकड़ी। धर्म तला5 हाबड़ा थमां 
कोई 12 किलोमीटर दूर हा। असें हाबंडा पुल टप्पेंआ ते केई सड़कां पार 
करिये कलकत्ता शैहर दा अबलोकन करदे पंज बजे दे करीब धर्म तला$ पुज्जे। 
उत्थुआं दा असेंगी गंगा सागर लेई बस लब्भी गेई। जि'यां गै अस बस पर 
बैठे बस तौले गे चली पेई। कलींडर नै मेरे थमां दऊं सवारियें दा कराया 64 
रुपेऽ लेआ तां में समझी लैत्ता जे गंगा सागर दूर ऐ। 


धर्म तलाऽ थमां बस दक्खन बक्खी सिरकी। सड़क पक्की चौड़ी ही। 
रस्ते इच इक दर्जन थमां बी बदूध उपनगर आए। बस बी थाहूर-थाहर खड़ोती 
सुआरियां उतरियां ते चढ़ियां। उन्दे इच मते हिन्दी-भाशी बी हे। में बस इच 

केई बंगाली युवकें कन्ने गल्ल कत्थ कीती। मिगी मती खुशी नझोई जे उ'नें 
सारें मिंगी हिन्दी इच गे जवाब दित्ते ते कन्ने मेरा मार्ग दर्शन बी कौता। 


मानव सेवा श्रम संघ आश्रम :- 


राती नौ बजे साढ़ी बस नाम खाना ग्रां इच पुज्जी तां कलींडर नै असेंगी 
उत्थें तुआरी दित्ता। असें उत्थुआं दा रिक्शा कोता ते समुन्दर दे कंढे स्थित मानव 
सेवा श्रम संघ आश्रम जय नगर इच पुज्जे। उत्थें असें एक कमरा कराये पर 
लैत्ता। उसदा कराया 250 रपे5 रोज हा। असें कमरा मल्लेआ ते रूट्टी खान 
बजार चली गे। रस्ते इच असें होर बी केई गेस्ट हाऊस ते धर्मशालां दिक्खियां। 
उन्दा कराया मता घट्ट हा पर असेंगी बझोआ जे अस आश्रम इच मते सुरक्षत 
आं। इ'यां एह आंश्रम कलकत्ता थमां 130 कि. मी. दूर हा। अस सवेरे उट्ठे 
न्हाते-धोते, कपडे बदले, थैल्ले चुक्के। असें समुन्दर दी जातरा स्टीमर उप्पर 
कीती। ठीक 7.30 बजे अस गंगा सागर खेत्तर इच पुज्जी गे। गंगा सागर गी 
सागर द्वीप बी गलांदे न। एह इक निक्के जेहा टापू ऐ। एह गंगा ते ब्रह्मपुतर 
दे डेल्टा दे दक्खन पच्छम इच स्थित ऐ। 


गंगा सागर :- 


विश्व मानचित्र इच इसदी स्थिति 21.37 डिग्री थमां 57 उत्तर अक्षांश ते 
88.2 डिग्री 113 पूर्व देशान्तर दे बिच्च ऐ। एह टापू 205 वर्ग किलोमीटर इच 
फैले दा ऐ। इस इच 43 ग्रां अबाद न जेहडे 9 पंचैतें इच बंडोये दे न। सन 
2001 दी जनगणना दे मताबक इस इय कुल 18536 लोक अबाद हे। इत्थं 
साक्षरता 90 प्रतिशत ऐ। जैदा लोक करसानी दा कम्म करदे न। धान इत्थूं दी 
खास फसल ऐ.। कृषि योग्य जमीन 15544 एकड़ ऐ। अस स्टीमर थमां जिस 
जगह उतरे उसदा नां$ कंचुवेडिया हा। उत्थूं दा कपिल मुनि दा मंदर त्री, 
किलोमीटर दूर हा। 


अस इक मेटाडोर उप्पर बैठे। ओह्‌ असेंगी लेइये कपिल मुनि दे मंदर 
बवखी चली । अज्जें सवेरे दे 7.30 गै बजा करदे हे। असेंगी सूरज दियां किरणा 
किश त्रिक्खियां गे बझोइआं। असें शीशे बंद कोते ते सरकिये बेही गे। तोले 
गै गास उप्पर खंदोले जन छान लगे ते ठंडी-ठंडी ब्हा बी चलन लग्गी। असें 
परतिय शीशे खोली लैत्ते ते बाहरले परिदृश्यें दा अवलोकन करन लगे। सडक 
पक्की ही। सड़क दे कंढे केई निक्के बड्डे ग्रां, हाट, बजार, घर कोठे हे। | 

हर कोठे दे कन्ने इक निक्का छप्पड़ जां तलाऽ हा। ओह्‌ उ'नें मछलियें लेई 
र्क्‍खे दा हा। 


ग्रां दे नांऽ बंगला लिपि इच हे। अस उननेंगी छैल चाली पढ़ी नेई सक्के 
फ्ही बी किश नांऽ जि'यां मंदर तला5, फुलाडाची, कृष्ण नगर, नरहरिपुर, इन्द्र 
नगर, मनसा-द्वीप-ते कमलपुर दे नांऽ पट्ट पढ़ी लैत्ते। पूरी सड़क इक 
किलोमीटर थमां बदू खाली नेई ही। इक ग्रां खत्म हुन्दा तां दूआ शुरू होई 
जंदा। हर ग्रां इच किश घर कच्चे ते किश पक्के हुन्दे। 


, असेंगी बझोआ जे पूरे टापू इच नालें दा इक जाल बिछे दा ऐ। इक 
बड्डा नाला बी लब्भा जेहड़ा बारातला नदी थमां निकलदा ऐ ते फ्ही इसदी 
शाखां मते इलाके गी सैलाब करदियां न। इस टापू दे खेत्तरें इच धान, पान, 
तरमूर्ज ते नारकेल दी शैल फसल हुन्दी ऐ। करसान सब्जी दी खेत्ती बी करदे 
न। इत्थूं दे बसनीकें दा लाबा बंगाली गै बझोंदा हा। आबादी रली मिली ऐ। 
80 प्रतिशत हिन्दू ते 20 प्रतिशत दूए। पर बंगाली सारे बोलदे न। इत्थें ' सागर 
संगम' नांऽ दी पत्रिका मती प्रचलत ऐ। इसदा प्रकाशन इत्थूं दा गै हुन्दा ऐ। 
इसदे इलावा, उगोसत्या, सुन्दर मंगलम्‌, सागर बेला इत्थूं दियां स्थानी पत्रिका 
न। लोक पढ़ने दे मते शौकिन न। उ'यां इत्थें पढ़ी लिखी दी मतियां कुड़ियां 
दिक्खियां। जेहड़ी महिला लाल पलड़े दी सफेद साढ़ी पाइयै मेटाडोर उप्पर 
चढ़दी अस समझी लैंदे जे एह स्कूल दी अध्यापिका ऐ। 


इक अध्यापिका नै दस्सेआ जे पूरे टापू इच इक डिग्री कॉलेज, छे हायर 
सकैंडरी स्कूल, 13 माध्यमिक स्कूल ते 123 प्राइमरी स्कूल न। इस निक्के | 
जे टापू इच शिक्षा दा प्रसार मिगी इक शुभ संकेत बझोआ। 
गंगा सागर :- 

अस..मसां इक घंटा गै मेटाडोर इच बैठे। मेटाडोर बस स्टैंड उप्पर 
खड़ोती तां पता चलेआ जे अस गंगा सागर पुजी गे आं। 

बस अड्डे थमां गंगा सागर कोई अद्धा किलोमीटर दूर हा, सागर तोड़ी 
पुने लेई पक्की, सड़क दे सज्जै-खब्नै केई भवन ते मंद्र हे। अस उननेंगी 
पार करियै संमुन्दर दे कढै कच्छ पुज्जे। समुन्दर थमां उरें कोई त्रै सौ मीटर 


रेतला मदान हा। असें एह मदान पार कीता। माघ संक्रांति गी इस मदान इच 
इक भव्य मेला आयोजत हुन्दा ऐ जिस इच लक्खां बद्धे लोक देस ते बदेश 

` शमां हिस्सा लैन औंदे न। 


असें एह. मदान टप्पेआ जे समुन्दर दे कंढै जाई खड़ोते। साढे सामने इक 
विशाल ते विस्तृत समुन्दर हा। समुन्दर इच उसले भौड़ा आवा करदियां हियां। 
मते यात्री समुन्दर तट टप्पियै पन्द्रां-बीह्‌ मीटर अग्गे जाइये स्नान करा करदे 
हे। किश समुन्दर दे तट कंढे कपडे खोलिये न्होने दी तेआरी करे दे हे। इत्यै 
मरद ते जनानियें लेई कपडे बदलने दी पूरी व्यवस्था ही । थाहर- थाहर परदे 
बने दे हे। लोक टल्ले बदलिये समुन्दर स्नान लेई जा करदे हे । 


सागर द्वीप गंगा ते ब्रह्म पुर दे डेल्टा दे दक्खन-पच्छम कंढे स्थित ऐ। 
इस लेई इत्थें दोनें नदियें दे संगम दा पानी इक-मिक होई गेदा बझोंदा ऐ। 
इत्थें स्नान करने इच बी किश अनोखा मज़ा औंदा ऐ। अ'ऊं समुन्दर स्नान 
करिये बाहर निकलेआ तां में दिक्खेआ मेरी पत्नी स्नान करिये टल्ले बदला 
करदी ही। में टल्ले बदले तां इक परोहत होर मेरे कच्छ आई खड़ोते। उने 
मेरे थमां पितरें दे नांऽ दा श्राद्ध करवाया, दकखणा लैत्ती ते फ्ही दूए जजमान 
पास्सै चली गे। गंगा सागर दे पंडें इच में इक खासियत एह दिक्खी जे एह्‌ 
मते गै सैहन-शील न एह झगड़ालू नेई न। जजमान श्रद्धा कन्ने इन्दे हत्थ जे 
किश रक्‍्खग एह्‌ स्वीकार करी लैंदे न। 


अस इत्थं खड़ोते दे अजें समुन्दर दी लैहरें दा दक्ख दिक्खा गै करे है 

जे इक फोटो ग्राफर साढ़े कच्छ आइए खड़ोई गेआ ते गलान लगा-इकं 

. यादगारी फोटो, सिरफ पंजा रपेऽ। उसने साढ़ा फोटो लैत्ता, असेंगी सौंपेआ ते 
फ्ही नमें ग्राहक दी तपाश इच अग्गे गी चली गेआ। 


कपिल मुनि दा मंदर 


अस समुन्द्र तट थमां कपिल मुनि दे मंदर बक्‍्खी आए। एह मंदर समुन्दर 
थमां कोई दो सौ मीटर दूर हा। में इत्थूं दा परतियै समुन्द्र बक्खी दिवखेंआ। 
एह मिगी परतियै बड़ा रमणीक बझोआ। इसगी इ'यां “बंगाल दौ खाड़ी' बी 
गलांदे न। इसदे इक बक्खी हुगली नदी ते दूई बक्खी बारातला नदी गिरदी ऐ। 
बंगाल दी खाड़ी इच तरदे स्टीमर मिगी मते गै आकर्शक नझोआ करदे हे! 


अस मंदर दे दर्शन करने गी मंद्र परिसर इच आए। मिगी एह स्थापत्य 
दी दृश्टि कन्ने इक सधारण कोटि दा मंदर बझोआ। एह मंदर उप्परली दृश्ट 

कन्ने नागर शैली इच बझोंदा ऐ। इसदे अन्दर प्रस्तर शिलाएं कन्ने निर्मित त्रै 
मूर्तियां न। मझाटे कपिल मुनि दी मूर्त ऐ। इसदे सज्जे गंगा माता दी ते खब्बे 
सागर राजा दी मूर्त ऐ। मंदर दे सामने खुल्ला रेतला मदान ऐ जिसदा खी'रला 
छोर समुन्दर गी छूहन्दा ऐ। मंदर दे कन्ने गे पच्छम बक्खी इक निक्का जहाँ 
बज़ार ऐ जित्थें धार्मक बस्तां प्रदर्शत न। 


में इक बारी परतिये पूरे मंदर दा अवलोकन कीता तां मंदर दे अन्दर मिगी 
इन्द्रदेब, हनुमान ते शिव जी दी मूर्त बी लब्भी। 


गलांदे न जे कपिल मुनि दा पैहला मंदर सन 430 इच रानी सत्य भामा 
ने बनोआया हा। सन 1885 इच एह मंदर समुन्दर इच विलीन होई गेआ तां 
सन 1961 इच सरकार दा दिक्ख-रिक्ख इच नमां मंदर बनेआ जेहडा सन 
1973 इच समुन्दर इच समाई गेआ। नमां मंद्र नागर शैली इच ऐ। इसदा 
संचालन अखिल भारती मंच रामानंदीय' निर्वाणी अखाड़ा पास्सेआ कोता जंदा 
ऐ। 

इस मंदर इच इन्द्रदेव की मूर्त रक्खने दे पिच्छे बी इक लोक-आख्यान 
ऐ। इन्द्र दी शरारत कन्ने गै राजा सागर दे सट्ठ ज्हार पुतर जां आकखो सपाही 
मुनि कपिल दे कोप दा शकार होइये भस्म होई गे हे जिन्दी मुक्ति लेई सागर 
दे पौत्र अंशुमान दे पुतर राजा दिलीप दे आत्मज भगीरथ ने तपस्या करिये गंगा 
गी मृत्यु लोक इच अवतरित कीता ते अपने पुरखें दी सद्गति गंगा सागर कीती 
जिस बजह कन्ने एह इक म्हान तीरथ दे रूपे इच सारे भारत इच परसिद्ध 
होआ। इ'यां वैदक साहित्य इच इस थाहर दा नां5 गंगा संगम वर्णित ऐ। 


अ'ऊं इस मंदर दे दर्शन करियै इक केफेटोरियी इच आया। उत्थें इकं 
बंगाली विद्वान हाजरा होर बैठे दे हे। मिगी पुच्छन लग्गे - 'कुत्थवां दे ओ' 
में उतर दित्ता - “जम्मू-कश्मीर दे।' फ्ही पुच्छन लगे “तुसेंगी कश्मीर दे शेव 
मत दा ज्ञान ऐ।' में गलाया - ' थोढा मता।' उ नें फ्ही सुआल कीता- "कपिल 
दे सांख्य दर्शन दी जानकारी ऐ' में गलाया -खास नेई। ओह्‌ किश हस्से ते 
गलान लगे - सांख्य दर्शन प्रकृतिवादी ऐ। कपिल दा एह आक्खना मनासव 
ऐ जे प्रकृति दी विकृति कन्ने जीव ते जगत दी सृष्टि हुंदी ऐ' एह जीव ते 
जगत अव्यक्त रूप इच प्रकृति इच स्थित न। इस लेई कपिल ने प्रकृति गी 
अव्यक्त गलाये दा ऐ। 

39 
CC-0. Nanaji Deshmukh Library, BJP, Jammu. Digitized by eGangotri 


ओह्‌ किश चिर रुके ते फ्ही गलान लगे- प्रकृति दा पैहला नतीजा बुद्धि 
तत्व ऐ, इस लेई जेहड़ा सांख्य-दर्शन दा ज्ञाता ऐ ओह्‌ बुद्धि जीवी ऐ। ओह्‌ 
किश चिर चुप्प रेह ते बोले-कपिल दुनियां दे आदि विद्वान ते उपदेश्टा हे। 
उन्दा कोई गुरू नेई हा। उन्दा दर्शन अनुभव ते शुद्ध ज्ञान उप्पर आधारत हा। 
इत्थे औने दा उद्देश्य समुन्दर स्नान नेई कपिल दे ज्ञान सागर इच डुबकी लाना 
ऐ। में हाजरा हुन्दे कन्ने वादा कीता जे घर जाइये अ'ऊं सांख्य दर्शन दा 
अध्ययन जरूर करङ ते उंदे दर्शन गी समझने दा प्रयास करड । अ'ऊं हाजरा 
हुन्दे थमां विदा होइयै बस अड्डे उप्पर आई गेआ। में फ्ही पूरे इस खेत्तर दा 
चक्कर लाया । में किश होर नमें भवन दिक्खे। इन्दे इच इक भारत सेवा-आश्रम 
संघ दा यात्री निवास हा। दूआ श्री श्री लक्ष्मी नारायण मंदर त्रि'या योगेन्द्र मठ 
चौथा ओमंकार नाथ यात्री निवास, पंजमा शंकराचार्य मठ, छेमां चिन्ता हरणेश्वर 
मंद्र, सतमां श्री मत स्वामी कपिला नन्द सांख्य कुटीर आश्रम, अठमां मनानन्द 
कपिल - आश्रम हा, इन्दे इलावा इत्थें में वासुदेव मठ, सांख्यचार्य योग- 
आश्रम, रामकृष्ण मिशन, बल्लभाबाचार्य सनातन आश्रम, मोहा नन्द ब्रहमचारी 
. आश्रम, हनुमान मंदर, बल्लभाचार्य आश्रम ते श्री श्री लोकनाथ आश्रम हे। अस 
किश चिर गंगा सागर दे बजार इच घुम्मे-फिरे पही बस पर बैठे ते कचूबेड़िया 
आई गे। उत्थूं दा स्टीमर पकड़ेआ ते बस अड्डे आई पुज्ञे। असेंगी तौले गै 
कलकत्ते लेई बस लब्भी गेई। अस बस पर बैठे ते त्रकालें सत्त बजे कलकत्ता 
महाकाली मंदर दे बाह्रले बजार इच पुज्जी गे। बसे दे कंडेक्टर गी असें पैहले 
गै आक्खे दा हा। उसनैं असेंगी उत्थै तुआरी दित्ता। 


महाकाली मंदर : कलकत्ता दे महाकाली मंद्र दे दर्शन में सन 1989 
इच अपने बड्डे पुत्तर नलिन कन्ने पैहलें बी कीते हे। ऐगती अ'ऊं अपनी पत्नी 
अनुसूया गी कन्ने लेइयै इत्थें पुज्जा। हुन इत्थें में मंती तबदीली दिक्खी। राती 
दा समां हा। भीड़ बी ही। पंडें दी मदद लैत्ती। ओह्‌ असेंगी मंदर दे अन्दर 
लेई गेआ। असें महा काली दे दर्शन कोते, मत्था टेकेआ ते बाहर आई गे। 
असें सड़क थमां इक टैक्सी पकड़ी ते हाबड़ा स्टेशन उप्पर पुज्जे। उत्थें असें 
इक एजेंट दी मदद कन्ने पुरी लेई दऊं स्लीपर रिजर्व कराए ते टिकटां लेइयै 
अस स्टेशन दे रेस्टोरेंट इच आए। उत्यै अस खा-पिया करदे हे जे साढ़ी 
मुलाकात इक महिला कन्ने होई। उसदा नांऽ नीलम शर्मा हा। ओह्‌ सिवकर्म 
दे इक उच्च-अधिकारी दी पत्नी ही। ओह असेंगी इक बक्खरे कमरे इच लेई 

. गेई। उत्यै असें किश चिर विश्राम कीता। जि'यां गै पुरी दी ट्रेन प्लेट फार्म 

इच खडोती। असें बी अपने थैल्ले चुक्के के ते अपनी बोगी इच बेही गे। पुरी ` 


लेई ट्रेन राती दे 10.35 उप्पर चली ते उसनै असेंगी दूऐ दिन सवेरे दे अट्ठ 
बजे दे करीव पुरी पुजाई दित्ता। 


जगन्नाथ पुरी : अस पुरी दे स्टेशन थमां बाहर निकले तां मैडम नीलम 
होर साढ़े पिच्छे-पिच्छे आई गेइआं। ओ ए. सी. दे डब्बे इच हियां। उ 'नेंगी 
लैन इक खास कार आई दी ही। उन्दे आक्खने उप्पर इक अफसर नै असेंगी 
बी कार उप्पर चाढ़ी लेआ। कार बाहरली सड़क इच वाक्या इक आलीशान 
गेस्ट हाऊस इच जाई रुकी। मैडम नीलम कन्ने अस बी अंदर गे। उत्थै असें 
काफी पीती ते मैडम हुन्दे थमां रुकसत लेई। उ'नें असेंगी मता आक्खेआ पर 
अस रुके नेई ते उस्सै कार उप्पर चढ़ियै मंदर दे मुक्ख बजार इच आई गे। 
इत्थै असें 250 रपेऽ प्रति दिन दे स्हाबें इक कमरा कराये पर लैत्ता। असें कमरे 
इचै समान रक्खेआ ते समुन्दर स्नान लेई चली पे। अ'ऊं पैहूले बी सन 1989 
ई० इच पुरी आए दा हा पर हुन मिगी पुरी दे रंग ढ़ग बक्खरे गै बझोए। बजार 
मता चौड़ा हा। मते नमें होटल सड़क दे कढ़ै बनी गे दे हे। में बजार इच 
इक बरात दा गमन बी दिक्खेआ। बराती पंजाबी पॉप दी धुनें उप्पर नच्चा करदे 
हे| 


अस समुन्दर दिक्खन बी गे ते उत्थे न्हाते-धोते। पत्नी नै किश समान बी 
खरीदेआ। समुन्द्र थमां सिद्धे मंदर आए। एह मंदर सन 1989 थमां मिगी मता 
बक्खरा-बक्खरा बझोआ। इत्थूं दी व्यवस्था बदली गेदी ही। मंद्र दा अंदरला 
ते -बाहरला रूप बदले-बदले दा बझोआ दा हा। खैर अस मंदर दे अन्दर गे। 
मत्था टेकेआ प्रसाद लैत्ता ते परतोईआए। उस दिन अस पुरी इच मते फिरे- 
टुरे । रेलवे स्टेशन गे। बौद्ध गया जी दियां सीटां रिजर्व कराइआं ते परतोई आए। 


9 फरवरी 2007 गी अस सवेरे-सवेरे तेआर होए ते इक बारी फ्ही 
जगन्नाथ भगवान दे मंदर मत्था टेकन गे। भीड़ मंती नेई ही इस लेई तौले गै 
दर्शन होई गे। मंद्र थमां अस अपने कमरे इच आए। समान चुक्केआ रिक्शा 
कोता ते रेलवे स्टेशन पुज्जी गे। गया जी लेई ट्रेन प्लेट फार्म उप्पर लग्गी दी 
ही। अस अपनी-अपनी सीटें पर बैठे। ट्रेन तौले गै चली पेई। 


अऊ ट्रेन इच बैठे दे सोचन लगा जे डुग्गर ते उडिसा इच सांझियां गल्लां 
मतियां न। उड़िसा दे मंदर दा स्थापत्य डुग्गर दे क्रिमची दे मंदरें इच बी 
झलकदा ऐ। उड़िसा इच चन्द्रभागा नदी प्रवाह ऐ ते डुग्गर इच बी चन्द्रभागा 

प्रवाहत ऐ। केई इसगी हुन चिनाव दरिया बी गलांदे न। इत्थूं दी लोक संस्कृति 
ते डुग्गर दी लोक संस्कृति इच किश सांझां बी हैन। इत्थे बी सोमतीर्थ ऐ ते 
डुग्गर दे सुद्ध महादेव कश बी सोम तीर्थ ऐ। इत्यै बी अम्बुजानिज तीरथ ऐ 
ते इस्सै नांऽ दा इक तीरथ चनैनी कच्छ बी ऐ। उड्या गी जि'यां पहले बंगाली 
दी उप भाशा मित्थदे हे इ'यां गै डोगरी गी बी किश विद्वान पंजाबी दी 
उपभाशा मित्थदे हे। जि'यां गोप-बन्धु दास नै बंगाली ते उड्या गी बवखरी- 
बवखरी भाशां सिद्ध कीता ठीक इ'यां गै प्रो० राम नाथ शास्त्री जी ते उन्दे 
साथियें डोगरी गी पंजाबी थमां इक बक्खरी सुत्तेत्तर भाशा सिद्ध कोता। जि'यां 
उड्सा दी संस्कृति रंग-बिरंगी ऐ उ'यां गै डुग्गर दी संस्कृति बी रंग-बरंगी 
ऐ। इ'नें दोनें प्रदेशें दे तला ते उन्दियां अटारियां इक्के जेहियां न। दोनें प्रदेशें 
दे लोक भोले-भाले न। जि'यां हरेकृष्ण मेहताव नै उड़िसा दा इतिहास लिखिये 
इस दी पंछान कराई इ'यां गै सुखदेव सिंह चाड़क होरें डुग्गर दे इतिहास गी 
उजागर कीता। अ'ऊं ट्रेन इच बैठे-बैठे दे अपने ते उड़िसा दे पिछडे पन दे 
कारण तलाश करदा-करदा सेई गेआ। सवेरे त्रै बजे उट्ठेआ तां साढ़ी ट्रेन गया 
जी पुज्जी दी ही। अस ट्रेन थमां उतरे ते फ्ही विश्राम करने गी उत्थें गै कुर्सियें 
उप्पर बेही गे। अस सवेरे स्टेशन उप्पर गै न्हाते-धोते। रिक्शा पकड़ेआ ते 
फालगु नदी बक्खी चली पे। 


बौद्ध गया : बौद्ध गया दी पैहली जातरा में सन 1991 इच कीती दी। 
एह मेरी दूई जातरा ही। अ'ऊं घर थमां चलेआ तां मेरी बड्डी भेन पुष्पा नै 
मिगी निर्देश दित्ता जे अ'ऊं बौद्ध गया जाइये माऊ-बब्बे ते पितरें गी पिण्ड 
दान जरुर करां। अस फालगु नदी पुज्जे तां जम्मू दे पंडा होर मिली गे। उने 
मेरे थमां पिण्ड-दान करोआया ते फ्ही ओह्‌ मिगी दाढ़ी आहले मुक्ख पंडे दे 
घर लेई गे उत्थें उ'नें मेरा नांऽ लिखेआ, दक्खना लेई, शीर्वाद दित्ता ते पही 
मिगी फारग कोता। 

पण्डे हुन्दे घर थमां निकलिये अस सिद्धे बोध गया मंद्र दिक्खन चली 


गे। 

बौद्ध मंदर : पुराने बौद्ध मंदर दे अवशेशें गी आकार मित्थियै वर्तमान 
बौद्ध गया मंद्र 50 फुट चौडे ते 20 फुट उच्चे इक चबूतरे उप्पर निर्मित ऐ। 
इसदा शिखर शुंडाकार ते भेव्य ऐ। इस इच केई मंजिलां न। हर मंजिल इच 
तौकड़ें दियां पंक्तियां न। गलांदे न जे कदें इ'नें तोकडे इच बुद्ध दियां मूर्ता 

हियां। हुन एह्‌ तौकडे खाल्ली न। शिखर दे उप्पर इक छत्र ऐ। इस मंदर दा 
शिखर 165 फुट्ट उच्चा ऐ। शिखर दे अग्र-भाग इच रोशनी लेई इक लम्मी 
खिड़की ऐ। 


मंदर दा मुक्ख प्रवेशद्वार पूर्व बक्खी ऐ। इसदी पैहली मंजिल इच जाने 
लेई इक सीढ़ियें दा रस्ता ऐ। मंदर दे चौनें बक्खी चहार दीवारी ऐ। मंदर दे 
उत्तर इच इक निहार ऐ। दक्खन इच इक अलंकृत तोरण ऐ। इसदे गर्भगृह इच 
महात्मा बुद्ध दी इक उच्ची खड़ोती दी मूर्त ऐ। 


इस मंदर दे चबूतरें कन्ने गै बोद्धी वृक्ष दी नमों पोंगर ऐ जिसदे बारे इच 
गलांदे न जे महात्मा बुद्ध गी बौद्ध हासल होआ हा। 


CU Et 


इ'यां गलांदे न जे इत्थै पैहला बौद्ध मंदर उपगुप्त दे आक्खने उप्पर 
अशोक नै बनोआया हा। उसने इस दा नांऽ बोधि गृह रक्खेआ। बोधि गृह दी 
छत्त खुली ही, इसदे अन्दर बोधि मंडप हा उसदे सामने चार अद्ध स्तम्भ हे 
बोधि मंडप दे पिच्छें बोधि वृक्ष हा जिसदे टाल्ले गासै अल्ल फैले दे हे। 
अशोक दे. बाद लंका दे राजा मेघ वर्मन नै इत्थै इक बौद्ध विहार बनोआया 
हा। किश विद्वान एह. बी गलांदे न जे इस मंदर दा निर्माण बंगाल दे राजा 
शशांक नै करोआया हा। किश बी हा, पर एह मंदर सदियें थमां बौद्ध स्मारक 
दे रूप इच विश्व परसिद्ध ऐ, एह बिहार राज्य दे गया शहर थमां 8 कि०मी० 
दक्खन इच ऐ। 


असें 'बौद्ध गया इच अलग-अलग देसें दियां अलग अलग शैली इच 
इमारतां दिक्खियां। केई पवित्तर सरोवर दिक्खे। मंदर बी दिकखे। 


फ्ही अस बस अड्डे आए। उत्यै असेंगी किश देशी ते विदेशी पर्यटक 
लब्भे जेहड़े नेपाल जातरा दी जानकारी लै करदे हे। मिम्मी नेपाल जातरा दा 
मन बनाया। नेपाल जाने लेई पटना थमां बस पकड़नी ही। में गया जी थमां 
पटना दी बस पकड़ी। बस इच गै मिगी इक पत्रकार रीतेश राज मिले। उने 
मेरा मार्ग दर्शन कीता। अ'ऊ राती अट्ठ बजे पटना दे नमें बस अड्डे पुज्जा। 
उत्थूं दा गै में नेपाल जातरा शुरू करनी ही। ' 


०0००० 

4. काठमंडु जातया 


में नेपाल जातरा पटना दे नमें बस अड्डे थमां शुरु कोती। मिगी एह 
दस्सेआ गेआ जे पटने थमां काठमंडु लेई कोई सिद्धौ बस उपलब्ध नेई ऐ। 
मिगी रक्सौल दी बस पकड़ियै जाना पौग। में रक्सौल लेई दऊं टिकटां लेईआं। 
कराया इक सौ रपेऽ प्रति सवारी हा। अस जिस बस इच बैठे उसदा नांऽ रत्न- 
रथ हा। इ'यां अड्डे उप्पर में रथ नांऽ कन्ने होर बी मतियां बसां दिक्खियां। 
ओह बक्खरे-बकखरे थाहरें लेई रवाना होआ करदियां हियां। 


अ'ऊ रत्नरथ उप्पर बैठा तां में पूरी बसै दी सवारियें उप्पर नजर दौड़ाई। 
किश स्थानी, किश, दूए प्रदेश दियां ते किश बदेशी सवारियां हियां। बस दियां 
सीटां अरामदायक हियां। मिट्ठी-मिट्ठी ठंड बी ही। असें अपने-अपने झोलें 
चा कम्बलियां कड्ढियां ते उप्पर लेई लैत्तियां। 


ठीक नौ बजे रत्नरथ नै भोंपो बजाया। ड्राइवर अपनी सीट उप्पर बेही , 
गेआ। कंडेक्टर नै सिटी बजाई ते बस चली पेई। बाहर न्हेरा हा। बिजली दे 
बलदे लाटुएं थमां असें एह लाना लाई लेआ जे अस अज्जें पटना शैहरं इच 
गै घुम्मा करने आं। फ्ही अस शैहर थमां बाहर आए। बाहर न्हेरा गुप्प हा। 
कुदै-कुदै बिजली दे लाटुएं दी लोड लगदी तां समझी जंदे जे कुसै बस्ती थमां 
लंघा करने आं। खी'र सवेरे दे पंज बजे साही बस रक्सौल पुज्जी। रक्सौल 
भारती सीमा इच हा। इसदे अग्गे इक दरिया हा। इस उप्पर लम्मा पुल हा। 
पुल थमां गै नेपाल शुरु होई जंदा हा। असें इक टांगा कीता। असें हुन वीरगंज 
जाना हा। काठमंडु लेई असेंगी उत्थूं दा गै बस थ्होनी ही। 


वीरगंज : अस टांगे पर बैठे तां टांगा चली पेआ। टांगा पुल दे बशकार 
पुज्जा तां नेपाली पुलस नै उसी रोकेआ पर टांगे आहूला नेई रुकेआ। उसनै 
जोरै कन्नै आक्खेआ-'तीरथ जातरी'। पुलस आहले डंडे गै मारदे रेह ते ओह 

असेंगी वीरगंज इक ट्रेवलिंग ऐजेंसी दे दफ्तर इच छोड़ी गेआ। उसने साढे थमां 
इक सौ बीह्‌ रपे5 कराया वसूलेआ। 


वीरगंज थमां काठमंडु 285 किलोमीटर दूर हा। में ट्रेवलिंग ऐजेंसी थमां 
काठमंडु लेई दऊं टिकटां लेइआं ते किश भारती करेंसी दे बदले नेपाली करैंसी 
बटाई। उसने खरी कमीशन लैत्ती। 


अट्ठ बजे इक मैटाडोर आई। ट्रेबलिंग एजेंट नै असेंगी उस उप्पर 
ब्हालेआ ते आपूं चली गेआ। मैटाडोर किश दूर अग्गें चलियै खड़ोई गेई। अग्गे 
इक निक्का शैहर हा। उत्थूं दा होर सवारियां चढ़ियां तां मैटाडोर चली पेई। 
इ'यां भारत थमां नेपाल जाने लेई सत्त प्रवेश द्वार न जि'यां - काकडभिट्टा, 
विराटनगर, वीरगंज, सुनौली, नेपालगंज, धनगढ़ी ते महेन्द्रनगर । असें नेपाल इच 
वीरगंज थमां प्रवेश कीता। नेपाल जाने लेई पासपोर्ट जां वीजा लैने दी लोड 
नेई ऐ इस लेई भारत दे लोक नेपाल ते नेपाल दे लोक बेरोकटोक इक दूए 
दे देश औंदे रौहन्दे न। 


अस वीरगंज थमां चले तां तराई खेत्तर थमां लंघे। एह पूरा खेत्तर असें 
-गी अपने नेहा गै बझोआ। इस खेत्तर दे लोकें दी रेहत-बेहत, खान-पीन इत्थें 
तोड़ी जे भाशा बी हिन्दी ऐ। इ'यां सारे लोक नेपाली बोलदे ते समझदे न। 
नेपाली दी लिपि देवनागरी ऐ इस लेई जगहें ते थाहरे दे नांऽ-पट्ट पढ़ने इच 
दिक्कत नेई औंदी। कोशी, कण्डकी, ते कर्णाली इस खेत्तर दियां मुक्ख नदियां 
न। सड़कां खुल्लियां न। इस लेई यातायात दी समस्या नेई ऐ। 


अस वीरगंज थमां चले दे संजां 5 बजे कलंकी पुज्जे। अस उत्थै गै उतरी 
गे। असें इक होटल इच कमरा कराये पर लैत्ता। रातीं दी रुट्टी खाइयै अस 
सेई गे। 

10 फरवरी 2007 गी अस न्हाई धोइयै तेआर होए ते पशुपति नाथ मंदर 
दे दर्शन करने गी होटल थमां बाहर आए। सड़क उप्पर इक मेटाडोर खड़ोती 
दी ही। अस मेटाडोर उप्पर चढ़े ते ओह असेंगी काठमंडु दे मुक्ख बस अड्डे 
तोड़ी लेई आई। अड्डे थमां अस रिक्शा लेइयै पशुपति नाथ मंदर परिसर इच 
पुज्जे । 

श्री पशुपति नाथ मंदर :-पशुपति नाथ मंदर इच प्रवेश लेई दऊं रस्ते 
न। इक पच्छमी द्वार ऐ ते दूआ पूर्वद्वार ऐ। किश लोक पूर्व द्वार थमां ते किश 
पच्छमी द्वार थमां इस मंदर दे परिसर इच दाखल हुन्दे न। जेहडे पूर्व द्वार थमां 
औंदे न ओह्‌ पैहले बागमती नदी दे आर्यघाट इच स्तान करदे न ते फ्ही मंदर 
इच प्रवेश करदे न। पूर्व द्वार थमां औने आहले तीरथ जातरी पैहले नन्दी दे 
दर्शन करना अशुभ मित्थदे न ओह्‌ पेहले पशुपति नाथ दे ते फ्ही नंदी दे दर्शन 
करदे न। 

अस पच्छमी द्वार थमां मंदर परिसर इच गे। असें पहले नंदी दे गै दर्शन 
कीते। नंदी इक चबूतरे दे उप्पर बैठे दे लब्भे। नंदी दा रंग सुनहरा हा। एद्‌ 
पित्तल दा हा ते इस उप्पर सुन्ने दा पानी चढे दा हा नेपाल इच एह सारें थमां 
बड्डी नन्दी दी प्रतिमा ऐ। इस प्रतिमा दे कन्नें गे सज्जे पास्सै डेढ मीटर उच्ची 
हनुमान दी मूर्ति ऐ। 


भगवान `श्री पशुपति नाथ दा मंदर इक बिशाल प्रांगण दे मझाटे स्थित 
ऐ। एह पगोड़ा शेली इच बने दा दऊं मंजिला मंदर ऐ। इसदी छत्त दी चादरें 
उप्पर सुन्ने दा पानी चढ़ाया गेदा ऐ। 


मंद्र दा कलश बी सनेहरी ऐ। शिखर इच डमरु ते त्रिशूल जोड़े गेदे 
न। 


एह विशाल मंदर इक मीटर उच्चे चबूतरे उप्पर बने दा ऐ। मंदर दे चौनें 
पास्सें श्री पशुपति नाथ दी मूर्ति दे सामने चार दरवाजे न। एह चांदी दी परते 
कन्ने मड़ोए दे न। 


मंद्र दे अन्दर गर्भगृह इच श्री पशुपति नाथ लिंग ऐ। इसदे पंज मूंह्‌ 
न। चार मूंह चोन्नें दिशाएं इच न ते पंजमां मूं उप्परूबक्खी ऐ। उप्परला मूंह 
इशान ते दुए मूंह साकार रूप इच न। हर मूंहै दे सज्जे हत्ये इच रुद्राक्ष दी 
माला ते खब्बे हत्थे इच कमंडल ऐ। 

श्री पशुपतिनाथ लिंग दे दक्खन दिशा आहले मूंह्‌ गी अघोर मुख गलांदे 
न। एह्‌ शिव दा संहारकारी रूप ऐ। पूर्व मुक्ख गी तत्पुरुष गलांदे न। एह शिव 
दा लोक कल्यानकारी रूप ऐ। उत्तर मुक्ख गी अर्ध-नारीश्वर रूप गलांदें त 

एह्‌ मूंह्‌ सृश्टि दा प्रतीक ऐ। शिवलिंग दे चौथे मूंहे गी सद्योजात गलांदे न 
एह्‌ सौम्यता दा प्रतीक ऐ। इस लिंग दे उप्परी हिस्से गी इशान मुख गलांदे 
न। एह निराकार दा प्रतीक ऐ। श्रद्धालु पशुपतिनाथ लिंग दे पंजे रूपें दे दर्शन 
करदे न। इस मंदर दे अन्दर केई काष्ट स्तम्भ बी बने दे न जिन्दे इच देवी- 
देवतें दियां मूर्ता उत्कीर्ण न। इत्थें यौन मूर्तियां बी हैन जेहिड्यां सृश्टि 
संचालन दा प्रतीक न। पशुपतिनाथ मंदर दे दर्शन करियै अस वासुकी नाग मंदर 
गे। एह्‌ मंदर बी पशुपति नाथ मंदर नेहा गै ऐ। इसदे गर्भगृह इच भगवान 
वासुकी नाग मानव शकल इच पद्मासन लाइयै बैठे दे लब्भदे न। मूर्ति दे उप्पर 
शेशनाग दा फण फैले दा ऐ। 


इसदे बाद असें लाल गणेश, श्री सूर्य नारायण मंदर, बी दिक्खे। इत्थें 
भृगी, बूढ़ा नील कंठ, मृगेश्वर, विरुपाक्ष, सरस्वती माता, सन्तानेश्‍वर महादेव, 
भगवान कृष्ण, कृतिमुख भरव, शीतला माता, चोसट्टी लिंग, उन्मत भैरव, . 
नवदुर्गा, सत्यनारायण दे दर्शन बी श्रद्धालु करदे न। अस गौरी घाट बी गे ते 
उत्थें असें माता श्री वत्सला, जय मंगला, राज राजेश्वरी, भस्मेश्वर दे दर्शन 
बी कीते। 

बौद्ध चैत्य :-असें पशुपति नाथ मंदर थमां रिक्शा कीता ते चावहिल 
बजार कश स्थित बौद्ध चेत्य दिकखन आए इत्थें मिगी मते विदेशी लब्भे । इन्ना 
मेला में पशुपति नाथ मंदर नेई दिक्खेआ जिन्ना इत्थें हा। एह चैत्य दुनियां दे 
सारे थमां बड्डे चेत्यें इच इक ऐ। इस चेत्य दा निर्माण लिच्छवि राजा मानदेव 
ने पंजमीं सदी इच कीता हा। इत्थें में बौद्ध धर्म कन्ने जुड़े दे केई अवधान 
दिक्खे। बौद्ध स्तूप, गुम्पा ते बौद्ध विद्यालय दर्शनीय न। एह चैत्य दिक्खियै 
मिगी नझोआ जे नेपाल इच बी बौद्ध धर्म दा मता प्रभाव रेहा होग। 

इ'यां गै बागेश्वरी मंदर थमां किश अग्गें बुद्ध दा इक विशाल चैत्य ऐ। 
इसदा निर्माण लिच्छवी राजा धर्मदेव नै करवाया हा। इत्थें पद्ममणि बोधि सत्व 
दी मूर्ति ऐ जिसदा निर्माण काल छेमी सदी मिथेआ जंदा ऐ। 


बौद्ध चैत्य दिक्खिये अस काठमंडु ६ ]ुम्मन-फिरन निकले । उत्थें मैटाडोरां 
आम लब्भदियां न। साथ बी लब्भी जन्दा ऐ। उत्तर-भारत दे मते लोक इत्थें 


CC-0. Nanaji Deshmukh Libraf/ BJP, Jammu. Digitized by eGangotri 


मिली जंदे न। अस बी उन्दे कन्ने फिरे टुरे। असें रत्नपार्क दा इक चक्कर बी 
लाया। पार्क दे मझाटे जेहड़ा तला5 बने दा ऐ ओह मिगी मता आकर्शक 
बझोआ। 


इत्थें इक खुला मदान ऐ ते मदान इच गोल आकार दा खुल्ला मंच ऐ। 
इत्थें असें माओवादियें गी लाल झंडे पकडिये प्रदर्शन करदे दिक्खेआ। 


गौरीघाट, किरातेश्वर महादेव ग्रहेशवरी, गोरखनाथ मंदर, राम मंदर, 
वत्सला मंदर, राज राजेश्वरी मंदर बी अस दिक्खी बैठे दे हे। अस समां गुजारने 
लेई काठमंडु दे किश बजारे इच गे। उत्थें देसी वस्तुएं ते कपड़ें दे मते भंडार 
हे। अस स्वदेशी चीज़ां गै पसंद करने आं इस लेई असें खरीद फरोख्त नेई 
कीती। 


मिगी नेपाल ते भारत इच कोई बक्खरापन नेई बझोआ। दोनें दी संस्कृति 
जीवन शैली, दर्शन, सोच इक्कै ऐ। सिरफ उत्थूं दे लोकें दी भाशा नेपाली ही। 
पर हिन्दी सारे समझी लैंदे हे। 


अस फिरे टुरे ते त्रकालां पौने थमां पैह्ले-पैहले कलंकी आई गे। असें 
रिकरां पैहले गै लेई लैत्ती दियां हियां। इस लेई थैल्ले चुक्के ते बस अड्डे 
आई गे। 


असें बस पकड़ी ते सवेरे-सवेरे नेपाली सीमा इच बसे दे भैरहवा शैहर 
इच उतरे। उत्थूं दा सीमा पार कीती ते सुनौली पुज्जी गे। सुनौली थमां असें 
गोरखपुर दी बस पकड़ी ते बारां बजे दे करीब गोरखपुर पुज्जे। असें गोरखपुर 
दी सैर रिक्शा उप्पर बेहियै कीती। फ्ही अस रेलवे स्टेशन पुज्जे। टिकटां 
गोरखपुर लुधियाना ट्रेन दियां सधारन डब्बे दियां थ्होइआं। जि'यां कि'यां अन्दर 
बड़े ते दिल्ली थमां होंदे दूऐ ध्याडे लुधियाना ते फ्ही लुधियाने थमां जम्मू ते 
जम्मू थमां पैंथल 13 फरवरी 2007 गी पुज्जे। 


मिगी एह जातरा मती रमणीक ते सुख-भरोची बझोई। 


00०0 

5. मुम्बई जातरा 
( जम्मू थमां दिल्ली-आगरा-मुम्बई ते गोवा ) 


सन 1969 इच (जम्मू थमा दिल्ली, आगरा-मुम्बई ते गोवा) मेरा नम्बर 
बी.टी. दी ट्रेनिंग लेई आया। उ'नें दिनें पूरे जम्मू प्रान्त इच इक्के सरकारी 
बी.टी. कॉलेज हा। मैहकमा तालीम पास्सेआ गै सरकारी खर्च उप्पर ट्रेनिंग 
करने दा प्रावधान हा। अस ट्रेनिंग बी करदे हे ते तनख्ताह बी लेंदे हे। इ'यां 
सरकार नै साढे थमां बांड फार्म भरवाये दा हा जे अस निश्चत अवधि थमां 
पैहले सरकारी नौकरी नेई छोड़गे। 


इस ट्रेनिंग दरान प्रशिक्षण लै करदे टीचरें गी इक एजुकेशन टूर (शैक्षिक 
जातरा) उप्पर बी लेत्ता जंदा हा। पर एह टूर सारें लेई कम्पलसरी (अनिवार्य) 
नेई हा। 


दिसम्बर म्हीने साढे कॉलेज दे नोटिस बोर्ड उप्पर इक नोटिस लग्गा जे 
जेहड़े अध्यापक विद्यार्थी टूर उप्पर जाना चांहदे न ओह्‌ अपने नां& 'फलानी 
तरीक तोड़ी देन। नोटिस मिम्मी पढ़ेआ ते मेरे साथियें बी पढ़ेआ। उ'नें दिनें 
साढ़े इच नेह. अध्यापक मते घट्ट हे जि'नें दिल्ली दिक्खी दी ही। साढ़े मन 
इच इक बकखरी गै उमंग ही जे अस आपने देशै दी राजधानी दिल्ली दिकखन 
जा करने आं, आगरा ताज मैहूल दिक्खन जा करने आं, मुम्बई समुन्दर दिक्खन 
जा करने आं। 


खैर प्रस्थान दी तरीक 25 दिसम्बर ही। कुल 80 विद्यार्थियें दे नांऽ 
आए दे हे। इन्दे इच 50 मर्द ते 30 महिला ठियां। आदेश दे मताबक अस 
सारे सवेरे दे 10 बजे कॉलेज ग्राऊंड इच हाजर होई गे। 

उ'नें दिने बी.टी. दा कॉलेज नमें सेक्रेटिएट दे पिच्छे हा। इस कन्ने गै 

वी.ई.सी. दा स्कूल हा। कॉलेज पास्सेआ साढे कन्ने प्रो) ओम प्रकाश बड 
ते प्रो० सुदर्शन मल्होत्रा हे । कुड़ियें कन्ने प्रो० राम प्यारी खजूरिया होर हियां। 
इन्तजामी अफसर महेन्द्र शर्मा हे जेहड़े आडियो-विडियो सेक्सन दे इन्चार्ज हे । 


असेंगी लैन दऊं बसां आई दियां हियां। असेंगी हुक्म होआ, अस 
बक्खरी-बक्खरी बसें पर बेही गे। उ'नें दिने रेल पठानकोट थमां चलदी ही। 
बसें थमां अस उतरे ते रेलवे स्टेशन दे अन्दर चली गे। 


साढे लेई इक बक्खरी बोगी रिजर्व ही। जि'यां गै ट्रेन प्लेट-फार्म उप्पर 
खडोती, अस बोगी इच चढी गे। केइयें गी सीटां लब्भी गेइआं केई थल्लै 
कंबल बछाइयै बेही गे। 


रातीं रेल चली तां साढ़े मनै इच मता उत्साह हा। दिल इ'यां उच्छली 
उच्छली जरदा हा। अस दिल्ली जा करने आं। राजधानी दिक्खन जा करने आं, 
उत्यै जां करने आं जित्थै देशै दा प्रधान मंत्री रौहन्दा ऐ, राष्ट्रपति रौहन्दा ऐ। 


साढ़े मते साथी रुटूटी खाइयै सेई गे ते किश खराडे बी मारन लग्गी 
पे पर मिगी नींदर नेई आई। अ'ऊं बारी आहूली सीट कन्ने बेहिये रेलवे-स्टेशन 
दे नांऽ पढ्दा गेआ, जालन्धर, लुधियाना, अम्बाला, कुरुक्षेत्र। में कुरुक्षेत्र दा 
नांऽ पढ़ेआ तां मेरे सरकंडे उभरन लगे। एह्‌ ते उ'ये थाहर ऐ जित्थै महाभारत 
होआ हा। कृष्ण नै गीता दा उपदेश अर्जुन गी दित्ता हा। फ्ही लड़ाई होई ही। 
अति भयंकर लड़ाई। -कौरवें ते पांडवें दी लड़ाई। कृष्ण पांडवें दे हित-चिंतक 
हे इस लेई जित्त पांडवें दी होई। मिगी कुरुक्षेत्र थमां लंघदे लड़ाई दे काल्पनिक 
दक्ख इक-इक करियै लब्भन लगे। 


गड्डी अग्गे बधी तां मेरा ध्यान गीता प्रवचन बक्खी गेआ। मिगी चेतत 
आया कृष्ण दा ओह्‌ उपदेश जेहड़ा उ'नें जुद्ध विमुख अर्जुन गी दिन्दे गलाया 
हा-एह्‌ आत्मा अजर-अमर ऐ। इसगी नेई अग्ग फूकी सकदी नेई तलवार कट्टी 
सकवी। एह सिरफ शरीर बदलदी ऐ। इ'यां गै जि'यां अस कपड़े बदलने आं। 
में फ्ही सोचेआ जे मेरी आत्मा बी अजर अमर ऐ। अ'ऊं महाभारत जुग इच 
बी हा, बुद्ध काल इच बी हा, मौर्य-काल इच बी हा ते मुगल काल इच बी 
हा। पर मेरे रुप बक्खरे-बक्खरे हे। कदें अ'ऊं जोद्धा हा, कदें शायर हा, करें 

सन्यासी हा। मेरे काल नक्खरे-बक्खरे हे, शरीर बक्खरे-बक्खरे हे पर आत्मा 
इक गै ही। 


ट्रेन अग्गें बधी तां अ'ऊं ख्यालें दी दुनियां थमां छुडकेआ ते सोने दा 
जतन करन लगा। पर नींदर नेई आई। फ्ही सीट उप्पर बेही गेआ। पही स्टेशनें 
दे नांऽ लाटु दी लोई इच पढ़न लगा। इक होर नां5 आया-पानीपत। मेरे दमाग 
इच परतियै खोद्दल पेई। मिगी बझोआ जे इत्थै मारो-मारी होआ करदी ऐ। 
बन्दूकें, तोपें दी गड़गज्ज पेई दी ऐ। घोड़े ते हाथी दौड़ा करदे न। कोई 
करलादा-पकड़ो। मारो मिगी बझोआ मिम्मी इस लड़ाई इच हिस्सा लैत्ता हा 
ते लड़दे शरीर छोड़ेआ हा पर मेरा शरीर मरेआ, अ'ऊं नेई मरेआ। अ'ऊं कल्ल 
बी हा, अज्ज बी आं ते में अग्गें बी रौहूना। बस सोचदे-सोचदे मिगी नींदर 
आई गई। सवैरे उठेआ तां लो5 होई गेदी ही। मेरे साथी तेआर होआ करदे 
हे, अज्ज असें दिल्ली दी सैर करनी ही। 


दिल्ली दी सैर :-असेंगी लैन इक ट्रेवलिंग एजेन्सी दियां दऊं बसां 
आईआं। उन्दे कन्ने इक गाइड बी हा। अस दस बजे बसें उप्पर बैठे ते सारें 
थमां पैहूले लाल किला दिक्खन गे। 


लाल किला :-अस बसू थ॒मां उतरे ते गाइड दे पिच्छे-पिच्छे चले। 
गाइड इक बङ्डे दरवाजे दे' मंझारै खड़ोई गेआ ते फ्ही असेंगी सम्बोधित करदे 
गलान लगा :- सुनो! मेरी गल्ल ध्यान कन्ने सुनो। एह लाल किला शाहजहाँ 
नै अपने शासन दे दसमें साल बनाने दा हुक्म दित्ता हा। एह यमुना नदी दे 
कंढे उप्पर ऐ। इस किले दे दऊं दरवाजे न इक लहौरी दरवाजा ते इक दिल्ली 
दरवाजा। दरवाजे कन्ने जेहूड़ा बजार ऐ इसगी मीना बजार गलांदे न। हुन मेरे 
कन्ने चलो। अग्गे दीवाने-आमं ते दीवाने खास दऊं इमारतां न। शाहजहां 
दीवान ए खास इच दरवार सजांदा हा ते तख्त-ए-ताऊस उप्पर बौहन्दा हा। 
सन्‌ 1737-38 इच नादिर शाह ने लाल किले उप्पर हमला कीता ते ओह्‌ 
तख्त-ए-ताऊस अपने कन्ने लेई गेआ। लाल किले इच दऊं बाग न। इक बाग 
न दा नांऽ महताब बाग हा। औरंगजेब नै इस बाग इच इक मोती मस्जिद 
बनवाई ही। किले दे अन्दर इक नैहर बगदी ही जिसगी नहर-ए-बहिश्त गलांदे 
हे। लहौरी दरवाजे दे उप्पर शाही नौबत खाना हा। उत्थें पंज बारी नौबत बजदी 

ही। हुन इत्थें 15 अगस्त गी आजादी दा तिरंगा लहराया जन्दा ऐ। 


जामा मस्जिद :-लाल किला दिक्खने दे बाद अस जामा मस्जिद 
दिक्खन गे। एह लाल किले दे कच्छ गै ही। एह्‌ मती गै सुन्हाकड़ी मस्जिद 
ऐ ते उच्ची कुर्सी देइये इक प्हाड़ी उप्पर बनाई गेदी ऐ। इसदे पूरब, पच्छम, 
उत्तर ते दक्खन पास्सै बड्डे-बड्डे दरवाजे न। उन्दे तोडी पुज्जने लेई सीढ़ियां 
न। मस्जिद दा बेहडा बड़ा बड्डा ऐ। इसदे मझाटे इक हौज ऐ। 


मस्जिद दी इमारत दालान दर दालान ऐ। बाहरली दालान दे मेहराबे 
उप्पर कुरान पाक दियां आयतां लिखी दियां न। गाइड आक्खारदा हा- 


जामा मस्जिद दिल्ली दे इतिहास दी प्रतीक मित्थी जंदी ऐ। शाहजहाँ 
ने अपने नां$ उप्पर दिल्ली दा नांऽ शाहजहाँबाद रक्खेआ हा पर एह. नांऽ नेई 
चलेआ। उसने इस शैहर इच केई जादगारी दरवाजे बनवाए जिन्दे इच लाहौरी 
दरवाज़ा, दिल्ली दरवाजा, काबली दरवाजा, अजमेरी दरवाजा कशिरी दरवाजा 
मुक्ख ऐ, फ्ही असें इक होर मस्जिद दिक्खी जिसदा नांड हा- 


मस्जिद-ए-कूबतुल-इस्लाम 


एह्‌ दिल्ली दी सारें थमां परानी मस्जिद ऐ। एह इक संजोग गै हा जे 
साढ़े गाइड दी नज़र इस उप्पर पेई। इस मस्जिद दी नींह्‌ कुतुबुद्दीन नै रक्‍खी। 
इसदे बेहड़ै इक स्तम्भ ऐ। इसदा रंग क्रीमी ऐ। पुरावेतें दा गलाना ऐ जे एह्‌ 
थाहर कोई बौद्ध-विहार रेहा होग जिसगी त्रोडिये एह मस्जिद बनाई गेई | इसदी 
कन्थे इच शानदार अंदाज इच नक्काशी कीती गेदी ऐ। 


हुमायूं दा मकबरा :-गाइड असेंगी हुमायूं दा मकबरा दस्सन लेई 
आया। उसने असेंगी दस्सेआ - एह मकबरा अकबर दी मां हमीदा बेगम गे 
1562 ई० इच बनोआया हा। लाल पत्थर कन्ने बने दे इसदे दरवाजे, दीवार 
ते गुंबद मते शैल न। इत्थें मते मुगल बादशाहें दियां कब्रां न। 


लाल किले थमां हुमायूं दे मकबरे तोड़ी इक सुरंग ही। बहादुर शाह 
जफर दे पंजे पुत्तरें गी जिस दिल्ली दरबार कच्छ गोली मारी ही उसगी हु 
खूनी दरबाजा गलांदे न। इस मकबरे कच्छ गे निजामुद्दीन औलिया दा जमायत 
खाना हा। अस इस मकबरे इच फिरे टुरे ते फ्ही बाहर आई गे। 


कुतुब मीनार :-गाइड नै असेंगी कुतुब मीनार दस्सेआ ते आवखेआ ए. 

इक मजबूत लाट ऐ। इसगी कुतुब दी लाट बी गलांदे न। एह. इमारत पंज 
मंजिल उच्ची ऐ। अन्दर सीढियां ते सज्जे न। इस इमारत गी बनाने दा कम्म 
कुतुबद्दी एबक ने शुरु कोता ते सुलतान शम्सुद्दीन इल्तुमिश नै इसगी पूरा 
कोता। इसी बनाने लेई लाल पत्थर इस्तेमाल होए दा ऐ। अस इस मीनार दे 
अग्गें-पिच्छे फिरे ते फ्ही सुलतानें दे भवन दिक्खन गे जेहड़े भज्जे-त्रुट्टे दे 
हे। 


असें दपैहरी दी रुट्टी कुतुब मीनार दे इक ढाबे इच खादी। फ्ही गाइड 
असेंगी पुराना किला दस्सन लेई गेआ। हुमायूं बी इस किले इच रेहा हा ते 
लाइब्रेरी थमां उतरदे उसदी मौत इस किले इच होई ही। उसदे बाद अस फिरोज 
शाह कोटला गे। इत्थें असें शाही मैहूल दिक्खेआ जेहडा खंडहर होई चुके 
दा हा। । 


CN 


27 दिसम्बर गी बी अस दिल्ली गै रेह। अस राजघाट, राष्ट्रपति-भवन, 
इंडिया गेट, चांदनी चौक, यंत्र मंत्र, लोक-सभा दा बाह्रला दक्ख, दिक्खन 
गे। उस दिन असें इक दऊं स्कूल बी दिकखे जित्थें बेसिक एजुकेशन दे असूलें 
मताबक पढ़ाई कराई जंदी ही। 28 दिसम्बर गी अस अपनी मर्जी कन्ने फिरे 
टुरे। उस्सै रातीं साढ़ी ट्रेन आगरे लेई चली। 


आगरा :-29 दिसम्बर गी अस सवेरे-सवेरे आगरा पुज्जे। हुन साढ़ी सारें 
दी इ'ये मर्जी हा जे अस तौले-तौले ताज मैहूल दिक्खन जाचे। पर असेंगी 
लैन दस बजे नसां आईआं। उन्दे कन्ने बी गाइड हा। 


आगरे दा किला :-गाइड असेंगी सारे थमां पैहले आगरे दे किले लेई 
गेआ। एह बी लाल पत्थरें कन्ने बने दा ऐ। साढ़ा गाइड सारें थमां अग्गे खड़ोता 
ते फ्ही अपने लहजे कन्ने सुनान लगा। इस किले गी अकबराबाद दा किला 
बी गलांदे न। एह मुगलें दी बड्डी यादगार ऐ.। इसदियां कन्धां मतियां उच्चियां 
न। किले दे अन्दर शाही मैहल ऐ। इक मैहूल मानसिंह दा ऐ। गाइड अग्गें- 
अग्गें चलदा गेआ ते बोलदा गेआ। एह किले दा दीवान-ए खास ऐ.। एह 
असली लाल पत्थरें दा ऐ। इसदे खम्भे ते गुंबद खूबसूरत न। फ्ही अस उपरली 
मंजिल गे तां गाइड नै असेंगी ओह्‌ कमरा बी दस्सेआ जिस इच शाहजहाँ गी 
नजरबंद रक्खेआ गेदा हा। इसगी शाही ख्त्राबगाह्‌ बी गलांदे हे। इस कमरे इच 
ओह्‌ शीशा बी लगे दा हा जिस इच ताजमैहूल दा निम्ब लबदा हा। एह किला 
बी लाल किले आंहगर यमुना दे किनारे हा। गाइड नै फ्ही बोलना शुरु कीता। 

इत्थें अमर सिंह राठौर गी नजर बंद कोता गेआ हा, शिवा जी इत्थें नजरबंद 
रेह। गालिब दे चाचा नसरुल्लाह बेग खां इसदे किलादार हे तां लार्ड लीक 
बहादुर दे सपाहियें इस उप्पर कब्जा कोता। 


अस किला दिविखयै बाहर आए। अस बसे उप्पर बैठे ते ताज मैहल 
दिक्खने गी निकले, अस सारे इस भवन गी दिक्खने लेई बेताब हे। सन 1962 
ई० इच आऊं बी.ई.सी इच पढदा हा तां तदूं में ताज दिक्खने दा सुखना लेआ 
हा पर भारत-चीन लड़ाई दे कारण उस बरै एजुकेशनल टूर नेई होए हे। अज्ज 
साढ़ा सुखना पूरा होआ। 


ताज मैहल :- ' एह दुनियाँ दा खूबसूरत भवन ऐ।' साढ़ा गाइड बोला 
करदा हा। एह सारी इमारत संग-ए-मरमर दी ऐ। इस इच मुमताज महल दी 
कब्र ऐ। असली कब्र थल्लै ऐ। शाहजहां दी कब्र बी मुमताज दी कब्र कन्ने 
ऐ। शाहजहां गी जहजाद-ए तामीर गलाया जन्दा हा। ताज महल यमुना दे कंढै 
ऐ। इसदी मेहराबें इच कुरान-ए-पाक दियां आयातां न। अस ताज मैहल दे 
अन्दर बाहर फिरे-टुरे। इस इमारत दे सामने बगीचा हा। अस उत्थैं बैठे। किश 
जागतें ते कुड़ियें गीत गाए। फ्ही अस उत्थूं दा उट्ठी खड़ोते। 


ताज मेहूल दिक्खिये असें रुट्टी खादी ते बजार फिरे-टुरे। 


फतेहपुर सीकरी :-30 दिसम्बर गी अस बस उप्पर बैठे ते फतेहपुर 
सीकरी पुज्जे। आगरा थमां सीकरी पुज्जदे दऊं घंटे लग्गे। इत्थं बी गाइड साढ़े 
कन्ने हा। उसने असेंगी सुनाया जे अकबर नै पैहलें फतेहपुर सीकरी गी अपनी 
राजधानी बनाया हा। उसने इत्थें इक मजबूत किला बनोआया हा। इत्थें हजरत 


शेख सलीम चिश्ती दी मजार ऐ। गलांदे न जे चिश्ती दी अकबर मती इज्जत 
करदा हा। 


फतेहपुर सीकरी इच इक खूबसूरत मस्जिद बी ऐ। इत्थें इक बुलंद 
दरवाजा बी ऐ। एह दरवाजा अकबर नै खान देस जित्तने दे बाद यादगार के 
रुपै इच बनोआया हा। 


स अस इक घंटा फतेहपुर सीकरी फिरे टुरे। बुलन्द दरवाज़े थमां किश 
लोकें गी तलाऽ इच छालां मारदे दिक्खेआ। 


फ्ही अस आगरा परतोई आए। 

सिकंदरा :- साढे किश साथियें दी मर्जी सिकन्दरा जाने दी ही। 
सिकंदरा आगरे दा गै इक हिस्सा ऐ। इत्थें अकवर दा मकबरा ऐ॥ बादशाह 
दी कब्र इक तैहखाने इच ऐ। अस तैहखानै गे। एह पूरी इमारत लाल पत्थर 
दी ऐ। असें एह्‌ मकबरा दिक्खेआ ते रेलवे स्टेशन आई गे। 


उससे रातीं साढ़ी ट्रेन बम्बई लेई ही। रातीं ट्रेन लगी इक रात असें होर 
ट्रेन इच गुजारी। पहली जनवरी 1970 गी अस मुम्बई पुज्जे। 


बुम्बई ( हुन मुम्बई ) मुम्बई साढ़े लेई इक सपने आहला शैहर हा। अस 
फिल्मा दिक्खदे ते सोचदे जे उत्थें मते अमीर लोक रौहन्दे होंडन । बड्डियां- 
बाङ्डयां कोठियां होंङन। पर इत्थें अमीर लोक घट्ट ते गरीब लोक मते 
दिक्खे। अस रेलवे स्टेशन पुज्जे पा सेमी लेन फ्ही ट्रेवलिंग एजेंसी दिया 
झाफ इंडियां पुज्जे। उत्थें 
ई निक्के मुट्टे समुन्दरी 
ज्हाज ते स्टीमर समुन्दरे इच हर द कघ्छ”गे ताज होटल हा। पैहूलें 
असें ओह्‌ सिनेमा इच दिक्खेआ हा अज्ज साक्षात दिक्खा करदे हे। अस अन्दर 
नेई गे। बाहर थमां गै दिक्खेआ। उसदे कच्छ गै जहागीर आर्ट गैलरी ही। अस 
उसगी दिक्खन गे। अस बाहर आए तां असेंगी स्नेहा मिलेआ जे अस इंडिया 
गेट आई जाचै। स्टीमर तेआर ऐ। अस स्टीमर उप्पर चढे ते एलिफैंटा गुफा 
दिक्खन चले। 


एलिफेंटा गुफां :-एह्‌ गुफां बम्बई थमां कोई त्रै किलोमीटर दूर 
धारापुरी नांऽ दे इक टापू इच न। सन 1804 इच इत्थें इक विशाल हाथी दी 
मूर्ति मिली ही इस लेई इस जगह दा नांऽ एलिफेंटा पेआ। इ'यां गलांदे न जे 
मौर्य काल इच इत्थें समुन्दर दी दिक्ख रिकख लेई फौजी छावनी ही। 


इस निक्के टापू इच कुल सत्त गुफां न। इन्दे इच म्हत्तवपूर्ण जेहड़ी गुफा 
ऐ ओह्‌ महेश मूर्ति गुफा ऐ। इस गुफा दी लम्बाई 39 मीटर ऐ। इस गुफा 
दे प्रवेशद्वार दे सामनै, गुफा दी पिछली दीवार इच बी किश मूर्तियां उत्कीर्ण 
न। इत्थें जेहड़े द्वारपाल बने दे न उन्दियां मूर्ता बी मतियां भव्य न। इ नें गुफाएं 
इच अर्ध-नारीश्वर, शिव पार्वती, कैलाश-पहाड़ गी चुकने दी कोशश करदे 
रावण, अंधका सुर वध ते नटराज दी मूर्तियां कला दी नजर कन्ने उत्कृष्ट न। 


CC-0. Nanaji Deshmukh Libr, BJP, Jammu. Digitized by eGangotri 


अस इक घंटे थमां बी बद्ध समें लेई इस टापू इच फिरे-टुरे, किश 
जागते कौड्डियां चुनिआं । उत्थें हट्टियां बी हियां। गर्मी बी मती ही अस उत्थूं 
दा परतोये स्टीमर उप्पर बैठे ते गेट वे आफ इंडिया इच आई गे। अस उत्थे 
किश चिर रेह। पही बसे उप्पर बैठे। हुन बस समुन्दर दे कंढै आइये खड़ोई 
गेई। इत्थें सड़क दे थल्लै विशाल समुन्दर हा। समुन्दर दे कन्ने बड्डे-बड्डे 
पत्थर हे ते उन्दे उप्पर कन्ध ही। सड़क कन्धै कन्ने ही। सड़क दे दूऐ कंढै 
दिक्खने जोग मता किश हा। मच्छली घर हा। खिलौने आहूलियां हट्टियां बी 
हियां। अस अग्गें बदधे गे ते फ्ही पारसियें दे जंगल इच गे जित्थे ओह्‌ शव 
बुहटें उप्पर टंगदे न। रस्ते इच असें किश मंदर बी दिकखे। त्रकालें गणपति 
दा मंदर ते देवी मुम्बा दा मंदर बी दिक्खेआ। इक चांदी दा मंदर बी दिक्खेआ। 
2 जनवरी गी असेंगी बम्बई घुम्मने लेई खुलली छुट्टी दित्ती गेई। अस टोलियें 
इच बज़ारे इच फिरे टुरे। इक थाहर मुजरा दिक्खने गी बी गे। 


बम्बई साढ़े सोने दा ठिकाना बोगी दा डब्बा गै हुन्दा हा। राती अस 
उत्थें आइये सेई जन्दे हे। 


3 जनवरी गी असेंगी दस्सेआ गेआ जे साढ़ी अगली पडां$ शोलापुर ऐ.। 
उत्थवां दा अस अजन्ता दी गुफा दिक्खन जागे। असं दूऐ दिन शोलापुर दे रेलवे 
स्टेशन उप्पर पुज्जे। अग्गे बसें दी व्यवस्था नेई होई। हुक्म होआ जे लोकल 
बसां पकड्चे ते अजन्ता पुज्जचै। मेरे कन्ने 15 विद्यार्थियें गी बस थ्होई। अस 
बेही गे ते बाकी दे बसें गी बलगन लगे पर उनेंगी बसां नेई मिलियां। 


अस अजन्ता पुज्जे ते गुफां दिक्खन निकली पे। 


अजन्ता दी गुफा :-अजन्ता इच कुल 30 गुफां हियां। इन्दे इच किश 
सबूरियां ते किश अधूरियां हियां। इन्दे इच पंज चैत्यगृह गुफा नम्बर नं. 9, 
10, 19, 26 ते 29 इच न। बाकी दियां गुफां संधाराम न जां बिहार न। एह 
गुफां मता चिर अज्ञात रेहियां। इ'नें गुफें दा पता सन 1919 इच लग्गा। कला- ' 
पारखियें दा गलाना ऐ जे इन्दा निर्माण दऊं चरणें इच होए दा ऐ। पैहले चरण 
इच बनी दी गुफा ई-पू. दूई थमां लेइयै दूई सदी दियां न। यानि इनेंगी बनाने 
इच चार सौ साल लग्गे। जेहाँड्यां गुफां दूए चरण इच बनियां ओह. वाकाटक 
ते गुप्त कालीन न। इतिहासकारें दा मत ऐ जे गुफा नं 16 गी वाकाटक दे 
मंत्री हरिषेण नै बोद्ध संघ गी समर्पित कोता हा। गुफा नम्बर 17 इक राजकुमार 
ने बनोआई ही। गुफा नम्बर चार दी मूर्ति लेई गलांदे न जे एह मथुरा दे 

अभयनंदी नै भेंट कीती ही। गुफा नम्बर 9 ते 10 दे चित्र सातवाहन कालीन: 
न। किश चित्तर पंजमीं सदी दे न जे किश बाद दे न। इ'नें गुफाएं दा विशे 
बुद्ध, बोधिसत्व, बुद्ध जीवन दी घटना ते जातक कत्थां न। इन्दें इच केई रंगें 
दा इस्तेमाल होए दा ऐ जेहड़े अज्ज बी सुरक्षत न। 


अजन्ता दी गुफा दिक्खिये अस बी बड़े रहान होए। अस सोची नेई 
सकदे हे जे भारत इच इन्नी उन्नत कला रेही होग। 


अजन्ता दी गुफा दिक्खियै अस परतोई आए। साढी अगली पड़ाऽ हुन 
बड़ौदा हा। 


बड़ौदा :-शोलापुर थमां साढ़ी बोगी बड़ौदा रेलवे स्टेशन आई खड़ोती। 
इत्थें अस दऊं दिन रेह। इक दिन अस यूनिवर्सिटी दिक्खन गे। उत्थें असें इक 
संग्राहालय बी दिक्खेआ। संग्रहालय दे इक हाल. इच व्हेल मछली दा पंजर 
प्रदर्शित हा जेहड़ा पूरे कमरे इच समाहित हा। इत्थें अस बाजारें इच बी फिरे 
ड्रे। इक बड्डा तला5 बी दिक्खेआ। बड़ौदा दे जागते डांडीं नाच बी दस्सेआ। 


बड़ौदा थमां अस बम्बई ते फ्ही उत्थूं दा वाया दिल्ली जम्मू आए। 
एह जातरा साढे सारे लेई मती ज्ञान बर्द्धक ही। 


गोवा जातरा :-सन 1970 इच अ'ऊं इक विदयार्थी दे रुप इच बम्बई 
दी जातरा उप्पर आया हा। सन 1985 इच अ'ऊं डिग्री कॉलेज उधमपुर दे 
विद्यार्थियें दे इक दल गी लेइयै शैक्षिक जातरा उप्पर आया। मेरा रुट उ'यै 
हा जेहड़ा 1970 इच हा। फर्क सिरफ इन्ना हा जे 1970 इच अस बोगी इच 
रेह हे ते सन 1985 इच असें डेरा चिमोर दे निरंकारी-भवन इच जमाया हा। 
उत्थें उधमपुर दे इक सेवक हे। इस लेई असेंगी कोई असुविधा नेई होई । 
चिमोर मते घर डोगरें दे हे इस लोई असेंगी उत्थें ओपरा पन नेई बझोआ। अस 
डोगरें दे घरें इच गे। इक घर उपदेश दा हा। ओह्‌ कूटे (हीरा नगर) दा हा। 
उस साढ़ा मार्ग दर्शन कीता बम्बई असें मते उ'यै थाहर दिक्खे जेहडे पेहलें 
दिक्खे दे हे। 


बम्बई दिक्खने दे बाद मते विद्यार्थी गोवा जाना चांहदे हे। उन्दे अनुरोध 
उप्पर अस 5 जनवरी गी बम्बई थमां गोवा लेई चली पे। मेरे साथी प्रो० 
ईशरदास गुप्ता बम्बई इच गै रेह। 

6 जनवरी गी अस बड़गांव दे रेलवे स्टेशन उप्पर उतरे । इक ट्रेवलिंग 
एजेंसी कन्ने गल्ल होई, उसनें असेंगी इक बस मुहैया कराई ते अस गोवा दी 
सैर करने गी निकली पे। ट्रेबलिंग एजेन्ट नै साढे कन्ने गाइड भेजेआ ओह 
असेंगी चर्च दस्सने गी लेई आया। गोवा सोलमीं-सतारमीं सदी थमां गै 
पुर्तगालियें दे अधीन आई गेआ हा इस लेई उ'नें इत्थें उपासना लेई केई चर्च 
खडेरे जिन्दे इच सेंट फ्रांसिस अससी दा मठ असें सारें थमां पैहलें दिक्खेआ 
सन 1964 थमां इस मठ गी इक संग्रहालय इच बदली दित्ते दा ऐ। इस इच 
प्राचीन हिन्दू देवते दियां मूर्तियां, पुर्तगाली गर्वनरें दियां कृतियां, सोलमीं सदी 
दे पुर्तगाली समुन्दरी ज्हाजे दे माडल ते इंडो-पुर्तगाली सिक्के प्रदर्शित न। इ'यां 
गै असें उत्थें भॉम जीसस दा बैसी लिका (बड्डा मंदर) लेडी रोजरी दा चर्च, 
सेट अगस्टाइन दा चर्च ते सेंट के जोतान दा चर्च बी दिक्खेआ। असें सेंट 
जोवियर दे मकबरे इच भीति-चित्तर बी दिकखे। इत्थें असें लकड़ी ते पत्थर 
दियां मतियां मूर्ता दिविखयां। गाइड नै असेंगी पनजी दी सैर बी करोआई। एह. 
शैहर गोवा दी राजधानी बी ऐ। एह मता गै साफ-सुथरा शैहर ऐ। शेहर दी 
योजना सुनियोजत ऐ.। अस समुन्दरी बीच दिकखन बी गे। गाइड नै असेंगी 
वास्गोडेगामा शैहर ते उस कन्ने जुड़े दा समुन्दर बी दस्सेआ। अस सारी ध्याड़ी 
घुमे-फिरे ते फ्ही रातीं बड़गांव आई गे। 


दूऐ दिन असें अपने-अपने ढंगै कन्ने गोवा दे दर्शन कोते। जिसदा मन 
जित्थें कीता ओह्‌ उत्थें गेआ। अ'ऊं बी पनजी दे बजारें इच फिरेआ। उ'ने 
दिनें उत्थें इक त्याहार चला करदा हा। मती रौनक ही। अस बी उस इच शामल 


होए। 


गोवा इच मंदर बी मते हे। इक मंदर लता मंगेश्‍वर दे पिता दे नांऽ उप्पर 
बी हा। असें ओह्‌ बी दिक्खेआ। 


9 जनवरी गी असें समुन्द्री ज्हाज दियां टिकरा लेइआं। ते ज्हाज दा नां$ 
शैद अकबर हा। अस 9 जनवरी गी सवेरे चले ते दस जनवरी गी मुम्बई पुज्जे। 
मुम्बई थमां गै साढी बापसी ही। 


०0०० 


CC-0. Nanaji Deshmukh 0303 Jammu. Digitized by eGangotri 


6. नासिक जातरा 


में नासिक दी जातरा कुभ महापर्व दे उपलक्ष्य इच पत्नी दे अनुरोध उप्पर 
कोती। एह्‌ पर्व ज्हारां साल पैहूले देव ते असुरें इच घटित इक घटना गी आधार । 
मिथियै मनाये जन्दे न। इ'यां बी कुंभ दा अर्थ घडा ऐ। समुन्दर मंथन करदे 
जेहड़ा अमृत दा घडा हासल होआ हा उसी देवतें छल-कपट कन्ने असुरें थमां 
दूर ते रक्खेआ फ्ही बी इस दियां किश बूंदा गंगा यमुना संगम स्थल प्रयाग 
इच किश हरिद्वार इच किश उज्जैन ते किश नासिक इच पेइयां जिस कारण 
एह चारै थाहूर पवित्तर होई गे ते इत्थें बारें बरें परैन्त महा कुम्भ दे मेले 
आयोजत होन लगे जिसगी संस्कृति जां आखो धर्म कन्ने जोड़ी दित्ता गेआ। ' 
देव-असुर कथा दे इलावा होर बी केई कत्थां इस पर्व कन्ने जुड़ी दियां न। 
इक कथा महर्षि दुर्वासा ते इन्द्र दी बी ऐ। दुर्वासा ने इन्द्र गी दिव्य माला दित्ती। 
इस माला गी ऐरावत हाथी नै सूंड कन्ने कुचली दित्ता। इस उप्पर दुर्वासा नराज 
होए। इस कन्नें संसार इच अकाल पेई गेआ। पही श्री मन-नारायण दी कृपा 
कन्ने समुन्दर मंथन दी प्रक्रिया शुरु होई जिस थमां अमृत हासल होआ। अमृत 
. असुरें नाग लोक इच छुपाई दित्ता। फ्ही गरुढ नै उसगी तुप्पेआ ते खीर-सागर 
पुजाया। गरुढ़ नै जित्थें-जित्थें. अमृत कलश रक्खेआ उत्थें-उत्थें गै कुंभ पर्व 
मनाने दी परम्परा चली पेई। 


इक होर कथा प्रजापति कश्यप दी पत्नियें दे बछकार होए दे विवाद 
कन्ने बी सरबन्धित ऐ। कद्रू दे पुत्तर हे नागराज वासुकी ते विनता दे पुत्तर हे- 
गरुढ्‌। वासुकी नै अमृत-कलश कुसै थाहर छपैलेआ तां उसगी गरुढ़ नै तुप्पी 
लैत्ता। ओह्‌ कलश लेइयै अपनी मां कच्छ आवा करदे हे तां देवराज इन्द्र नै 
चऊं थाहरे गरुढ़ उप्पर तीर कन्ने प्रहार कीता। ओह्‌ चार थाहर ऐ.-प्रयाग, 
उज्जैन हरिद्वार ते नासिक। इत्थें कलश थमां अमृत दियां बूंदा टपकियां। बाद 
इच इ'नें चोनें थाहरें अमृतपात दे चेत्ते इच कुम्भ पर्व मनाया जान लगा। 


इ'नें कत्थें थमां इ'यै बझोआ जे प्रागैतिहासक-काल इच देवें, असुरें गी 

जित्थें-जित्थें हराया उ'ये थाह्र पावन बनी गे। उत्थें गै मेले लग्गन लगे । एह्‌ 
मेले साढ़ी संस्कृति कन्ने जुड़ी पे। एह बी होई सकदा जे कुम्भ मेले दा कोई 
खगोलीय म्हत्तव होऐ जां कोई विज्ञानक म्हत्तव होऐ पर रुढि ते परम्परा इच 
बज्जे दे अस इन्दा अनुसरण करा करने आं। 


नासिक दी जातरा पर जाने दा मेरे अन्दर शैद उन्ना रूढ़िगत भाव नेई 
हा जिन्ना एह्‌ इलाका दिकखने दा हा। संस्कृति दा अध्येता होने दे कारण अ'ऊं 
बी अपनी पत्नी कन्ने इस जातरा उप्पर रवाना होई गेआ। 


अस पैंथल थमां 28 सितम्बर 2003 गी रवाना होए ते सर्वोदय रेल 
'पकडिये 29गी अहमदाबाद पुज्जे। उत्थें मेरे जागते दा साला धीरज वाली ते 
उसदी चचेरी भैन श्रुति बी आई दी ही। अ'ऊं धीरज कन्ने बस अड्डे गेआ। 
पता चलेआ जे अहमदाबाद थमां नासिक गी दपैहरी त्रै बजे बस चलदी ऐ। 
दूऐ ध्याडे अ'ऊं पली कन्ने बस अड्डे आया में दऊं टिकटां लैत्तियां ते अस 
बस पर बेही गे। 


साढ़े रस्ते इच इक बड्डा शेहर सूरत आया। 


सूरत-सूरत दा बजार ते कोठियां दिक्खियै बझोआ जे एह इक मता 
समृद्ध शैहर ऐ। इ'यां एह्‌ इक बन्दरगाह बी ऐ। ताप्ति नदी दा डेल्टा बी इत्थे 
गै ऐ। मुगल काल इच इस शहर दा नांऽ बांदर मुबारक हा। पैहले मते हज 
जातरी इत्थूआं दा गै मक्का जंदे हे। बहादुर शाह दे शासन काल इच पुर्तगालियें 
इस शैहर गी अग्ग लाई ते नश्ट करी दित्ता। फ्ही सन 1590 इच नमां सूरत 
बनेया। इस दा नव-निर्माण खुदाबंद खान ख्वाज़ा सफर सुलेमानी नै करवाया। 
ओह्‌ इत्थूआं दा गवर्नर हा। उसने इत्थें इक किला बी बनोआया। उसंदा इत्थें 
इक आलीशान मकबरा बी ऐ जिसगी मारजान शामी रोजा गलांदे न। 


सूरत साढ़ी बस थोढे चिर लेई गै खड़ोती। इत्थें मतियां सवारियां चढ़ियां 
ते उतरियां। इत्थें इक गुजराती कुडी मेरे कन्ने बेही गेई। ओह सिरफ गुजराती 
गै बोलदी ही। उसदियां पूरियां गल्लां मेरी समझ इच नेई आइयां। 


साढ़ी बस पूरी रात चलदी रेही। कुतै प्हाड़ी औंदी, कुतै मदान। खीर 
सवेरे पंज बजे अस पंचवटी पुज्जे। 


पंचवटी :-पंचवटी बी इक तीरथ ऐ। एह गोदावरी नदी दे कंढे स्थित 

ऐ। इत्थें पंज वट दे बूहटे हे इस लेई इसदा नांऽ पंचवटी पेआ। एह उ'यै थाहर 
ऐ जित्थें शूर्पणखा दी लक्ष्मन नै नक्क कट्टी ही। इत्थें इक गुफा ऐ। इस गुफा 
इच सीता रोहून्दी ही। रावण नै छल कन्ने सीता गी गुफा थमां बाहर सद्देआ 
ते उसदा अपहरण करियै उसगी लंका लेई गेआ। इत्थें इक शिवजी दा मंद्र 
बी ऐ ते कच्छ गै तपोवन ऐ। 

नासिक :-पंचवटी कच्छ गै नासिक शैहर ऐ। अस सवेरे 5.30 बजे 
अड्डे उप्पर पुज्जे। असें इक रिक्शा कीता ते गोदावरी नदी इच स्नान करन 
चली गे। सवेरे-सवेरे भीड़ घट्ट ही। अस घाट पर बैठे ते स्नान करियै मंदरं 
बक्खी आए। उत्थें केई मंदर हे। इक भगवान शिवजी दा नुङ्डा मंदर हा। अस 
उत्थें गे, मत्था टेकेआ ते पही दूयें मंदरें इच मत्था टेकन गे। स्थापत्य दी दृश्टि 
कन्ने एह्‌ गुजरात दे काठियावाड़ मंदरें कन्ने मेल खंदे हे। मते मंदर गर्भगृह 
ते शिखर तोड़ी गै सीमत हे ते उन्दे अन्दर देव मूर्तियां हियां। 

गोदावरी नदी दा दक्ख उत्थें मिगी मता सुहाना बझोआ। नदी इच इक 
उच्चा मीनार जेहा बने दा हा ते नदी दा पानी उत्थूआं दा दऊं हिस्सें इच 
बंडोइये अवै करदा हा। 


नासिक नदी स्नान करियै अस बाहर आए। बाहर त्र्यबंकेश्वर जाने लेई 
बसां खड़ोती दियां हियां। अस इक बस उप्पर बैठे ते इक घंटे इच त््यबंकेश्वर 
पुज्जी गे। त्र्यंबकेश्वर नासिक थमां 32 किलोमीटर हा। एह. इक प्हाड़ी खेत्तर 
हा। 


त्र्यबंकेशवर :-एह्‌ बी इक निक्का जेहा शेहर हा। इत्थें बी मते मठ ते 
मंदर हे जिन्दे इच साधु-संतें दे डेरे हे। असें अपने-अपने झोले चुक्के ते 
रामकुंड स्नान करने गी चली पे। केई गलांदे न जे असली कुम्भ स्नान 
रामकुण्ड इच गै मन्नेआ जंदा ऐ। 

रामकुंड इक निक्का जेहा तला5 हा। इसदियां केई अट्टारियां हियां। 
लोक रल्ले खोलियै राम कुंड इच स्नान करन जा करदे हे। असें बी रल्ले 
खोले | स्नान कीता ते रामकुंड दे कंढै बने दे मंदरें इच मत्था टेकेआ ते बाहर 
आई गे। रामकुंड इच निर्मित मंदर आकार इच निक्के हे ते एह्‌ प्रस्तर शिलाएं 
कन्ने बने दे हे। 

रामकुंड स्नान करने दे वाद अस त्र्यंबकेश्वर मंदर दे दर्शन करने गी गे। 

उत्थें असें लम्मियां-लम्मियां लाइनां दिविखयां तां पिच्छे गौ परतोए। इक 
आश्रम इच कमरा कराये उप्पर लैत्ता। कराया पंज सौ निश्चत होआ। असें उत्थें 
रुटूटी खादी। किश चिर अराम कोता ते फ्ही लाइन इच आइये खड़ोई गे। हुन 
लाइन मती लम्मी ही। अस छे बजे खड़ोते ते दस बजे मंदर दे मुक्ख द्वार तोड़ी 
पुज्जे। सपाहियें असेंगी मंदर दी मूर्ति दे दर्शन नेई करन दित्ते। असें चलदे- 
चलदे गै गर्भगृह उप्पर नज़र पाई। 


मंद्र दे अन्दर शिव ब्रह्मा ते विष्णु दे समन्वय कन्ने शिव दी त्रिमुखी 
प्रतिमा ही। 


एह्‌ मंदर पैहलें मती गै जीर्ण-शीर्ण हालत इच हा। मराठा पेशवा बाला 
जी बाजीराव नै 16 लक्ख रपे$ खर्च करियै सन 1755 ई० इच इस मंदर दा 
दोबारा निर्माण दा कम्म करोआया। एह. मंदर सन 1785 ई० इच पूरा होआ। 


किश गलांदे न जे गोदावरी नदी अन्दर गै अन्दर केई जल कुंडे थमां 
होंदी होई इत्थें शिवलिंग (त्र्यम्बक ज्योर्तिलिंग) गी स्नान करांदी अग्गें बधदी 
ऐ। केई आक्खदे त्रिंबक, त्रिमुख लिंग दे कारण इस ज्योर्तिलंग दा नांऽ 
त्र्यम्बकेश्‍्वर पेआ। केईयें दा गलाना ऐ जे त्रयगुणात्मक गुणें दे कारण इसगी 
त्र्यम्बकेश्वर गलांदे न। 


इस तीरथ स्थान उप्पर कुशावर्त तीर्थ, वल्वतीर्थ, गौतम तीर्थ ते ब्रह्म कुंड 
न जिस कारण इसदी पौराणकता ते इतिहासकता पूरे देश इच मान्य ऐ। 


` एह तीरथ स्थान सहयाद्रि पर्वत श्रृंखला दा इक हिस्सा ऐ। इसदा प्हाड 
शिवलिंग आकार दा ऐ। समुन्दर तल थमां इसदी उंच्चाई 711.4 मीटर ऐ। 
ज्यम्बकेशवर थमां सीढ़ियां चढिये अस ब्रह्मगिरि पहाड़ उप्पर चढे । सीढ़िये दी 
सैंख्या 750 ही। गलांदे न जे गौतम ऋषि नै इस्सै पर्वत उप्पर शिव दी कठन 
तपस्या करियै गोदावरी नदी गी प्रकट कीता हा। गोदावरी दे उद्गम थाहूर 
कच्छ शिवजी दी जटा दी छाप अज्ज बी 'लब्भदी ऐ. अहिल्या बाई नै इत्थ 
108 शिवलिंग स्थापत कीते हे। अस प्हाड चढ़े, उतरे, तला5 दिक्खे ते फ्ही 
बस अड्डे आइये बस पकड़ी ते नासिक लेई रवाना होए। 


नासिक :-एह इक मता गै पराना शैहर ऐ। गलांदे न जे लक्ष्मण नै इत्थ 
सुर्पनखा दी नक्क कट्टी ही इस लेई इस थाहर दा नांऽ नासिक पेआ, ए. 
थाहर गोदावरी नदी दे तट थमां 598 मीटर उच्चा ऐ। इत्थें कपालेश्वर, काला 

राम मंदर, सीता गुफा ते केई मठ न। जिस कारण तीर्थ जातरी इस नगर गी 
मता पवित्तर मित्थदे न। इत्थें चार शाही स्नान हुन्दे न। पैहला स्नान सौन कृष्ण 
मस्सेआ गी, दूआ सिंह संक्रांति गी, त्रि'या रक्खड़ी आहले ध्याडे ते चौथा भाद्रों 
दी मस्सेआ गी। अस तयम्बकेश्वर थमां थल्ले आए तां असेंगी छे कि. मी. 
पिच्छे तुआरेआ गेआ कि जे उस ध्याड़ै शाही स्नान हा। अस छे कि.मी. ट्रे। 
फायदा एह्‌ होआ जे असें नासिक शैहर बी दिक्खी लैत्ता। असें शाही स्नान 
उप्पर कुंभ स्नान कोता ते बस अड्डे पर आई गे। 


भीमा शंकर 


अस नासिक दे अड्डे उप्पर पुज्जे तां उत्थें बिहार दे किश जातरी बैठे 
दे हे। ओह्‌ ज्योर्तिलिंग भीमा शंकर दे दर्शन लेई जा करदे हे। मेरा उत्थें जाने 
दा पैहलें कोई कार्यक्रम नेई हा। उ'नेंगी दिक्खिये अ'ऊं बी उन्दे कन्ने तेआर 
होई गेआ। मिम्मी दऊं टिकटां 'लैत्तियां ते इक बस उप्पर उन्दे कन्नें गै बेही 
गेआ। अस नासिक थमां कोई त्रीह किलोमीटर चले होगे जे रस्ते इच इक 
निक्का शैहर आया। इस शैहर दा नांऽ हुन मिगी चेत्ता नेई ऐ। अस दूए तीर्थ 
जातरियें कन्ने उत्थें गै उतरे। त्रकालां पवा करदियां हियां। अ'ऊं बी दुए 
जातरियें कन्ने इक ट्रेबलिंग एजेंट कश गेआ ते सूमो लेई गलाया। उसनै सौ 
रपेऽ प्रति सवारी मंगे। अस मन्नी गे। अस सूमो उप्पर बैठे तां त्रकालां पेई 
गेदियां हियां। बिहारियें कन्ने मतियां जनानियां हियां। सूमो नझोंदा हा जे कुसै 
प्हाड बक्खी जा करदी ऐ। बाहर न्हेरा हा इस लेई सिवा लाटुएं दे होर किश 
नेई लब्भा। सूमो प्हाड़ी सफर तैय करियै त्रऊं घंटे इच ज्योर्तिलिंग भौमा शंकर 
पुज्जी। 

भौमा शंकर बस अड्डे कच्छ किश हलवाईयें दियां हट्टियां हियां। 
किश हट्टयां पूजा सामग्री दियां हियां। किश कैसटें दियां हियां। असें पूजा 
दी समग्री लेई ते मंदर दे अन्दर गे। रातीं न्हेरा हा इस लेई मंदर दे स्थापत्य 
दे बारै कोई जानकारी नेई मिली। इ'यां बझोंदा हा जे मंदर गुजरात-काठियाबाड़ 
शैली इच ऐ। अस इक बड्डे कक्ष इच दाखल होए। उसदे सामने गै मंद्र 
दे अन्दर गर्भगृह इच एह ज्योर्तिलिंग स्थापत हा। मंदर इच शिव दे किश चित्तर 
बी हे। मंदर दे कनै गे इक निक्की सरिता ही। उसदा नांऽ भीमा हा। किश 
गलांदे जित्थें शिवलिंग ऐ उसदे थल्लै इस नदी दा नकास ऐ। किश गलांदे 
जे असली ज्योतिलिंग कामरुप ( आसाम) इच ऐ। पर एह मते मन्नदे न जे 


CC-0. Nanaji Deshmukh Libraf§3BJP, Jammu. Digitized by eGangotri 


भीमक नांऽ दे इक राजे इत्यै तप कीता ते शिव जी ने प्रसन्‍न होइये उसगी 
दर्शन दित्ते। पर एह सारे मनदे जे मजूदा मंदर नाना फडनबीस ने बनाया हा। 
पैहले इत्थें लोक शिवरात्रि उप्पर गै औंदे हे पर सड़क बनने दे बाद हुन श्रद्धालु 
पूरा साल औंदे न। असें इत्थें दरऊ जलकुण्ड दिक्खे ते परतोई आए। 


दूऐ ध्याडे असें सवेरे-सवेरे पूना दी बस पकड़ी ते नौ बजे पूना पुज्जे। 


पूना :-एह्‌ मिगी मता गै सुन्हाकड़ा शेहर बझोआ। शैंहर इच प्रवेश 
करदे गे में निककी-निक्की प्हाडियें उप्पर बने दे भव्य भवन दिक्खे तां मन 
खुश होई गेआ। में सारें थमां पेहले रेलवे स्टेशन जाइये टिकट खरीदी ते 
फ्ही लाडी गी कन्ने लेइयै बजार घूमन-फिरन गेआ। 


पारसी मंदर :-पूना इच मेरे लेई मुक्ख आकर्शन पारसी मंदर हे। अ'ऊं 
सारे मंदरें इच ते नेई जाई सकेआ पर जित्थें गेआ उत्थें में दिक्खेआ जे ओह्‌ 
उच्चे थड़े उप्पर बने दे हे ते उन्दा स्थापत्य किश-किशं हिन्दू मंदरें कन्ने मिलदा 
जुलदा हा। पुजारियें मिग अन्दर जाने दी अनुमति नेई दित्ती इस लेई अ'ऊं 
डुआठनें कश खड़ोता ते मत्था टेक्किये आई गेआ। 


में इक रिक्शा कीता ते फ्ही अ'ऊ इक संग्रेहालय दिक्खन गेआ। जित्थें 
आदिवासियें दे जीवन कन्ने जुड़ी दियां मतियां चीजा हियां। 


आदिवासी संग्रहालयः- इस पूरी जातरा दे दरान अ'ऊं सारें थमां बद्ध 

आदिवासी संग्रहालय थमां प्रभावत होआ इत्थें आदिवासियों दे जीवन कन्ने 
जुड़ी दियां केई वस्ता प्रदर्शत हियां इत्थें में दऊं सौगें आहले मुखौटे बी दिक्खे 
जि'नेंगी लाइयै आदिवासी लोक नाच पेश करदे हे। अस बालपुनें थमां सुनदे 
हे जे रावशें दे सिर सींग हुन्दे न। एह. मुखौटे दिविखये मिगी बझोआ शैद आर्य 
लोक इ'नें जंगली लोकें गी गे राकस मित्थदे हे। 

में पूना इच बड्डे-बड्डे केई इन्स्टीच्यूट, स्कूल ते कॉलेजें दे भवन 
दिक्खे पर अन्दर नेई गेआ। 

में रातां दी ट्रेन पकड़ी। दऊं रातां ट्रेन इच गै गुजारियां ते फ्ही त्रि ये 
दिन जम्मू पुज्जेआ। 

7. अडमदाबाद जातका 


सन 2003 दे शुरु इच मेरे पुत्तर नलिनाक्ष दी नियुक्ति अरबिन्द मिल्ज 
अहमदाबाद इच होई तां मेरा उत्थें औना जाना शुरु होई गेआ। 


अ'ऊं पैहली बारी अपनी धर्मपत्नी गी कन्ने लेइयै 16 मार्च 2003 गी 
अहमदाबाद पुज्जा। उ'नें दिनें मेरा जागत साबरमती नदी दे पार कर्णावती इच 
रौहन्दा हा। असें उस्सै रातीं अहमदाबाद शैहर घुम्मने-फिरने दा प्रोग्राम तेआर 
कीता। 


- दूऐ दिन 17 मार्च 2003 गी अस सारे सवेरे-सवेरे तेआर होई गे। बस 
उप्पर बैठे ते 'लाल दरवाजा' दिक्खन गे। अहमदाबाद शैहर दा एह इक 
इतिहासक थाहर मित्थेआ जंदा ऐ। इस दरवाजे कछ गै भारतीय पुरातत्व 
सर्वेक्षण दा कार्यालय हा। अ'ऊं उत्थें गेआ। में रामनाथ सिंह फोनिया दा नांऽ 
लैत्ता तांऽ दफ्तर दे लोकें मिगी मते आदर कन्ने बठाया। फोनिया साहब जम्मू 
थमां तबदील होइयै गुजरात आए दे हे। मेरी उन्दे कन्ने पंछान ही। दफ्तर 
आहलें शैद मिगी उन्दा मित्तर मित्थियै “अहमदाबाद” नांऽ दी इक कताब भेंट 
कीती। जिसदा मुल्ल मातर बारां रपेऽ हा। 


कताब इच लिखे दा हा जे अहमदाबाद शैहर सन 1411 ई० इच 
अहमदशाह नै अपने रुहानी गुरु शेख अहमद खाट्टू गंज बख्श दी प्रेरणा कन्ने 
बसाया। उसने असावाल थमां अपना दारोखलाफा चुक्केआ ते अहमदाबाद गी 
अपनी राजधानी बनाया। उसदे जान-नशीनें 1573 ई० तोड़ी इत्थें राज कोता। 
उन्दे ऐहूद इच अहमदाबाद इच केई तारीखी इमारतां बनियां। 


में इक होर कताब इच पढ़े दा हा जे अहमदाबाद शैहर दी हिफाजत 
लेई सुलतानें दस किलोमीटर लम्मी ते उच्ची दीवार खडेरी ही। फ्ही सरदार 
पटेल होर अहमदाबाद दे मेयर बने तां उ'नें इस शैहर दे बकास लेई इस दीवार 

दे किश हिस्सें गी हटाई लैत्ता हा। मिराज-ए-अहमदी कताब इच बी लिखे 
दा ऐ जे इस शैहर इच दाखल होने आस्ते बारां दरवाजे हे। शैहर दे उत्तर इच 
शाहपुर दिल्ली ते दरियापुर नांऽ दे दरवाजे हे । पूर्व बक्खी कालूपुर, सारंगपुर, 
ते रायपुर जांऽ दे प्रवेशद्वार हे। दक्खन पास्सै अस्तोदेया, जमालपुर ते धदिया 
नां दे गेट हे ते पच्छम बक्खी खान-ए जहान, रेखंड ते खानपुर नांऽ दे दरवाजे 
हे। बाद इच सन 1864 इच द'ऊं दरवाजे होर बने जिन्दे इच इक दा नांऽ प्रेम- 
भाई गेट ते दूए दा नांऽ पंचकोण दरवाजा हा। शैहर इच भद्रा नांऽ दा किला 
बी हा। इ'यां एह पूरा शैहर किलेबंद हा। इक होर कताब इच उल्लेख मिलदा 
ऐ जे इस शैहर इच 139 टावर हे। इ'यां पूरा पराना अहमदाबाद मुस्लिम 
वास्तुकला दा इक अनूठा संग्रैहालय बझोंदा ऐ। इत्थें किश इमारतां मुगल-काल 
इच बी बनियां। गलांदे न जे मुगल सम्राट्‌ जहांगीर बी इत्थें आया हा। ओह्‌ 
सन 1616 इच कन-कारिया झील कश ठैहरेआ हा। उसने इस शैहर गी 
गरजाबाद नांऽ इस लेई दित्ता जे इत्थें ब्हाँ इच गरद गै गरद हुन्दी ऐ। उसी 
एह शैहर पसंद नेई हा। इसलेई उसने इसगी जहनमाबाद बी गलाया। 


लाल दरवाजे कछ जेहड़ा भद्रा दा किला ऐ गलांदे न जे ओह्‌ अहमदाबाद 
दी सारें थमा पुरानी इमारत ऐ.। इस इमारत दा निर्माण 1411 ई० इच शुरु होआ 
ते एह 1414 ई० इच पूरी होई। इसदे मीनार पूर्व बक्खी मैदान-ए-शाह (कंरज 
मदान) पासै न। इसदे त्रै दरवाजे न। 


अहमद शाह दी मस्जिद :- वर्तमान गुजरात कतब दे सामने ते शाही 
किले दे कनें जेहड़ी मस्जिद ऐ ओह अहमदाबाद दी सारें थमां पुरानी इबादत 
गाह ऐ। एह 1414 ई० इच बनी ही। 


जामि-मस्जिद :-एह अहमदाबाद दी सारें थमां भव्य मस्जिद ऐ। एह 
भारत दी बड्डी मस्जिदें इच इक ऐ। इसदे बनाने दा कम्म 1412 इच शुर॑ 
होआ हा ते एह 1424 ई० इच पूरी होई ही। अस इत्थें किश चिर खड़ा 
ते इसदे कलात्मक स्तम्भें ते गुम्बदें गी दिक्खदे रेह्‌। इत्थें प्रार्थना करने लई 
जेहडा मुलुक खाना बने दा ऐ ओह जनानियें लेई ऐ। इक होर बड्डा हाल 
इबादत लेई ऐ। सन 1819 दे भूंचाल कन्ने इस मस्जिद दे मीनारें गी नुकसान 
पुज्जा हा। मस्जिद परिसर दे अन्दर गै सुल्तान अहमदशाह दी कब्र ऐ. जिसगी 
“बादशाह नू-हाजिऐ' गलांदे न। सुलतान दी बेगम दी कब्र बी कछ गै ऐं। 

इसगी 'रानी-नू-हाजिऐ' गलांदे न। 


इत्थें मुस्लिम काल दे होर बी मते भवन न जिन्दे इच आजम-खान दी 
सरांऽ ते सैद मस्जिद मतियां मश्हूर इमारतां न। 


अस लाल दरवाजे थमां चलदे-चलदे अग्गें गै अग्गै बदधे गे। असेंगी 
एह पूरा शैहर खूबसूरत मस्जिदें कन्ने सज्जे दा बझोआ। इस शैहर इच रानी 
रूपवती दी मस्जिद दी बी में मती चर्चा सुनी। हसन मुहम्मद चिश्ती दी बी 
लोकें मती तारीफ कौती। रानी सिपरी दी मस्जिद दे बी चर्चे सुने। मस्जिद 
नगीना दी प्रशंसा बी सुनी। पर अस सारियां इमारतां नेई दिक्खी सके। अस 
फ्ही लाल दरवाजे कछ परतोये। उत्थें भद्रा काली दा मंदर कछ गै हा। अस 
मंदर दे अन्दर गे। मत्था टेकेआ ते बाहर निकले। अस थोड़ा अग्गें गे तां अग्गें 
सरकारी-भवन ऐ। इक भवन इच कचैहरी दे कार्यालय हे। 


अस लाल दरवाजा दे लागे-दिग्गे दे भवन दिक्खियै बाहर निकले। हुन 
साढ़ी अगली पड़ाऽ सरदार बल्लभ भाई पटेल दा स्मारक हा। 


सरदार बल्लभ भाई पटेल स्मारक :- एह स्मारक शाही बाग इलाके 
इच हा। इत्थें पुज्जदे असेंगी अद्धा घंटा लग्गा। स्मारक दिक्खियै बझोआ जे 
एह्‌ कोई मैहल रेहा होना। अन्दर गे तां पता चलेआ जे सचमुच एह शाही 
मैहल गै हा। एह्‌ मैहल शाहजहां लेई रौहने आस्तै बनाया गेआ हा। पर ओह्‌ 
इत्थें मता चिर नेई रेहा। इसदा इस्तेमाल सरकारी इमारत दे रूप इच हुन्दा रेहा। 
द'ऊं मंजिले उप्पर अधारत एह भवन केई कक्षें इच समाहित ऐ। गलांदे न 
जे कविवर रवीन्द्रनाथ टैगोर होर बी किश चिर अपने भ्रा कच्छ इस मैहल इच 
रेह्‌ हे। उन्दे भ्रा अहमदाबाद इच जज हे। आज़ादी दे बाद एह भवन किश 
चिर “गवर्नर हाऊस' रेहा पर गुजरात दी राजधानी गांधीनगर बनी तां एह भवन 
परतियै खाल्ली होई गेआ। खीर गुजरात सरकार नै इसगी सरदार बल्लभ भाई 
पटेल स्मारक दे रुप. इच बदलेआ। 


इस स्मारक इच सरदार पटेल हुन्दे जीवन कन्ने जुड़ी दियां केई चीजा 
जि'यां टल्ले, वस्त्र, कताबां, अभिनन्दन ग्रथ ते फोटो बगैरा पंजे कक्षे इच 
प्रदर्शित न। इसदे हर कक्ष दी अपनी बक्खरी गै आभा ऐ। एह स्मारक देश 
ते बदेश दे सैलानिएं दे आकर्शन दा केन्दर ऐ। अस इस स्मारक दे इक-इक 

कमरे इच फिरे। उत्थें फोटो दिक्खे। उन्दी जीवनी दी इक कताब खरीदी ते 
बाहर आई गे। 


सरदार पटेल दे स्मारक कछ गै मृदुला सारा भाई दा स्मारक बी हा। 
दरवान नै असेंगी उत्थें जाने दी अनुमति नेई दित्ती। हुन साढ़ा अगला पडांऽ 
सावरमती आश्रम हा। 


साबरमती आश्रम :-सरदार पटेल स्मारक थमां साबरमती आश्रम सिरफ 
त्रै किलो मीटर दूर हा। इस आश्रम गी गांधी-आश्रम ते हरिजन आश्रम बी 
गलांदे न। अस आटोरिक्शा करिये इत्थें पुज्जे। एह आश्रम सादगी, पवित्तरता, 
कर्मठता ते साधना दा प्रतीक ऐ। सन 1930 दे बाद किश बरे गांधी जी इत्थें 
रेह हे। उ'नें देश दी आजादी दे आन्दोलन दा सफल नेतृत्व इत्थूआं दा गै कोता 
हा। अस आश्रम दे अन्दर गे। असेंगी उत्थें अलोकिक वातावरण बझोआ। उत्थें 
केई कक्ष हे जिन्दे इच गांधी जी दे जीवन कन्ने जुड़े दे केई निक्के बड्डे 
चित्तर प्रदर्शत हे। उस थमां किश अग्गें इक मुक्ख लाइब्रेरी ही। इत्थें गांधी 
जी कन्ने सरबन्धित पुस्तकां प्रदर्शित हियां। किश कताबां बिक्री लेई बी हियां। 
मिम्मी गांधी जी दी आत्मकथा खरीदी। फ्ही अस ओह्‌ भवन दिक्खन गे जित्यै 
गांधी जी रौंहदे-बौंहदे, सौंदे ते लोकें कन्ने मिलदे हे। असें गांधी जी दे साथियें 
दे कमरे बी दिक्खे। अस उत्थें इक घंटा रुके ते फ्ही गुजरात विद्यापीठ 
दिक्खने गी उत्थें पुज्जे। 


गुजरत विदयापीठ :-साबरमती आश्रम थमां अस निकले तां आश्रम 
रोड़ थमां लंघदे-लंघदे में गुजरात विद्यापीठ दा बोर्ड दिक्खेआ । अस सारे इत्थ 
उतरी गे। 


इस विद्यापीठ दे बारे इच में पढ़े दा हा जे सन 1920 ई० इच महात्मा 
गांधी नै भारती समाज गी ध्यान इच रक्खियै जेहड़ा शिक्षा केन्दर स्थापत कोता 
उसदा नांऽ उ'नें पैहलें राष्ट्रीय विद्यापीठ रक्खेआ ते बाद इच इसदा नां 
बदलेआ ते नमां नांऽ रक्खेआ-गुजरात विद्यापीठ । 


अ'ऊं विद्यापीठ दे अन्दर गेआ। में भारतीय भाषा एवं संस्कृति संस्था 
दे अध्यक्ष डॉ० अम्बा शंकर नागर हुन्दे कन्ने मलाटी कीती। में उन्दा पैहलें 
बी मता नांऽ सुने दा हा। ओह प्रख्यात हिन्दी लेखक हे। ओह्‌ इक बारी जम्मू 

विश्व-विद्यालय इच बी आए हे। ओह गुजरात हिन्दी साहित्य परिषद दे 
अध्यक्ष बी हे। उन्दे नांऽ उप्पर नागर अभिनन्दन ग्रैंथ बी छपी चुके दा ऐ। 
उ'नें मिगी परती-परती विद्यापीठ इच ओंने लेई गलाया उत्थूआं दा फारिंग 
होइऐ आऊं अहिंसा-भवन इच गेआ। पुष्पा मोतीयानी हुन्दे कन्ने मिलेआ। उ'नें 
मेरा निग्गा स्वागत कोता ते अपने सेहजोगियें कन्ने मलाया | उत्थूआं दा अ'ऊं 
थल्लै उतरेआ ते पही गुजरात हिन्दी-हिन्दोस्तानी प्रचार समिति दे सरगरदा 
लालू-भाई रबारी हुन्दे कन्ने मिलेआ। उ'नें सुनाया जे मते कश्मीर दे हिन्दी 
विद्वान इत्थें औंदे न। 


इसदे बाद अ'ऊं ट्राइवल रिसर्च एण्ड ट्रेनिंग इन्स्टीच्युट दे अध्यक्ष डा० 
चन्द्रकान्त भाई उपाध्याय हुन्दे कन्ने मिलेआ। उ'नें मिगी अपना संग्रेहालय 
दस्सेआ। फ्ही उन्दे कन्ने में मोरार जी देसाई हुन्दा स्मारक दिक्खेआ ते उत्थूआं 
दा अ'ऊं बाहर निकली आया। उस दिन असेंगी घर पुज्जदे चार बज्जी गे। 


इस्सै ध्याडे संजा अस परतिये अहमदाबाद गांधी नगर मुक्ख सड़क 
बक्खी गे। हुन सड़क दे कंढे बने दा भागवत गुरु कुल, स्वामी नारायाण 
अन्तराष्ट्री गुरु कुल, निरमा यूनिवर्सिटी, वैष्णोदेवी दा नमां बने दा मंदर, त्रि 
मंदर दिक्खने इच असेंगी किश मता समां लग्गा। एह मंदर बाबा भगवान दास 
होरें बनोआए दा ऐ। मंदर कन्ने इक बस्ती ऐ। इत्थूआं दा अस फ्ही परतोए 
ते साबरमती नदी दे कंढे बने दे आसाराम बापू हुन्दा आश्रम दिक्खन गे। बापू 
होर ते उत्थें नेई हे। आश्रम इच किश चिर फिरे-टुरे ते फ्ही अस अपने डेरै 
परोतोई आए । 


.. सवेरे अस उट्ठे ते तौले गै तेआर होई गे। 22 मार्च दी तित्थ ही। असें 
गांधी नगर अक्षयधाम दिक्खन जाना हा। मेरे कन्ने मेरी पत्नी ही। असें न्हारी 
कीती ते डेरे थमां निकलियै गांधी नगर सड़क उप्पर आइये खड़ोई गे। असेंगी 
तौले गै बस मिली गेई। अस बस पर बैठे ते नौ बजे दे करीब गांधी नगर 
पुज्जी गे। गांधी नगर गुजरात दी नमीं राजधानी ही। अस गांधी नगर दे बस 
अड्डे उतरे। इक रिक्शा कीता ते उसी गांधी नगर घुमाने लेई गलाया। ओह 
असेंगी सचिवालय बक्खी लेई आया। उसने असेंगी किश नमें बने दे फ्लैट 
ते इमारतां दस्सियां। मिगी गांधी नगर मता शान्त बझोआ। इयां बी एह शैहर 
अज्जें विकसित होआ करदा हा। मते सेक्टरें इच अज्जें फ्लैट खाली हे। सरकार 

पूरे गांधी नगर दे पर्यावरण गी ध्यान इच रक्खियै बूहटे लगवा करदी ही । बजारें 
इच लोकें दी आओ-जाई बी घट्ट ही। अस किश चिर होर फिरे ते अक्षयधाम 
आई गे। 


अक्षयधाम :-गांधी नगर इच आकर्शन दा खास केन्दर अक्षयधाम मंदर 
ऐ। एह मंदर उग्रवादियें दे हमले दे कारण बी मता चर्चा इच आया। टी.वी. 
चैनलें इच में इस मंदर दियां तस्वीरां बी दिक्खियां। अ'ऊं इस मंदर दा 
अवलोकन करने गी मता आतुर हा। 


रिक्शे आहले नै असेंगी मंदर कछ छोडेआ ते ओह्‌ चली गेआ। असें 
मुक्ख द्वार टप्मेआ ते मंदर परिसर इच दाखिल होई गे। एह असेंगी इक भव्य 
मंदर नझोआ। एह चौने पास्सेआ उच्ची चार दीवारी कन्ने घिरे दा हा। मिगी 
एह इक किलोमीटर थमां बी बद्ध खेत्तरफल इच फैले दा बझोंदा हा। इस 
मंद्र इच इक सुन्हाकड़ी वाटिका बी ही। बच्चें लेई बाल वाटिका बक्ख ही। 
उस इच झुले लग्गे दे हे। अस उत्थे गे तां जागत नच्चा-कुद्दा दे हे। पही 
अस उप्पर चढ़े। मंदर दे मंडप इच गे। ओह्‌ मता गै खुल्ला हा। उत्थें नारायण 
स्वामी दियां मूर्ता स्थापत हियां। मूर्ते लेई गर्भगृह मंडप दे अन्दर गै हा। इ'यां 
नी पूरे गुजरात इच नारायण स्वामी दी बड़ी मैहमा ऐ। उन्दे मंदर हर निकके 
बड्डे शैहर इच न। अस सीढ़ियां चढिये दूई मंजल उप्पर बी गे। उत्थे दिक्खने 
लेई मता किश हा। जगह-जगह तस्वीरां हियां। फ्ही असें टिकटां लैत्तियां ते 
नारायण स्वामी दी लीला दिक्खन लगे। असें केई बनावटी गुफां दिविखयां 
जिन्दे इच नारायण स्वामी गी तप करदे दस्सेआ गेदा हा। उन्दे जीवन कने 
जुड़े दे असें केई दक्ख दिक्खे। मंद्र कंटीन इच गै असें रुट्टी खादी ते गांधी 
नगर दे बस अड्डे उप्पर आई गे। 


सरखेज रोजा 


अ'ऊं गुजरात विद्यापीठ दे अहिंसा-भवन इच गेआ। उत्थें मिगी इक 
अध्यापक मिले जि'नें मिगी एह. सुझाऽ दित्ता ते मिगी, सरखेज रोजा बी जाना 
चाहिदा ऐ। ओह बी मुस्लिम तमदन दा इक केन्दर एऐ। 


अगले ऐतवारें अस सरखेज रोजा दिकखन गे। एह इमारत मुस्लिम तमद 
का इक केन्दर ऐ। | 

'सरखेज रोजा' अहमदाबाद थमां सिरफ अट्ठ किलो मीटर दूर हा। 
अस अद्धे घंटे दे अन्दर उत्थें पुज्जी गे। 

सरखेज रोजा इक विस्तृत मदान इच स्थित हा। इसगी दिक्खने लेई 
असेंगी इक सम्पर्क सड़क तुप्पना पेई। अस गेट टप्पियै अन्दर गे। उत्थें असें 
केई इमारतें दा समूह दिक्खेआ। सारे थमां आकर्शक इमारत शेख अहमद खतरु 
दा मकबरा हा। उ'नेंगी गंज बख्श बी आक्खेआ जंदा ऐ। जिसदा अर्थ हा- 
समृद्धि देने आहूला। 


शेख अहमद खतरु दे मुरीदें इच इक अहमदशाह बी हा। शेख खतरु दी 
प्रेरणा कन्ने गै अहमदशाह नै 1411 ई० इच अहमदनगर दी नींऽ रकखी। 


अहमदनगर दी स्थापना दे बाद शेख खतरु सरखेज थाहर आई गे। लोक 
उन्दे दर्शनें गी इत्थें बी औन लगे। ओह्‌ सूफी संत हे। सारें कन्ने प्यार करदे 
हे। लोक बी उन्दा मता आदर करदे हे। 


उ'नें सारें थमां पैहलें इत्थें इक भव्य मस्जिद दा निर्माण कराया। अस 
बी सारें थमां पैहले उन्दी मस्जिद दिक्खन गे। उत्थें होर बी मते लोक हे। एह्‌ 
इक विशाल भवन ऐ.। इसदा मुक्ख दरवाजा पूर्व बक्खी ऐ। प्रार्थना-भवन 171 
फुट लम्मा ते 150 फुट चौड़ा ऐ। मस्जिद इच प्रवेश लेई जनानियें लेई इक 
बक्खरा दरवाज़ा ऐ। इस मस्जिद दे मीनार मते उच्चे न। 


मस्जिद दे कन्ने गै इक विशाल सरोवर ऐ। इसदी अट्टरियां पत्थर दियां 
न। इस तलाऽ दे दक्खन इच इक आलीशान मैहूल ऐ। इसदे कन्ने गै जामा 
मस्जिद ऐ जिसदा परिसर 17 एकड़ इच सीमत ऐ। 


सरखेज रोजा दे निर्माण दा कम्म सन 1446 ई० इच शुरु होआ त 1451 
इच एह पूरा होआ। इत्थे इक संग्रैहालय, इक लाईब्रेरी बी ऐ। एह्‌ रतिहासक 
स्मारक हुन भारतीय पुरातत्व सर्वेक्षण दे अधिकार इच ऐ। इसदे बकास लेई 
विभाग यत्नशील ऐ। इत्थे हिन्दू-जैन ते परसिया दा मिश्रित स्थापत्य लब्भदा 
ऐ, इस लेई शोध कर्ताएं लेई एह. स्मारक मता अहम ऐ। 


मुस्लिम स्मारक :-इ'यां पूरे अहमदाबाद इच केई मुस्लिम स्मारक न 
जिन्दे इच मतें दा में अबलोकन बक्खरे-बक्खरे दिनें कीता। इन्दे चा मशहूर 
भवने दे नांऽ न - सैय्यम आलम दी मस्जिद, अहमद शाह दी मस्जिद, हैबत 

खान दी मस्जिद, त्रिपोला गेट, जामा-मस्जिद, अहमदशाह दा मकबरा, रानी 
दा हुजरा (मकबरा) कुतुबशाह दी मस्जिद, सरकार खान दी मस्जिद, दरिया 
खान दा मकबरा, मलिक शाह वेन दी मस्जिद, बीबी दी मस्जिद, शाह आलम 
दी दरगाह, दस्तर खान दी मस्जिद, मियां खान चिश्ती दी मस्जिद, बीबी अचुत 
कीकी दा मकबरा, कुतुल-आलम दा मकबरा, मुहाफिजा खान दी मांस्जद, 
रेलवे स्टेशन दे कछ खडोते दे वशीर मनार फतेह मस्जिद, रानी रुपवती दा 
मकबरा, शाह खूब सैय्यद दी मस्जिद बगैरा। 


अहमदाबाद इच मुस्लिम स्मारक दिविखियै बझोआ जे मुस्लिम स्थापत्य 
गी इत्थें मता प्रोत्साहन मिलेआ। सरखेज रोजा दिक्खने दे बाद अस कनकारिया 
झील दिक्खन गे। 


अहमदाबाद शैहर दी सैर 


22 फरवरी 2009 गी ऐतवार दी छुट्टी ही। मेरे जागतै आपुं आक्खेआ 
जे अस तौले तेआर होई जाचै। अज्ज ओह. असेंगी अहमदाबाद दी इक बारी 
फ्ही सैर कराग। अस तेआर होइयै कांरै पर बेही गे। 


कनकारिया झील :-एह्‌ अहमदाबाद इच सारें थमां सुन्दर झील ऐ। एह. 
रायपुर दरवाजे थमां इक किलोमीटर दूर ही। असें एह्‌ झील बढ़े चाएं कने 
दिक्खी। एह त्रीह एकड़ भूखंड इच फैली दी ही। इस झील गी सुलतान 
कुतुब-उ-दीन नै बनोआया हा। इसदा कम्म 1451 इच पूरा होआ। एह 
सुन्हाकडी झील सैलानियें दे आकर्शन दा मुक्ख केन्दर ऐ। इसदे कंढै इक 
चिड़ियाघर ऐ.। इत्थें में चिट्टा मोर बी दिक्खेआ। साढ़ा पोतरु पशु पैंछियें गी 
दिक्खियै मता खुश होआ। झील दे कण्डै असें किश मकबरे बी दिवखे जेहडे 
किश स्थानी सामंते दे ते किश पुर्तगालियें ते अंग्रेजे दे हे। झील दिविखियै अस 
माता भवानी दा कुंआ दिक्खन गे। 


माता भवानी दा कुआं :-एह्‌ कुआं अहमदाबाद दा सारें थमां परात 
पुरातत्विक थाहर ऐ। किश गलांदे न जे एह राजा कर्ण सोलंकी (1063-1 
ई०) दी निर्मिति ऐ। होई सकदा ऐ जे अहमदाबाद थमां बी पैहले जेहड़ा थे 
कर्णावती शैहर हा एह. कुआं उसदी इक नशानी होवै। अस बी एह कुं 
दिक्खियै मते रहान होए। 

माता भवानी मंदर परिसर कछ बी इक पौढ़ियें आहला खूह असें 
दिक्खेआ जिसगी हरीर सुलतानी नै बनोआया हा। एह पन्द्रमी सदी दी नशानी 
ऐ। गुजरात इच सीढियें आहले कुएं गी वाव गलांदे न। स्थानी कलाकारें वाव 
निर्माण इच अपने कुशल शिल्प दा परिचे दित्ते दा ऐ। असें गांधी नगर जन्दे 
रस्ते इच बी इक वाव दिक्खी ही। 


असें उस ध्याड़ै दिल्ली गेट दे उत्तर इच इक जैन मंदर बी दिक्खेआ 
जिसगी सेठ हाथी सिंह नै बनोआया हा। एह मंदर मिगी मता गै आकर्शक 
बनझोआ। अस शाही बाग बी गे। 


असेंगी इक सैलानी नै अदालाज दी वॉव दिक्खने लेई बी गलाया। इस 
दा निर्माण 1499 ई० वीर सिंह दी रानी रुदावाई नै करोआया हा। एह वाव 
किश दूर ही, अस नेई जाई सके। 


अहमदाबाद इच श्री स्वामी नारायण दे असें केई मंदर दिक्खे जिन्दे इच 
इक गुरुकुल रोड़ इच हा। इसगी हुन नमां रूप दित्ता गेदा ऐ। अस लाईब्रेरी 
दिक्खन बी गे। उत्थें इक गुजरात विद्या सभा अहमदाबाद दा इक सांस्कृतक 
केन्दर ऐ जित्थें उन्नत किस्म दी लाइब्रेरी ऐ। इक लाइब्रेरी असें माणिक्य जेठा 
भाई दी बी दिक्खी। 


इक पुराने मैहल दे अवशेश नकारखाना दे कोल दिक्खे। इस मैहूल दा 
निर्माण मुगल गवर्नर आजम खान नै सन 1637 ई० इच करोआया हा। अस 
अहमदाबाद फिरे-ट्रे ते इस शैहर दा समृद्ध पुरातत्व दिक्खियै मते हरान होए। 


अहमदाबाद शैह्र दा बकास मती तेजी कन्ने होआ ऐ। सन 1872 इच : 
इस शैहर दी आबादी इक लक्ख ठाई ज्हार ही। सन 1921 इच एह सैंख्या 
2.74 लक्ख होई गेई। सन 1921 इच एह शैहर 5.8 वर्ग किलोमीटर तोड़ी 
सीमत हा सन 2008 इच इसदा फैला5 46.6 वर्ग किलोमीटर होई गेआ ते 
आबादी 5.5 लक्ख होई गेई। 


अहमदाबाद गी नमां रूप देने इच सरदार बल्लभभाई पटेल दा मता 
जोगदान रेहा। सन 1917 ई० इच ओह्‌ नगरपालिका दे अध्यक्ष बने तां उननें 
इस नगर दे बकास लेई इक योजना दे तैहत अहमदाबाद दी पुरानी दीवार दे 
इक हिस्से गी तोड़ी दित्ता। उन्दा किश लोकें विरोध कीता। सरदार पटेल दा 
साथ प्रियतम राय नांऽ दे इक टीचर नै दित्ता। सरदार पटेल होरें इक सड़क 

दा नांऽ प्रियतम राय रक्खिये उगी सच्ची श्रद्धांजलि दित्ती। एह सरदार पटेल 
दी गै कोशश ही जे उ'नें अहमदाबाद गी साबरमती नदी दे पारले हिस्से गी 
बी बसाया। उत्थें केई नमें उपनगर बसे जिस कन्ने इस शैहर दी शोभा बधी। 


अज्ज भारत इच अहमदाबाद इक प्रमुख शैहर ऐ। सरकार ते पूंजीपतियें 
इसगी भारत का मानचेस्टर बनाया ऐ। एह नगर अज्ज पूरी दुनियां इच सूत्ती 
कपड़ें दे कारखानें दौ वजह कन्ने मश्हूर ऐ। इत्थें उद्योग-धन्धे दौ भरमार ऐ। 
बाहरले प्रदेशें थमां ज्हारां ब्धे लोक इत्थें रोजगार दी तपाश इच औंदे न। एह 
दधा गै जा करदा ऐ। सन 1961 इस इच दी जनसंख्या 11, 49, 918 ही 
ते हुन 2001 इच एह होर बी मती बधी गेई ऐ। 


अहमदाबाद गुजराती संस्कृति दा केन्दर बी मित्थेआ जंदा ऐ। बेशक 
बाहरले लोकें दे औने दे कारण किश बदलाव बी आए न। योरुपीय संस्कृति 
नै बी इस शैहर गी प्रभावत कौता ऐ पर एहू सब समें दी मंग बी ऐ। 


अहमदाबाद अज्जे इक शिक्षा दा केन्दर बी ऐ। इत्थें गुजरात यूनिवर्सिटी, 
निरमा यूनिवर्सिटी, गुजरात विद्यापीठ दे इलावा दर्जनें दी तैदाद इच उच्च 
शिक्षा केन्दर न जिन्दे इच ज्हारां बद्दे विद्यार्थी प्रशिक्षण लै करदे न। एह. 
साहित्य, कला ते संगीत दा बी केन्दर ऐ.। इत्थें हर रोज दस थमां मते दैनिक 
समाचार-पत्तर प्रकाशत हुन्दे न जिन्दे इच गुजरात समाचार, दिव्य भास्कर, 
संदेश, कच्छ मित्र, जयहिन्द, गुजरात मित्र मुक्ख न। 


इस शैहर इच हिन्दू-मुसलमान जैन ते पारसी रौहल्दे न। पूरे शैह्र इच 
मुस्लिम स्थापत्य दे केई स्मारक अज्ज बी मूल अवस्था इच खड़ोते दे न। पूरा 
शेहर ते इसदे अग्गें-पिच्छें दा इलाका हिन्दू ते जैन मंदरें कन्ने सुशोभित ऐ। 


इत्थूं दे लोक मते शालीन, व्यवहार कुशल ते शान्त सुभाऽ दे न। लड़ाई 
जप्फी थमां दूर रोहन्दे न। शैद इ'यै कारण ऐ जे जेहड़ा बी इत्थें औंदा ओह्‌ 
परतोंदा नेई ऐ.। 


अहमदाबाद इच गुजराती थाली मशहूर ऐ.। होटलें इच पंजाबी खाना बी 
उपलब्ध ऐ। लोक धार्मक विचारें दे न ते पूजा पाठी न। पर्व त्योहार मते जोश 
कन्ने मनांदे न। नरातें इच इत्थूआं दा गरवा नाच दिक्खने जोग हुन्दा ऐ इस 
इच कुड्यां जागत न्याने ज्याने सारे हिस्सा लैंदे न। अहमदाबाद सचमुच 
गुजरात दा दिल ऐ। 

सूर्य मंद्रमोधेळा 


अहमदाबाद रौहन्दे में गुजरात विद्यापीठ, गुजरात विश्व विद्यालय ते 
दीन दयाल उपाध्याय अध्ययन केन्दर दे केई चक्कर लाए ते गुजरात दे इतिहास 
ते संस्कृति कन्ने जुड़े दे मते लोकें कन्ने मिलेआ। उ'नें मिगी सूर्य मंदर मोंधेरा 
दा अवलोकन करने दी सलाह दित्ती। छुट्टी आहले दिन अस सारे कार पर 
बैठे ते मंदर दिक्खन चली पे। 


गुजरात दे मंदरें इच मोंधेरा दा एह सूर्य मंदर स्थापत्य दी नजर कन्ने 
इक अनमोल ते अलौकक भवन ऐ। एह अहमदाबाद थमां 99 कि० मी० ते 
पाटन थमां कोई 31 कि.मी. दूर ऐ। एह 11वीं सदी दी रचना ऐ। सोलंकी 
नरेश भीम प्रथम नै इस मंदर दा निर्माण कीता। उड़ीसा दे कोणार्क ते कश्मीर 
दे मार्तंड मंदरें आहूला लेखा एह्‌ बी त्रुट्टे-भज्जे दा ऐ। इसदा मंडप, छत्त ते 
शिखर सारे नश्ट होई चुक्के दे न फ्ही बी जे किश बचे दा उसगी दिक्खियै 
बझोंदा ऐ जे एह इक भव्य मंदर हा। एह मंदर मोधा, ब्राह्मणें दे ग्रां इच ऐ 
इस लेई इसदा नांऽ मोंधेरा प्रचलन इच आया। 


इस मंदर दी निर्माण शैली मौलक ऐ, एह पूर्व अभिमुख ऐ। एह मंदर 
इक परकोरे दे अंदर ऐ। इसदी योजना इच त्रै कक्ष न - सभा मंडप, गूढ़ मंडप 
ते गर्भगृह । इसदी धुरी 154 फुट लम्मी ऐ। पूरा मंदर द'ऊं हिस्सें इच ऐ। पैहले 
हिस्से इच सभा मंडप ऐ जिस इच कलात्मक खम्भे न। दूएं हिस्से इच गूढ़ 
मंडप ते गर्भगृह ऐ। गर्भगृह त्र'ऊं पास्सेआ कन्धें कन्ने घिरे दा ऐ। गूढ़ मंडप 
ते गर्भगृह दे बछकार इक अंतराल ऐ ते प्रदकखना पथ बी ऐ। 

इस मंदर दी शोभा इसदा जलकुंड ऐ। एह जलकुंड चौरस (आयताकार) 
ऐ ते इसदी अट्टारियां मतियां गै कलात्मक न। इसदे चबूतरें कन्ने जेहड़े 
खाल्ली थाह्र न उत्थें निक्के बड्डे केई देवालय न। 

इस मंदर दा सभा मण्डप 50 फुट वर्गाकार ऐ। इसदे चौने चूह्कें इच 

स्तम्भे कन्ने जुड़े दे प्रवेश द्वार न। इन्दे उप्परले हिस्से मेहरावनुमा न। मेहरावें 
दे उप्पर मूर्तियां उत्कीर्ण न। 

सोलंको राज्य दे कलाकारें अपनी कलात्मक अनुभूतियें गी इस मंदर इच 

साकार कीते दा ऐ। शिल्प सौंदर्य दी नजर कन्ने इस मंदर दा कोई मुकाबला 
नेई ऐ। 

सूर्य मंदर दे दर्शन करियै अस बाहर्‌ आए। अस इक वाटिका इच घुम्मे- 
फिरे जिसदा बकास भारतीय पुरातत्व सर्वेक्षण नै कौते दा ऐ। एह मंदर बी 
इस्सै संस्था दे संरक्षण इच ऐ। 


मातंगी माता मंदर :-सूर्य मंदर दिक्खिये अस बहुचरा माता दे दन 
करन गे। एह शक्ति स्थल सूर्य मंदर थमां 16 कि.मी. दूर हा। बहुचरा स्थानी 
लोकें दी कुल देवी ऐ। 


अस मंदर मत्था टेविकयै मातंगी माता दे दर्शन करन गे। एह स्थान बी 
श्रद्धालु कन्ने खचाखच भरोचे दा हा। माता दा निवास इक जलकुंड इच 
मित्थे-आ जंदा ऐ। लोक जलकुंड दे दर्शन करियै अति प्रसन्न हुन्दे न। इत्थें 
केई भवन न जिन्दे इच जातरी निवास करदे न। इस मंदर दा बाहरी शलैपा 
दिक्खने जोग ऐ। - . 


जलकुंड उप्पर जेहड़ा भव्य मंदर बने दा ऐ ओह्‌ दूर थमां लब्भदा ऐ। 


पाटण :- मातंगी थमां इक रस्ता पाटण गी जंदा हा। पाटण उत्थूआं 
दा 30 कि.मी. हा। एह गुजरात दा पराना शैहर ऐ। असें पाटण जाने दा मन 
बनाया। अस 2.30 बजे मातंगी थमां चले ते पाटण दे रस्ते इच निर्मित केई 
मठ, मंदर, सांस्कृतक केन्दर, स्कूल कस्बे दिक्खदे चार बजे दे करीब पाटण 
पुज्जे। 


पाटण दा गुजराती इच इक अर्थ ऐ.-राजधानी। एह. शैहर पन्द्रमी संदी 

थमां पैहलें सोलंकी राजे दी राजधानी हा। इत्थें दिकखने गी मता किश हा। 

` पराने किले दियां कन्थां अजें बी खड़ोती दियां हियां। रानी दी इक वाव 

_ (वाबली) बी असें दिक्खी जेहड़ी केई मंजिली ही। इस दियां अट्टारिकां 

मतियां गै कलात्मक हियां। इसदे कन्ने गै इक बङ्डा बाग हा। बाग कन्ने इक 
सरोवर हा। सरोवर दे कंढै केई परानियां इमारतां न। 


रानी जसवां दा मंदर :-पाटण इच इक तारीखी मंदर रानी जसवां दा 
बी ऐ। एह सोलंकी राजें दी कुलदेवी ऐ। मंदर दे गर्भगृह इच रानी दा इक 

तैल चित्तर ऐ। दूई डोगरी लेखक कान्क्रेंस दे मौके उप्पर कविरत्न नै जेहड़ा 
'जसमां' नांड दा नाटक मंचित कोता हा उसदा सरबन्ध इस मंदर दी नायिका 
कन्ने हा। 


किला :-इत्थें असें इक होर किला दिक्खेआ जिसदे अन्दर देवी दा मंदर 
हा। अस उत्थें बी गे। इस मंदर दे बाहर इक कनियां बैठे दा हा जेहड़ा 'कन' 
छट्टै करदा हा। उसने मेरे कन बी छट्टे ते गलाया तेरे उप्पर देवी-देवतें दी 
अपार कृपा ऐ। उस कनिये नै मिगी माता वैष्णोदवी दी गुफा इच उसदे नां$ 
दा नारियल चाढ़ने गी गलाया। उसने मिगी एह्‌ बी आक्खेया जे अ'ऊं दादा- 
दादी दा श्राद्ध नेई करदा इस लेई पितर मेरे उप्पर खुश नेई न। श्राद्ध आहली 
गल्ल सच्च ही। पाटण इच असें मुसलमान हाकमें दे बी केई पराने मकबरे 
दिक्खे। सजां पौन लग्गियां तां अस उत्थूआं दा अहमदाबाद लेई परतोई आए | 


डकोर :- 22 मार्च गी होली दा पर्व हा। एह पर्व ते असें अहमदाबाद 
इच गै मनाया। इसदे बाद जेहड़ा ऐतवार आया अस सारे डकोर जातरा लेई 
निकली पे। 


डकोर कृष्ण भक्तें दा इक केन्दर ऐ। द्वारिका पुरी, नाथ द्वारा ते डकोर 
त्रै नेह थाहर न जित्थें रणछोड भगवान दे मंदर न। 


इस मंदर दी व्यवस्था महाप्रभु बल्लभाचार्य पास्सेआ प्रवर्तित पुष्टिमार्गीय 
शाखा दे लोक करदे न। अस अहमदाबाद दा.चले ते 2 बजे डकोर पुज्जी गे। 
अस उत्थें पुज्जे तां पता चलेआ जे अजें मंदर दा द्वार बन्द ऐ। ओह्‌ चार बजे 
खुलना ऐ। कछ गै गलतेशवर महादेव दा मंदर हा, अस उत्थें चली गे। 


गलतेश्वर महादेव दा मंदर :-एह्‌ मंदर डकोर थमां मसां बीह किलोमीटर 
पूर्व बक्खी भीमा नदी दे कढ़ै ऐ। एह इक शिव मंदर ऐ। नझोंदा हा जे इसगी 
कुसै त्रोडे दा ऐ। स्थापत्य दी दूश्टि कन्ने असेंगी एह. मंदर बी मता विलक्खन 
बझोआ। इसदी भव्यता दिक्खने जोग ही। असें नदी इच स्नान कीता। फ्ही मंदर 
मत्था टेकन गे। इत्थें बी असें भारतीय पुरातत्व सर्वेक्षण दी इक पट्टिका 
दिक्खी जिस इच मंदर दा इतिहास लिखोए दा हा। एह्‌ मंदर बी दसमीं सदी 
दा दस्सेआ जंदा ऐ। 

अस उत्थुआं दा परतियै डकोर आए। मंदर दे किवाढ़ खुल्ले दे हे। असें 
भगवान रणछोड दी काली मूर्ति दे दर्शन कोते। झील ते बजार दा इक चक्कर 
लाया ते अहमदाबाद लेई परतोई आए। 


नल सरोवर :-13 अप्रैल गी बसाखी दा पर्व हा। असें इस पर्व उप्पर 
नल सरोवर इच स्नान करने दा मन बनाया। एह सरोवर अहमदाबाद थमां 65 
कि०्मी० दूर हा। अस 8 बजे चले ते 10 बजे नल सरोवर पुज्जे। नल-सरोवर 
पक्षी-विहार लेई मता मशहूर ऐ। स्यालै इत्थें केई विदेशी पैंछी रैहन-बसेरे लेई 
औंदे न। एह. सरोवर 130 वर्ग किलोमीटर इच फैले दा ऐ। अस इत्थें दऊं 
घंटे टुरे-फिरे। असें सरोवर इच जेहड़े पैंछी दिकखे उन्दे इच मते देसी गे हे। 
स्थानी लोकें सनाया जे मार्च दे खीर इच बदेसी परिन्दे उड्डरी जंदे न। सरोवर 
दे कंढे सरकार नै इक सैरगाह्‌ विकसत कीती दी ऐ। अस उत्थें बी गे। 


'लोथन :- अस नल सरोवर थमां त्रै बजे दे करीब लोथन लेई रवाना 
होए। नल सरोबर थमां लोधन 45 कि.मी. दूर हा। अस केई ग्रां टप्पिये करीब 
चार बजे लोथल पुज्जे। लोथल असेंगी पुरातत्व कन्ने सरबन्धित थाहर बझोआ। 
सारे थमां पैहलें अस लोथल दा संग्रैहालय दिक्खन गे। इत्थें खुदाई थमां जेहड़े 
संदर, भांडे मम्मी ते दूए समान हासल होए, उन्दा इस संग्रहालय इच प्रदर्शन . 
हा। संग्रैहलय कन्ने गै पुरातत्व विभाग दा इक कार्यालय बी हा। उत्थें पुरातत्व _ 
सरबन्धी केई ग्रॅथ हे। में उन्दी लाईब्रेरी थमां त्रै ग्रैंथ खरीदे ते अस उत्थुआं 
दा बाहर आई गे। साढ़े कन्ने जेहड़े लोक हे ओह्‌ अग्गें बधे तां अस उन्दे 
पिच्छे-पिच्छें चले। अग्गे जाइयै असें इक तबाह होए दे शैहर दे नशान दिवखे। 
उत्थें असें राजे दे मैहल दे अवशेश दिवखे। मैहलै दियां नींआं ते उप्मरलियां 
कंधां खड़ोती दियां हियां। छत्त भज्जी गेदा हा। मैहले कन्ने होर मकानें घर 
कोठें दे अवशेश बी निखरे दे हे। अ'ऊं दूर-दूर तोड़ी गेआ। नगर दे अवशेश 
दिक्खियै परतोई आया। 


लोथल दा गुजराती इच अर्थ ऐ - लोथें दा ढेर। गलांदे न कुसै कारण 
एह शैहर नश्ट होआ। इत्थें लोथां गै लोथां बिकूवरी गेइआं। शैहर नश्ट होने 
दी बजह भूंचाल बी होई सकदा ऐ ते महामारी बी होई सकदी ऐ। 


किश गलांदे न एह शैहर समुन्दर दे कंढे उप्पर हा। इत्थें इक बन्दरगाह. 

ही। बन्दरगाह्‌ दे नशान अज्ज बी हैन। इत्थें जेहड़ा इक बड्डा तला5 ऐ गलांदे 
न जे उत्थें समुन्दरी ज्हाज खड़ोंदे हे। एहू नगर अरब सागर दे कछ हा इस 
लेई किश मिश्र दी सभ्यता दे नशान इत्थें मिलदे न। इत्थें किश प्लेटें उप्पर 
जेहड़े चि'न्न न ओह्‌ अजें तोड़ी पढ़े नेई जाई सके। सन 1934 थमां पुरातत्व- 
वेता, इतिहासकार, शोध कर्ता इस थाहरै उप्पर शोध करा करदे न पर अजें 
तोड़ी उन्दे हत्थ किश नेई लग्गा। 


अ'ऊं एह्‌ खंडहरें दा शैहर दिक्खियै मता रहान नेई होआ। में किश 
उजड़े दे शैहर डुग्गर खेत्तर इच बी दिकखे दे हे जिन्दे इच जसरोटा बी इक 
हा। लोथन दे खंडहर दिक्खिये तरकालें अस अहमदाबाद परतोई आए। 


000 

8. पावर्गढऱजात्रा 


फरवरी 2008 इच में परतियै अहमदाबाद जाने दा मन बनाया । ऐतकी 
में उत्थें दऊं-ढाई म्हीने रौहना हा। में सर्वोदय इच आरक्षण कराया ते 14 
फरवरी 2008 गी अ'ऊं जम्मू थमां चलेआ ते 15 फरवरी गी 2 बजे 
अहमदाबाद पुज्जी गेआ। 


मेरे जागतै कर्णावती थमां डेरा चुक्की लेत्ते दा हा। हुन ओह्‌ मेम नगर 
गुरुकुल दे सर्जन टावर दे फ्लैट 703 इच रौहन्दा हा। उत्थें उसदी शैल पंछान 
ही। 


सर्जन टावर कछ गै सरकारी लाइब्रेरी ते पंडित दीन दयाल उपाध्याय 
अध्ययन केन्दर हा। अ'ऊं खाल्ली हा। अ'ऊं उत्थें जंदा ते गुजरात दे इतिहास 
ते संस्कृति विशे दियां कताबां पढ्दा। किश कताबां घर लेई औंदा। उत्थें अ'ऊं 
बिच-बिच दपैहरी फिल्मां बी दिक्खी लैंदा। गांधी माई फादर ते सरदार पटेल 
आयरन मैन आफ इंडिया फिल्मां में सी.डी. उप्पर गै दिक्खियां। में “जानियां' 
फिल्म बी दिक्खी। ओह गुजरात दे दंगे उप्पर ही। 


उत्थे मेरे पुत्तर दा परिचे मंडल बी हा। डोगरा परोआर बिच-बिच मिलदे 
हे। 23 फरवरी गी साढ़े डेरे जम्मू दे रजनीश गोस्वामी, कटडे थमां उन्दी लाडी 
सीमा, विश्नाह थमां सुमित शर्मा, नन्दक थमां डिंपल ते किश होर लोक बी 
आए। एह सारे डोगरे हे। असें उन्दे कन्ने डोगरी इच गै गप्पां-छप्पां मारिंयां। 
में उ'नेंगी गलाया जे मेरा इरादा गुजरात दे तारीखी थाहर दिक्खने दा ऐ। उ ने 
मिगी पावागढ़ जाने दा सुझाऽ दित्ता। 


साढ़ी रवानगी :-दूऐ दिन 24 फरवरी गी ऐतवार हा। मेरे जागतै गी 
बी छुट्टी ही। अस सारे मेरी लाडी, पुत्तर, नूंह ते पोत्तरा सवेरे-सवेरे तेआर 

होए ते कार इच बेही गे। जागते मारुतिकार सन 2005 इच खरीदी ही। 


अस अहमदाबाद थमां बाहर आए। अग्गें अहमदाबाद बड़ोदरा सुपर 
फास्ट सड़क इच कार आई खड़ोती। इस सड़क दी सिफ्त एह्‌ ऐ जे इत्थें कार 
दी गति सौ किलोमीटर घंटे दी जरुरी ऐ। इत्थें बक्खरा टेक्स देना पोंदा, इस 
लेई इस सड़क उप्पर घट्ट गड्डियां चलदियां न। 


खैर अस इक घेंटे इच गै बड़ोदरा पुज्जी गे। उत्थुआं दा पावागढ़ 32 
किलोमीटर हा। अस 12 बजे दे करीब पावागढ़ पुज्जे। 


पावागढ़ त्रिकुटा प्हाड आहला लेखा. गै इक उच्चा खड़ोते दा प्हाड़ हा। 
इस प्हाड़ दे शिखर उप्पर महाकाली दा मंदर ऐ। शिखर तोड़ी पुज्जने लेई छे 
किलोमीटर लम्मी बलखंदी इक पगडंडी ऐ। इत्थें उड्डन खटोले दी बी 
व्यवस्था ही। फ्ही सवारी दा कराया 70 रपेऽ हा। जागते पंज टिकटां लेइआं 
ते अस खटोले उप्पर बेही गे। में खटोले इच बैठे-बैठे दे पुराने मैहलें ते किलें 
दे खंडहर दिक्खे तां अ'ऊं समझी गेआ-जे पूरी प्हाड़ी गी किलाबंद कोता गेदा 
ऐ। एह कोई धार्मक थाहूर गै नेई तारीखी थाहर बी होई सकदा ऐ। « 


अस उप्पर पुज्जे तां उत्थें माता वैष्णो देवी दे दरवार आहला लेखा गै 
इक निक्का जेहा बजार हा जित्थें जातरा ते दर्शन सरबन्धी सारा समेआन . 
उपलब्ध हा। में इस जगह दा शैल चालीं अवलोकन कीता। प्हाड़ दे शिखर ` 
उप्पर महा काली दा मंदर हा। अस सीढ़ियां चढ़ियै उत्थें पुज्जे। महाकाली दा 
मंदर गुजरात-काठियाबाड़ शैली इच हा। देवी दी मूर्ति कलात्मक ही मूर्ति दा 
रंग काला हा। श्रद्धालु लाईनें इच खड़ोइयै अपनी बारी दा इन्तजार करा दे हे। _ 
साढ़ी बारी बी आई। असें दर्शन कोते ते बजार इच आई गे। में उत्थूआं दा 
पैदल ढलने दा मन बनाया। मिगी इत्थें इक-इक पत्थर तारीखी बझोआ । जित्थें 
मंदर हा उसदे थल्ले पैहली दूई ते त्री कन्थें दा घेरा हा। बझोंदा हा जे इत्थें 
किला हा। इ'यां बी तारीखी कताबें इच वर्णन मिलदा ऐ जे पावागढ़ दा किला 
भारत दे मजबूत किलें इच इक हा। असें रस्तै ढलदे मेदी तलाब, अटक गेट 
बु्धियागेट, सदन शाह गेट बगैरा दिक्खे। किश इमारतां भज्जी-टुट्टी दी हालत 

इच पगडंडी दे कन्ने-कन्ने खडोती दियां हियां। साथियें उन्दे नांऽ मच्छी. 
हवेली, मकेइ कोठार, पटेइ रावल मैहूल बगैरा दस्से। इस प्हाड़ कन्ने जेहड़ा 
दरिया प्रवाहत ऐ उसदा नांऽ विश्वामित्री ऐ। इत्थें में इक खंडहर होर दिक्खेआ 
जिसी 'सत्त मंजिल' गलांदे न। शैद एह मेहल दा हिस्सा ऐ। पुराने रस्ते इक 
लकड़ी दा पुल बी हा जिसी पतिया पोल आखदे न। साथी जातरियें असेंगी 
रस्ते इच जेन ते शिव मंदर बी दस्से। नझोंदा हा जे उन्दा पुर्नोद्धार कीता गेदा 
ऐ। अस प्हाड़ी ढलियै थल्लै आए ते चम्मानेर दिक्खने गी निकले। 

चम्पानेर :-तारीखी कताबें इच उल्लेख मिलदा ऐ जे तेह्रमीं सदी इच 
जूनागढ़ आहूला लेखा चम्मानेर पावागढ़ बी राजपूतें दे अधीन इक मजबूत राज्य 
हा। सुलतान महमूद शाह बेग नै सन 1484 ई. राजपूतें थमां पावागढ़ दा किला 
जित्तेआ ते चम्पारेन गी अपने राज्य दा दारो-खलाफा बनाया। उसदे बाद इस 
इलाके इच मुस्लिम स्थापत्य कला दा बकास शुरु होआ जिसदा नतीजा इत्थूआं 
दी नगीना मस्जिद ऐ। इस मस्जिद दी बजह कन्ने पावागढ़ विश्वदाय स्मारकें 
दी सूची इच आया। अस नगीना मस्जिद दिक्खन बी गे। इसदे आलीशान स्तम्भे 
दे कलात्मक प्रस्तर शिलाएं दी नक्काशी गी दिक्खिये मते रहान बी होए। 
दुनिया दे उच्च कोटि दे कला पारखियें इसगी विश्व इच इक अनोखी इमारत 
मन्ने दा ऐ। 


अस चम्पारन शहर दे अन्दर बी गे। एह इक उजडे दा शेहर बझोआ 
दा हा। पूरे शैहर दी किलाबंदी कीती गेदी ही पर इत्थें मैहलें दे खंडहर ते 
बिखरे पे दे तारीखी स्मारक उजाड्पन दा ऐह्सास करादे हे। इत्थें किश हिदू 
ते जैन मंद्र बी हे पर श्रद्धालुएं दी रौनक नेई लब्भी। सोचेआ कुदरती निजाम 
गै इ'यै जेहा ऐ अज्ज जित्थें जंगल-जाड़ न कल उत्थं शेहर बसदा ऐ। कल 
जित्थें शैह्र हुन्दा उत्थें उल्लू बोलदे। अस उत्थूआं दा परतोए तां रस्ते इच अस 
हलोल इच सुलतान सिकन्दर दा मकबरा दिक्खेआ। 


बड़ौदा :-पावागढ़ थमां अस परतोएं ते चार वजे बडोदा पुज्जे। बड़ोदरा 
अ'ऊं पैहूले बी सन 1979 इच कॉलेज टूर कन्ने आया हा ते त्रै दिन ई 
रेहा हा। हुन साढ़ा मकसद बडोदा शहर दी सैर करना हा। अस इत्थें बजार 

इच फिरे-टुरे। इत्थुआं दे मैहूल, बाग ते उपवन दिक्खे । एह्‌ शैहर मता गे साफ 
सुथरा बझोआ। 


अजादी थमां पैहलें बड़ौदा गायकबाड़ राजें दी राजधानी हा। गायकवाड़ 
राजें इसगी इक नमां रुप दित्ता ते इसगी शिक्षा दा केन्दर बनाया । इत्थें महाराजा 
सेयाजीराव यूनिवर्सिटी दा मता नांऽ ऐ। इत्थे इक बड्डा म्युजियम बी ऐ मेरी 
मर्जी पेंथल दे राकेश शर्मा कन्ने मिलने दी बी ही। ओह्‌ मेरे जमाती छज्जुराम 
दा जागत ऐ। अज्ज कल इत्थें गे रोह्‌दा ऐ.। इ'यां गै उधमपुर दा बी इक परोआर 
इत्थें बसे दा ऐ। पर त्रकालां पवा करदियां हियां इस लेई अस अहमदाबाद 
परतोई आए। 


000 

9. सोमनाथ जतरा 


सोमनाथ दा नांऽ में स्कूल पढ॒दे इतिहास दी पोथी इच पढेआ तां इस 
मंदर दा इक काल्पनिक बिम्ब मेरे दमाग इच स्थायी रुप इच अंकित होई गेआ। 
में मन गै मन एह निश्चा कीता जे जीवन इच इक बारी इस तारीखी ते तमदनी 
पावन थाहूर दे दर्शन करन जरुर जाना ऐ। खीर ओह्‌ दिन आई गै गेआ। 22 
मार्च 2003 गी में गांधी नगर थमां सोमनाथ दी जातरा शुरु कीती। 

अस बस अड्डे पुज्जे तां असेंगी उत्थुआं दा संजा छे बजे आहूली जाम- 
नगर दी बस मिली। अस बस पर बेही गे। अस अहमदाबाद पुज्जे तां पता 
चलेआ जे जामनगर उत्थुआं दा 308 कि०मी० दूर ऐ। असेंगी बझोआ जे रात 
असेंगी बस इच गै गुजारना पौनी ऐ। अस अपनी-अपनी सीटें इच दबोई जन 
गे। बस इच रश बी मता हा। न्हेरा बी हा इस लेई रस्ते इच जेहडे अहम 
थाहर आए अस उननेंगी नेई दिक्खी सके। 


खीर साढ़ी बस 216 कि०मी० दी जातरा तैह्‌ करियै रातीं दे दस बजे 
राजकोट पुज्जी। उत्थें बस रुट्टी खाने गी किश चिर रुको। में अड्डे इच 
खड़ोते दे इक आदमी गी पुच्छेआ। ' इत्थें गांधी जी दा स्मारक कुत्थें ऐ।' उसने 
परता दित्ता 'कोल गै ऐ.।' पर अ'ऊं उत्थें नेई गेआ। मिगी डर हा जे मेरे परतोने 
तोड़ी बस निकली नेई जा। 

अस रुट्टी खाइयै परतिंये बस पर बेही गे। बस 10.30 बजे चली । उसने 
रातीं दे इक बजे दे करीब असेंगी जामनगर पुजाया। रस्ते इच जेहड़े निक्‍्के- 
मुट्टे शैहर आए ओह्‌ न्हेरे दे कारण असेंगी नेई लब्भे। 


अस जामनगर दे बस स्टैंड पर पुज्जे तां पता चलेआ जे द्वारिका लेई 
असेंगी बस 2.30 बजे मिलग। अस बस अड्डे पर गै बेही गे। इक बारी चाह. 
बी पीती। ठीक 2.30 बजे द्वारिका जाने आहली बस पुज्जी गेई। असें अपने- 

अपने थैल्ले चुक्के ते बसै पर परतिये बेही गे। असेंगी बस इच पिच्छलियां 
सीटां थ्होइयां। अस पहिचकोले खंदे उप्पर थल्ले त्रटोंदे खीर सवेरे 7 बजे 
द्वारिका पुरी जाई पुज्जे। 
द्वारिका पुरी 

द्वारिकापुरी पुज्जदे गै असें इक सराई इच कमरा लैत्ता। तौले-तौले 
न्हाते-धोते, कपडे बदले ते रणछोड जी दा मंदर दिक्खन चली गे। अस उत्थें 
पुज्जे तां मंदर आरती चला करदी ही। असें बी आरती इच हिस्सा लैत्ता। 


इस मंदर गी त्रैलोक्य सुन्दर जां जगत मंदर दे रूप इच मान्यता दित्ती 
जंदी ऐ। एह मंदर गोमती नदी दे कंढै उप्पर निर्मित ऐ। इस मंदर दा. शिखर 
सत्त मंजिला ऐ। मंदर दी योजना सौराष्ट्र इच प्रचलत पीठ, मंडोवर ते शिखर 
उप्पर आधारत ऐ। इसदा घुम्मट अट्ठे स्तम्भें इच ऐ। मंदर दे बाहरले हिस्से 
इच नक्काशी दा कम्म होए दा ऐ। मंदर दा मुक्ख द्वार पूर्व बक्खी ऐ। इस 
इच प्रदक्खना लेई रस्ता बने दा ऐ। 


मंदर दे अन्दर गर्भगृह इच रणछोड़ भगवान दी मूर्ति चांदी दे सिंहासन 
उप्पर विराजमान ऐ। एह मूर्त काले पत्थर दी ऐ॥ एह इक मीटर उच्ची ऐ। 
इस दियां चार भुजा न। 


इस मंदर दे कछ गै त्रिविक्रम जी ते प्रद्युमन जी दे मंदर न। कुशेश्वर 
भगवान दा मंदर बी इत्थे गै ऐ॥ 


अस एह मंदर दिक्खिये बजार इच आई गे। किश चिर गोमती नदी दे 
कंढे खड़ोते। सवेरे उत्थें पानी घट्ट हा। आखदे न जे दपैहरीं पानी चढ़दा ऐ। 
असें उत्थें समुन्दर दे दक्ख बी दिक्खे पर शैहर इच खास रौनक नेई बझोई । 
इक्के-दुक्के तीरथ-जातरी गै लब्भे। शैहर बी उजड़े-उजड़े दा लब्भा। 
धर्मशालां, होटल ते किश दकानां नमें ढंगे दियां बी लब्भियां पर उत्थें आओ 
जाई मती घट्ट ही। 


खीर अस बस्स अड्डे उप्पर पुज्जे। उत्थें भेंट द्वारिका लेई इक मैटाडोर 
जा करदी ही। अस उस उप्पर बेही गे। भेंट द्वारिका उत्थूआं दा 32 किलोमीटर 
दूर ही। अस रस्ते इच किश चिर लेई गोपी तला$ उतरे। उत्थें तला5 दी मिट्टी 

गी गोपी चन्दन गलांदे न। असें एह मिट्टी गंढी बन्नी ते बसे पर आई विराजे | 


नागेश्वर मंदर :-गोपी तला5 दा चले तां अस रस्ते इच नागेश्वर मंदर 
कछ आई उतरे। असेंगी दस्सेआ गेआ जे एह नागेश्वर मंदर बारहें ज्योर्तिलिंगें 
इच इक ऐ। पर इसदा स्थापत्य ते शेली दिविखये बझोंदा हा जे एह मता पुराना 
नेई ऐ। 

भेंट द्वारिका :-नागेशवर थमां साढी बस भेंट द्वारिका लेई रवाना होई। 
अस तौले गे कछ इच पुज्जी गे। एह रेतला इलाका हा। कछ दे अखात 
(खाड़ी) दे कंढे मछुआरें दियां बस्तियां हियां। इ'नें ब्रस्तियें थमां मोई दी 
मच्छियें दी बदबू अ'बे करदी ही। असें नक्क बंद कोता ते भेंट द्वारिका दी 
खाड़ी दे कंढे आई पुज्जे। इत्थें किश्तियें दियां केई लाइनां लग्गी दियां हियां। 
अस इक किश्ती उप्पर बेठे। दो किलोमीटर दा समुन्दरी सफर तेह्‌ करियै भेंट 
द्वारिका आई पुज्जे। इत्थें असें इक रणछोड्राय दा ते दूआ शंखोद्वार दा मंदर 
दिक्खेआ। अस थोढे चिर इत्थें टुरे-फिरे। भेंट द्वारिका इक निक्का जेहा टापू 
जन हा। इत्थें मते घर मछुआरें दे हे। अस परतिये किश्तियें पर बैठे ते खाड़ी 
दे कंढे आई लग्गे। 


भेंट द्वारिका दे मंदर काठियाबाढ़ शैली इच हे पर महाप्रभु बल्लाभाचार्य 
दी हवेली इक शाही महल बझोंदी ही। भेंट द्वारिका थमां परतोंदे असें 
रणछोड्राय दा इक होर पुराना मंद्र सड़क दे कंढे दिक्खेआ जिसदे परिसर 
इच पुरातत्व विभाग दी पट्टिका लग्गी दी ही। 


पोरबन्दर लेई रवानगी :-भेंट द्वारिका थमां अस इक बजे दे करीब 
द्वारिका पुज्जे। यकीन नेई हुन्दा हा जे एह उ'यै द्वारिका ऐ जित्थें भगवान कृष्ण 
ने अपने जीवन दे खीरले दिन गुजारे हे। इत्थूआं दे मंदर ते भवन पंज सौ साल 
थमां पुराने नेई बझोंदे हे। इ'यां बी आखदे न जे असली द्वारिका समुन्दर इच 
डुब्बी गेई ही। किश गलांदे न जे मूल द्वारिका सौराष्ट्र दे दक्खन इच समुन्दर 
दे कंढै ऐ 

असें रुट्टी खादी ते बस अड्डे पर आई गे। द्वारिका धमां सोमनाथ लेई 
बस जा करदी ही। असें टिकटां लेइयां ते बस उप्पर सवार होई गे। साढा 
अगला रस्ता किश-किश प्हाड़ी हा। असें रस्ते इच म्ते ग्रां ते ग्राएं दे लाक 

दिक्खे। लोकें दा लाबा बी किश बक्खरा हा। उ'नें जेहड़े घटन्ने लाए दे हे 
ओह्‌ गोडें तोड़ी तंग ते गोडें थमां उप्पर खुल्ले हे । उन्दे गलें इच कमीजा हियां। 
ओह्‌ मते गै पिच्छड़े दे ते अति गरीब बझोआ दे हे। उन्दे खेत्तर बी साढे खेत्तरें 
आहला लेखा कुत्ते सीढ़ीनुमां ते कुत्ते पद्धरे हे। उन्दे कोठे बी सधारण हे। 
समृद्धि, सम्पन्नता दा आभास कुत्ते नेई मिलेआ। लोक प्हाडियें ते खेत्तरें इच 
डंगर चारा करदे हे। खैर असें प्हाडी इलाका ढलेआ तां मदानी इलाके इच 
आई पुज्जे। इत्थें किश-किश बदले दा नझोई। रस्ते इच इक निक्‍का शैहर बी 
आया। नांऽ पुच्छेआ तां पता चलेआ जे इसगी ' पोरबन्दर' गलांदे न। इ'यै 
महात्मा गांधी जी दी जन्मभूम ऐ। इ'ये सुदामा दी नगरी ऐ। इत्थें गै गांधी जी 
दा स्मारक ऐ ते सुदामा जी दा बी इक मंदर ऐ। 


पोरबन्दर :-महात्मा गांधी जी दी जन्मभूम होने करी गुजरात सरकार 
नै पोरबन्दर गी खासा म्हत्तव दित्ता ऐ। सरकार नै इत्थें गांधी जी दे चेत्तें इच 
कीर्ति मंदर दा निर्माण कीता ऐ। इत्थें कप्पड़े दियां मिल्लां न, ध्यो5 दे कारखाने 
न, गुरुकुल ऐ। कन्या विद्यालय ऐ। पर्यटकें दे आकर्शन दा केन्दर तारा मंडल 
ऐ। जातरियें दे रौहने लेई धर्मशालां ते होटल न। अस थोढ़ा चिर गै पोरबन्दर 
रुके। साढी बस साड्ढे पंज बजे सोमनाथ लेई रवाना होई। 


समुन्दर दे दक्ख :-जि'यां गै असें पोरबन्दर टप्पेआ साढ़ी बस समुन्दर 
दे कंढै-कंढै सड़क उप्पर द्रोडन लगी। अस खिड़्कियां खोल्लियै समुन्दर दे 
रमणीक दक्ख दिक्खन लगे! गरूब हुन्दे सूरज दी किरणें दी लाली कन्ने 
असेंगी समुन्दर दियां तरंगां बी लाल-लाल बझोन लग्गियां। किश्तियां चलांदे 
नाविक असेंगी समुन्दर दे पुत्तर बझोन लगे। समुन्दर दी लैहरें दा नजारा साढ़ी 
अक्खीं लेई अभिराम बझोन लगा। 


फ्ही अस सत्त बजे दे करीब वेरावल पुज्जे। उत्थें असें मस्जिदें दे उच्चे- 
उच्चे मीनार दिक्खे तां अस समझी गे जे एह नगर इस्लामी स्थापत्य कन्ने 
सम्पन्न ऐ। साढ़ी बस थोढ़ा चिर वेरावल रुकी ते फ्ही सोमनाथ लेई रवाना 
होई। बेरावल थमां सोमनाथ मसां छे किलोमीटर दूर हा। अस बस अड्डे उप्पर 
उतरे। कछ गै इक सरांऽ ही। कमरे दा कराया सिरफ पंजाह्‌ रपेऽ हा। असें 

कमरा लैत्ता ते बजार रुट्टी खान चली गे। असें बजार दा चक्कर लाया ते 
अपने कमरे इच आइये सेई गे। 


सोमनाथ 


24 मार्च 2003 गी अस न्हेरे उट्ठे। नहाते धोते ते सोमनाथ जी दे 
इतिहासक मंदर दे दर्शन करने गी चली पे। उस दिन मौसम भलेआं साफ हा। 
गासै उप्पर बदलें दा कोई खंदोला नेई हा। सवेरे-सवेरे गै असेंगी धुप्प किश 
तेज बझोई। अस मुक्ख सड़क उप्पर आई गे। साढे रस्ते इच केई होटल, 
रेस्टोरेंट, अतिथि शालां ते सराई आइयां। असें सारें दा अवलोकन कोता ते 
सोमनाथ मंदर परिसर इच दाखल होए। मंदर दे परिसर इच असें सारे थमां 
पैहलें भारत दे महान नेता ते भारती संस्कृति कन्ने लगा5 रखने आहले गौरव 
पुरुख सरदार वल्लभ भाई पटेल हुन्दी मूर्ति दे दर्शन कीते। उस मूर्ति गी श्रद्धा 
दे फुल्ल अर्पित करियै अस दिग्विजय द्वार बक्खी बधे। एह भव्य ते विशाल 
कलात्मक द्वार जामनगर दी राजमाता ने अपने सुर्गवासी पति दे चेत्ते इच निर्मित 
करोआया हा। इस द्वार दा स्थापत्य मता गै आकर्शक ते कावल-ए तारीफ ऐ। 
एह्‌ द्वार 17 मई 1970 गी लोक अर्पित कीता गेआ। द्वार टप्मिये अस मंदर 
दे अन्दर दाखल होए। वर्तमान सोमनाथ मंद्र दी आधार शिला सोराष्ट्र दे पूर्व 
महाराजा दिग्विजय सिंह नै 8 मई 1950 गी रक्खी ही। 11 मई 1951 ई० 
इच भारत दे पैहले राष्ट्रपति डॉ० राजेनद्र प्रसाद जी नै इस मंदर दे गर्भगृह इच 
ज्योतिलिंग प्रतिष्टित कीता। पूरा नमां मंदर सन 1962 इच पूरा होआ। इस मंदर 
दी भव्यता दिक्खियै बझोंदा हा जे एह कुशल इन्जीनियरें ते माहिर शिल्पकार 
दी इक अनमोल रचना ऐ। इस मंदर दे पिछले हिस्से दियां कन्धां अरब सागर 
गी छूंहदियां न। इसदा परिदृश्य मता गै मोहक ते दिव्य बझोंदा ऐ.। इसदी कन्थे 
उप्पर अंकित लेख'.इसदी इतिहासकता दे साक्षी न। 


सोमनाथ दा मूल मंद्र कदूं ते कुसनै बनाया हा। इसदे बारे इच विदवानें 
दे मत बक्खरे-बक्खरे न। स्कन्ध पुराण इच इस थाहर शिवलिंग दा उल्लेखे 
मिलदा ऐ पर मंदर दा नेई। इक॑ शिलालेख दे मताबक मूल मंदर वि० सम्वत 
1225 इच सोम राजे नै अपने नांऽ उप्पर बनोआया हा। अलूवरुनी नै बी अपनी 
कताब इच लिखे दा ऐ जे मुहम्मद गजनबी नै इक सौ साल पुराने इस मंदर 
गी त्रोड़ेआ हा। फरिश्ता ने लिखे दा ऐ जे महमूद गजनबी मंदर दे अन्दर गेआ 


88 
८८-0. Nanaji Deshmukh Library, BJP, Jammu. Digitized by eGangotri 


तां उसने 15 फुट उच्ची मूर्ति (लिंग) दिक्खी ही। उसने उसगी तोड़ी दित्ता 
हा। मंदर थमां उसगी जेहड़ी बेशुमार दौलत मिली उसगी लेइयै ओह गजनी 
चली गेआ हा। 


इस घटनां दे बाद जूनागढ़, अजमेर, गुजरात, मालवा दे राजें इसदा केई 

बारी पुनर्निर्माण कीता पर हमलावरें इसगी बार-बार त्रोड़ेआ। खीर सन 1783 
ई० इच इन्दौर दी महारानी अहल्याबाई नै इस मंदर दा निर्माण मूल मंदर थमां 
किश दूरी पर कोता। एह्‌ मंदर अज्ज बी मूल अवस्था इच ऐ। इत्थें तदूं थमां 
गै पूजा होआ करदी ऐ। इस मंदर दा स्थापत्य किश अनोखा ते बक्खरा ऐ। 
इक गली थमां सीढ़ियां ढलिये मंदर गी रस्ता जंदा ऐ। सोमनाथ मंदर दे पुजारी 
इत्थें गै श्रद्धालुएं थमां पूजा-पाठ करोआंदे न। इस मंदर परिसर इच श्री 
अहल्येश्वर, अन्न पूर्णा, गणपति ते श्री काशी विश्वानाथ दे मंदर बी हैन। इ'नें 
मंदरें दे दर्शन करिये अ'ऊं मुक्ख सडके पर आई गेआ। उत्थें टांगे खड़ोते 
दे हे। असें इक टांगा कीता ते अस सूर्य मंदर दिक्खन चली पे। एह. मंदर कछ 
गै हा। इत्थें नेडे-तेडे होर बी मंदर हे। अस सारें थमां पैहलें हिंगलाज माता 
दे मंदर गे। फ्ही असें सूर्यमंदर, सिद्धनाथ महादेव मंदर, बलदेव मंदर, राम 
मंदर, भीमेश्वर महादेव मंदर, नरसिंह मंदर ते केई होर निक्के बड्डे मंदर 
दिक्खे। इ'यां इस पूरे खेत्तर इच 135 मंदर ते 19 पावन जलकुंड न। इत्थें इक 
. त्रिवेणी घाट ऐ  जित्थें हिरण्या, सरस्वती ते कपिल नदी दा संगम ऐ। गलांदे 
न जे हिरण्य नदी दे कंढै भगवान श्री कृष्ण दी देह दा अग्नि संस्कार कोता 
गेआ हा। गलांदे न श्री कृष्ण जी इक बड़े दे बूहटे दे थल्ले बैठे दे हे जे 
इक शकारी दा तीर उन्दे पैरें इच लग्गा जिस कारण उने देह्‌ दा त्याग कीता। 
इस थाहर गी अज्ज देहोत्सर्ग तीरथ गलांदे न। जित्थें त्रिवेणी दे कंढै उन्दा 

संस्कार होआ हा उत्थें इक नमां बने दा समाधि मंदर ऐ। 


असें सोमनाथ इच ओह संग्रहालय बी दिक्खेआ जित्थें पुरातत्व म्हत्तव 
दे पुरावशेश, मूर्तियें, स्तम्भें बगैर दे रूप इच प्रदर्शित न। इत्थें असें जामे- 
मस्जिद बी दिक्खी। 


सोमनाथ तीर्थ दे दर्शन करिये असें इक बारी फ्ही विशाल अरब सागर 
उप्पर नजर मारी ते बस अड्डे आई गे। असेंगी तौले गै जूनागढ़ दी बस मिली। 
असें सीटां मल्लियां ते बस बी चली पेई। 


89 
CC-0. Nanaji Deshmukh Library, BJP, Jammu. Digitized by eGangotri 


जूनागढ़ :-सोमनाथ थमां जूनागढ़ लगभग नब्बै किलोमीटर दूर हा। अस 
11 बजे सोमनाथ दा चले ते इक बजे दे करीब जूनागढ़ पुज्जी गे। जूनागढ़ 
बी इक इतिहासक नगर ऐ। इसदा पराना नांऽ गिरिनगर हा। इ'यां ते एह नगर 
मता गै सुन्हाकडा ऐ। इत्थें शक्कर बाग ते सरदार बाग पर्यटकें लेई आकर्शन 
दा केन्दर न। शैहरे दे कछ गै उपर कोट नां$ दा इक किला बी ऐ जिसदे 
खंडहर अज्ज बी खड़ोते दे न। किले दे अन्दर राणक देवी दा मैहल अपनी 
खूबसूरती लेई मश्हूर रेहा ऐ। जूनागढ़ इच नरसिंह मेहता दा चौरा बी जातरियें 
लेई श्रद्धा दा केन्दर ऐ। नरसिंह मेहता इक भक्त कवि ऐ। ओह्‌ इत्थें बेहियै 
भजन-कोर्तन करदे हे। उन्दे चौरा दे बछकार इक गोल चबूतरा ऐ जिसगी रास 
चौरा गलांदे न। इत्थें इक हाल बी ऐ जिसदे अन्दर नरसिंह मेहता दे जीवन 
. चरित्र दे चित्तर प्रदर्शित न। 


जूनागढ़ कछ गै इक चट्टान ऐ जिस उप्पर अशोक दे समें दा इक 
शिलालेख उत्कीर्ण ऐ। इसदा समां 256 ई०पू० मित्थेआ जंदा ऐ। आक्खदे न 
जे इस शिलालेख कछ पैहलें इक सुदर्शन नांऽ दी झील ही पर हुन ओह. इक 
जंगल इच बदली गेदी ऐ। इत्थें कछ गै सन 150 ई० दा रुद्र दमन नांऽ दे 
राजे दा बी शिलालेख मिलदा ऐ। इक शिलालेख सन 456 ई० दा स्कन्दगुप्त 
दे समें दा बी ऐ। जूनागढ़ असें मुस्लिम स्थापत्य कन्ने जुड़े दे केई भवन बी 
दिक्खे जिन्दे इच जाम-ए-मस्जिद बी ही। 


गिरनार :-जूनागढ़ दिक्खिये अस गिरनांर दे आधार शिविर इच आटोरिक्शा 
उप्पर पुज्जे। इत्थें असें अपना समान इक दुकान इच जमा करोआया ते चढ़ाई 
चढ्ने लेई तेआर होई गे। उप्पर चढ़ने लेई इ'यां गै सीढ़ियां हियां जि'यां अज्ज 
बी माता वैष्णो देवी दे दर्शन करने लेई जाने आस्तै परानियां सीढ़ियां न। 


असें दपैहरी कोई डेढ़ बजे चढ़ाई चढ़ना शुरु कींती। रस्ते इच असेंगी 
मते श्रद्धालु मिले जेहडे थल्लै ढला करदे हे। उत्थें पालकियें दा प्रबन्ध बी 
हा। मिगी एह दिक्खिये मता दुक्ख होआ जे उत्थें जनानियें दियां पालकियां 
जनानियां चुक्कदियां न। अस कोई त्रै बजे पैहली 'टूक' पुज्जे। इसगी उपरकोट 
गलांदे न। इत्थें प्रवेश लेई इक ड्योढ़ी ऐ। असें ड्योढ़ी टप्पी। अग्गें जैनियें 
दे देरासर हे। 

जैन मंदर :-जेन मंदरें गी देरासर बी गलांदे न । गिरनार प्हाड इच जैनियें 
दे केई मंदर न। जिन्दे इच नेमि नाथ दा मंदर सारें थमां बङ्डा ऐ। एह 
संगमरमर दा ऐ। इसदी योजना इच गर्भगृह, स्तम्भ युक्त कक्ष ते अन्तराल औंदे 
न। गर्भगृह इच नेमिनाथ दी मूर्ति स्थापत ऐ जेहूड़ी खड़ोती दी ऐ। इसदा मंडप 
जां कक्ष कलात्मक खम्भें कन्ने सज्जे दा ऐ। इस मंदर इच कला दी सूख्मता 
साफ- साफ लब्भदी ऐ। इसदे अलंकरण कोमल ते कलात्मक न। इसदा शिखर 
बाकी जैन मंदरें आहला लेखा गै ऐ। 


नेमिनाथ दे इलावा पारसनाथ, वस्तुवाल, तेजपाल दे बी इत्थें मंदर न 
जिन्दी कलात्मकता उप्पर पारखियें मती प्रशंसा कीती दी ऐ। 


अस जैन मंदर दिक्खिये भीमकुंड, गोमुखी गंगा, महाप्रभु बल्लभाचार्य 
दा मठ, राणकदेवी दा मैहूल, राजुल दी गुफा दिक्खने गी गे। उत्थुआं दा असें 
इक किलोमीटर चढ़ाई चढ़ी ते फ्ही अम्बा जी दे मंदर जाई पुज्जे। असेंगी 
प्हाड़ी शिखर उप्पर निर्मित एह मंदर बड़ा गै सुन्हाकड़ा ते दिव्य बझोआ। इत्थं 
होर बी मते जातरी आए दे हे। ओह सारे देवी दे दर्शन करिये थल्लै ढला 
करदे हे। अस बी पिछली बक्खी थल्ले गी ढले। उत्थूआं दा इक किलोमीटर 
ढक्की ढली फही त्रेढे होए ते अद्धा किलोमीटर होर चले ते दतात्रेय दे पवित्तर 
थाहर जाई पुज्जे। एह थाहर इक चबूतरे दे रूप इच हा। इत्थें असें दतात्रेय 
दे चरणें दे नशान दिकखे जि'नेंगी पुजारी फुल्लें कन्ने ढक्का करदा हा। इस 
चबूतरे कोल गै पुरातत्व विभाग दा इक बोर्ड हा जिस थमां बझोंदा हा जे एह्‌ 
थाहर मता पुराना ऐ। 

अस दर्शन करियै उप्पर चढ़े। किश थल्लै असे दतात्रेय सम्प्रदाय दा मठ 
बी दिक्खेआ। उत्थें साधुऐं दे केई जत्थे बैठे दे हे। 

इत्थें दिक्खने गी होर बी मते थाहूर हे। अस गुरु गोरखनाथ दे कालका 
दे शिखर न्हेरा पौने दे कारण नेई दिक्खी सक्के । भरतवन ते शेशवन नी असें 
दूर थमां गै दिक्खे। इ'यां पांडव गुफा, भरथरी गुफा, पत्थर चट्टी नेह थाहूर 
बी नेडे-तेडे गै हे। 

अस अम्बा जी दे मंदर कोई सत्त बजे परतोए। असें उत्थें रौहना मनासब 


91 
CC-0. Nanaji Deshmukh Library, BJP, Jammu. Digitized by eGangotri 


नेई समझेआ। असें ढक्की ढली ते नौ बजे आधार शिविर इच पुज्जे। उत्थूआं 
दा अपने-अपने थैल्ले चुक्के, आटोरिक्शा कोता ते जूनागढ़ बस अड्डे पर 
पुज्जे। बस अड्डे पर गै असें किश खादा-पीता। जूनागढ़ थमां अहमदाबाद 
लेई रातीं दे दस बजे दे करीब रवाना होए ते सवेरे छे बजे अस अहमदाबाद 
पुज्जी गे। उस दिन मार्च दी 25 तरीक ही। 

असें आरो कीता ते सवेरे सत्त बजे कर्णावती अपने जागते दे फ्लैट इच 
ठीक-ठीक पुज्जी गे। एह्‌ साढे लेई मती गै सुखद जातरा ही । 


000 

10. कच्छ जातरा 


कच्छ भूमि दे दर्शन करने दी ख्वाहिश मेरे मनै इच मते चिरे थमां ही। 
सन 1980 इच में नागराजा भेड़ दी कारक दा विश्लेशण कीता तां उस थमां 
एह निश्कर्श निकलेआ जे उसने बी ' कच्छ देस' दी जातरा कीती ही ते उत्थुआं 
दी राजकुमारी कन्ने ब्याह करियै ओह्‌ इस पहाड़ी प्रदेश इच परतोआ हा! 
कच्छ दा इक नांऽ पाताल लोक बी ऐ। डोगरी लोक गाथाएं इच बी इसगी 
पाताल लोक ते किश होर कताबें इच पातालेन बी वर्णित ऐ। मेरा अपना मत 
एह हा जे नागें दा मूल स्थान कच्छ देस हा जिसगी पाताल लोक बी आक्खेआ 
जंदा हा। नाग प्रजाति दे लोक इत्थूआं दा गै देशै दे बक्खरे-बकखरे प्रदेशे इच 
फैले। 

मेरा बड्डा जागत नलिनाक्ष कुमार अहमदाबाद रौहन्दा ऐ। अ'ऊं जदूं 
बी उस गी मिलन अहमदाबाद जननां तां ओह मिगी घुमाने-फिराने आस्ते लेई 
जंदा ऐ। सन 2009 गी अ'ऊं 30 जनवरी गी अपनी पत्नी गी कन्ने लेइयै उसदे 
डेरे पुज्जा तां उसने मिगी पुच्छेआ-ऐगती तुस कुत्थे जाना पसंद करगेओ। में 
“कच्छ' दा नांऽ लैत्ता। उसने इन्टरनेट खोलेआ। कच्छ बारै जरूरी सूचना 
कठेरियां ते फ्ही गलान लगा-परसों ऐतवार ऐ। मिगी छुट्टी ऐ। अ'ऊं इक दऊं 
छुट्टियां होर जोड़ी लेंड। अस सवेरे-सवेरे गै निकली जागे। 


पैहूली फरवरी 2009 गी मेरी पत्नी अनुसूया, नूंह-मोनिका ते पोत्तरा 
दिव्याक्ष उसदी कार उप्पर बैठे। उसने कार ड्राइव कीती ते ओह असेंगी 
बाहरली सड़क पर लेई आया। असें जिला अहमदाबाद दियां हदूदां पार 
कोतियां ते जिला राजकोट दे अन्दर प्रवेश कोता। राजकोट दे रस्ते इच इक 
रेस्टोरेंट हा। उसदा बेहडा मता खुल्ला हा। उत्थें अट्ठ-दस गड्डियां ते किश 
कारां खड़ोती दियां हियां। मेरे जागते नै बी उत्थें अपनी कार खड़ेरी। अस 
थल्लै उतरे ते नाश्ता कीता। उत्थें में इक जातरी गी पुच्छेआ ओह कुत्थे+जा 

करदा ऐ ? उसने परता दित्ता पोरबन्दर | उत्थें जेहिड्या बसां खड़ोती दियां हियां 
ओह्‌ राजकोट, पोरबन्दर जां भुज्ज जा करदियां हियां। भुज्ज कच्छ दा मुक्ख 
केन्दर हा। में उसगी पुच्छेआ-भुज्ज इत्थूआं दा किन्नी दूर ऐ ? उसने दस्सेआ- 
122 किलोमीटर। मिगी बझोआ जे हुन सवेरे दे 11 बजा करदे न। असेंगी 
भुज्ज पुज्जदे इक बजी जाना ऐ। 


अस रेस्टोरेंट थमां अग्गे बधे। हुन साढ़ी गड्डी भुज्ज जाने आह्ली 
सड़क उप्पर द्रौड़न लगी। अस मसां दस किलोमीटर अग्गें बधे होगे जे असेंगी 
इक लम्मा पुल पार करना पेआ। इस पुल दे सज्जे-खब्बे लूने दे खेत्तर हे। 
इ'नें खेत्तरें इच समुन्दर दा पानी हा जेहडा सुक्कने लेई छोडेआ गेदा हा। मते 
खेत्तरें दा पानी सुक्की गेदा हा। उत्थें मजूर लूनै दे ढेर ला करदे हे । उन्दे कोल 
गै लून ढोने आहले ट्रक खड़ोते दे हे। निक्की-निककी 'क्रेनां बी हियां। ओह्‌ 
ट्रक लद्दा करदियां हियां। केइयें थाहरें लूनै दी कम्पनियें दे नांऊ पट्ट बी 
लग्गे दे हे। साढ़ी नजर जित्थें तोड़ी जंदी असेंगी बस लून गै लून दे खेत्तर 
लब्भदे। इ'नें खेत्तरें दे थल्ले समुन्दर दे कंढे बिजली पैदा करने आहले पकखें 
दे खम्भे लम्मी-लम्मी कतारें इच असेंगी लब्भे। एह फंगे आहले खम्भे इ'यां 
में पूरे सौराष्ट्र इच दिकखे हे। पुल पार करने इच असेंगी अद्धा घंटा लग्गा। 
असें पुल पार कोता तां सौराष्ट्र दी सीमा खत्म होई ते असें कच्छ दे जिला 
भुज्ज दी सीमा इच प्रवेश कोता। 


कच्छ दे जिला भुज्ज.दा दक्ख गै किश बक्खरा हा। उत्थें किश बरे 
पहलें जेहड़ा भूंचाल आया हा उस कने ग्रां दे ग्रां तबाह होई गे हे। रस्ते इच 
असें दर्जनें दी तेदाद इच उजडे दे ग्राएं गी दिकखेआ। उन्दे थाहर जेहडे नस 
ग्रां बसे करदे हे उन्दे घर-कोठें दा स्थापत्य इक्के जेहा हा। हर ग्रां दे बाह्रली 
सड़क उप्पर इक बोर्ड हुन्दा-फलाना ग्रां, फलाने राज्य पास्सेआ पुर्ननिर्मित । सारे 
नमें मकान पक्के हे ते आधुनिक शैली इच हे। 


कच्छ साढ़े देस दा इक ऐसा खेत्तर ऐ जिसदी जमीन हिलदी गै रौहन्दी 
ऐ। इत्थें भूंचाल ओंदे गै रौहन्दे न। सन 1819 इच इत्थें जेहड़ा भूंचाल आया 
हा उस कन्ने सत्त ज्हार घर नश्ट होए हे ते 1140 लोक मरे ह। इ'यां गे सन 
2002 इच इत्थें जहड़ा बड्डा भूचाल आया उस कन्ने बी बडी बड्डी तवा 


होई ही। असें सड़क दे कंढै जेहड़े उजड़े दे ग्रां दिकखे ओह सन 2002 

भूंचाल दे गै अवशेश हे । भूंचाल दी तबाही ते नवनिर्माण दे मंजर दिक्खदे- 
दिक्खदे अस इक बजे कच्छ के मुक्ख केन्दरी नगर भुज्ज पुज्जे। 


भुज्ज :-भुज्ज अजादी थमां पहले कच्छ राजें दी राजधानी हा। राव 
खेंजर जी प्रथम ने सन 1549 इच इसगी अपने राज्य दी राजधानी लेई चुनेआ 
हा! सन 1723 ई० इच राव देशाल जी नै भुज्ज किले दियां कन्थां खड़ेरियां 
हियां। इस नगर उप्पर बाहूरली ताकतें छे बारी हमले कीते। दऊं बारी ते स्थानी 
राजें उ'नेंगी पछाड़ेआ पर चार बारी ओह्‌ असफल रेह्‌। राजधानी गी हमलावरें 
थमां बचाने लेई स्थानी राजें इसदे इद॑-गिर्द पैंत्ती फुटूट उच्ची ते चार फुटूट 
मुट्टी दीवार खड़ेरी। उसदे नशान अज्ज बी लब्भदे न। 


जिन्ना पुराना नगर एह ऐ उ'नें गै पुराने इत्थें तारीखी अवशेश मिलदे 
न जिन्दे इच किश भज्जी त्रुट्टी हालत इच अज्ज बी दिक्खे जाई सकदे न। 
इन्दे इच जमादार फतेह मुहम्मद दा गुम्बद, मुहम्मद पानाह दी मस्जिद, राजा 
परगमल जी दा महल, शरद बाग महल वर्णन जोग न। 


इत्थें भारतीय सांस्कृतिक दर्शन नांऽ दा इक संस्थान ऐ। एह इक लोक 
संग्रेहालय ऐ। इसी दिक्खिये अ'ऊं मता प्रभावत होआ। मेरे मने इच नी आया 
काश इ'यै जेहा डुग्गर लोक संस्कृति कन्ने सरबन्धित संग्रहालय जे जम्मू इच 
बी होऐ तां किन्नी शैल गल्ल होग। इसी दिक्खने दे बाद अस ऐना महल, राव 
लखपत दी छतरी, रामकुंड, कलानेश्वर मंदर, परानी कचेहूरी, कच्छ म्युजियम 
दिक्खन बी गे। अ'ऊं दऊं-त्रऊं स्कूलें इच बी गेआ। स्कूल टीचरें कन्ने 
मिलेआ। फ्ही असें बजार रुट्टी खादी ते अगली पड़ांऽ लेई त्रै बजे दपेहरी 
टुरी पे। अहमदाबाद थमां भुज्ज 410 किलोमीटर दूर हा। इत्थें पुज्जनें इच 
असेंगी छे घंटे लगे हे। रस्ते इच असें कई औद्योगिक केन्दर दिक्खिये एह लाना 
लाई लेआ जे गुजरात दी खुशहाली दा कारण केह ऐ। सरकार ने कारखाने 
लेई रेगिस्तानी इलाका चुनेआ। इत्थें खुल्लियां ते चोडियां सड़कां बनोआइयां, 
बिजली दी व्यवस्था कीती। मिंगी बी बझोआ जे साढ़ी सरकार जे उद्योग बक्खी 
ध्यान दे'ये तां साढ़े राज्य दा बी काया-कल्प होई सकदा ऐ। 

मिर्गी इत्थें इक शेल गल्ल एह बझोई जे सरकार स्थानी तारीखी, तमदनी 
थाहरें दी अहमियत समझदी ऐ। स्थानी लोक कलाएं दे संरक्षण दे प्रति बी 
जागरुक ऐ। एना महल, द कच्छ म्युजियम, भारतीय संस्कृति दर्शन भुज्ज इच 

ऐसे केन्दर न जित्थें सदियां पुरानी पुरातत्व म्हत्तव दियां चीजां सुरक्षत न। 
इत्थुआं दे तलाऽ बी मिगी मते कलात्मक बझोए। में कच्छ म्युजियम इच 
कशीदाकारी, चित्रकारी दे जेहड़े नमूने दिकखे, उन्दे थमां अ'ऊं मता प्रभावत 
होआ। 

अस भुज्ज थमां नारायण सरोवर लेई दपैहरीं कोई त्रै बजे दे करीब चले। 
नारायण सरोवर भुज्ज थमां कोई 160 किलोमीटर दूर हा। भुज्ज थमां बीह 
किलोमीटर तोड़ी ते असेंगी रस्ते इच केई हट्टियां, घर मकान ते निक्के-निक्के 
ग्रां लब्भे। उन्दे अग्गें फ्ही सुनसान ते वियावान जंगल, झाड़ियां ते रेतला इलाका 
लब्भन लगा। फ्ही बीह-पंजी किलोमीटर अग्गें बधे तां कोई नां कोई निक्का 
मुट्टा ग्रां लब्भी जंदा हा। भुज्ज थमां अस चार बजे दे करीब नखराना कसबे 
इच पुज्जे। एह थाहर भुज्ज थमां पंजाह्‌ कि.मी. दूर हा। इत्थें निक्का मुट्टा 
बज़ार बी हा। असें इत्थें किश खरीददारी बी कीती ते अग्गें बधे। अगला रस्ता 
बी सुनसान हा। रेतला इलाका झाडियां, कुदै-कुदै बूहटे फ्ही जंगल गै जंगल। 
बिच-बिच फ्ही ग्रां, प्ही सुन्नापन। खीर छे बजे दे करीब अस मातानू मठ 
पुज्जे। इत्थें असें श्रद्धालुएं दी मती भीड़ दिक्खी। अस बी कार थमां थल्लै 
उतरे ते मंद्र माता दे दर्शन करन गे। मंद्र साधारन कोटि दा हा पर स्थानी 
लोकें दी आस्था दा मुक्ख केन्द्र हा। मंदर कन्ने इक निकका बजार हा जित्थें 
खाने-पीने दियां चीजा उपलब्ध हियां। अस इत्थें कोई अद्धा घंटा रुके। लोकें 
दा लाब्बा दिक्खेआ, गुजरातियें. थमां किश बक्खरा बझोआ। पुच्छने पर पता 
चलेआ जे कच्छ इच बी बक्खरे-बक्करे कबीलें दे लोक रोहन्दे न। उन्दा 
खान-पीन ते लाबा बक्खरा-बक्खरा ऐ। 


अस थोढ़ा चिर बजार फिरे-टुरे ते फ्ही कार उप्पर बेही गे। माता दे 
मंदर थमां नारायण सरोवर 60 कि.मी. दूर हा। रस्ते इच असेंगी टामें-टामें ग्रां 
गै लब्भे। सड़क दे दोनें कढे दे पिच्छें जंगल-जाड़ गै नझोंदे हे। खीर राती 
दे नौ बजे दे करीब अस नारायण-सरोवर पुज्जी गे। 


अस मैनेजर गी मिले। दऊं कमरे कराये पर लैत्ते ते पही रुट्टी खाईयै 
सेई गे। उत्थें रौहने-बोहने लेई इक दुमंजली सरांऽ ही। असेंगी उपरले छत्त 
कमरे मिले। . 


CC-0. Nanaji Deshmukh Library, छीठि Jammu. Digitized by eGangotri 


नारायण सरोवर :-नारायण सरोवर हिन्दुएं दा इक पवित्तर तीरथ मन्नेआं 
जन्दा ऐ। एह्‌ तीरथ अरब सागर दे कोल गै स्थित ऐ। इस सरोवर दा वर्णन 
पौराणक-साहित्य इच मिलदा ऐ। हिन्दू ग्रैंथें इच पंज सरोवर पवित्तर मित्थे गेदे 
न। ओह्‌ न-कैलाश सरोवर, पम्पा सरोवर, बिन्दू सरोवर, पुष्कर राज ते नारायण 
सरोवर। अस न्होते-धोते ते नारायण-सरोवर दे दर्शन करन थल्लै उतरे। इत्थें 
न्हौने लेई गर्म पानी दी व्यवस्था ही। थाहर-थाहूर पानी दे ड्रम हे। उन्दे थल्ले 
अग्ग बला करदी ही। ड्रम गी टूटी लग्गी दी ही। बाल्टी भरो ते स्नान गृह 
इच स्नान करो। अस पूजा दा समान लेइयै नारायण सरोवर दे घाट पुज्जे। उत्थे 
'यै जेही व्यवस्था ही जि'यां दूएं थाहर हुन्दी ऐ। सरोवर दे पच्छमी ते उत्तर 
बक्खी अटारियां हियां। पच्छम बक्खी न्हौने दा घाट हा। सरोवर दा पानी साफ 
नेई हा, इस लेई मते घट्ट लोक उस इच डुबकी ला करदे हे। मिम्मी टल्ले 
खोले ते डुबकी लाई। लाड़ी मेरी नै पेटीकोट लाया ते ओह्‌ बी डुबकी लान 
आई गेई। घाट दे कंढै केई निक्के-बङ्डे मंदर बने दे हे। उन्दे इच किश नमें 
ते किश मते पराने हे। अस मंदरें इच बी गे। उत्थें हिन्दू देवी देवतें दियां मतियां 
मूर्ता हियां। स्थापत्य इच कोई नमांपन नेई बझोआ। एह मंदर इट्टें कन्ने बने 
दे हे। कुदै-कुदै पत्थरें दियां कन्धां बी हियां। सरोवर बी कोई मता बड्डा 
नेई हा। अन्दाजन बीह्‌ कनाल इच फैले दा बझोंदा हा। अस उत्थें पुज्जे तां 
अद्धा सरोवर खाल्ली हा। इक सरोवर दे कंढै इक 'बड़ै' दा बूहटा बी हा। 
सरोवर दा इक पुजारी आया। उसने बूहटे दे थल्लै असेंगी न्हालेआ ते साढ़े 
थमां पिंड बटाया। 


नारायण सरोवर दे दर्शन करियै अस द्वारिकाधीश मंदर दे दर्शन करन 
गे। एह्‌ इक भव्य सौराष्ट्र शैली दा मंदर हा। इसदा निर्माण 1790 ई० इच कच्छ 
दी रानी मान कुंवर राजमां नै करोआया हा। 

अ ऊं मंदर इच फिरेआ-ट॒रेआ। में मंदर परिसर इच शान्त ते अध्यात्मक 
म्हौल दिक्खेआ। साधु-संत किश मंगते बी मिगी उत्थें लब्भे। इस तीरथ स्थान 
दी व्यवस्था स्थानी ट्रस्ट करदा ऐ। इत्थें देव-दिवाली दा उत्सव हर बरै बड़े 
जोश कन्ने मनाया जंदा ऐ। इस इच ज्हारां लोक हिस्सा लैंदे न। इक मेला इत्थें 
कतक म्हीने दी सुद गी दस थमां पंदरां तरीक गी हुन्दा ऐ। 


"कोटेश्वर :-नारायण सरोवर तीरथ दी जातरा करियै अस कोटेश्वर मंद्र 

दे दर्शन करन गे। एह्‌ मंदर अरब सागर दे कंढे इक उच्चे टिब्बे उप्पर निर्मित 
ऐ। मंदर तोड़ी पुज्जने लेई सीढ़ियां चढ़ना पौंदियां न। असें सीढ़ियां चढ़ियां 
ते उप्पर गे। मंदर गी समुन्दरै दी भौड़े थमां बचाने लेई टिल्ले दे समुन्दर 
पास्सेआ उच्चियां-उच्चियां कन्थां चाढी गेदियां न। मंदर इच प्रवेश लेई इक 
कक्ष थमां गुजरना पौंदा ऐ। अस मंदर दे गर्भगृह इच गे तां उत्थें असें इक 
उच्चा ते दिव्य शिवलिंग दिक्खेआ जिसदा रंग काला हा। मंदर दे शिखर बी 
मते उच्चे हे। मंदर दी भव्यता दिक्खिये इ'यां बझोंदा हा जे शिल्पकारें इसदा 
निर्माण करदे अपनी दक्षता ते निपुणता गी साकार रूप देई दित्ते दा ऐ। इस 
मंदर कन्ने इक कथा एह जुड़ी दी ऐ जे इसदा शिवलिंग भगवान शिव नै रावण 
गी लैंका लेई जाने आस्तै भेंट कीता हा पर कुसै मजबूरी कारण उसगी लिंग 
इत्थें स्थापत करना पेआ। 


अस मंदर थमां थल्लै आए। कोल गै समुन्दर हा। समुन्दर इच इक दऊ 
ज्हाज खड़ोते दे हे। तट पर गै तटरक्षकें दा दल समुन्दर दी रक्षा लेई तैनात 
हा। ओह्‌ बड़ी मुस्तैदी कन्ने समुन्दर उप्पर नजर रक्खा दे हे। समुन्दर उप्पर 
नज़र मिम्मी रक्खी। मिगी कच्छ दा दक्खनी सिरा कमजोर बझोआ। इस सिरे 
दे इक बक्खी समुन्दर हा। समुन्दर दे कन्ने-कन्ने जंगल-जाड़ न। मता इलाका 
सुनसान ऐ। जे दुश्मन दे आदमी इ'नें जंगलें इच दाखल होई जान तां उ'नेंगी 
तुप्पना बी औखा ऐ.। पर में दिक्खेआ जे साढ़े जुआनें जंगलें इच बी जीप रोड़ 
बनाई दियां हियां। ऊंटें दी मदद कन्ने राखी करने दी व्यवस्था बी ही। 


अस कोटेश्वर दे दर्शन करियै कार उप्पर बेही गे। साढ़ी अगली पड़ाऽ 
लखपत दा शैहर हा। एह नारायण सरोवर थमां कोई त्रीह किलोमीटर दूर हा। 
गलांदे न जे 1801 ई० थमां पैह्ले एह इक मशहूर बन्दरगाह दे नांऽ कन्ने 
जानेआ जन्दा हा। पर सन 1819 ई० इच इत्थें इक खतरनाक भूंचाल आया 
जिस कारण एह शैहर तबाह होई गेआ। हुन इत्थें सिरफ दऊं सौ मुशआरें दे 
घर न। एह शैहर बी पैंत्ती फुट्ट उच्ची दीवार कन्ने घिरे दा हा। इत्थें इक 
मजबूत किला बी हा जिसदां निर्माण 1801 ई० इच जमेदार फतेह मुहम्मद नै 
करोआया हा। इत्थें इजाजत लेइयै जाना पौदा हा, इस लेई अस एह शैहर नेई 
,दिक्खी सके। इ'यां गलांदे न जे एह कराची कन्ने जुड़े दा हा ते इत्थूआं दा 
कराची पुज्जने इच छे घैंटे लगदे हे । 

अस अग्गें नेई बधे। जागतै कार मोड़ी ते अस पही नारायण सरोवर पुज्जे 
ते फ्ही उत्थूआं दा भुज्ज लेई टुरी पे। रस्ते इच जंगल जाडें इच असेंगी केई 
जंगली जानवर द्रौड़ां लांदे ते फिरदे-टुरदे लब्भे जिन्दे इच मते हिरन ते नीलगाय 
हियां। इक दऊं थाहरे असें जंगली खोत्ते बी दिक्खे। जंगलें इच पशु चारदे 
असें मते मर्द ते जनानियां बी दिक्खियां जेहड़े हत्थें इच सोरे पकड़ियै पशु 
हक्कै करदे हे। उन्दे लाबे बक्खरे-बक्खरे थाहरें बक्खरे-बक्खरे हे। पता 
चलेआ जे इत्थें बी डुग्गर आहला लेखा बक्खरे-बक्खरे कबीले दे लोक रौहन्दे 
न। किश कबीले इत्थें रेगिस्तानी इलाके इच बी रौहन्दे न। कच्छ इच मुक्ख 
दऊं रेगिस्तान न जि'नेंगी निक्का रन कच्छ ते बड्डा रन कच्छ गलांदे न। 
बड्डा कच्छ 4.5 लक्ख एकड़ इच फैले दा ऐ ते निक्का 2.5 लक्ख एकड़ 
इच एऐ। मते पर्यटक इ'नेंगी दिक्खन बी जन्दे न। 


इ'यां ते इत्थें स्थानी कच्छ उपभाशा दा गै प्रचलन ऐ। एह गुजराती लिपि 
इच लिखी जंदी ऐ। इसदे इच केई शिलालेख उपलब्ध न। किश शिलालेख 
में भुज्ज दे संग्रैहालय इच बी दिक्खे। 


कच्छ दा पूरा इलाका 45612 किलोमीटर इच फैले दा ऐ। एह गुजरात 
राज्य दा सारें थमां बड्डा जनपद ऐ। 


सन 1991 इच कच्छ दी जनसंख्या 12,65,507 ही। इन्दे इच 3,87857 
लोक शैहरें इच रौहन्दे हे। इत्थे शैहरें दी तैदाद सिरफ दस ऐ। कच्छ रेल कन्ने 
बी जुड़े दा ऐ। गुजरात सरंकार नै इस खेत्तर इच 4,943 कि०मी० लम्मी सड़कें 
दा जाल बिछाये दा ऐ। सड्कां पक्कियां ते पुख्ता न। इ'यै कारण ऐ जे इत्यें 
यातायात इच कोई वाधा नेई औंदी। 

कच्छ दस्तकारी ते कशीदाकारी लेई बी मशहूर ऐ। 

लोक ते जन जीवन :- कच्छ इच केई प्रजातियें दे लोक रौहन्दे न जिन्दे 
इच मुक्ख न जाट, अहीर, राबरी, पटेल ते हरिजन बगैरा। गलांदे न जे जाट 
सिन्ध थमां इत्थें चरागाहें दी तलाश इच आए हे ते पही इत्थूं दे स्थाई बाशिन्दे 
बनी गे, एह खेती-बाड़ी दा कम्म करदे न। इन्दे बी इत्थें केई वर्ग न जिशयां 
धारासिया, धनेथ फकीरियानी जाट बगैरा। एह्‌ सारे मुसलमान न। अहीर आपू 
गी कृष्ण दे वंशज मित्थदे न। इन्दा गलाना ऐ जे गोकुल-मथुरा थमां आए दे 

न। इन्दा कम्म पशु पालन ते दुद्ध-देही दा व्यवसाय ऐ। इन्दे इत्थे चार वर्ग 
न-प्राणथारिया, मछोआ, बोरिचा ते सोराठिया। इन्दे इच कुड़ी दे रिश्ते लेई 
जागते आहलें थमां उपहार ते पैहे लैने दी प्रथा ऐ। 


राबरी कच्छ दा इक अनौखा कबीला ऐ। इन्दे उप्पर देश-विदेश दे 
विद्वान शोध करा दे न। एह खाना-बदोस मित्थे जंन्दे न। इक थाहर एह नेई 
टिकदे, थाहर-थाहर घुम्मदे-फिरदे न। गलांदे न जे एह जैसलमेर थमां इत्थे 
आए हे। कच्छ इच में राबरी कबीले दे केई लोक दिक्खे, इन्दे कन्ने मिले। 
मते घट्ट लोक हिन्दी समझदे न। इन्दा परिधान बी बक्खरा ऐ। मर्द चिट्टे 
ते जनानियां काले टल्ले लांदियां न। इत्थुआं दे पटेल जमीदारें इच गनोंदे न। 
कच्छ दे बकास इच इन्दा मता हत्थ ऐ। एह हर खेत्तर इच छाये दे न। इन्दी 
आर्थक दशा उन्नत ऐ ते एह समृद्ध न।. पटेल स्वामी नारायण दे भक्त न ते 
उमिया माता जी गी अपनी इश्ट देवी मित्थदे न। इन्दे बी दऊं वर्ग न-कादु 
बा पटेल ते लहुवा पटेल । हरिजनें इच इत्थें मते मेघवाल जाति कन्ने सरबन्धित 
न। एह्‌ बी जुलाहे आहला कम्म करदे न। केई विदवान इनेंगी कच्छ दे मूल 
निवासी मित्थदे न। एह रामदेव पीर गी अपना इश्ट मन्नदे न। 


नाथपंथ :-कच्छ इच बी नाथ पंथ दा असर रेहा ऐ। डुग्गर आहला 
लेखा इत्थें बी गुरु गोरखनाथ, राजा गोपी चन्द, राजा भरथरी ते गोगा पीर दी 
लोकगाथां गाईयां जंदियां न ते इन्दी पूजा कीती जंदी ऐ। गोगापीर दी इत्थें बी 
थाहर-थाहर मडियां न जित्थें सप्पै दे डंगे दे लोकें दा इलाज कीता जंदा ऐ। ` 
असें रस्ते इच पाथा पीर दा थाहर बी दिक्खेआ जेहड़ा कन्न फट्टे जोगियें 
दा कच्छ इच मुक्ख केन्दर ऐ। 


नाग पूजा :-असल इच कच्छ दी जातरा में नाग संस्कृति दे चिन 
तुप्पने दे उद्देश्य कन्ने शुरु कीती ही। मिगी इत्यै ते डुग्गर इच नाग संस्कृति 
कन्ने जुड़ी दी परम्परां इक्कै जेही बझोइआं। इत्थें बी नागें दे निक्के-निक्के 
देहरे न जि'नेंगी पालिये गलाया जंदा ऐ। इ'नें पालियें इच कुदै कुंडली मारे 
ते फन चुक्के दे नाग पत्थरें इच उत्कीर्ण लब्भदे न ते कुदै इक आदमी दे हत्थ 
नाग पगड़े दियां मूर्ता बी लब्भदियां न। एह जेहियां मूर्ता पूरे डुग्गर प्रदेश इच 
न। इत्थें बी नाग पंचमी दा त्याहार बडे जोश कन्ने मनाया जंदा ऐ.। 

पालिये :-(मोहरे) जि'यां डुग्गर इच मोहरे थापियै उन्दी पूजा दा 
विधान ऐ इ'यां गै कच्छ दी लोक संस्कृति इच बी मोहरें दी स्थापना कीती 
जन्दी ऐ ते उ'नेंगी पूज्जेआ जंदा ऐ। केई पालियें इच शिलालेख बी मिलदे 
न। पालियें गी सन्दूर लाने दी प्रथा बी ऐ। - 


हठग्रही :- डुग्गर आहला लेखा कच्छ इच बी पाडा प्रथा दा प्रचलन 
रेहा ऐ। पाडे पर बौहने आहले गी हठग्रही गलाया जंदा ऐ। कच्छ इच बी 
डुग्गर आहला लेख कुसै गल्ल जां मंग गी मनोआने लेई. हठाग्रह कीता जंदा 
हा। एह्‌ हठग्रैह केई किसम दे हे। जिसदे खलाफ हठाग्रह करना हुन्दा हठाग्रही 
उसदे घर जाइयै अपना खून छिड़कियै बी हठाग्राह करी लैंदा। ओह्‌ अपने 
ढिड्ढै इच जां गले इच कटार मारियै बी हठाग्रह करी सकदा हा। किश लोक 
भुरका पाइयै बी हठाग्रह करदे.हे। हठाग्रह दा इक तरीका होर बी हा। हठाग्रह 
करने आहूला अपने शरीरै गी अग्ग लांदा ते फ्ही इक मशाल बन्निये उस 
मनुक्ख बक्खी बद्धा जिसदे खलाफ ओह्‌ हठाग्रह करा दा हुन्दा। ओह्‌ इन्नै 
चिर परदक्खना करदा जिःना चिर उसदी हत्थे दी कलाई जलियै थल्लै नेई 
"पौंदी। इसगी कच्छ इच दगलिया हठाग्रह गलांदे हे। 


इसदा इक रूप होर बी हा। किश ब्राह्मण चादर बिछाइयै सिरहाना 
रक्खियै बेही जन्दे। ओह्‌ हत्थै इच माला फेरदे। त्रऊं दिनें दे बाद उन्दा मुखिया 
खड़ोई जन्दा। उस कने सारा ग्रां खड़ोई जन्दा। मुखिया मंग नेई मनोने पर 
कटार अपने ढिड्ढ -जां गले उप्पर मारने थमां पैहलें हत्थे दी माला दूए दे हत्थ 
इच देइयै आत्मघात करिये ढेई पौंदा। फ्ही इ'यां गै दूआ करदा पही त्रि'या 
करदा। केई बारी सारे हठाग्राही इक्के बारी कटार मारदे। केई बारी उन्दियां 
जनानियां बी इस इच शामल हुन्दियां। ओह्‌ बी कटार खाईयै मरी जन्दियां 
हियां। एह्‌ प्रथा कच्छ इच मुक्ख रूप इच चारणें इच प्रचलत ही। 


अ'ऊं इस प्रथा दा आदि स्रोत तुप्पने दा इरादा लेइयै नारायण सरोवर 
थमां भुज्ज ते फ्ही भुज थमां अंजर बिच्चे हुन्दा राती 11 बजे अहमदाबाद 
पुज्जा। अ'ऊ गांधी धाम ते कांडला नेई जाई सकेआ इसदा अफसोस मिगी 
अज्ज तोड़ी ऐ। 

11. माऊंट आबू जातरा 


माऊंट आबू दी जातरा असें अहमदाबाद थमां शुरू कीती। 27 मार्च 
2003 गी अस अहमदाबाद थमां अपने जागते थमां विदा होए ते बस अड्डे 
पुज्जे । 


बस अड्डे थमां असेंगी माऊंट आबू लेई सिद्धी बस नेई लब्भी। अस 
अहमदाबाद थमां पालनपुर दी बस पर बैठे। 9 बजे दे करीब अस पालनपुर 
पुज्जे। पालनपुर बी मिगी पराना ते तारीखी थाहर बझोआ। पुच्छेआ तां पता 
चलेआ जे एह्‌ शैहर परानी पालनपुर रियासत दा दारोखलाफा हा । इत्थें असें 
मते पराने मकान ते तारीखी नशानियां दिक्खियां। इत्थें जैनियें दे बी केई मंदर 
न जिन्दा निर्माण गलांदे न जे तेहरमीं सदी इच होआ हा। 


असें पालनपुर थमां आबु दी बस पकड़ी। रस्ते इच मेरे साथी नै दस्सेआ 
जे प्हाड़ दे थल्ले इस इक पराना शैहर हा जिसदा नांऽ चन्द्रावती हा। सन 1824 
इच इत्थें 20 जैन मंदर हे पर हुन सारे धराशायी न। शैहर जंगल इच तबदील 
ऐ। अस 11 बजे दे करीब आनु रोड़ पुज्जे। उत्थें बी केई दफ्तर ते राज योग 
कन्ने जुड़े दे भवन दिक्खे। आबु बस अड्डे थमां असें माऊंट आबू लेई बस 
पकड़ी। आबु थमां माऊंट करीब 25 कि मी. प्हाड़ी उप्पर हा। अस 12 बजे 
दे करीब माऊंट आबु पुज्जे। 


माऊंट आबु एरावली प्हाड़ शृंखला इच गिनेआ जंदा ऐ। एह राजस्थान 
दे जिला सिरोह्‌ दे अन्तर्गत -ऐ। इसदी स्थिती 24°.36 उत्तर रेखांश इच ते 
72.45" अक्षांश इच ऐ। एह सताह समुन्द्र थमां 1290 मीटर उच्चा ऐ। इसदे 


शिखर गी गुरु शिखर गलांदे न। एह्‌ शिखर समुन्दर तल थमां 5653 फुट्ट 
उच्चा ऐ। 


इतिहास दी कताबें इच बी इसदा वर्णन मिलदा ऐ। गलांदे न मुनि 
विशिष्ट ते दूए ऋषियें इत्थें इक अग्नि कुंड प्रज्चलत कीता जिस थमां चार 

राजपूत कुलें दी उत्पति होई। पैहले एह चालुक्य राजें दे अधिकार इच हा ते 
बाद इच बुंदेलें ते चौहानें दा इस उप्पर अधिकार रेहा। केईं सदियें तोड़ी ऐ 
मेवाड़ दे राणें दे हत्थें इच सुरक्षत रेहा खीर इच मुगलें इस उप्पर जित्त हासल 
कीती। 


अस जि'यां गै माऊंट आबू दे प्हाड़ दे बस स्टेंड उप्पर पुज्जे सारें थमां 
पैहलें दिलवाड़ा इच जैन मंदर दिक्खन गे। 


दिलवाड़ा दे जैन मंदर :-इस प्हाड़ उप्पर जैनिएं दे दऊं बड्डे मंदर 
न। इन्दे इच इक विमलशाही मंदर ऐ ते दूआ तेजपाल नांऽ दा मंदर ऐ। 
दिलवाड़ा दे एह मंदर परकोटे कन्ने घिरे दे न। एह संगमरमर पत्थर कन्ने 
निर्मित न। 


विमल शाही मंदर :-एह भारत दे जैन मंदरें इच चूडामणि ऐ। इस मंदर 
दा निर्माण 11वीं सदी इच गुजरात दे सोलंकी राजा भीमदेव दे वजीर विमलशाह 
नै करोआया हा। जैन मंदरें इच एह पराना ते पूरा मंदर ऐ। इसदी निर्माण योजना 
जैन धर्म दे सिद्धान्ते दे मताबक ऐ। इस मंदर दा मुक्ख भवन 145 फुट लम्में 
ते 95 फुट चौड़े प्रांगण इच निर्मित ऐ। मंदर दी योजना स्वस्तिकार ऐ.। इस 
दे प्रमुख त्रै अंग न-खम्भे कन्नै युक्त द्वार मंडप, अन्तराल ते गर्भगृह । गर्भगृह 
इच जैन तीर्थकार आदिनाथ जी दी मूर्ति प्रतिष्टित ऐ। कला दी दृश्टि कन्ने 
एह मंदर बेजोड़ ऐ। इस मंदर दी नक्कासी दिक्खने दे काबल एऐ। 


तेजपाल मंद्र :-इस मंदर दा निर्माण 13वीं सदी इच मित्थेआ जंदा ऐ। 
इसदा निर्माण सोलंकी राजे दे मंत्री तेजपाल नै करोआया हा। इस लेई इसगी 
तेजपाल मंदर गलांदे न। इस मंदर दे निर्माण इच तेजपाल दे भ्रा वस्तुपाल 
नै बी सहूजोग दित्ता। सन 1230 गी इने दोनें भ्राएं मंद्र दा कम्म शुरु 
करोआया ते सन 1236 ई० इच एह मंदर पूरा होआ। एह बी संगमरमर दे 
पत्थरें कन्ने निर्मित ऐ। नक्काशी दा कम्म इत्थें बी दिकखने जोंग ऐ। इस मंदर 
दी बनावट, निर्माण योजना ते अलंकरण पद्धति विमलशाह मंद्र कन्ने मिलदी- 
जुलदी एऐ। 


दिलवाड़ा दे एह मंदर बाहर थमां सादे न ते अन्दर थमां कलात्मक न। 
इ'नें मंदरें दी कारीगरी दिक्खिये रहानगी हुन्दी ऐ। 

दिलवाड़े दे मंदर दिक्खिये असें नाकी झील दा अवलोकन कीता ते फ्ही 
अस प्रजापति ब्रह्म-कुमारियें दा केन्दर दिक्खने गी गे। उत्थें संयोजकें असेंगी 
इक बड्डे हाल इच ब्हालेआ ते अपने सम्प्रदाय दे दार्शनक सिद्धान्त तस्वीरे 
दे माध्यम कन्ने समझाए। अस केन्दर थमां बाहर आए ते पर्यटन-विभाग दी 
बस उप्पर बैठे । फ्ही अस पूरे खेत्तर दा अवलोकन करन निकले । बस असेंगी 
सिद्धी अधर देवी मंदर लेई गेई। एह मंदर बी चट्टाने दा अद्भुत नमूना ऐ। 
इस इच दुर्गा माता दी मती परानी मूर्तिं ऐ। मंदर तोड़ी पुज्जने लेई सीढ़ियां 
चढ़ना पौँदियां न। 


रस्ते इच असें इक होर शिव मंदर .दिक्खेआ। मंदर थमां बाहर खड़ोते 
तां इक प्हाड़ी शिखर उप्पर अचलगढ़ किला लब्भा। इस किले इच बी इक 
शिवमंदर ऐ जिसगी अचलेश्र महादेव मंदर गलांदे न। मंदरै कोल मंदाकिनी 
कुण्ड ऐ। मंदर थमां किले गी रस्ता जंदा ऐ। इस किले दे बारे इच गलांदे 
न 'जे इसदा निर्माण 1452 ई० इच महाराणा कुम्भा नै करोआया हा। अचलगढ़ 
इच बी जैन मंदर न जि'नेंगी चौमुखा बी गलांदे न। इत्थें 14 पत्थरें दे बने 
दे बुत्त बी प्रदर्शित न। 


` इत्थें दिकखने आस्ते नाकी झील, गणेश प्वाईट, अनादर प्वाईट बी न 
जित्थें कुदरत दा शलैपा नमें रंग रूप इच बझोंदा ऐ। मते लोक इत्थें सूर्य अस्त 
दा दक्ख दिक्खन बी औंदे न। एह दक्ख मता गै रोमांचकारी हुन्दा ऐ। 


माऊंट आबू दी सैर करिये अस थल्लै ढली आए। रुट्टी खादी ते रेलवे 
स्टेशन आई गे। दिल्ली दियां टिकटां जि'यां कि'यां मिली गेइआं। रेल उप्पर 
बैठे। रेल दा नांऽ सर्वोदय हा। एह आबु थमां रातीं नौ बजे चली ते दूऐ दित 
11 बजे दिल्ली पुज्जी। 


उस्सै दिन में पत्नी गी दिल्ली दी सैर बी कराई। उसी लाल किला, 
चांदनी चौक, शीश गंज, राजघाट, विजय घाट, शक्तिस्थल बगैरा दस्से ते फ्ही 
त्रकालें अस लाल किले कछ आई गे। 


उत्थूआं दा असें कटड़ा लेई बस पकड़ी। दूऐ ध्याड़े सवेरै-सवेरै अस 
करड़ा पुज्जे ते फ्ही कटड़ा थमां पैंथल आई गे। 


साढ़े लेई एह्‌ इक चेत्ता नेई भुल्लने आहली जातरा ही। 


००० 

12. हल्दी घाटी जातया 


17 दिसम्बर 2005 गी इक बारी फ्ही परतियै अ'ऊं पैंथल थमां चलेआ 
ते 18 दिसम्बर गी संजा अहमदाबाद पुज्जा। मेरी धर्म पत्नी मेरे कन्नै ही। 


उ'नें दिनें अहमदाबाद इच स्कूलें इच छुट्टियां हियां। मेरी नूंह्‌ मोनिका 
ते पोत्तरा दिव्याक्ष घर गै हे। उन्दी मर्जी बी बाहर घुम्मने फिरने दी ही। असें 
सारें मिलियै अम्बा जी जाने दा प्रोग्राम बनाया। 


23 दिसम्बर गी अस अहमदाबाद थमां उदयपुर सड़क पास्सै बधे। शुरु 
इच मता रस्ता पद्धरा हा। अस हिम्मत नगर पुज्जे तां प्हाडियें दा सिलसिला 
शुरु होआ। इत्थूआं दा गै अस श्री अम्बा जी दे शक्ति स्थल बक्खी मुड़े। 


श्री अम्बा जी 


. त्रकालें अस अम्बा जी पुज्जे। इत्थें इक निक्का जेहा बजार हा। होटल, 
गेस्ट हाऊस ते लॉज मते जैदा हे। माता दे श्रद्धालुएं दी तदाद बी ज्हारें इच 
ही। मते श्रद्धालु गुजरात जां राजस्थान थमां आए दे हे। इ'यां एह थाहर गुजरात , 
राज्य दे अन्तर्गत ऐ। असें उत्थें रात अम्बा जी भवन ट्रस्ट इच गुजारी ते सबेरै 
न्हाई धोइयै अस देवी जी दे दर्शन करन मंदर परिसर इच गे। मंदर परिसर दे 
दौन्नें पास्सै सज्जै ते खब्बै हट्टियें दियां कतारां हियां। शैद दोनें बक्खी सौ 
दे करीब दकानां हियां। मझाटला थाहर चौड़ा हा। जातरियें दे औने ते जाने 
लेई बक्ख-बक्ख रस्ते हे। अस परिसर इच दाखल होए ते दर्शन करने आहलें 
दी पंक्ति इच खड़ोई गे। उ'नें दिनें भीड़ भामें मती नेई ही फ्ही बी पंज सौ 
थमां बी बद्ध लोक साढ़े अग्गें खड़ोते दे हे। अस 7 बजे दे आए ते नौ बजे 
दे बाद असेंगी मंदर इच देवी दी मूर्ति दे दर्शन होए। 


में मंदर उप्पर इक सरसरी नजर पाई। स्थापत्य दी दृश्टि कन्ने मिगी एह 
मंदर गुजरात-काठियावाड़ शैली दा बझोआ। इस मंदर दा निर्माण कुशल 

शिल्पियें कीते दा ऐ। गुजरात इच इ'नें कारीगिरें गी सलत जां सलवत गलांदे 
न। इन्दे अग्गें स्थापत्य दी कोई पूर्व निर्धारत योजना नेई हुन्दी। स्थानी जन 
जीवन, लोक परम्परा ते पौराणक कथाएं दी आधार भूमि गी लेइयै एह मंदरे 
दा निर्माण करदे न। गुजरात इच मंदर निर्माण इच सहजोग देना इक धार्मक 
कम्म मित्थेआ जंदा ऐ। इस लेई सारे लोक इस इच सहजोग दिन्दे न। अम्बा 
जी दा मंदर बी राजें-महाराजें दे कन्ने-कन्ने जनता दे सहजोग कन्ने निर्मित 
ऐ। इसदी कन्धें उप्पर चांदी दी परत जड़ी गेदी ऐ। शिल्पियें अपनी कलात्मक 
भावनाएं दी अभिव्यक्ति इसदी कन्थे पर कीती दी ऐ। मंदर दी योजना इच 
गर्भगृह ते प्रदकखना पथ समाहित ऐ। अस मत्थां टेक्कियै मंदर परिसर थमां 
बाहर आए। असें इक हट्टी इच बेहियै नाश्ता कीता ते कार उप्पर बेही गे। 


कुमभारिये दा मंदर :-अस अम्बा जी थमां चले ते कुमभारिया जी दे 
मंदर दिक्खन आई गे। इत्थें असें पंज जैन मंदर दिक्खे। एह मंदर दसमीं ते 
बारमीं सदी दे बिच दे न। पैहले एह थाहर उपेक्षित हा पर हुन इस थाहर दी 
बी सांभ-सम्भाल कोती जा करदी ऐ। 


कुमभरिया धमां अस आबू रोड़ उप्पर आए। रस्ते इच इक प्हाड़ी टीले 
उप्पर साही नजर इक होर मंदर उप्पर पेई। पैहले लोक उत्थें चढ़ाई चढ़ियै 
-पुज्जदे हे पर हुन उप्पर जाने लेई उड्डन खटोला उपलब्ध ऐ। 


अस उत्थें नेई गे। अस अग्गे गी बधे। हुन साढ़ी अगली मंजल आबु. 
हा। 


हल्दी घाटी 


आबू उत्थूआं दा 21 किलोमीटर दूर हा। पूरा रस्ता प्हाड़ी ते जंगल जाडे 
कन्ने भरोचे दा हा। आबू थमां अस पिण्डबारा लेई मुडे । एह उपनगर उत्थूआं 
दा कोई चाली कि.मी. दूर हा। पिण्डवारे थमां असें नाथद्वारा दी सड़क पकडी । 
नाथ द्वारा उत्थूआं दा 72 कि.मी. दूर हा। अस नाथ द्वारा जा करदे हे ते रस्ते 
इच चानचक्क मेरी नजर इक बोर्ड उप्पर पेई। बोर्ड हिन्दी इच हा। उस इच 
लिखे दा हा-हल्दी घाटी, दूरी 25 कि.मी.। हल्दी-घाटी दा नांऽ पढदे गै मेरे 
शरीर दा इक इक अंग फड़कन लग्गा। में तारीख दी कताबें इच हल्दी-घाटी 
दी लड़ाई दे बारे इच मती तफसील इच पढे दा हा। मेरे लेई ते एह इक तारीखी 

तीर्थ हा। में अपने जागतै गी गड्डी मोड़ने लेई गलाया। उसने गड्डी मोडी 
ते अस हल्दी-घाटी बक्खी टुरी पे। अस आबू थमां गै राजस्थान प्रदेश इच 
हे। हल्दी घाटी राजस्थान दा गै इक गौरवमय थाहर ऐ। 


साढ़ी गड्डी बड्डी चौड़ी सड़क छोड्यि इक संकरी सड़क बक्खी 
मुड़ी। स्थानी लोकें सूचत कीता जे संकरी सड़क इच भील नस्तियें दी भरमार 
ऐ। अ'ऊं इसगी अपना सौभाग्य मिथन लगा जे मिगी उ'नें लोकें दे दर्शन करने 
दा मौका मिलग जिन्दे पुरखें महाराणा प्रताप दा साथ देइयै मुगल शासन दी 
दासता दे खलाफ छेड़े गेदे संघर्श इच सक्रिय भूमका निभाई ही। मेरी नजर 
इच ओह्‌ सच्चे देस भक्त ते शौर्य ते वीरता दी प्रतिमूर्ति हे। उ'नें निस्वार्थ भाव 
कन्ने महाराणा प्रताप गी अपना नेत्ता मन्नेआ ते उन्दे इक शा रे उप्पर केइयें 
अपना बलिदान दित्ता। देसै दा गौरव बचाने आहले एह जंगली लोक म्हेशा 
थमां गै उपेक्षा दा शाकार रेह्‌। अ'ऊं इन्दी बस्तियें थमां लंघेआ तां इन्दा आर्थक 
पिछड़ापन दिक्खियै दुखी बी मता होआ। टुट्टियां फुट्टियां झोंपड़ियां, फट्टे 
पुराने टल्ले, बैर बेचदे इन्दे ज्यानें इन्दी दुर्दशा दी तस्वीर पेश करा करदे हे। 
खैर इ'नें नंग-दड़ग, बेबस अति पिछड़े दे भीलें दी बस्तियें थमां लंघदे खीर 
अस इक ग्रां पुज्जे जिसदा नांऽ हा बलीचा। एह. जिला राज समंद दे अन्तर्गत 
ऐ। इत्थूआं दा उदयपुर दी दूरी सिरफ 38 किलोमीटर ऐ। इस खेत्तर दी मिट्टी 
दा रंग हल्दी आहला लेखा पीला ऐ, शैद इस्सै लेई इसदा नांऽ हल्दी घाटी 
प्रचलंन इच आया। एह पूरा इलाका प्हाड़ी ऐ. ते रुक्ख बूहटें कन्ने भरोचे दा 
ऐ। इत्थें दऊं निक्कियें प्हाडियें दे मझाटै इक दर्रा ऐ। इस दर दा नांऽ ऐ हल्दी 
घारी दर्रा। एह दर्रा लड़ाई दी दृश्टि कन्ने मता म्हत्तवपूर्ण ऐ। शत्रु सेना लेई 
इसगी पार करना सौखा नेई। इस दरें दे प्हाड़े इच छुप्मी दी फौज दुशमन गी 
मता नुक्सान पुजाई सकदी ऐ। इ'यां ते एह पूरी घाटी दुर्गम ऐ। इसगी आर- 
पार करना सौखा नेई। इस घाटी इच बनास नां5 दी इक उपनदी बी प्रवाहूत 
ऐ। इस इच इक नाला होर बी ऐ जिसगी चेतक नाला गलांदे न। अनुमान ऐ 
हल्दी-घाटी दी लड़ाई इच महाराणा प्रताप दे घोड़े नै पैर जखमी हुन्दे होई 
बी जिस नाले गी पार कीता हा शैद एह उ'यै नाला हा। एह नाला पार करने 
दे बाद चेतक नै खीर 'खोड़ी-आमली' जगह प्राण त्यागी दित्ते हे। शैद एह 

उ'यै थाहर ऐ जित्थें महाराणा प्रताप ते उन्दे निक्के भ्रा शक्ति सिंह दी मुलाकात 
होई ही। शक्ति सिंह अपना घोड़ा महाराणा प्रताप गी सौंपिये आपूं मुगल सेना 
इच चली गेआ हा। 


हल्दी-घाटी खेत्तर इच दऊं होर म्हत्तव पूर्ण थाहर न। इक दा नांऽ 
बादशाही बाग ऐ। मन्नेआं जंदा ऐ जे मुगल सेना नै अपना डेरा इसे थाहर 
जमाया हा। सेना नै इत्थें जेहड़ा बाग विकसत कीता उसी गै बादशाही बाग 
गलांदे न। एह बाग हल्दी-घाटी दरे दे थल्लै ऐ। इस बाग थमां दऊं किलोमीटर 
दूर खमनोर ग्रां कछ इक समतल मदान ऐ। इसगी ' रक्त तलाई' गलांदे न। एह. 
ओह्‌ रणभूम ऐ जित्थें सन 1576 ई० इच महाराणा प्रताप ते मुगल सम्राट 
अकबर दे सिपाहसलार मानसिंह"दी फौजें इच जबरदस्त टाकरा होआ हा। इस 
इक रोजा लड़ाई इच रण बांकुरें अपने ओह्‌ जौहर दस्से जिन्दी मसाल दुनियां 
दी तारीख इच नेई मिलदी। इस लड़ाई इच महाराणा प्रताप दा साथ भामाशाह, 
झाला मान, हकोम खां ते भील राजा राणा पूंजा नै दित्ता। इस लड़ाई इच नां 
कुसै दी जित्त होई ते नां हार। मुगल सेनापति मानसिंह मूंह्‌ लटकाइयै बापस 
चली गेआ ते महाराणा प्रताप अपनी पटरानी ते जेठे पुत्तर अमर सिंह गी कने 
लेइयै चाबंड चली गे। बाद इच एह रणभूम अतीत दी इक घटना मात्र गै मित्थी 
जान लगी। र 


महाराणा प्रताप म्युजियम :-महाराणा प्रताप दे वंशज ते राजस्थान 
सरकार भामें इस समरभूम गी भुलली बैठे पर मोहन श्री माली नांऽ दा इक 
स्कूल मास्टर इसगी नेई भुल्लेआ। उसने हल्दी घाटी दा चप्पा-चप्पा छानी 
'फरोलेआ। उसने उस थाहर गी तुप्पी लैत्ता। जित्थें महा संग्राम होआ हा। खीर 
सनः 1997 इच मास्टर मोहन श्री माली ने अपने साधनें कन्ने महाराणा प्रताप 
म्युजियम स्थापित करने दा संकल्प लैत्ता जेहड़ा सन 2003 इच पूरा होआ। 
इस स्मारक दा उद्घाटनं राजस्थान दे माननीय राज्यपाल कृष्णकान्त हुन्दे हत्य 


'होआ। 


एह स्मारक बलीचा ग्रां इच सड़क दे कंढै स्थित ऐ। इसदा प्रवेश द्वार 
राजस्थानी शैली इच ऐ। प्रवेश फीस बीह्‌ रपेऽ प्रति व्यक्ति ऐ। स्मारक दी 
भवन दुमंजिला ऐ। उप्परली मंजिल इच मेबाड़ दे महाराणें दे आदमकद चित्तर 

न। स्मारक इच इक होर बड्डा हाल ऐ जिस इच मेबाड दी इतिहासक 
विभूतियें दे चित्तर न। इत्थें इक कमरे इच दर्शकें गी महाराणा प्रताप दे जीवन 
कन्ने सरबन्धित इक डाकुमेंटरी फिल्म बी दस्सी जंदी ऐ। इ'यां महाराणा प्रताप 
नै 19 जून 1597 गी शरीर छोडेआ हा। इत्थें ' ध्वनि ते प्रकाश' कार्यक्रम दा 
आयोजन बी हुन्दा ऐ जिस इच महाराणा प्रताप दे जीवन उप्पर लौ पाई जन्दी 
ऐ। स्मारक इच निक्के-निक्के केई होर कक्ष बी हैन जिन्दे इच महाराणा प्रताप 
दा वनवासी जीवन गोरिल्ला, जुद्ध लेई भीलें कन्ने मंत्रणा करना, चेतक दा अंत 
बगैरा दे किश दक्ख प्रदर्शत कोते जन्दे न। संग्रहालय इच पुराने अस्त्र-शस्त्र 
ते लोक जीवन कन्ने जुड़ी दियां केई मूर्ता बी रक्‍खी गेदियां न। इत्थें महाराणा 
प्रताप उप्पर लिखित साहित्य बी उपलब्ध ऐ। में किश कताबां खरीदियां ते 
झोले इच पाइयां। असें हल्दी घाटी दी पावन भूमि गी नमन कीता ते गड्डी 
उप्पर बेही गे। गड्डी चलन लगी तां मिगी कवि नरेन्द्र मिश्र दियां एह पक्तियां 
चेता आइयां :- 


यहाँ लेखनी ने जमीर को बेचा नहीं कभी, 
ये धरती राणा-प्रताप के स्वाभिमान की है। 
यह धरती वाणी पुत्रों के अमर-गान की है। 
शब्द साधकों के दिग्विजयी लक्ष्य दान की है। 


असें हल्दी घाटी टप्पी ते सेही पर महाराणा प्रताप दे चित्तरें दे बिम्ब बार- 
बार मेरी अक्खीं दे अग्गें फिरन लगे। मिगी परतियै नरेन्द्र मिश्र दे एह बोल 
चेत्ता आए :- 


माई एहड़ा पूत जण, जेहड़ा राणा प्रताप, 
अकबर सूतो ओझके, जाण सिराणे साप, 
नाथद्वारा 


अस हल्दी-घाटी दे दर्शन करियै अग्गें गी बधे। अस जिस सड़क उप्पर 
चला करदे हे अग्गें चलिये ओह्‌ सड़क नाथद्वारा जाई लग्गी। 


नाथद्वारा बी हिन्दु दा इक आस्था केन्द्र ऐ। महाप्रभु वल्लभाचार्य 

पास्सेआ प्रवर्तक पुष्टिमार्ग दे अनुयायी इस थाहर गी मता पवित्तर मित्थदे न। 
गलांदे न जे इस मंदर इच जेहडी कृष्ण मूर्ति ऐ ओह मथुरा थमां इत्थें आंदी 
गेई ही। गलांदे न जे महाप्रभु, इस मूर्ति दी पूजा करदे हे । 


मुगलकाल इच बल्लभाचार्य जी दे वंशजें इस मूर्ति गी मेवाड़ दे महाराणा 
राजसिंह दे अनुरोध उप्पर घसियार ग्रां थमां इत्थें आन्दा। बाद इच उननें एह. 
मूर्ति सिंहाड़ ग्रां इच इक हवेली इच स्थापत कीती। श्री नाथ दे नांऽ उप्पर 
सिंहाड़ ग्रां दा नांऽ बी नाथद्वारा प्रचलन इच आया। नाथद्वारा उदयपुर थमां 50 
किलोमीटर दूर ऐ। 


नाथद्वारा गी एह श्रेय हासल ऐ जे इस मठ नै संगीत ते चित्रकला गी 
मता प्रोत्साहत कीता। इत्थें जेहड़ा संगीत विकसत होआ उसगी हवेली संगीत 
दा नांऽ दित्ता गेआ। हवेली संगीत ध्रुपद दी गै इक विधा ऐ जेहड़ी कीर्तन 
थमां प्रभावत ऐ। एह्‌ कीर्तन मंदरें इच कीता जंदा ऐ। 


श्री नाथ दे शंगार लेई पिछवाईयें दा बी प्रमुख थाहर ऐ। पिछवाई इक 
तरह. दा पर्दा हुन्दा ऐ जेहड़ा मूर्ति दे पिछले हिस्से इच टंगेआ जंदा ऐ। 


मंद्र दे दर्शन करियै अस थोढ़ा चिर नाथद्वारा कस्बे इच बी फिरे। एह. 
असेंगी मता पिछड़े दा शैहर बझोआ। इस शैहर दी सैर करियै अस उदयपुर 
लेई निकले। पंजाह किलोमीटर दा सफर इक घंटे इच करियै अस त्रकालें 
, उदयपुर पुज्जे। 


उदयपुर 


उदयपुर भारत दे मशहूर पर्यटन स्थलें इच इक ऐ। इस नगर दी स्थापना 
सन 1559 ई० इच महाराणा उदय सिंह ने कीती ही। इसदी स्थिति 23.46 
थमां 26°.20 उतरी अक्षांश ते 73° थमां 74°.35 पूर्वी देशान्तर दे मझाटे ऐ। 
समुन्दर तल थमां इसदी उंचाई 577 मीटर आंकी गेदी ऐ। 


उदयपुर मुगल-काल इच बी इक सुतैत्तर राज्य बने दा रेहा। उदयसिंह 
दे पिता महाराणा प्रताप नै पूरी उमर मुगलें कन्ने टाकरा लैत्ता पर उन्दी अधीनता 
नेई मन्नी। उदयपुर रियासत दे खीरले राजा भूपाल सिंह हे। ओह. 30 मार्च 
1949 तोड़ी इस राज्य दे महाराज प्रमुख बने दे रेह्‌। इस तित्थ दे बाद इस 

राज्य दा विलय राजस्थान प्रदेश इच होआ। 


मध्यकाली नगरें आहला लेखा उदयपुर बी त्रऊं कन्थें कन्ने घिरे दा शैहर 
हा। इसवी चौथी बक्खी पिछोला झील ही। इस नगर दे 12 दरवाजे हे जिन्दे 
नांऽ-चांदपोल, सूरजपोल, उदिया पोल, किशन पोल, अम्बापोल, ब्रह्मपोल, 
हाथी पोल, जल बुर्ज, रमणपोल, सीतापोल, देहली गेट ते दण्डपोल हे। गलांदे 
न पिछोला झील दा निर्माण कुसै बंजारे करोआया हा। इस्सै झील दे तट उप्पर 
एह नगर बसेआ। 


अस सारे थमां पैहले फतेह सागर झील दिक्खन गे। इस झील दा निर्माण 
महाराणा जयसिंह ने सन 1678 ई० इच करोआया हा। उन्दे बाद महाराणा 
फतेह सिंह नै छे लक्ख रपे5 खर्च कोते ते इसगी नमां रूप दित्ता। उन्दे नां 
उप्पर गै इसदा नां3 फतेह सागर झील प्रचलन इच आया। झील इच इक टापू 
ऐ। उत्थें नेहरु पार्क बने दा ऐ। इत्थें इक सौर वैध शाला बी ऐ। झील दे टापू 
` इच नेहरु पार्क सैलानियें लेई इक आकर्शन 'ऐ। इत्थें केई कलात्मक छतरियां 
न। 


फतेहपुर झील दे पिच्छे इक उच्ची प्हाड़ी दी चोटी उप्पर सज्जन मैहूल 
बने दा ऐ। इसगी मानसून मैहल बी गलांदे न। इस मैहूल दा निर्माण महाराणा 
सज्जन सिंह नै करोआया हा। अस एह मैहल दिक्खियै महाराणा प्रताप स्मारक 
दिक्खन गे। एह बी फतेहपुर झील दे कंढे पर ऐ। महाराणा उदय सिंह नै पैहलें 
इत्थें गै अपने लेई मोती मैहूल बनोआयां हा। इस मैहल कोल गै महाराणा प्रताप 
दी चेत्तक घोड़े उप्पर सवार कांस्य मूर्ति ऐ जिसदी स्थापना 1962 इच महाराणा 
प्रताप स्मारक समिति नै कोती ही। स्मारक तोड़ी पुज्जने लेई सीढ़ियां चढ़ना 
पौंदियां न। इत्थूआं दा पूरा उदयपुर शैहर लब्भदा ऐ। इत्थें हकीम खां सूरी, 
भामाशाह, भीलराजा ते झाला मान दियां मूर्ता बी स्थापत न। एह सारे महाराणा 
प्रताप दे सैहजोगी हे। इत्थं इक राकगार्डन, वीर भवन ते भामाशाह बाग बी 
ऐ। संजा इत्थें ध्वनि ते प्रकाश कार्यक्रम बी आयोजत हुन्दा ऐ। 


इसदे बाद अस राज मैहूल दिक्खन गे। मैहले दी गास छूंहदी मीनारें, 
खिड़कियें दरवाजें ते झरोखें गी दिविखये अस मते रहाने होए। एह मैहूल दऊं 
हिस्से इच ऐ-मर्दाना मैहल ते जनाना मैहूल। मर्दाना मैहल दे अन्दर शीश 

मैहल, कृष्ण मैहल, मदन विलास, किशन विलास, मोती मैहल, बगैरा भवन 
न। रानी मैहल बी स्थापत्य दी नज़र कन्ने मता सुन्हाकड़ा ऐ। इस मैहल कने 
गै राज्य सरकार दा संग्रैहालय' ऐ। व ४ 


मेरे लेई इस शैहर इच मुक्ख आकर्शन हा - भारतीय लोक कला मंडप। 
इत्थें भारती लोक कलाएं दे संरक्षण लेई मता किश कोता जा करदा ऐ। असें 
इत'थें शिल्प ग्राम बी दिक्खेआ। भूपाल नोबल्स म्यूजियम, उदयपुर म्युज्ियम, 
संजय पार्क, राजीव गांधी उद्यान, नेहरु बाल उद्यान, पंडित दीन दयाल 
उपाध्याय पार्क, मार्णिक्यलाल वर्मा पार्क, गुलाब बाग, सुखाडिया सर्कल ते 
सहेलियों दे बाड़ी इत्थूआं दे खास आकर्शन न। 


अस उदयपुर फिरे-टुरे ते पही त्रकालें त्रै बजे उत्थूआं दा टुरे। अस अट्ठ 
बजे दे करीब अहमदाबादं पुज्जे। मेरे लेई एह जातरा मती सुखद रेही। 

प्रो० शिव निर्मोही पत्नी श्रीमती अनम्रूया के माथ केदारनाथ धाम 
के बाजार में घूमते हुए। उनके दायीं ओर मंदिर है तथा उत्तर में हिमाच्छादित 

महाराणा प्रताप स्मारक, उदयपुर 
लेउवक पोते के माथ (दिमम्बः - 2005) 


महाऱाणा प्रताप स्मारक, उदय 

H हट. ही 
राजस्थान के राजमहल में डा० भारत-भूषण और ज्ञार्‍वंड के 
विद्वान प्रभुनाायण विद्यार्थी के साथ शिव निर्मोही 

CC-0. Nanaji Deshmukh Library, BJP, Jammu. Digitized by eGangotri 


लेगवक भारती दामन विश्वविद्यालय के प्रांगण में डोगरी 
लेखकों के माथ 


लेखक कोणार्क मंदिः में वर्ष : 1988 

पैगांग ञील - लदा 

| क डा० देवराज वाली के साथ शिव निर्मोही | 
क ड > क राण वू स्थान: मद्रास ४: अ. 
क्क वर्ष : 1990 । 

13. पालिताना जातरा 


गुजरात विद्यापीठ दे जैन संभाग इच जैन मंदरें दी जानकारी हासल 
करन गेआ तां उत्थूआं दी विभाग अध्यक्षा नै मिगी पालिताना दी जातरा दा* 
सुझाऽ दित्ता। उ'नें गलाया जे जैन-धर्म मन्नने आहलें दी एह आस्था रेही ऐ 
जे देवतें दा निवास प्हाड़ी शिखरे उप्पर हुन्दा ऐ। पालिताना इच श्रुंजय नांऽ 
दा प्हाड़ ऐ उसदे शिखर उप्पर बी जैन मंदर न तुस उन्दा बी अवलोकन करो। 


पैहली मार्च 2009 गी ऐतवार हा। जागतै गी बी छुट्टी ही। उस कन्ने 
गल्ल कोती। ओह्‌ मन्नी गेआ। अस सारे कार उप्पर बैठे ते सवेरे-सवेरे 


"पालिताना लेई टुरी पे। अस भावनगर बक्खी चले | पालिताना अहमदाबाद थमां 


कोई 150 कि.मी. दूर हा इस लेई आधार शिविर तोड़ी पुज्जदे असेंगी कोई 
रै घंटे लग्गे। साढ़े रस्ते इच लोथल बी आया। ओह्‌ असें पैहलें दिक्खी लैत्ते 
दा हा इस लेई अस उत्थें नेई गे। 


आधार शिविर दा महौल पूरा कटड़ा आहला लेखा हा। बजार दे दोनें 
बक्खी होटल, गेस्ट हाऊस, सरांई ते जातरा कन्ने सरबन्धित हट्टियां हियां। 
असें इक ढाबे इच खाना खादा। बजार दा चक्कर लाया ते चढ़ाई चढ़ने लेई 
तेआर होई गे। उप्पर जाने लेई मदद आस्तै उत्थें बी कटड़ा आहूला लेखा 
पिट्ठू, पालकी आहले ते छिक्के आहले मजूद हे। मेरा निक्का पोत्तरा इक साल 
दा हा। मेरी नूंह नै उसगी दादी कन्ने छिक्के उप्पर ब्हालेआ। छिक्का दऊं मजूरें 
चुक्केआ ते ओह्‌ चढ़ाई चढन लगे। अस बी चढ़ाई चढन लगे। जि'यां करडा 
थमां वैष्णो देवी जाने लेई ढक्की ऐ ते ढक्की इच पत्थर लग्गे दे न ठीक इ'यां 
गै उत्थें बी दऊं मीटर चौड़ी पत्थर दे स्टैप देइयै ढक्की बनी दी ही। इस ढवकी 


. गी त्र'ऊं हिस्से इच बंडे दा हा। इक हिस्सा नंगे पैरें चलने आस्ते हा। दूआ 
. हिस्सा पालकी जां छिक्का चुक्कने आहले लेई हा। त्रि'या हिस्सा पैरें चप्पल 
. लाइयै चलने आहलें आस्तै हा। शिखर उप्पर जाने लेई सड़क दा प्रबन्ध नेई 

हा। तीरथ दे प्रबन्ध कर्ताएं दा मत हा जे सड़क पुज्जने कन्ने तीरथ दी पवित्तरता 
भंग हुन्दी ऐ। 


शिविर थमां शिखर अन्दाजन सत्त किलोमीटर दूर हा। इ'यां रस्ते इच 
पानी दी व्यवस्था ही। पीने लेई छाह्‌ बी उपलब्ध ही। बिच-बिच चाह पानी 
लेई हट्टियां बी हियां। 


असें चढ़ना शुरु कीता तां ब'रखा शुरु होई गेई। जातरु ब'रखा इच बी 
चलदे रेह्‌। असें उन्दा अनुकरण कौता। जि'यां वैश्णो देवी दे रस्ते इच अद्ध 
कुआरी मंदर ऐ इ'यां गै ढक्को दे अद्धे इच शक्ति माता दा इक मंदर हा। 
मते लोक उत्थें गे। अस बी गे। असें मत्था टेकेआ ते आई गे। जि'यां हाथी- 
मत्थे दी चढ़ाई ऐ इ'यां गै उत्थें बी सिद्धी चढ़ाई ही। एह चढ़ाई चढ़दे साहू 
फुल्लन लगा। चढ़ाई मती नेई ही इस लेई थकौन खास नेई होई। अस बल्ले- 
बल्लें चलदे त्रै बजे दे करीब उप्पर पुज्जे। उप्पर पुज्जने लेई जातरुएं गी त्रै 
ज्हार सीढ़ियां चढ़ना पौंदियां न। अस सारियां सीढ़ियां चढिये उप्पर पुज्जे। 


मंदर प्रवेश लेई दक्खन-उन्मुख इक उच्ची ड्योढी ही। असें ड्योढी 
लंघी ते मंदर परिसर दे अन्दर चली गे। अन्दर दा दक्ख मता गै दिव्य ते 
अलौकक बझोंदा हा। जातरियें दे चलने लेई इक विधि ही ते उस विधि दे 
उत्तर बक्खी मंद्र समेत केई भवन हे। इसदे दक्खन पास्सै उच्ची दीवार ही। 
उस कन्ने किश निर्माण कम्म बी होऐ दा हा। 


असें विथि टप्पी किश सिढ़ियां चढ़ियां ते केई भवनें दा अवलोकन करदे 
मुक्ख मंदर इच पुज्जे। मुक्ख मंदर दी योजना इच इक महामंडप ते गर्भगृह 
हा। गर्भगृह मंडप थमां उच्चा हा। गर्भगृह दे अन्दर जैन धर्म दे पैह्ले तीथाकर 
आदि नाथ ऋषभ देव दी उतिष्ठ-अवस्था इच मूर्ति ही। इस मूर्ति दे पिच्छ 
प्रभा मंडल हा। प्रभा मंडल दे कन्ने गै वाद्य यंत्र बने दे हे जेहडे उपलब्धि 
दी खुशी दे प्रतीक हे। 


जेन धर्म दी एह मान्यता ऐ जे पैहले तीर्थाकर नै इस प्हाड़ दे शिखर 
उप्पर घोर तप कीता हा। उ 'नेंगी इत्थें गै रोशनी हासल होई ही जिसदा प्रचार 
बाद इच उ'नें देस दे कोने-कोने इच कोता। जैनिएं लेई एह. थाहूर इनता i 


114 
८८-0. Nanaji Deshmukh Library, BJP, Jammu. Digitized by eGangotri 


पावन ऐ जिन्ना बौद्ध-अनुजाइयें लेई बौद्ध गया ऐ। लक्खां श्रद्धालु इस तीर्थ 
दी जातरा उप्पर औंदे न। 


मुक्ख मंदर कछ नौ होर बड्ड़े मंदर न जिन्दे इच जैन तीर्थाकरें दियां 
मूर्तियां संस्थापित न। इ'नें मंदरें तोड़ी पुज्जने लेई सत्त सौ पौड़ियां होर चढ़ने 
पौंदियां न। 

पालिताना दे बड्डे मंदर पौने किलोमीटर इच फैले दे न। इत्थें कुल 
मंदरें दी तदाद नौ सौ दे करीब ऐ। प्हाड दा शिखर इ'नें मंदरें कन्ने भरोचे 
दा ऐ। विद्वानें दा गलाना ऐ जे एह्‌ मंदर 11वीं सदी थमां लेइयै 16 वीं 
सदी तोड़ी दे न। इ'दे निर्माण इच पंज सौ साल लग्गे। 


पालीताना भाव नगर थमां 55 कि.मी. दूर ऐ। सन 1947 थमां पैहले 
पालीताना इक निक्की जेही रियासत ही जिसदा विलय बाद इच गुजरात राज्य 
इच होआ। 


इस तीर्थ दा इक नांऽ पिथादिराज बी ऐ। इत्थें अगेरपीर दा बी इक स्थान 
ऐ। उत्थें बी मते लोक श्रद्धा-भाव कन्ने मत्था टेकन जंदे न। 


इस तीर्थ उप्पर रात्रि निवास वर्जित ऐ। इस लेई सारे जातरी त्रकालां पौने 
थमां पैहले-पैहले मूल शिविर इच परतोई औंदे न। 


अस बी उत्थुआं दा परतोई आए। असें रात पालिताना इच इक पंजाबी 
होटल इच गुजारी। 

भाव नगर :-पालिताना थमां असें सवेरे अट्ठ बजे प्रस्थान कौता। हुन 
साढ़ी नमीं मंजिल भावनगर शैहर हा। पालिताना थमां जेहड़ी सड़क भावनगर 
गी जंदी ही ओह्‌ पक्की ते सिद्धी ही। उत्थें पुज्जने इच असेंगी कुल डेढ़ 
घंटे दा समां लग्गा। असें नगर इच बाहरली सड़क थमां प्रवेश कोता। ह 

भावनगर इक बन्दरगाह बी ऐ। शैहर दे बाहरी हिस्से इच असें खडोते 
दे मते ट्रक दिक्खे जिन्दे इच किश जम्मू-कश्मीर दे बी हे। असें शहर दी 
अन्दरली सड़क थमां प्रवेश कौता तां असेंगी इक शैल सुन्हाकड़ा शेहर दिक्खने 
गी लब्भा। हुन इस शैहर दा नमींकरण होई गेदा ऐ। शैहर इक खुल्ले समतल 

मदान इच स्थित ऐ इस लेई इसदा चमुखा बकास होआ करदा ऐ। अस राज 
मैहल दिक्खन बी गे। सन 1947 थमां पैहले भावनगर बी ब्रिटिश सरकार दे 
अधीन इक निक्‍का राज्य हा। असें शैहर दी सैर कोती। एह्‌ मता साफ सुथरा 
शेहर हा। 


निष्कलंक महादेव 


भावनगर शेहर दिक्खने दे बाद अस निष्कलंक महादेव दा तीरथ-स्थान 
दिक्खन गे। भावनगर थमां समुन्दर लगभग 25 किलोमीटर दूर ऐ। रस्ते इच 
इ'यां ते असें केई ग्रां ते मोडे दिक्खे पर उस खेत्तर इच असेंगी कोई खास 
रॉस नेई बझोई। इलाका किश-किश रेतला हा इस लोई रुक्ख-बूह्टे असेंगी 
टामें-रामें गै लब्भे। खीर अस समुन्दर दे कंढै पुज्जे। 

समुन्द्र थमां कोई पौना किलोमीटर दूर समुन्दर इच इक निक्का टापू 
हा। तीर्थ स्थान उस्सै टापू इच हा। टापू तोड़ी पुज्जने लेई असेंगी समुन्दर इच 
पैदल चलना हा। सवेरे-सवेरे समुन्द्र इच पानी घट्ट हा। इ'यां उत्थें पानी 
दपैह्रीं चढ़ना शुरु हुन्दा ते पही त्रकालें तोड़ी चढ़दा रौहन्दा। फ्ही रातीं ढलना 
शुरु होई जंदा। इस लेई जातरी सवेरे-सवेरे उत्थें जन्दे न ते बारां बजने थमां 
पैह्ले-पैहूले परतोई औंदे न। 

अस समुन्दर इच उतरे तां शुरु-शुरु इच गिट्टे-गिट्टै तोड़ी पानी हा। 
फ्ही पानी पिन्तियें तोडी आया । अस टप्पदे गे ते खीर टापू इच पुज्जी गे। उत्यें 
भगवान शिव दा लिंग ते चिट्टे झंडे हे। लोक शिवलिंग दी ते झंडे दी पूजा 
करा करदे हे। इस शिवलिंग गी गै निष्कलंक महादेव गलांदे न। 

जनश्रुति ऐ. जे पांडव दशाश्वमेध यज्ञ करने परेन्त प्रायश्चित करन इत्यै 
आए। उ'नें तप कोता तां उन्दे काले झंडे सफेद होई गे। इ'यां गै काले मर्त 
आहले लोक इत्थें बेहियै जे तप करन तां उन्दे मनै दी मेल मिटी जन्दी ऐ 
ते ओह निर्मल होई जन्दे न। 

असें भगवान निष्कलंक महादेव दे दर्शन कीते। अस थोढ़ा अग्गे गे वां 
समुन्दर ठाठां मारा करदा हा। असें समुन्दर दर्शन ची कीता ते टापू थमां परतोई 
आए। मेरे लेई एह जातरा इक नमां अनुभव ही। 


००० 

14. बूज मंडल जातया 


27 दिसम्बर 1998 गी में साहित्य अकादमी दिल्ली दे दफ्तर इक जरुरी 
मीटिंग इच शामल होना हा। में अपने जाने दी सूचना अपनी श्रीमती होरें गी 
दित्ती तां ओह्‌ बी तेआर होई गेइयां। अ'ऊं कटड़ा गेआ ते बस दियां दऊं 
टिकटां लेई आया। इक टिकर उन्दे लेई ते इक अपनी। 


26 दिसम्बर गी अस त्रकालें दिल्ली लेई रवाना होए। साढ़ी बस वाया 
चंडीगढ़ जानी ही। पंजाब पुज्जे तां कोहरा गै कोहरा हा। चंडीगढ़ पुज्जदे गै 
लोऽ होई गेई। साढ़ी मीटिंग सवेरे 11 बजे ही। हरियाणा इच बी कोहरा हा। 
असें चंडीगढ़ बी कोहरे इच गै डुब्बे दा दिक्खेआ। 


खीर अ'ऊं 12.50 बजे दिल्ली पुज्जा। आटोरिकशा कोता ते साहित्य 
अकादमी दे दफ्तर पुज्जा। मेरे जाने थमां पैह्ले इक सज्जन आए दे हे। उननें 
मेरा इन्तजार 12 बजे तक्कर कीता ते फ्ही नराश होइये चली गे। त्रिए- साहब 
पुज्जे गै नेई। में इककले अपना कम्म निपटाया ते साहित्य अकादेमी दे दफ्तर 
थमां फारिग होइयै चांदनी चौक आया। उत्थूआं अस आटो करियै कालू खां 
आए। उत्थुआं दा मथुरा लेई बसां उपलब्ध हियां। असें टिकट लैत्ती तां बस 
उप्पर बेही गे। उत्थें असेंगी जम्मू दे मनोहर लाल वकील बी मिली गे। उन्हे 
कन्ने होर बी किश लोक हे। अस दिल्ली थमां 5 बजे चले ते अट्ठ बजे मथुरा 
पुज्जे। असेंगी द्वारिकाधीश मंदर कछ गै गेस्ट हाऊस इच इक कमरा मिलेआ। 
असें उत्थें गै डेरा जमाया। रातीं दी रुट्टी खाईयै अस किश चिर फिरे ट्रे ते 
फ्ही सेही गे। सवेरे अस तेआर होइयै सारें थमां पैहलें द्वारिकाधीश मंदर दे 
दर्शन करन गे। 


द्वारिकाधीश मंदर :-मथुरा इच भगवान श्री कृष्ण गी समर्पित एह सारे 
थमां भव्य ते विशाल मंदर ऐ। एह मंदर इक गली इच ऐ ते उच्चे थडे उप्पर 
निर्मित ऐ। मंदर तोड़ी पुज्जने लेई पोडियां न। मंदर दी योजना इच महा मण्डप 

ते गर्भगृह ऐ। गर्भगृह दे अन्दर द्वारिकाधीश दी काले रंगे दी मूर्ति स्थापत ऐ 
जेहड़ी कला दी दृष्टि कन्ने बेजोड़ ऐ। गलांदे न जे एह मंदर उस जगह्‌ निर्मित 
ऐ जित्थें श्री कृष्ण दी राजगद्दी ही। इत्थें संजा सवेरे आरती इच सैकड़े लोक 
शामल हुन्दे न। 


जन्मभूम :-द्वारिकाधीश थमां अस चले तां बजार इच असें होर बी केई 
निक्के बड्डे मंदर दिक्खे। यमुना दा बी परिदृश्य दिक्खेया। उस इच तरदियां 
नौकां बी दिविखयां। फ्ही अस रिक्शे उप्पर बैठे ते जन्मभूम दिक्खने गी चले। 
सन 1969 इच बी में एह. थाहर दिक्खेआ हा पर हुन इसदा रूप रंग गै बदली 
गेदा हा। पराने मंदर दे थाहर नमां मंदर हा। नमां मंदर नमीं शैली इच ऐ। 
संगमरमर कन्ने बने दा ऐ। एह मंदर बी उच्चे थड़े उप्पर ऐ। इत्थे पोढ़ियां 
चढ़ियै उप्पर पुज्जन हुन्दा ऐ। इसदा मंडप बड़ा विशाल ऐ। कन्थें पर गीता 
दे श्लोक अंकत न। गलांदे न जे श्रीकृष्ण दा जन्म इस्सै थाहर होआ हा | इत्थें 
गै कंस दी जेल ही। इस मंदर कनै गै इक मस्जिद ऐ। इसदियां कन्थां इस 
मंद्र कन्ने जुड़दियां न। किश गलांदे जे जित्थे मस्जिद ऐ उस कछ गै जन्मभूम 
ही। 


असें मथुरा दा गै आटोरिंवशा कीता ते जाई पुज्जे वृन्दावन । जेहड़े कृष्ण 
भक्त न जां हिन्दू धर्म कन्ने जुड़े दे न ओह्‌ इस थाहर गी मता पावन मित्थदे 
न। ओह्‌ इसदे इक-इंक कण गी बन्ददे न। साढ़ा परिवार बी कृष्ण भक्त रेहा। 
मेरे पिता जी दे गुरु बाबा जगन्नाथ दास जी बी मिम्बार्क सम्प्रदाय कन्ने जुडे 
दे हे। मेरे पिता जी बी निम्बार्क सम्प्रदाय इच हे। पर मेरी स्थिति बक्खरी ही 
ते मेरी पत्नी दी बक्खरी। अ'ऊं इत्थें इक शोधकर्ता दे रुप इच आए दा ही 
ते मेरी पत्नी पूरी श्रद्धा कन्ने इक भक्तन दे रुप इच आई दी ही। 


वृन्दावन दे मंद्र :- इ'यां ते वृन्दावन इच मंदरें दी तदाद सैकड़ें ई 
ऐ। केई आश्रम ते मठ न। सारै पुज्जना मेरे लेई मुमकन नेई हा। अ'ऊं उत्थे 
जिननें मंदरें इच पुज्जा ओह्‌ हे :- 

1. गोविन्द देवी मंदर 

2. राधा वल्लभ मंदर 

3. गोपीनाथ मंदर 

4. युगल-किशोर मंदर 
5. मदन मोहन मंदर 


एह सारे मंदर 16वीं ते 17वीं सदी दे बछकार बने दे बझोन्दे न। इ'ने 
मंदरें दा स्थापत्य बी बवखरा ऐ। इ'नें मंदरें दा वास्तु विन्यास इस्लाम शैली 
थमां प्रभावत बझोंदा ऐ। 


गोविन्द देवी मंदर :- एह मंदर बी वृन्दावन इच ऐ। एह मंदर मिगी 
विशाल ते भव्य बझोआ। गलांदे न इसदा निर्माण सन 1590 इच कोता गेआ 
हा पर औरंगजेब दे शासन काल इच इसी नश्ट करी दित्ता गेआ। हुन इसदा 
महामंडप गै बचे दा ऐ। मूल मंदर दे थाहर हून जेहड़ा मंदर ऐ ओह 177 
फुट लम्मा ते 105 फुट चौड़ा ऐ। इस मंदर दी छत्त योजना मुस्लिम वास्तु थमां 
प्रभावत ऐ। एह उच्ची ते मेहराबी ऐ। मुस्लिम पूजा भवन आहला लेखा इस 
इच मूर्तियां नेई दे बराबर न। 


युगल-किशोर मंदर :-इस मंदर दी योजना बी मती नौखी ऐ। इसदा 
व्यास 35 फुट ऐ। इसदे अन्दर 17 फुट दा वर्गाकार गर्भगृह ऐ। बाहर दा एह 
आयताकार ऐ पर इसदा गर्भगृह वर्गाकार ऐ। सभाकक्ष ते गर्भगृह दे बिच्च कन्ध 
ऐ। इसदे शिखर दा आधार-भाग अट्ठ पल्लबदार ऐ.। इसदा मुक्खद्वार पूर्व 
मुक्खी ऐ जिस उप्पर इस्लाम शैली दे अलंकरण न। इ नें मंदरें दा अबलोकन 
करियै बझोआ जे 17वीं सदी इच इस खेत्तर इच हिन्दू ते मुस्लिम स्थापत्य इच 
समन्वय होन लगी पेदा हा। 


असें वृन्दावन इच किश होर मंदर बी दिकखे जिन्दे इच रामानुज सम्प्रदाय 
दा खम्भें आहूला मंदर बी हा। एह्‌ दक्षिणी शैली इच हा। फ्ही अस बांके- 
बिहारी मंदर, हरे रामा हरे कृष्णा आहलें दा मंदर, राधा जी दा मंदर, शाहू 
दा मंदर ते किश होर मंदर बी दिक्खन गे। 


यमुना नदी दे पच्छमी तट उप्पर असें इक थाहर पराने मैहलें जां भवनें 
दे अवशेश दिक्खे। गलांदे न जे क्रांतिकारी इत्थें रौहन्दे हे। अस निम्बारक 
सम्प्रदाय दे मंदरें इच बी फिरे, कुंजगलियें इच बी फिरे। असें जमुना नदी दे 
रम्य दक्ख बी दिकखे। 

में वृन्दावन थमां निम्बार्क सम्प्रदाय दियां किश कताबां बी खरीदियां। 
असें वृन्दावन दी प्रदक्खना बी लैत्ती ते रस्ते इच कृपालु महाराज दा आश्रम 
बी दिक्खेआ। 


अस किश चिर वृन्दावन इच फिरे टुरे ते फ्ही मथुरा आई गे। 


असें मथुरा दा बस पकड़ी ते जयपुर लेई रवाना होई गे। हुन साढ़ी 
अगली मंजिल महातीर्थ पुश्कर-राज ही। 


000 

15. पुश्कर्‌ जात्रा 


28 दिसम्बर 1998 गी अस बाद दपैहर मथुरा थमां चले ते ढलदी संजा 
अस जयपुर पुज्जे। बस अड्डे पुज्जदे गै असें अजमेर दी बस दा पता कौता। 
बस नै राती अट्ठ बजे प्रस्थान करना हा। साढ़े कछ किश टैम हा। अस रिवशे 
इच बैठे ते गुलाबी नगरी दी सुन्दरता दा अवलोकन करन बजार इच गे। रिक्शे 
आहले नै असेंगी हवा मैहूल तोड़ी लेत्ता ते प्ही ओह्‌ असेंगी बस अङ्डै छोड़ी 
गेआ। बस चलने दा समां बी होई गेदा हा। असें टिकटां लैत्तियां ते बसै इच 
सुआर होई गे। बस ठीक अट्ठ बजे चली 'ते उसने रातीं दे बारां बजे असें 
गी अजमेर तुआरी दित्ता। असें बस अड्डे कछ गै इक गेस्ट हाऊस इच कमरा 
कराये पर लैत्ता ते सेई गे। 


29 दिसम्बर गी अस सवेरे-सवेरे उट्ठे, तेआर होए ते बस अड्डे दी 
तपाश इच बजार इच आए। असेंगी पुष्कर राज लेई बजार थमां गै बस मिली 
गेई। अजमेर थमां पुष्कर सिरफ 11 किलोमीटर दूर हा। 


अजमेर ते पुश्कर दे दरम्यान जेहड़ा सफर हा ओह्‌ मता गै रमणीक हा। 
अस खिड़की थमां मन-मोहने दक्ख दिक्खदे-दिक्खदे अदधे घंटे इच पुश्कर 
राज बी पुज्जी गे। 


अस बस थमां उतरे ते सरोबर दे दर्शन करन चली पे। सरोवर कोल 
गै हा। इसदा दक्ख मिगी मता दिव्य बझोआ। एह सरोवर लगभग इक 
किलोमीटर इच परिव्याप्त हा। इस इच 52 घाट बने दे हे। हर घाट दा नांऽ 
बक्खरा-बक्खरा हा जि'यां जोधपुर घाट, नाथ कोट घाट, बूंदी घाट, स्वरूप 
घाट, कोटा घाट, चौड़ी पेड़ी घाट, इन्द्रेश्वर घाट, करणी घाट, मुक्ति घाट, 
परशुरामघाट, ब्रह्मघाट, शास्त्री घाट, यज्ञघाट, भरतपुर घाट, गेऊ घाट, जनक 
घाट, चीर घाट, रामघाट, गनघोर घाट, बद्री घाट, सरकरी घाट, विश्रामघाट, 
नृसिंह घाट, मूरली घाट, बराहघाट, वंशीघाट, महादेव घाट, इन्द्र्घाट, चन्द्र घाट, 

छत्री घाट, बंगला घाट, किशनगढ़ घाट, पाटन की पोल घाट, सप्त ऋषि घाट, 
बगैरा। हर घाट कन्ने धर्मशालां बनी दियां हियां। पराशर ब्राह्मण इत्थूआं दे पंडे 
हे। 


असें बी मुक्तिघाट इच स्नान कोता ते दुनियां भर इच इको इक ब्रह्मा 
जी दे मंदर इच दर्शन करने लेई ब्रह्म घाट थमां होंदे मंदर दे परिसर इच पुज्जे। 


एह मंदर वास्तुकला दी दृश्टि कन्ने राजस्थानी मारवाड़ी शैली इच 
बझोंदा हा। इसदी योजना मती गै सादूदी ही। उप्पर चढ़ने लेई पौड़िया हियां। 
अग्गें मंदर, मंदर दे गर्भगृह इच स्थापत ब्रह्मा जी दी मूर्ति | एह्‌ मूर्ति मिगी किश 
बक्खरी पर विशिष्ट बझोई। साढ़ा पंडा इक स्कूल टीचर हा। अ'ऊं बी टीचर 
हा। उसने मेरा मता लिहाज कीता। मेरे थमां मनासब दान-दक्खना लेई। पूजा 
बी उस्सै करोआई। उसने मते विस्तार कन्नें इस तीर्थ दा धार्मक, सांस्कृतक 
ते इतिहासक म्हत्तव मिगी समझाया। उसने गलाया जे ब्रह्मा देवता ने अपने हत्थ 
दा पुश्प (फुल्ल) इत्थें सुट्टेआ, इस्सै लेई इस थाहर दा नां5 पेआ पुश्प+कर 
= पुश्पकर। फ्ही पुश्यकर थमां पुश्कर शब्द विकसत होआ। इ'यां पुश्कर बी 
त्रै न जेष्ठ पुश्कर, मध्य पुशकर ते कनिष्ठ पुश्कर। एह तीर्थ ज्येष्ठ पुश्कर ऐ। 
मध्य पुश्कर ते ज्येष्ठ पुश्कर गया कुंड दे कोल न। इत्थें देसे भर दे लोक 
सारा साल औंदे न पर मती भीड़ कतक म्हीनैं हुन्दी ऐ। इस म्हीनें शुक्ला दे 
खीरले पंज ध्याड़े जातरियें लेई मते पावन मित्थे जन्दे न। गुरु गोबिन्द सिंह 
जी महाराज बी इत्थें आए हे। महात्मा 'गांधी जी दी भस्म जिस घाट उप्पर 
प्रवाही गेई ही उसगी हून गांधीघाट गलांदे न। 


इस तीर्थ इच स्नान करने लेई ज्हारां बद्धे जातरी हर रोज औंदे न। उन्हें 
रौहने लेई इत्थें दर्जनें दे स्हाबें सराई ते होटल न। इत्थें 27 बड्डियां धर्मंशालां 
न जिन्दे इच सिंधी धर्मशाला, गुजराती धर्मशाला, बंगाली धर्मशाला, मून्दड़े दी 
धर्मशाला, खंडेलवाला धर्मशाला, भगवानदास दी धर्मशाला, विश्वनाथ दी 
धर्मशाला, महाराष्ट्रीय धर्मशाला, शेखावटी धर्मशाला, पारखें दी धर्मशाला, 
यादवें दी धर्मशाला बगैरा। 


इत्थें जि'यां घाट राजे म्हाराजें बनवाये इ'यां गै सेठ साहुकारें धर्मशाला 
'बनोआइयां । 

पुश्कर राज दी पुराणक-कथा इ'यां ऐ जे ब्रह्मा जी नै इस थाहर इक 
बड्डा यज्ञ कीता। उन्दी धर्मपत्नी सावित्री चिरें पुज्जी तां उसदे थाहर देवतें 
' गायत्री गी ब्रह्मा दी पत्नी बनाइये यज्ञ इच बिठाई दित्ता। सावित्री किश चिर 
बाद उत्थें पुज्जी तां अपने थाहर गायत्री गी दिविखयै जली-भुज्जी गेई। उसने 
ब्रह्मा गी श्राप दित्ता जे उन्दा मंदर पुश्कर गी छोड़िये होर दूऐ थाहर नेई होग। 
इन्नां आक्खियै ओह्‌ प्हाडी उप्पर चढ़ी गेई। जिस प्हाड़ी उप्पर ओह्‌ चढी ही 
उत्थें उसदा मंदर ऐ। पुश्कर इच लगभग चार सौ मंदर न पर मुक्ख पंज गै 
मे ते ओह न :- ब्रह्मा जी दा मंदर, बाराह्‌ जी दा मंदर, अटपटेश्वर जी दा. 
दर, पराना रंगनाथ मंदर ते नमां रंगनाथ मंदर। रंगनाथ दक्खनी शैली दा मंदर 
ऐ। आऊं एह मंदर दिव्खियै मता प्रभावत होआ। 
पुश्कर दी जातरा करिये अस अजमेर आए। अजमेर पुज्जदे गै सारें थमां 
पैहलें अस दरगाह शरीफ गे। 
दरगाह शरीफ :- एह दरगाह पूरे उपमहाद्वीप इच मश्हूर ऐ। इसदे दर्शन 
करन भारत दे इलावा पाकिस्तान ते बंगला देस थमां बी अकोदतमंद औंँदे न। 
इत्थें ख्वाजा मोहिउद्दीन चिश्ती दा मकबरा ऐ। एह हिन्दू ते मुसलमानें लेई 
अकीदे दा केन्दर ऐ। ख्वाजा साहब गी गरीब नवाज़ बी गलांदे न। ओह्‌ सन 
1192 ई० इच सुलतान शहाबुद्दीन गौरी कन्ने भारत आए हे ते फ्ही ओह्‌ इत्थें 
गै बसी गे हे। ओह इक पुज्जे दे फकीर हे इस लेई ओह्‌ अपने जीवन इच 
गै मश्हूर होई गे। 
अस दरगाह जान लगे तां रस्ते इच असेंगी इस दरगाह दा इक सेवादार ` 
मिली गेआ। उसने साढ़ा मार्ग-दर्शन कीता। मेरी पत्नी नै उत्थें इक चादर ते 
फुल्ल चाढ़े। 


दरगाह परिसर इच इक बड्डी मस्जिद ऐ ते इक निक्की मस्जिद ऐ। 
. बड्डी अकबर नै बनोआई ही ते निक्की जहाँगीर नै। इत्थें इक बड्डा कक्ष 
ऐ जिसगी महफिल खाना गलांदे न। इक प्रवेश द्वार ऐ। इसगी बुलन्दखाना 
आक्खदे न। 

अजमेर शैहर :-अजमेर मिगी मता गै साफ सुथरा शैहर बझोआं। एह्‌ 
शैहर एरावली प्हाड़ दी अजय मेरु प्हाड़ी शाखाएं कन्ने घिरे दा ऐ। एह शेहर 

समुन्दर तल थमां 243 मीटर उच्चा ऐ। गलांदे न जे सतमीं सदी इच राजा 
अजयपाल नै एह शैहर बसाया हा। एह्‌ शैहर 1193 ई० तोड़ी चौहानें दी 
राजधानी रेहा। पृथ्वीराज चौहान इत्थूं दा खीरला राजा हा। मुहम्मद गौरी नै 
उसी लडाई इच हराया ते इस शैहर उप्पर अधिकार करी लैत्ता। पर अमीर तैमूर 
नै इस शैहर गी लुट्टेआ गै नेई इसदा रूप बी विकृत करी दित्ता। अजमेर 
उजडी जन गेआ। 


राणा कुम्भा नै इस नगर गी सन 1470 इच अपने अधिकार इच लैत्ता। 
1531 तोड़ी ऐ नगर राणा दे अधिकार इच रेहा। 1531 दे बाद एह शैहर 
मुस्लिम शासकें दे अधीन रेहा। मारबाड़ दे मालदेव राठौर नै सन 1556 ई० 
इच इस उप्पर अधिकार कीता ते इत्थें फौजी छावनी कैम क़ोती। इ'यां एह 
शैहर हिन्दू ते मुस्लिम संस्कृति दा रला-मिला केन्दर बझोंदा ऐ। इत्थूआं दा 
स्थापत्य बी सांझा ऐ। 


तारागढ़ दा किला :-अजमेर इच पुरातत्व म्हत्तव दे जेहड़े थाहर न उन्दे 
इच इक तारागढ़ दा किला ऐ। एह किला दरगाह कन्ने खड़ोती दी प्हाड़ी दे 
शिखर उप्पर ऐ। गलांदे न जे एह सतमीं सदी दा ऐ। इसदा निर्माता राजा अजय 
पाल चौहान हा। टुट्टी-फुट्टी हालत इच अज्ज बी एह अपने थाहर खड़ोते 
दा ऐ। एह सड़क थमां अट्ठ सौ फुट उच्ची प्हाड़ी उप्पर स्थित ऐ। 


अना सागर झील :-एह्‌ झील बी मिगी मती आकर्शक बझोई। दऊं 
प्हाडियें दे बछकार स्थित एह झील इक मन-मोहक दक्ख पेश करदी ऐ। इस 
झील दे कंढे इक बाग ऐ। असें बाग इच बेहिये इस झील दा अवलोकन कोता। 
झील दे मझाटे इक निक्का टापू बी हा। उत्थें पुज्जने लेई नौकां बी हियां पर 
अस उत्थें नेई गे। अस एह झील दिक्खियै सड़क उप्पर आई गे। उत्थूआं दा 
आटोरिक्शा पकड़ेआ ते ढाई दिन का झोंपड़ा दिक्खन निकले । 


ढाई दिन का झोंपड़ा :-दुनियां भर दे कला-पारखियें इतिहास-कारें, 
पुरातत्व वेताएं लेई एह्‌ भवन इक शोध दा विशे रेहा ऐ। एह भवन कुतुब मीनार 
थमां बी मता उच्चा ऐ.। कुतुब मीनार इच कुल 240 खम्भे न। हर खम्भा दऊँ 
स्तम्भें गी जोड़ियै बने दा ऐ। पर इसदे 235 खम्भे न ते इक-इक खम्भें गी 
रै स्तम्भ लगे दे न। कला पारखियें दा मत ऐ जे एह स्तम्भ मंदर त्रोडिये इत्थे 

जोडे गेदे न। एह स्तम्भ मते गै शैल न। इन्दे इच नारी मूर्ता अंकत न। 


कला पारखियें दा मत ऐ जे इ'नें स्तम्भें दा निर्माण काल दसवीं जां 
11वीं सदी रेहा होग। एह स्तम्भ धारी-धार नेई होइयै अट्ठ पहलदार न। 
अजमेर इच दिकखने गी होर बी मते थाहर हे। इत्थें महर्षि स्वामी दयानन्द 
सरस्वती विश्व विद्यालय बी दिक्खने लैक हा। मेरी मर्जी दिगम्बर मंदर 
दिक्खने दी बी ही। पर अस हर जगह नेई पुज्जी सके। उस दिन असें रुट्टी 
बी चिरें खादी। असेंगी अपना गेस्ट हाऊस तुप्पने इच बी मुश्कल आई। अस 
उत्थें रातीं बड़े हे ते न्हेरे सत्ते सबेला गै निकले हे। गेस्ट हाऊस दा नांऽ बी 
भुल्ली गेदे हे। फ्ही बी तुक लांदे-लांदे स्हेई ठकानै पुञ्जी गे। असें उत्थूं 
दा अपने झोले चुक्के ते बस अड्डे आई गे। 


साढ़ी गंडी अजें पैहे बचे दे हे। असें सोचेआ फिरन टुरन रोज नेई औन 
हुन्दा, जे आई गै गे आं तां चलो इक अद्ध थाह्र होर दिक्खी लैन्ने आं। अस 
बस अड्डे पर बैठे गै हे जे इक कन्डेक्टर अवाजा देन लगा चलो चितौड्गढ़ 
चलो चितौड्गढ़। असें बी आल-माल नेई कीती, टिकट लैत्ती ते चितौड़गढ़ 
दी बस उप्पर बेही गे। 

76. दितोडगढ़ जातरा 


अजमेर थमां चितौड़गढ़ 191 किलोमीटर दूर हा। अस 4 बजे दे करीब 
चले। साढ़ा अंदाजा हा जे असें रातीं उत्थें अट्ठ बजे पुज्जना ऐ। अस ठीक 
अट्ठ बजे गै पुज्जे। चितौड़गढ़ दा किला इक प्हाड़ी टीले उप्पर हां। उत्यें 
रातीं जाना बेकार हा। असें रात इक गेस्ट हाऊस इच गुजारी। कराया 120 रपे$ 
गै अदा कीता। सवेरे जि'यां गै लोऽ होई। आटो रिक्शा कीता ते चितौड्गढ़ 
दा किला दिक्खन निकली पे। 


30 दिसम्बर दा ध्याड़ा मेरे लेई बी इक तारीखी दिन हा। में बचपुनें 
थमां गै जिस किले दा इतिहास मन-चित्त लाइये सुने दा हा अज्ज उस किले 
गी प्रतक्ख दिक्खने दा मिगी मौका मिलेआ। शौर्य, वीरता, देश भक्ति ते 
बलिदान दी अनूठी मसाल एह किला, दुनियां भर दे किलें इच इक खास 
म्हत्तव रखदा ऐ तां गै इस लेई गलाया गेदा ऐ :- 


'गढ़ तो चितौड़गढ़ और सब गढ़ैया।' 


अस किले इच पुज्जे तां गाइड बी मिली गेआ। उसने अपना भाशन शुरु 
कीता इस किले दा निर्माण मौर्यवंशी राजा चित्रगुप्त नै सतवी सदी इच 
करोआया हा। उसने इसदा नांऽ अपने नांऽ उप्पर चित्रकूट रक्खेआ। चित्रकूट 
दा गै अपभ्रंश चितौड़ ऐ। सन 738 ई० इच गुहिल दे वंशज बाप्पा रावल १ 
मौर्यवंश दे खी'रले शासक मान मोरी गी हराइयै इसगी अपने अधिकार इंच 
लैत्ता। फ्ही 9वीं सदी थमां लेइयै 16वीं सदी तोड़ी एह किला सिसोदियां 
राजपूतें दी राजधानी रेहा। इस किलें ने केई जुद्ध दिक्खे, केई लडाईयां 
दिक्खियां, केई झड़पां दिक्खियां, केई जौहर दिक्खे, केई बारी इसदी धरती 
लहू कन्ने रंगोई। इस किले दे दर्शन करना मेरे लेई इक सौभाग्य हा। 


गाइड असेंगी सारें थमां पैहले रावत वाघसिंह दा स्मारक दस्सन लेई 

गेआ। रावत सन 1535 ई० इच गुजरात दे सुलतान बहादुरशाह दी फौज कन्ने 
लड़दे शहीद होए हे। स्मारक दिक्खिये अस किले दी पैहूली ड्योढ़ी पाडन 
पोल पुज्जे। एह ड्योढ़ी इस किले दा प्रवेश द्वार ऐ। इसदे बाद अस भैरों पोल 
दे थल्ले दा लंघे। एह किले दी दूई ड्योढ़ी ही। सन 1534 ई० इच सोलंकी 
भेरोदास इत्थें गुजरात दी सेना दा मुकाबला करदा शहीद होआ हा। इसदे अग्गे 
जयपाल ते कल्ला दियां छतरियां न। एह्‌ दोऐ जोधे मुगल-सम्राट्‌ अकबर दी 
फौज दा मुकाबला करदे शहीद होए हे। इन्दे अग्गें हनुमान पोल ऐ। एह किले 
दा त्रि'या दरवाजा ऐ। इत्थें हनुमान दी मूर्ति दिक्खने जोग ऐ। किले दा चौथा 
दरवाजा गणेश पोल, पंजमां दरवाजा जोड़ला पोल, छेमां दरवाजा लक्ष्मण पोल 
ते सतमां दरवाजा रामपोल ऐ। खी'रले दरवाजे कोल गै भगवान राम दा मंदर 
ऐ। एह मंदर स्थापत्य दी दृष्टि कन्ने अद्वितीय ऐ। मंदर दे अग्गें दऊं रस्ते न। 
उत्तर आहले रस्ते इच चितौड्गढ़ दी नस्ती ऐ। इत्थें अज्ज बी पंज ज्हार लोक 
रौहन्दे न। दूआ रस्ता दक्खन बक्खी जंदा ऐ। किले दे अवशेश इस्सै बक्खी 
उपलब्ध न। रामपोल थमां. सौ फुट्ट दे फासले उप्पर “पता” दा स्मारक ऐ। 
पता 1768 ई० इच लड़ाई इच शहीद होआ हा। इसदे आग्गें तुलजा भवानी 
दा मंदर ऐ। इस मंदर दा निर्माण सन 1536-40 इच दासी पुत्तर बनवीर नै 
करोआया हा। इसदे बाद बनवीर दी कन्ध ऐ। सन 1536 ई० इच दासी पुत्तर 
बनवीर नै छल कन्ने महाराणा विक्रमादित्य दा वध करियें चितौड़ गी अपने 
अधिकार इच लेने दे बाद इस दीवार दा निर्माण करोआया हा। इस दीवार दे 
पच्छमी सिरे पर इक बुर्ज ऐ। इसदी बनावट पेचीदा ऐ। आखदे न जे इत्थें 
नौ लक्ख रपेऽ दा खजाना रकखेआ गेआ हा। इस्सै लेई इसदा नां नवलक्ख 
पेआ। इस थमां थोढ़ी दूर अग्गें पातालेश्वर महादेव दा मंदर ऐ। इस मंदर दा 
निर्माण सन 1565 ई० इच होआ हा। इस मंदर दा स्थापत्य उन्नत ऐ। इसदे 
थोढ़ी दूर अग्गें भामाशाह दी भज्जी-टुट्टी हवेली ऐ। इस कन्ने गै आल्हा 
काबरा दी हवेली ऐ। भामाशाह अपनी दानवीरता लेई मशहूर हा। 


इस किले दे अन्दर श्रृंगार चंबरी दे दक्खन इच महाराणा सांगा दा देवरा 
ऐ। इस मंदर दा निर्माण महाराणा सांगा नै भगवान देव नारायण दी आराधना 
लेई करोआया हा। किले दे अगले हिस्से इच फतह प्रकाश नांऽ दा मैहूल ऐ। 
इसदा निर्माण फतेह सिंह नै करोआया हा। 

चितौड़गढ़ किले दे अन्दर श्रृंगार चंबरी दी मूर्तियें दी कला दिक्खने जोग 
ऐ। इत्थूआं दा इक शिलालेख बी मिलेआ हा जिस थमां एह पता चलदा ऐ 
जे इत्थें इक जैन मंदर हा। मुगलें दे हमलें इच उसगी नुक्सान पुज्जा ते ओह्‌ 
ढेई पेआ। इसदे बाद असें महाराणा कुम्भा दा मेहूल भग्नावस्था इच दिक्खेआ । 
इस मैहल दे प्रवेशद्वार गी त्रिपोलिया आखदे न। मैहल दे अन्दर सूरज गोखड़ा, 
जनाना मैहल, कंचर पदा मैहूल, दीवान-ए-आम ते शिव मदर न। कुम्भा दा 
एह मैहल चितौड्गढ़ दा गौरव मित्थेआ जंदा ऐ। इसदी खुदाई कीती गेई तां 
इत्थें केई तैहखाने ते इक सुरंग निकली। एह सुरंग गौमुख तोड़ी जंदी ऐ। 


“फतह प्रकाश' कछ गै असें मोती बजार दे खंडहर बी दिक्खे। गलांदे 
न जे इत्थें जौहरियें दियां हट्टियां हियां। इसदे बाद असें सतवीरा देवरा 
दिक्खेआ। इत्थें 27 देवरियां न. 


अस फ्ही कुम्भा श्याम दा मंदर दिक्खन बी गे। इस मंदर दा निर्माण 
1449 ई० इच महाराणा कुम्भा नै करोआया हा। एह मंदर भगवान विष्णु गी 
समर्पित ऐ। इस मंदर दे कछ गै मीरा दा मंदर ऐ। एह मंदर निक्का ऐ। इस 
दे सामने इक छतरी ऐ। इस इच मीरा दे गुरु स्वामी रेदास दे चरण-चि'न 
अंकत न। फ्ही अस विजय स्तम्भ दिक्खन गे। एह स्मारक 47 वर्ग फुट्ट इच 
ऐ। इसदा आधार 10 फुट्ट ऐ। एह 122 फुट्ट उच्चा स्मारक ऐ। इसदियां 
नौ मंजिलां न। इस उप्पर चढ़ने आस्तै 157 सीढ़ियां न। इसदे निर्माण उप्पर 
` 90 लक्ख रपेऽ खर्च आया ते बनने इच सत्त बरै लग्गे। इसदे अन्दर पौराणक 
देवी-देवतें दियां मूर्तियां जड़ी दियां न। इस स्तम्भ दे कन्ने गै समिद्वेश्वर 
महादेव दा मंदर ऐ। किश गलांदे न जे इसदा निर्माण राजा भोज नौ 11वीं सदी 
इच करोआया हा। सन 1428 ई० इच महाराणा मोकल नै इसदी मरम्मत 
'करोआई जिस कारण इसद्रा नांऽ “मोकल जी दा मंदर' मशहूर होआ। इसदे' 
गर्भगृह दे थल्ले इक शिवलिंग ऐ ते कन्थे इच शिव दी विशाल आकार दी 
त्रिमूर्ति जड़ी दी ऐ। 


विजय स्तम्भ ते समिद्देश्वर मंदर दे बश्कार इक चौड़ा मदान ऐ। एह. 
चोन्नें पास्सेंआ दीवार कन्ने घिरे दा ऐ। इसगी महासती जां जौहर स्थल गलांदे 
न। इत्थें रानी कर्मवती ने तेरां ज्हार वीरांगनाएं कन्ने जौहर कीता हा। 

महासती मदान कन्ने गै गौमुख कुण्ड ऐ। इत्थें पानी दा चश्मा ऐ। इसगी 
तीर्थ तुल्य मित्थेआ जंदा ऐ। इस थमां किश दूर हाथी कुंड ते खातन बाबड़ी 
ऐ। 

गोकुल थमां अस माता कालिका दे मंदर गे। एह मंदर गुहिल बंशी राजें 
दी देन ऐ। गलांदे न जे एह्‌ पैह्लें इक सूर्य मंदर हा। मुगलें दे हमलें कन्ने 
नश्ट होआ तां इत्थें कालिका दी मूर्ति स्थापत कीती गेई। मंदर दी कन्थे, खम्भें 
ते छत्तै उप्पर खुदाई दा कम्म कमाल दा ऐ। इसदे उत्तर-पूर्व इच इक जलकुण्ड 
ऐ। इसगी सूरज कुण्ड गलांदे न। 


सूरज कुण्ड थमां कोई दो सौ मीटर दूर पदमनी रानी दा मैहूल ऐ। एह 
मैहूल इक सरोवर दे कंढै ऐ। इक निकका मैहूल सरोवर दे अन्दर बी बने दा 
ऐ। इस कन्ने गै इक मरदाना मैहूल ऐ। इसदे इक गोल कमरे इच शीशे लग्गे 
दे न जिस इच रानी दे मैहूल इच खड़ोते दे व्यक्ति दा बिम्ब इ'नें शीशें इच 
पौंदा ऐ। गलांदे न जे अलाउद्दीन खिलजी नै इ'नें शीशें चा गै पदमनी दा बिम्ब 
दिक्खेआं हा। 


पदमनी मैहूल दे दक्खन इच खातन रानी दे मैहलें दे खंडहर न। खातन 
रानी महाराणा क्षेत्र सिंह दी उपपत्नी ही। इस मैहूल थमां थोड़ी दूर इक 
कारागार ऐ जिसी भाक्सी गलांदे न। मालवा दे सुलतान महमूद गी इस्सै 
कारागार इच रक्खेआ गेआ हा। इस थमां अग्गें चत्रंग तला5 ऐ। इस तलाऽ 
कछ बीका खोह्‌ नांऽ दा बुर्ज ऐ। बुर्ज थमां किश छिंडै राज टीला ऐ। गलांदे 
न जे पैहले राजें गी इत्थें गै “तिलक' लांदे हे। 

चितौड़गढ़ किले दे दक्खन इच जेहड़ा बुर्ज ऐ उसगी चितौड़ी बुर्ज ' 
गलांदे न। इस बुर्ज दे 150 फुट्ट थल्ले इक प्हाड़ी टीला ऐ। आखदे न जे 
,मुगलें इस टीले थमां गै चितौड़गढ़ उप्पर हमला कोता हा। इस टीले दे उत्तर 
इच दो गुम्बज होर न जि'नेंगी गोरा-बादल दे घुमटे आखदे न। एह दोऐ जोद्धे 
पद्मनी दी रक्षा लेई शहीद होए हे। 


इ'नें घुमटें दे अग्गे इक हवेली दे खंडहर मिलदे न। इस थमां अग्गें 
भीमतल कुंड ऐ। उस थमां थोड़ी दूर मंदर ऐ। मंदर थमां अग्गें सूरजपोल ते 
चूड़ावत साईंदास दा स्मारक ऐ। चूड़ावत सन 1568 ई० इच मुगल सेना कन्ने 

लड़दा श्हीद होआ हा। सूरज पोल दे पच्छम इच नील कंठ महादेव दा मंदर 
ऐ। इस मंदर दे उत्तर इच इक भव्य जैन कीर्ति स्तम्भ ऐ। एह 75 फुट्ट उच्चा 
ऐ ते सत्त मंजिला ऐ। इसदा निर्माण चौहदमी सदी इच होआ। इस उप्पर चढ़ने 
लेई 54 पौड़ियां न। इसदे अन्दर जेन तीर्थकारें दियां मूर्तियां प्रदर्शित न। कीर्ति 
स्तम्भ कछ गै महावीर "सामी ते चार भुजा दे मंदर न जेहडे मते आकर्शक 
न्‌। 


इस किले इच रत्नसिंह दे मैहलें दे अवशेश बी बिखरे दे पेदे न। इने 
मेहलें कछ बाण माता ते अन्नपूर्णा दे मंदर न। बाण माता दे मंदर दे हाते इच 
राघवदेव दी छतरी ऐ। इसदे कछ गै रत्नेश्वर तलाऽ ऐ तलाऽ दे कंढै रत्नेश्‍वर 
महादेव दा मंदर ऐ। 


जमीन थमां 500 फुट्ट ते सतह्‌ समुन्दर थमां 1350 फुट्ट इस किले 
गी दिक्खने गी असें पंज घंटे लग्गे। एह किला 3.51 किलोमीटर लम्मा ते 
कुतै-कुतै अद्धा जां इक किलोमीटर चौड़ा ऐ। प्हाड़ी दा घेरा लगभग 12 
कि.मी. ऐ। एह 609 एकड़ भूमि इच फैले दा ऐ। 

खी'र इच असें पुरातत्व संग्राहलय इच मूर्तियां ते किश परानियां चीजां 
दिक्खियां। अस एह किला दिक्खिये मते खुश होए। पर हून एह किला वीरान 
हा। इसदे खंडहर आज्ज बी अपने गौरवमय अतीत दी कहानी सनांदे न। 

अस थल्लै ढले।.चितौड़गढ़ थमां असें जयपुर लेई बस पकड़ी। अस 
बाया भिलवाड़ा हुन्दे राती अट्ठ बजे जयपुर पुज्जे। उत्थूआं दा अस लुधियाना 
ते फ्ही लुधियाना थमां जम्मू ते जम्मू थमां पैंथल आए। 


चितौडगढ दे जेहड़े बिम्ब जातरा दरान मेरे दमाग इच बने ओह अज्ज 
बी केम न। 

17. जयपुर जातका 

` देशै दा गुलाबी शैहर जयपुर सैलानियें लेई आकर्शन दा केन्दर मित्थेआ 
जन्दा ऐ। इस शैहर दे शलैपे दे बारे इच में अपने साथियें थमां मती चर्चा सुनी 
दी ही। इसदे बारे इच में कताबें इच बी मता किश पढ़े दा हा। मेरे मने इच 
« बी एह शेहर दिक्खने दी ललक ही। खी'र मेरी अभिलाशा पूरी होई। मिगी 
इंडियन सोसायटी फार बुद्धिस्ट स्टडी संस्था नै “जम्मू में बुद्धमत' विशे उप्पर 
पेपर पढ़ने लेई जयपुर आमंत्रित कीता। उत्थें एह संस्था अपना सलाना सम्मेलन 
अयोजत करा दी ही। एह सम्मेलन त्रै रोजा हा ते इसदा उद्घाटन 3 अक्तूबर 
2004 गी होना हा। 


अ'ऊं निश्चत तिथि ते समें उप्पर जम्मू थमां चलेआ। पूजा ट्रेन इच बैठा 
ते दिल्ली थमां हुन्दा इरावली दे प्हाड़े दे कुदरती शलैपे गी दिक्खदे होई कोई 
11 बजे जयपुर पुज्जा। उत्थें इक जैन भवन इच साढ़े रौहने दा प्रबन्ध कोता 
गेदा हा। अ'ऊ रेलवे स्टेशन दा सिद्धा आटोरिवशा करियै जैन-भवन पुज्जा। 
. उत्थें इक सौ दे लगभग प्रतिनिधि पैहलें गै पुज्जी गेदे हे। इन्दे इच जम्मू दे 
बी किश लोक हे जिन्दे इच जम्मू यूनिवर्सिटी दे डॉ० लाभ, डॉ० अनीता 
बलौरिया दे अलावा ललित गुप्ता, डॉ० सुपमा गुप्ता ते प्रो भारत भूषण मेरे 
पन्छानु हे। 


मिगी रोहने लेई जेहड़ा कमरा मिलेआ उस इच झारखंड दे प्रभुनारायण 
विद्यार्थी हे। ओह्‌ इक सुलझे दे विद्वान हे। बुद्धमत उप्पर उन्दी पकड़ ही। 
ओह्‌ राहुल सांस्कृत्यायन हुन्दे परम भक्त हे। उ'नें गै मिगी डॉ० राज कुमारी 
सिन्हा हुन्दे कन्ने मिलाया। ओह डोरन्डा कॉलेज रांची इच दर्शन शास्त्र विभाग 
दियां अध्यक्षा हियां। बोद्ध-दर्शन ते इस्लाम उप्पर उन्दी पकड़ ही। दूआ उत्थें 
करीब पूरे भारत दे प्रतिनिधि पुज्जे दे हे। उन्दे इच मते सारें दा सरबन्ध दर्शन 
शास्त्र कन्ने हा। 

सम्मेलन इच वक्ताएं गी बोलने लेई मता घट्ट समां मिलेआ, पेपर 
वाचकें जो बी गलाया, मते संखेप इच गलाया। मते पेपर नागार्जुन, नागसेन 
दी कताब मिलिन्द पनोह्‌, बौद्‌ध-साहित्य, बौद्ध धर्म दी प्रधान शाखां ते 
सम्प्रदाय, बौद्ध-शिक्षण, बौद्ध कला, बौद्ध म्हत्तव दे थाहरें उप्पर पढ़े गे। मिमी 
“डुग्गर इच बौद्धमत' विशे उप्पर पेपर पढ़ेआ। 


4 अक्तूबर गी दपैहरी अ'ऊं ते प्रभुनारायण विद्यार्थी” रुट्टी खाइयै 
बाहर आए ते असें इक आटोरिक्शा कोता ते जयपुर दिक्खन निकले। आटोरिक्शा 
आहला इक सरोखड् गाइड निकलेआ। ओह्‌ रिक्शा चलांदा जा ते कन्ने-कन्ने 
बजार, मंदर, धर्मशाला ते मेहलें दे नांऽ बी दसदा जा। ओह्‌ असेंगी राज मैहल 
दस्सन लेई गेआ। अन्दर जाने लेई टिकट ही। असें टिकटां लेइआं ते महल 
दिक्खन गे। में इने मेहलें दी तारीफ मती सुनी दी ही पर उ'नेंगी दिक्खने 
दा मौका मिगी पैहूली बारी मिलेआ। अस मैहल दे अन्दर गे। हुन एह मैहूल 
इक संग्रहालय बनी गेदे हे। इक नुमायशघर हा जित्थें रानियें कन्ने सरबन्धित 
चीजां, चित्तर, फोटो वगेरा प्रदर्शत हे। इक इतिहास दे विद्यार्थी लेई एह. 
संग्रहालय उसदे शोध दा विशे बी बनी सकदा ऐ। पर असम पर्यरकें लेई एह. 
थाहर सेर सपाटे लेई गै हा। मते लोक इत्थें कन्टीन इच राजस्थानी व्यंजने दा 
मजा लै करदे हे। 


अस संग्रहालय थमां निकले तां यंत्र-मंत्र दिक्खन गे। इ'ये जेहा भवन 
असें दिल्ली बी दिक्खे दा हा इस लेई नमां पन किश नेई बझोआ। हवा महल 
जरुर दिक्खने जोग हा। सन 1799 इच एह महल बनेआ हा। एह इ'यां मुक्ख 
बजार दे मझाटे ऐ। इसदा स्थापत्य हर इक गी प्रभावत करदा ऐ। 


अस राम निवास बाग दिक्खन बी गे! एह बाग सन 1368 ई० इच 
महाराजा रामसिंह ने विकसत कीता हा। इस इच इक चिड़िया घर बी ऐ। इक 
इत्थें होर संग्रहालय बी ऐ जिसदा जां अल्पर्ट हाल म्युजियम ऐ.। इत्य 
राजस्थानी कला कन्ने सम्बन्धित वस्तुआं रक्खी गेदियां न। इस भवन दा 
शिलान्यास सन 1876 इच कीता गआ हा। इत्थें दिक्खने लेई राम बाग महल 
बी ऐ पर एह हुन इक होटल इच बदली दित्ता गेदा ऐ। 


जयपुर दा दूआ कोई मता लम्मा चौड़ा इतिहास बी नेई ऐ.। राजकुमार 

जयसिंह नै सन 1727 इच इस नगर दी योजना देसी ते बदेसी वास्तुकारें थमां 
तेआर करोआई ते फ्ही इसदा बकास शुरु कीता। इस नगर दियां परानियां कंधां 
एह्‌ सिद्ध करदियां न जे शुरु इच एह्‌ इक किलाबंद शैहर हा। 


जयपुर दे बाहरी हिस्सें इच मिगी बोहलियां, मोहरे ते सिम्ब लब्भे। ओह. 
डुग्गर दी लोक कला कन्ने मते मिलदे हे। पंज अक्तूबर गी संयोजकें असेंगी 
जयपुर दे इर्द-गिर्द दे केई थाहरें दी सैर कराई। मेरा साथ झारखंड दे डॉ० 
प्रभु नारायण विद्यार्थी हुन्दे कन्ने जुड़ेआ। अस दोऐ इस जातरा इच बसै उप्पर 
कन्नें-कन्नें बैठे। संयोजक असेंगी सारे थमां पैहले त्रिवेणी संगम लेई गे। 


त्रिवेणी संगम :-मिगी एह थाहर राजस्थान प्रदेश दा इक तीर्थ स्थान 
सेही होआ। इत्थें साढ़ी मलाटी संत शिरोमणि श्री नारायण दास जी कन्ने कराई 
गेई। ओह्‌ रामनन्द मार्गीय शाखा दे शैद प्रदेश प्रमुख हे। इक बड्डे हाल इच 
संयोजकें असेंगी ब्हालेआ। थोढे चिरें बाद श्री नारायणदास होर बी आई गे। 
उन्दी उपस्थिति इच उत्थें इक समारोह होआ जेहड़ा महन्त होरें गी गै समर्पित 
हा। वक्ताएं उन्दा गुण-गान कीता। इ'यां मिगी दस्सेआ गेआ जे गुरुदेव 
रामानन्द संस्कृत विश्व-विद्यालय जयपुर दे निर्माण इच महन्त हुन्दा आर्थक 
योगदान काबले-तारीफ हा। किश लोकें उनेंगी प्रशस्ति-पत्र भेंट कोते। में 
उ 'नेंगी अपनियां किश कताबां भेंट कीतियां। असें दपैहूरीं दी रुट्टी नी उत्थूं 
गै खादी। अस आश्रम इच टुरे-फिरे। केई कक्ष दिक्खे। उत्थूं दा वातावरण 
अध्यात्मक हा। इत्थें. केई गौशालां बी हियां जिन्दे इच सैकड़ें दी तदाद इच 
गंवा हियां। इत्थें दऊं त्रै निक्के-निक्के नाले बी हे। शैद उन्दा संगम इस्सै थाहर 
होए दा ऐ। ध्यान ते पूजा-पाठ लेई एह इक उपयुक्त थाहर ऐ। 


अम्बेर किला :-त्रिवेणी संगम दे दर्शन करने दे बाद अस अम्बेर किला 
दिक्खन गे। एह जयपुर थमां 11 किलोमीटर दूर हा। इसदा पराना नांऽ धुनधार 
हा। इ'यै थाहर जयपुर थमां पैहले इस राज दी राजधानी हा। गलांदे न जे 
अम्बिकेश्वर थमां ' अम्बेर' नांऽ विकसत ऐ। इत्थें जेहड़ा किला ते मैहूल न 
गलांदे न जे ओह्‌ 11वीं सदी दे न। मुगल काल इच बी इस किले ते मेहलें 
दा बकास हुन्दा रेहा। इसदे स्थापत्य उप्पर राजपूत शैली दे कन्ने-कन्ने मुगल 
शैली दा बी असर ऐ। इत्थें जेहड़ा विशाल मैहूल ऐ उसदे निर्माण दा कम्म 
राजा मानसिंह नै 17वीं सदी इच शुरु कीता। उसगी सौ साल बाद सवाई 

जयसिंह नै पूरा कीता। इत्थें असें म्युजियम, सूरज-पोल, चांद पोल, सिंह पोल, 
काली मंदर, दीवान-ए आम, गणेश पोल, सौहाग मंदर, यश मंदर, जगत 
शिरोमणी जी मंदर दे दर्शन कीते ते पौड़ियां ढलिये थल्ले आई गे। थल्ले असें 
किश पुरावशेश दिक्खे जिन्दे इच शिलालेख बी हे। 


नाहर गढ़ किला :-एह्‌ किला जयपुर दी गै इक खडोती दी प्हाडी दे 
शिखर उप्पर निर्मित ऐ। टीला जमीन थमां 600 फुट उच्चा ऐ। उस्सै उप्पर एह 
किला ऐ। इसगी सुदर्शन गढ़ बी गलांदे न। इसदा निर्माण सन 1734 ई० इच 
सवाई जयसिंह नै करोआया हा । असें एह्‌ किला पृथ्वीराज चौहान सड़क थमां 
दिक्खेआ। हुन एह. किला वीरान पेदा ऐ.। 


जय महल :-एह जयपुर शैहर थमां 7 कि.मी. दूर ऐ। इसदा निर्माण 
जयपुर दे राजें हवा खोरी लेई करोआया हा। इसगी गर्मियें इच अराम करने 
दे मकसद कन्ने बनोआया। 


संस्कृत-विश्वविद्यालय :-संयोजक असेंगी संस्कृत विश्वविद्यालय 
परिसर इच लेई आए। विश्व-विद्यालय इच निर्माण दा कम्म चला करदा हा। 
एह्‌ विश्व विद्यालय जयपुर थमां कोई दस किलोमीटर दूरी पर हा। इसदे 
मुक्ख भवन दे ललाट पर लिखे दा हा - रामानन्द संस्कृत शिश्‍वविद्यालय। 
इस विश्व विद्यालय दे कुलपति साढे गै कन्ने हे। उ'नें असेंगी विश्वविद्यालय 
परिसर इच घुमाया-फिराया। पुस्तकालय दस्सेआ, कक्ष उस्से, नमें बना करदे 
` भवन दस्से। अस इत्थें त्रै घंटे रुके। दपैह्री दी रुट्टी असें इत्थें गै खादी। 


श्री संजय शर्मा संग्रहालय एवं शोध संस्थान :-सम्मेलन इच जयपुर 
दे मते विद्वान आमंत्रत हे। उन्दे इच इक कलानाथ शास्त्री बी हे। अ'ऊं उन्दी 
शक्सियत थमां मता प्रभावत होआ। ओह्‌ सचमुच इक प्रकांड विद्वान हे । दूर 
विद्वान राजेन्द्र भट्ट हे। उन्दा मान-सम्मान हिन्दी साहित्य सम्मेलन प्रयाग नै 
कीता तां अ'ऊं उस इच बी शामल होआ हा। इक विद्वान आनन्द शर्मा हीर 
हे। ओह्‌ पत्रकार हे। उ'नें गै मेरी मलाटी श्री संजय शर्मा संग्रहालय एवं शोध 
संस्थान दे संयोजक श्री राम कृपालु शर्मा हुन्दे कन्ने कराई। अ'ऊं उन्दे सादधे 
उप्पर चौड़ा रास्ता, ठठेरों दी गली इच स्थित उन्दा संग्रहालय दिक्खन गेआ। 
एह संग्रहालय दुमृंजिला हा। इसदे भूतल कक्ष इच बक्ख-बक्ख सम्प्रदायें, पंथे, 

राजें-महाराजें दियां चरण पादुकां (खडावां) धनुषवाण, तरकश, तीर, दिव्य- 
अस्त्र प्रदर्शित हे। फ्ही इ'यां गै गरुड़ दीप, राजलक्ष्मी दीप बी उत्थें रकखे गेदे 
हे। चौपड, शतरंज, दसकोड़ा, सर्प सीढ़ी बगैरा खेढें दी समग्गरी बी उत्थें 
रक्खी गेदी ही। फ्ही उ'नें मिगी चित्र विभाग, वस्त्र विभाग, शिल्प विभाग 
दस्सेआ। खी'र ओह मिगी पांडुलिपि विभाग इच लेई गे। इत्थें में इक 
पांडुलिपि दिक्खी जिसदा शीर्शक हा- त्रिकूट रहस्य' एह्‌ पोथी संस्कृत इच ही। 
इसदे लेखक जनार्दन शर्मा हे जेहड़े महिपुरा ग्रां दे रौहने आहले हे। उ'नें एह्‌ 
ग्रथ सन 1849 इच, लिखेआ हा। इत्थें वैष्णो देवी तीर्थ स्थान कन्ने जुड़े दा 


इक होर ग्रंथ बी हा जिसदा नांऽ हा - त्रिपुर तापिणी उपनिषद, एह. ग्रैंथ 


गोस्वामी शिवानन्द भट्ट दा हा ते इसदा रचनाकाल हा - 1856 वि०। में 
इन्दियां फोटो कापियां मंगियां तां उ'नें मिगी टाली दित्ता। पर इन्ना संकेत जरुर 
दिता जे गवर्नर जम्मू-कश्मीर श्री माता वैष्णो-देवी स्थापना बोर्ड लेई जे इन्दियां 
कापियां मंगन तां उ'नेंगी संग्रहालय भेजी सकदा ऐ। 

अ'ऊं उत्थूआं दा बस अड्डे आया। मेरी हुन अगली पड़ांऽ मथुरा- 
वृन्दाबन ही। उत्थूआं दा में निम्बार्क-साहित्य कठेरना हा कि जे अ'ऊं अपने 
पिता दे गुरु बावा जगन्नाथ दास हुन्दी जीवनी लिखने दा मन बनाई बैठे दा 
हा। उन्दा सरबन्ध निम्बार्क सम्प्रदाय कन्ने हा। 


में मथुरा दी बस पकड़ी, जयपुर गी अलविदा आक्खी ते अपनी जातरा 
उप्पर टुरी पेआ...... 

18. ळाशी ज्र 


काशी दिक्खने ते उत्थें पढ़ने दे सुखने अ'ऊं बचपुने थमां गै लैन्दा हा। 
पर घरेलु स्थिति ठीक नेई ही, आर्थक तंगी बी ही इस लेई में सरकारी स्कूल 
थमां सतमीं पास कीती । फ्ही किश ऐसा चक्कर चलेआ जे साढा परोआर पैंथल 
छोड़ियै मक्खू कालोनी जाई बसेआ। में तंगी इच बी पढ़ाई जारी रक्‍खी ते सन 
1954 ई० इच फिरोजपुर थमां मैट्रिक ते सन 1956 ई० इच पंजाब यूनिवर्सिटी 
थमां प्रभाकर कीती ते जम्मू-कश्मीर सरकार दे मैहकमा तालीम इच हिन्दी 
टीचर नियुक्त होआ। 


पढ़ाई कन्ने लगाऽ हा इस लेई पढ़दा बी रेहा ते पढांदा बी रेहा। सन 
1971 इच में एम.ए. कीती ते सन 1976 इच में कॉलेज इच लेक्चरार नियुक्त 
होआ। कॉलेज टीचर बनने दे बाद बी मेरे अन्दर काशी इच पढ़ने दी तमन्ना 
बनी दी रेही। 


खी'र चानचक्क इ'यां होआ जे विश्व विद्यालय अनुदान आयोग दी 
इक योजना दे अर्न्तगत हिन्दू विश्व विद्यालय बनारस इच त्रे'ऊं हपतें दे 
नवीनीकरण कोर्स लेई मेरा नांऽ चनोई गेआ। 


अ'ऊं 14 फरवरी 1990 गी हिमगिरि ट्रेन उप्पर सुआर होआ ते 16 
फरवरी गी सवेरे-सवेरे यूनिवर्सिटी परिसर इच दाखल होआ। साढ़े रौहने दा 
इन्तजाम प्रबन्धकें विश्व विद्यालय दे होस्टल इच कोते दा हा। मिगी उत्थें 
जन्दे गै बैडूड मिली गेआ। उस्सै ध्याडै साढ़ा कोर्स नी शुरु होई गेआ। साढे 
कोर्स दे संयोजक डॉ० शुक देव सिंह हे। ओह मते गै सुलझे दे विद्वान हैं। 
उ'नें दिनें डॉ० रघुनाथ सिंह रस्तोगी यूनिवर्सिटी दे कुलपति हे। अस प्रशिक्षण 
लैन चाली टीचर बक्ख-बक्ख कॉलेजें थमां आए दे हे। जम्मू-कश्मीर थमां 
अ'ऊं इकला गै हा। बाकी दे साथी उत्तर-प्रदेश ते मध्य प्रदेश थमां हे। 

साढ़ा प्रशिक्षण सवेरे दस बजे शुरु हुन्दा ते चार बजे तक चलदा हा। 
छुट्टी दे बाद अस सारे बेहले होई जंदे हे। मेरे मते साथी काशी थमां परिचित 
हे इस लेई उन्दे लेई काशी दिक्खने दी कोई खास ख्वाहिश नेई ही। ओहू 
होस्टल इच गै रौहना पसंद करदे हे। मेरे लेई काशी इक नमां शैहर हा। इस 
लेई अ'ऊं पढ़ने दे कन्ने-कन्ने इस शैहर दे म्हत्तव पूर्ण थाहरें दा अवलोकन 
बी करना चांहदा हा जिन्दा जिकर में कताबें इच पढ़े दा हा। 


' इ'यां साढ़े देशै दा बच्चा-बच्चा जानदा ऐ जे काशी भारती संस्कृति दा 
केन्द्र रेहा ऐ। इस पवित्तर शैहर दा उल्लेख पौराणक ग्रंथें इच बार-बार होए 
दा ऐ। एह शैहर बी समें-समें सिर सुकड़दा ते फैलदा रेहा ऐ। गलांदे न जे 
पुरानी काशी उत्थें बसी ही जित्थें गंगा ते गोमती दा संगम ऐ। संगम कछ गै 
` मार्कण्डेय महादेव दा पराना मंदर अज्ज बी ऐ। फ्ही बाद इच एह शैहर बल्लें- 
बल्ले दक्खन बक्खी सरकन लगा। महात्मा बुद्ध जदूं इस शैहर आए तदूं एह. 
शैहर विद्या दा केन्दर बनी चुके दा हां। इत्थें शैव धर्म दा बोल-बाला हा। 
उस समें इस शैहरै दा नांऽ काशिकापुरी हा। फ्ही बिगड्दे-निगड्दे काशी 
प्रचलन इच आया। सतमी सर्दी इच हयुन्सांग इस शैहर आया तां इत्थें 30 
बौद्ध-बिहार ते त्रै सौ पौराणक देवी-देवतें दे मंदर हे। इत्थें जिन्ने बी देश जां 
विदेश दे सैलानी आए, उ'नें इक मत कन्नें एह. स्वीकार 'कीता जे काशी शैवमत 
दा गढ़ हा। 


इस शैहरै नै केई दौर दिक्खे। समृद्धि दा दौर बी दिक्खेआ ते शत्रुएं दे 

प्रहार बी बर्दाश्त कीते। 11वीं सदी इच महमूद गजनवी नै ते बा'रमीं सदी इच 
मुहम्मद गोरी दे सेनापति कुतुबद्दीन नै इत्थं जेहड़ी ध्वंसलीला रची उस कन्ने 
एह शैहर लहू-लुहान होई गेआ। इस लेई मुगलकाल बी अभिशाप गै सिद्ध 
होआ। विनाश लीला नै इसदे रुप गी विकृत करी दित्ता। पर मही बी एह शहर 
` नश्ट होने दे बावजूद बी जीवित रेहा। अज्ज बी जीवित ऐ। देशै दा एह शैहर 
इक गौरव स्थल ऐ। इस शैहरै दा चप्मा-चप्पा अ'ऊं दिक्खना चांहूदा हा। मेरी 
इच्छा दी पूर्ति मेरे गै इक सहूजोगी डॉ० जितेनद्रनाथ मिश्र होरें पूरी कीती । ओह्‌. 
ईश्वरी गंगा इच रौहन्दे हे। डी.ए.बी. कॉलेज बनारस इच पढ़ादे हे ते साढे 
कने गै प्रशिक्षण लै करदे हे। असेंगी जि'यां गै छुट्टी हुन्दी ओह्‌ मिगी कन्ने 
लैंदे ते बनारस दी सैर करान लेई जन्दे। मेरे कंन्ने इटावा दे डॉ० विद्या कान्त 

तिवारी अमेठी दे डॉ० अनुज प्रताप सिंह ते शामली दे डॉ० राकेश शर्मा होर 
बी चली पोंदे हे । 


इक दिन डॉ० जितेन्द्र नाथ मिश्रा होरें असें चोन्नें गी कन्ने लैत्ता ते ओह्‌ 
असेंगी “कबीर चौरा' लेई आए। एह्‌ कबीर जी दा इक स्मारक ऐ। इत्थें कबीर 
जी दे चरण-चि'न्न ते इक टोपी सुरक्खत ऐ। 


कबीर दे बारे इच में इ'यां ते मता किश पढे दा हा पर इत्थें में कबीर 
हुन्दे उप्पर लिखे दे ग्रैंथें दा अवलोकन कीता तां अ'ऊं रहान रेही गेआ। मते 
लोक उन्दे उप्पर अज्ज बी मता कम्म करा करदे न। एह्‌ केन्दर उन्दे लेई इक 
प्रेरणा स्रोत ऐ। इ'यां गलांदे न जे जित्थें एह संस्थान ऐ कबीर दा मूल घर 
बी उत्थे गै हा। इत्थें कबीर जी दी गद्दी ऐ जिसदी पूजा रोज हुन्दी ऐ। दूए 
ध्याड़ै डॉ० मिश्रा होर असेंगी भारतेन्दु हरिश्चन्द्र हुन्दे घर लेई गे। घर महिला 
गै हियां। उ'नें साढा निग्धा स्वागत कीता। उ नें असेंगी अपना घर दिक्खने दी 
अनुमति देई दित्ती। अस युग पुरुश भारतेन्दु हुन्दे घर इक घंटा रेह्‌ ते फ्ही 
त्रकालें अपने होस्टल इच आई गे। 

त्रियै ध्याडे मिश्र होर असेंगी जय शंकर प्रसाद हुन्दे घर लेई गे। प्रसाद 
हुन्दा घर मता खुल्ला ते भव्य हा। असें उन्दे घरै दे परिसर इच स्थित ओह्‌ 
शिव मंदर बी दिक्खेआ जित्थें बेहिये प्रसाद जी नै कामायनी दा सूजन कीता 
हा। उ'नें असेंगी उन्दी दुकान बी दस्सी। उस्सै दिन उ'नें चौखम्बा प्रकाशन 
दे मालकें कन्ने मिलाया। + 


डॉ० जितेन्द्र नाथ मिश्र होर इक दिन असेंगी अपने घर ईश्‍वरी गंगा बी 
लेई गे। उत्थें उ'नें साढी मती आतर-खातिर कोती। 


विश्वानाथ मंदर :-डॉ० जितेन्द्रनाथ मिश्र होरें पैहले ऐतवार दा दिन 
विश्वानाथ मंदर दे दर्शन लेई निश्चित कोते दा हा। उस दिन अस मते प्रतिभागी 
उन्दे कन्ने मंदर दिक्खन गे। ओह्‌ असेंगी गलियें थमां घुमांदे मंदर परिसर इच 
लेई आए। 


विश्वानाथ मंदर बारें ज्योतिलिंगें इच इक ऐ। इस लेई इसदा म्हत्तव 
बी मता जैदा ऐ। इत्थें देश भर दे लोक बाररां म्हीने दर्शन करन औंदे न। 

इ'यां वर्तमान विश्वानाथ मंदर इक सामान्य कोटि दा मंदर ऐ। इसदे 
गर्भगृह इच जेहड़ा ज्योतिर्लिंग ऐ ओह्‌ धरती थमां थल्लै ऐ। लोक शिवलिंग 
उप्पर पानी चाढदे जन्दे न पर इसदा पानी बाहर नेई औंदा। एह मंदर लाल 
पत्थरें दा बने दा ऐ। इसदे दरवाजे निक्के न। दरवाजे ते दीवारें उप्पर बहुरंगी 
नक्काशी होई दी ऐ। मंदर दी योजना इच गर्भगृह ते प्रदक्खना पथ समाहत 
न। इसदा शिखर नागर शैली इच नझोंदा ऐ। शिखर उप्पर सुन्ने दी पत्री मढी 
गेदी ऐ। आक्खदे न जे एह पत्री महाराजा रणजीत सिंह नै चढ़ाई ही। मंदर 
दी बाहरली कन्धै इच चौननें पास्सें तौकड़े बने दे न जिन्दे इच देवी-देवतें दियां 
मूर्ता स्थापत न। मंदर दे पिच्छें इक खूह्‌ ऐ। लोक इस खूह दी बी पूजा करदे 
न। इत्थें जेहड़ा नंदीगण ऐ ओह. सत्तफुट उच्चा ऐ। ओह्‌ इक्कै पत्थर दा बने 
दा ऐ। गलांदे न जे ओह्‌ नेपाल दे महाराजा नै भेंट कोता हा। 


मंद्र कछ गै इक मस्जिद ऐ.। उसदे दरवाजे दे सामने नंदीगण स्थापत 
ऐ। गलांदे न जे मूल मंदर उत्थें गै हा। औरंगजेब दे शासनकाल इच असली 
मंदर दा ध्वंस होआ तां श्रद्धालुएं उसदे कछ गै वर्तमान मंदर निर्मित कोता। 
हून पूजा-पाठ इत्थें गै हुन्दा ऐ। 
अस विशवानाथ मंदर दे दर्शन करियै बाहर ते आए पर साढ़े मन किश 
भारे-भारे हे। 


दूए मंदर :-डाक्टर जितेन्द्रनाथ मिश्र होर विश्वानाथ मंदर थमां असेंगी 
` लेईयै शनिश्चर देव दे मंदर आई गे। इत्थें खास भीड़ नेई ही। फ्ही अस 
अक्षयवट ते अन्नपूर्णा मंदर दिक्खन गे। 


डॉ० मिश्र होरें असेंगी अन्नपूर्णा मंदर परिसर इच खड़ेरेया ते 'फ्ही गलान 
लगे-काशी:मंदरें दा शैहर ऐ। इत्थें गली-गली इच मंदर न। इक मंदर भैरवनाथ 
दा -बी ऐ। चौखम्भा इच बल्लभ सम्प्रदाय दा गोपाल मंदर ऐ। इक मुकुन्दराय 
जी दा मंदर ऐ। इक रणछोड़ दी दा मंदर बी ऐ। एह सारे कृष्ण मंदर न। इन्दे 
इलावा बड़े महाराज दा मंदर, बलदेव जी दा मंदर, दाऊ जी दा मंदर, गोरखनाथ 
जी दा मंदर, राम मंदर, दुर्गा जी दा मंदर, वागीश्वरी देवी दा मंदर, लाट भैरव 
मंद्र, भरत मंदर ते केई होर मंदर न। ओह्‌. मंदर अस कुसै ध्याड़े पही दिक्खी 
लैगे। 

अज्ज अस बाबू शिवप्रसाद गुप्त हुन्दी कोठी दिक्खगे। ओह्‌ असेंगी 
नगवा मुहल्ले इच लेई आए। एह्‌ इक इतिहासक भवन हा जिसगी दिक्खन 
मते लोक औंदे न। अस उत्थूआं दा राजा मोती चन्द दी कोठी दिक्खन गे। 
उत्थें असें मोती झील नांऽ दा तलाऽ बी दिक्खेआ। असें रस्ते इच अढाई कंगूरा 
मस्जिद बी दिक्खी जेहडी स्थापत्य दी दृश्टि कन्ने अनौखी ही। 


काशी दे घाट :-डॉ० जितेन्द्र नाथ मिश्र होर करीब त्रे बजे असेंगी 
काशी दे घाट दस्सन लेई आए । इत्थें घाट गै घाट हे। पहला घाट वरुण संगम 
घाट हा। दूआ राजघाट हा, त्रि'या प्रहलादघाट, चौथा त्रिलोचन घाट, पंजमा 
गया घाट, छेमां ब्रह्मघाट, सतमां दुर्गाघाट, अठमां पंच गंगा घाट, नौमां ओसला 
घाट, दसमां सिंधिया घाट, जारमां मणि कर्णिका घाट, बारमां चितांघाट, तेरमां 
ललिता घाट, चौदमां मान मंदर घाट, पन्द्रमां दशाश्व मेघ घाट, सोलमां 
अहिल्या बाई घाट, सतारमां केदार घाट, ठारमां हरिश्चन्द्र घाट, उन्नीमां विशाल 
घाट, बीहमां जानकी घाट ते इक्कीमां तुलसीघाट ऐ। 


असें सारे घाट ते नेई दिक्खे पर गंगा दे इ'नें घाटें उप्पर नजर जरुर पाई। 
उत्थें असें किश लोकें गी नौका विहार करदे बी दिक्खेआ। त्रकालां पौने थमां 
पैह्ले-पेह्ले अस होस्टल परतोई आए। बनारस रौहन्दे में जेहड़े विश्व विख्यात 
थाहर दिकखे उन्दे इच किश इ'यां हे :- 


काशी हिन्दू विश्व विद्यालय :- 


बनारस इच मिंगी जिस शिक्षा केन्दर नै सारे थमां बद्ध प्रभावत कोता 
ओह्‌ हा - काशी हिन्दू विशव-विद्यालय। मिगी बझोंदा जे कुसै बी देशै दी 
तकदीर बदलनी होऐ तां उस देसै दे वासियें गी शिक्षित करना जरुरी ऐ। 
महामना मदन मोहन मालवीय नै सन्‌ 1916 इच जेहडा कम्म कीता, जेहड़ा 
सरस्वती मंदर खड़ेरेआ, ओह देशै दे भागें गी बदलने दा इक साकारात्मक 
प्रयास हा। काशी हिन्दू विश्व विद्यालय नै सिर्फ बनारस इच गे नेई पूरे राष्ट्र 
इच इक बौद्धक क्रांति दा सूत्रपात कीता। अ'ऊं बनारस इच सिरफ त्रै हफ्ते 
15 फरवरी थमां लेइयै 6 मार्च 1990 तोड़ी गै रेहा पर इत्थें में जे किश 
दिक्खेआ उसदी ते अ'ऊं कल्पना बी नेई करी सकदा हा। पैहले मिगी बझोंदा 
हा जे बनारस भारतीय संस्कृति, दर्शन ते संस्कृत भाशा दा केन्द्र ऐ, पर इत्यै 

आइये मिगी बझोआ जे शैद गै, कोई विशे होग जिसदी पढ़ाई दा प्रबन्ध इत्थे 
नेई ऐ, करीब-करीब इत्थें चाली विशे पढ़ाए जंदे न। पूरे विश्वविद्यालय दा 
वातावरण मिगी बौद्धक बझोआ। इत्थें पढ़ाने आहले प्राचार्य उच्च कोटि दे 
स्कालर हे। अ'ऊं त्रै हफ्ते इस विश्व विद्यालय दे अन्दर रौहने दे बावजूद 
बी पूरा विश्व विद्यालय नेई दिक्खी सक्केआ। गलांदे न जे बनारस दे राजे 
नै इस विश्वविद्यालय दी स्थापना लेई 21 ग्रां दान इच दित्ते हे। अ'ऊं सवेरे- 
सवेरे सैर करन निकलदा हा तां इक बक्खी दा चलेआ दुई बक्खी इक बारी 
बी नेई पुज्जी सक्केआ। इक बारी विश्व विद्यालय दे हवाई ज्हाजें दे केन्दर 
तोड़ी पुज्जा हा। उत्थें में प्रशिक्षण लैने लेई रकखे दे त्रै-चार निक्‍्के-बड्डे 
ज्हाज दिक्खे हे। इ'यां आक्खदे न जे इस विश्वविद्यालय दा कुल घेरा दस 
किलोमीटर दे करीब ऐ। 


काशी हिन्दू विश्व विद्यालय थमां जम्मू दे जेहड़े विद्यार्थी शिक्षा ग्रैहण 
करी आए उननें डुग्गर प्रदेश इच बी इक अदबी ते तमदनी आन्दोलन छेड़ेआ 
जिसदा फायदा पूरे डुग्गर गी पुज्जेआ। इ'नें विद्यार्थियें इच प्रो गंगा दत 
विनोद शास्त्री हुन्दा नांऽ मते आदर कन्ने लैत्ता जाई सकदा ऐ। 
डॉ० संपूर्णा नन्द विशव विद्यालय 

इ'यां ते बनारस इच दर्जनें दी तदाद इच नामीं महा-विद्यालय ते शिक्षा 
ते प्रशिक्षण केन्दर न। पर काशी हिन्दू विश्व-विद्यालय दे बाद जिस शिक्षण 
संस्था दा नांऽ चर्चा इच ऐ ओह डॉ० संपूर्णानन्द विश्व विद्यालय ऐ। एह 
विश्व विद्यालय रेलवे स्टेशन दे कछ गै ऐ। इयां औंदे-जंदे अ'ऊं इस 
विश्वविद्यालय दा भवन दूर थमां गै दिक्खदा हा पर इसदै अन्दर प्रवेश में 
6 मार्च 1990 गी कीता। इस यूनिवर्सिटी दा परिसर मिगी मता विस्तृत नेई 
नझोआ। शेद एह. पैहले संस्कृत महा-विद्यालय हा ते फ्ही बाद इच इसगी 
विश्व-विद्यालय दा नांऽ_दित्ता गेआ। एहू विश्व िद्यालय भारती संस्कृति 
दे अध्ययन लेई देश दा इक मुक्ख केन्दर मित्येआ जन्दा ऐ। अ'ऊं इत्थूआं 
दे विद्यार्थयें ते अध्यापकें कने बी मिलेआ। किश अध्यापकें मिगी अपनियां 
पोथियां बी भेंट कोतियां। 

इ'यां गुजरात-विद्यापीठ दे बाद में एह दूआ शिशा केन्दर दिक्खेआ 

जित्थें सादगी, सरलता ते बौद्धिकता परिलक्षित हुन्दी ही। इत्थें दिखावा नां 
विद्यार्थियें इच ते इ'यां प्राध्यापकें इच हा । मते विद्यार्थी ते प्राचार्य खहरधारी 
हे। मिगी बझोआ जे एह्‌ विश्व-विद्यालय डॉ० संपूर्णानन्द दी सोच दा स्हेई- 
स्हेई प्रतिरुप ऐ। डॉ० संपूर्णानन्द आपूं बी इक उच्च कोटि दे विद्वान, शिक्षा 
शास्त्री, राजनीतिज्ञ, चिंतक ते दार्शनक हे । ओह्‌ स्वतन्त्रता सेनानी बी हे। ओह्‌ 
उत्तर प्रदेश दे पैहले मुक्ख मंत्री बी हे। उन्दे नांऽ उप्पर सरकार नै विश्व 
` विद्यालय खोल्लियै उ'नेंगी सच्ची श्रद्धांजलि भेंट कीती दी ऐ। 


भारत कला भवन-वाराणसी 


काशी हिन्दू-विश्व विद्यालय दे परिसर इच इक गौरवमय संग्रेहालय 
ऐ जेहडा सन 1950 थमां इस कन्ने जुड़े दा ऐ। असल इच 1 जनवरी 1920 
ई० इच काशी इच भारतीय कला परिषद्‌ दा एह इक हिस्सा बनेआ हा। कवीन्द्र 
रवीन्द्र इसदे पैहले सभापति हे। राय कृष्णदास होरे, इस संग्रैहालय दी कल्पना 
कीती ही जिसगी उ'नें गे मूर्त रूप दित्ता। ओह पूरा जीवन इसदे निर्देशक रेहू। 


इस संग्रहालय इच लगभग इक लक्ख कला वस्तुआं संग्रहीत न। इस 
इच बक्खरे-बवंखरे विभाग न जि'यां - मूर्ति-विभाग, चित्र विभाग, बगैरा इथे 
मृण मूर्तियां, सिक्के, मनके, मौहरां, ताम्रपत्र, प्रागैतिहासक उपकरण, गैहने- 
बन्धे, तारीखी दस्तावेज, फरमान, पांडुलिपियां बगैरा संकलत न। 


इत्थें केई दीर्घा न जि'यां टल्ले, चित्र, मूर्तियां, पुरातात्विक सामग्री, 
साहित्य-विभाग, सज्जा-कला बगैरा बगैरा। मेरे लेई खुशी आहली गल्ल एह. 
ही जे में इत्थें राजस्थान, गढ़वाल, कांगड़ा, पटना, बनारस दी चित्रशैली दे चित्र 
कन्ने गै बसोहली शैली दे चित्र बी दिक्खे। मिगी बड़ी खुशी बझोई जे डुग्गर 
दे चित्रकारें गी बी इस कला-भवन इच समुचित थाहर दित्ता गेदा ऐ। 


भारतीय लोक-साहित्य संस्थान :- 

काशी हिन्दू विश्व विद्यालय दी मुक्ख ड्योढ़ी थमां इक किलोमीटर 
दूर भारतीय लोक-साहित्य संस्थान ऐ जिसदे संचालक डॉ० कृष्ण देव उपाध्याय 
हे। मेरी रुचि बी लोक-साहित्य इच ही। में उत्थें जाना बी शुरु कौता। मेरी 
पंछान डॉ० कृष्ण देव उपाध्याय हुन्दे कन्ने गूढ़ थमां गूढ़ हुन्दी गेई। इस संस्थान 

इच मारिशस दे बी किश विद्वान मिगी मिले। इ'यां बनारस दे बुद्धिजीवियें 
दा एह संस्थान इक केन्दर हा। इत्थें मिगी मता किश सिक्खने ते जानने दा 
मौका मिलेआ। इस संस्थान दे निदेशक डॉ० कृष्णदेव उपाध्याय ने भारती लोक 
साहित्य उप्पर कताब लिखी तां उ'नें अपनी कताब इच मेरे शोध कम्म दा बी 
जिक्र कीता। 


सारनाथ :- 


साढा प्रशिक्षण 6 मार्च गी समाप्त होना हा। 5 मार्च गी संयोजकें असें 
गी बसें उप्पर ब्हालेआ ते किश नमें थाहर दस्सन लेई गे। सारें थमां पैहले 
अस राम नगर इच राज मैहल दिक्खन गे। एह्‌ मैहल गंगा दे कंढे हे। हुन 
तोड़ी एह ठीक स्थिति इच हे। मैहल दुमंजिले हे। खलको मंजिल इक 
संग्रहालय ही। इत्थें राजे-रानी दियां पालकियां, कुर्सियां, खट्टा रल्ले-कपड़े 
बगैरा प्रदर्शित ऐ। किश तोफां बी हियां। मिगी एहू सामान्य कोटि दे मैहूल 
बझोए। 

अस एह. मैहल दिविखिये लमही ग्रां गे। एहू ग्रां बनारस थमां मसां 6 
कि.मी. दूर हा। इत्थें असें मुन्शी प्रेम चन्द दा स्मारक ते घर दिक्खेआ। स्मारक 
नांऽ मात्र दा गै हा। उत्थें प्रेमचन्द दा इक स्टेच्यू हा। उस अग्गें इक निक्का 
जेहा बेहडा हा। स्मारक कन्ने गै मुन्शी प्रेमचन्द हुन्दा दुमंजिला घर हा। उसदी 
हालत मती खस्ता ही। असें पौढ़ियां चढ़ियां थल्लै उप्पर गे। इ'यां बझोंदा हा 
जे हुन उत्थें शैद कोई नेई रोहन्दा। 

बौद्ध तीर्थ-सारनाथ :- 


लमही ग्रां इच प्रेमचन्द हुन्दा स्मारक दिविखये अस सारनाथ बक्खी टुरी 
पे। सारनाथ बौद्ध धर्म दा इक केन्द्रीय थाहर मित्थेआ जंदा ऐ। इत्थें दुनियां 
भर दे बौद्ध-अनुयायी औंदे न। अस बी उत्यें पुज्जे तां एह्‌ स्थल श्रद्धालुएं कन्ने 
भरोचे दा हा। इत्थें दिक्खने लेई ते इ'यां मता 'किश ऐ पर इक बङ्डी यादगार 
सारनाथ दा स्तूप ऐ। एह स्तूप इक गोल स्तम्भ दे रूप इच ऐ। एह अन्दर दा 
खोखला नेई, ठोस ऐ। एह. उत्तरी भारत इच बौद्ध धर्म कन्ने सरबन्थित इक 
तारीखी यादगार ऐ.। एह. स्तूप कोटा स्टोन कन्ने निर्मित ऐ। अस इस स्तूप दे 

अग्गें-पिच्छे फिरे। किश बौद्ध-भिक्षु बी हत्थें इच मालां पकड़ियै इसदे चक्कर 
ला करदे हे। किश गलांदे न जे इस थाहर दा पराना नांऽ ऋषि पतन हा। किश 
गलांदे इसि पतन हा, किश आखदे मृगदाव हा। इस थाहर दा म्हतव तदूं बधेआ 
जदूं महात्मा बुद्ध नै इत्थें धर्म चक्र-प्रवर्तन कीता। बौद्ध ग्रैंथें इच उल्लेख 
मिलदा ऐ जे बुद्ध नै इत्थें ' अरिय-सच्च' (आर्य्य-सत्य) दा उपदेश दित्ता हा। 
इस थाहर दा उल्लेख परानी कताबें इच बी मिलदा ऐ। फाहियान ते हयुन्सांग 
बी इस तीर्थ दी जातरा पर आए हे। इत्थें दिक्खनें गी मत्ता किश ऐ जिन्दे इच 
इक संग्रहालय बी ऐ। इस संग्रहालय इच सिंह-शीर्ष (चऊं शेरे आहली मूर्ति) 
लाल पत्थर दी बुद्ध प्रतिमा, उपदेश-मुद्रा इच बुद्ध दी मूर्ति, अवलोकितेश्वर 
दी मूर्ति, मैत्रेय दी मूर्ति प्रदर्शित ऐ। इस संग्रहालय दे दूएं खंड इच गोवर्धन 
चुक्के दे कृष्ण दी मूर्ति, शिव जी दी मूर्ति, केई भज्जी त्रुट्टी मूर्तियें दे अवशेश 
प्रदर्शित न। 


संग्रहालय दे बाहर धमेक स्तूप, नमां निहार जेहड़ा धर्मपाल नै सन 
1901 इच बनोआया हा, मूल गंध-कुटी बिहार, धर्मपाल दी समाधि, त्रै 
बोधिवृक्ष, ते धर्मपाल दी मूर्ति दिक्खने जोग ऐ। 

इत्थें इक भव्य शिव मंदर, तिब्बतीय मंदर, महो बोधि धर्मार्थ औषधालय, 
सरकारी धर्मशाला, महाबोधि विद्यालय, सारनाथ विश्व विद्यालय, चीनी बुद्ध 
मंदर, आर्य्य -धर्मसंघ धर्मशाला, मूलगंध-कुटी-निहार पुस्तकालय, जैनियें दी 
धर्मशाला, ब्रह्मीय धर्मशाला, बगैरा मते आकर्शक भवन न। 

सारनाथ दी जातरा करिये अस बनारस आई गे। 6 मार्च गी साढ़ा 
प्रशिक्षण दा कोर्स पूरा होआ 7 मार्च गी अ'ऊ बनारस थमां चेत्ते दी गंढ 
चुक्कियै ट्रेन उप्पर बैठा ते फ्ही 9 मार्च गी जम्मू पुज्जी गेआ। 


००० 

19. मगंध जातंरा 


में तारीख दी कताबें इच मगध दा मता जांऽ सुने दा हा। पौराणक 
साहित्य इच बी मगध इक शक्तिशाली जनपद दे रुप इच वर्णित ऐ। इ'यां 
महाभारतं इच बी उल्लेख मिलदा ऐ जे जरासंध मगध जनपद दा राजा' हा। 
बौद्ध-साहित्य इच मगध दा वर्णन बार-बार होए दा ऐ। महात्मा बुद्ध गी मगध 
दी राजधानी राजगृह मती गै प्यारी ही। ओह्‌ इत्थें केई बारी आए। मगध दे 
राजें बी बौद्ध धर्म दे प्रचार ते प्रसार लेई पूरा योगदान दित्ता। 


अ'ऊं नवीनीकरण दा कोर्स करन बनारस आया तां मेरे मनै इच बी एह्‌ 
ख्याल बार-बार आया जे पैंथल थमां उद्ठियै मगध दी सैर लेई निकलना मेरे 
लेई सौखा नेई ऐ। अ'ऊ बनारस संबब्बी आए दा आं। मेरे कछ' गै मगध दा 
ओह्‌ खेत्तर ऐं जित्थें बौद्ध स्मारकें दी भरमार ऐ। मेरा एह सौभाग्य होग जे 
अ'ऊं इन्दा अवलोकन बी करी लैं। 


मेरी पत्नी दी-बी एह मर्जी ही जे बनारस गेदे मिंगी समां कड्ढियै गया 
जी बी जाना चाहिदा तां जे अ'ऊं अपने पुरखें दा पिण्डदान बी करी आमां। 


'फरवरी म्हीने दे खीर'ले ऐतवार दी छुट्टी उप्पर में गया जी जाने दा 
मन बनाई लेआ। में सोचेआ जे इस जातरा कन्ने इक तीर ते दऊं शकार होई 
जाडन। अ'ऊं अपने पुरखें दे रिन थमां मुक्त बी होई जाड ते कन्ने-कन्ने मगध 
` दी जातरा बी करी औंग। 


बौद्ध गया दी जातरा 


में. अपने -साथियें थमा बौद्ध गया:दी जानकारी हासल कीती। शनिवारें 
छुटी दे बाद-अःऊं रेलवे-स्टेशन गेआ। गया जी दी टिकट लैत्ती ते ट्रेन उप्पर 
बेही गेआ।ऽसीट-कोई बी खाल्ली नेई ही इस लेई में टी.टी कन्नें गै उसदी 

सीट शेयर कोती। मिगी रहारगी बझोई जे इक बजे दे करीब अ'ऊं गया जी 
पुज्जी गेआं। में रेलवे स्टेशन थमां गे डोर मैट्री दी टिकट लैत्ती ते इक हाल 
इच सेई गेआ। सवेरे उट्ठदे गै रिक्शा कोता। फाल्गु नदी गेआ ते अपने 
सुर्गवासी पिता हुन्दा पिण्डदान करिये बाहर आया । मिगी इक निक्की गड्डी 
मिली अ'ऊं उस उप्पर चढिये तौले गे बौद्ध गया पुज्जी गेआ। 


बौद्ध गया पराने मगध राज्य दे अन्तर्गत हा। एह थाहर गया थमां 11 
कि.मी. दूर ऐ। एह्‌ तीर्थ निरंजना नदी दे तट कन्ने स्थित ऐ। इसदा पराना नांऽ 
उरुविल्व हा। अ'ऊं इत्थें बुद्ध भगवान दा मंदर दिक्खन आए दा हा, इस लेई 
तौला-तौला उत्थें पुज्जा। मेरे औने थमां बी पैहले इत्थें देश-विदेश दे मते 
श्रद्धालु पुज्जी गेदे हे। जापानी, सिंहली, कोरियाई, तिब्बती बवख-बक्ख देसें 
थमां आए दे हे। इत्थें उन्दियां बक्खरी-बक्खरी धर्मशालां न। हर धर्मशाला दा 
स्थापत्य उन्दे देस दी तरजमानी करदा ऐ, उत्थें हिन्दू बी मते हे। ओह्‌ बी अपने 
ढंगै कन्ने पूजा करा दें हे। इ'यां बी हिन्दू बुद्ध गी भगवान विष्णु दा दसमां 
अवतार मित्थदे न। 


जेहड़ा मंदर में दिकखेआ ओह कोई मता पराना नेई बझोदा हा। इ'यां 
गलांदे न ज त्री सदी ईसा पूर्व अशोक नै इत्थें इक मठ ते मंदर दा निर्माण 
कोता हा। किश गलांदे म अशोक दे बाद लंका दे राजा मेघवर्ण नै बोधि वृक्ष 
दे उत्तर इच बी इक मठ दा निर्माण कीता हा, हयुन्सांग सतमीं सदी इच इत्थें 
आया तां उसने बोधि वृक्ष दे अग्गें-पिच्छें मंदर, स्तूप ते चैत्य ठीक हालात 
इच दिक्खे हे। 12वीं मदी इच मुसलमानें दे हमले दे कारण इस मंदर गी 
नुक्सान पुज्जा। सन 1811 ई० इच इक जातरी बुकनन हमिलटन नै इसगी 
विनश्ट स्थिति इच दिक्खेआ हा। सन्‌ 1876 इच वर्मा दे राजा नै भारत सरकार 
थमां इत्थें मंद्र बनाने दी इजाजत मंगी। पर सरकार दे लोक निर्माण मैहकमें 
ने इस मंदर दा आपूं जीर्ण-उद्धार कीता। हुन मंदर दे गर्भगृह इच बैठे दे 
भगवान बुद्ध दो विशाल मूर्ति ऐ। बोध गया मंदर दे बारे इच इक कला पारखी 
ने लिखे दा ऐ, एह गवे दी पूछल रूपी उच्ची मीनार दे समान ऐ जिसदे उप्पर 
कलगी पैंछिवें दे परें आंहगर ते मुकुट जैसी खूबसूरती मजूद एऐ। 


मंदर दे पच्छम इच बोधि वृक्ष ऐ। इत्थें गे बुद्ध ने पूर्व बक्खी मुंह करिये 

तपस्या कीती ते दिव्य ज्ञान हासल कीता। बोधिवृक्ष कन्ने सप्त स्थान मन्ने जंदे 
न - बोधिवृक्ष, अनिमिश्लोचन स्तूप, चंकामना, रत्नाधर, राजायतन वृक्ष, अजपाल 
वृक्ष ते मुचहिन्द झील। एह्‌ झील में मंदर थमां इक किलोमीटर दूर दिक्खी। 


बोधी सरोवर :-अ'ऊं मंदर दे दर्शन करियै बोधी सरोवर बी गेआ। 
उत्थें इक तलाऽ हा। बुद्ध नै तपस्या करने थमां पैहलें उत्थें स्नान कौता हा। 


में मदंर दे अग्गें-पिच्छें किश खुदे दे पत्थर बी दिक्खे। गलांदे न जे 
ओह्‌ अशोक दे समें दे न। 


बौद्ध मंदर दिक्खियै में रिक्शा कीता ते मगध यूनिवर्सिटी दिक्खन गेआ।' 
ऐतवार हा यूनिवर्सिटी बंद ही। उत्थें फिरेआ टुरेआ ते गया जी दे बस अड्डे 
उप्पर आया। 


राज गिरि :-मिगी गया जी थमां राजगिरि दी बस इच सीट मिली गेई। 
अ'ऊं राजगिरि लेई चली पेआ। एह पराना शेहर पटना थमां 101 किलोमीटर 
दक्खन पूर्व इच प्हाड़यें कन्ने घिरे दा हा। अ'ऊं इत्थें दपैहरी इक बजे दे 
करीब पुज्जा। बस अड्डे कछ गै टुरिस्ट विभाग दा दफ्तर हा। ऐतवार दे कारण 
उत्थें इक अधिकारी गै बैठे दा हा। उसने मिंगी इक कताब पढ़ने गी दित्ती 
ते गलान लगा जे 'राजगृह' दी सैर शैल चालीं करो। 


में कताब दिक्खी तां उस इच लिखे दा हा जे महाभारत काल इच 
राजगिरि जरासन्ध दी राजधानी ही। महात्मा बुद्ध दे काल इच एह नगर राजा 
बिंबसार दी राजधानी ही। बिम्बसार मगध दा राजा हा। फाहियान ने लिखे दा 
ऐ जे पुरानी राजधानी प्हाड़ी उप्पर ही। बिम्बसार दे पुत्तर अजातशत्रु नै उसगी 
प्हाड़े दे थल्लै बसाया। अजातशत्रु दे पुत्तर उद्य नै राजधानी राजगृह थमां 
पाटलिपुर इच कायम कीती। तदूं थमां एह शैहर उपेक्षा दा शकार ऐ। 


राजगिरि जैन ते बौद्ध धर्म दा केन्दर रेहा इस लेई इसदा भाएं इतिहासक 
म्हत्तव घरी गेआ पर धार्मक ते सांस्कृतक म्हत्तव बने दा रेहा जेहूड़ा अज्ज 
तक कैम ऐ। इत्थें मुसलमान संत श्री मखदुम शाह शर्फुददीन नै सन 1234 ई० 
इच भृंग कुंड कछ बा'रां साल तपस्या कीती ही इस लेई राजगिरि मुसलमाने 
लेई बी इक तीर्थ ऐ। राजगिरि दे इद-गिर्द जैन, बौद्ध, हिन्दू धर्म कन्ने जुड़े 

दे केई थाहर न। रत्नगिरि प्हाड इच श्वेताम्बर चौमुखी मंदर ऐ। इत्थें शांतिनाथ 
पार्श्वनाथ, वासुपूज्य ते नेमिनाथ दियां खडामां न। इत्थें इक पराना ते इक नमां 
मंद्र बी ऐ। उदयगिरि प्हाड उप्पर इक श्वेताम्बर मंदर ऐ। स्वर्ण गिरि प्हाड 
उप्पर आदिनाथ दा मंदर ऐ। इत्थें दो मंदर दिगम्बर शाखा दे न। इ'यां गे बै 
भारगिरि प्हाड उप्पर पंज श्वेताम्बर मंदर न। इत्थें इक सप्तपर्णी गुफा बी ऐ। 


इयां गै राजगिरि बौद्ध धर्म दा बी इक प्रधान केन्दर हा। महात्मा बुद्ध 
नै इत्थें बुद्धधर्म दे प्रचार लेई मते साल गुजारे। ओह्‌ मता चिर गृध्रकूट इच 
रेह। ओह्‌ इस थाहर दे मते प्रशंसक हे। उ'नें आक्खेआ हा-मता शैल ऐ 
राजगृह, रमणीक ऐ गृघ्रकूट, रम्य ऐ गौतम-न्यग्रोध.....। ओह्‌ सचमुच इस 
जगह गी मता पसंद करदे हे। 


महात्मा. बुद्ध दे निर्वाण दे बाद अजात शत्रु नै उन्दी अस्थिएं दा इक 
हिस्सा इत्थें आंदा ते उंदे “त्रे इच चैत्य स्तूप बनाया। इस्सै राजे नै सप्त पीर्ण 
गुफा दे सामने इक विशाल मंडप बनोआया हा। 


अज्ज मते सैलानी राजगिरि दे दर्शन करन औंदे न। गाइड उ'नेंगी 
वेणुवन, करन्द तला5, महावीर चरण चौरा, पीपल गुफा, सप्त पर्णी गुफा, 
प्राचीन जैन मंदर, महादेव मंदर, मनियार मठ, सोन भंडार गुफा, रणभूमि, 
बिम्बिंसार जेल, आप्रकुंज, मर्द कुच्छी, गृध कूट, विश्व शांति स्तूप दस्सदे न। 
हुन उप्पर पुज्जने लेई कोई दिक्कत नेई ऐ। इक रस्से दा मार्ग .ऐ। (रज्जू मार्ग) 
जिसदी लम्बाई 2200 फुट ऐ। इस इच 114 कुर्सियां लग्गीं दिया. न। उप्पर 
जाने गी सत्त मिनट लगदे न। 


मेरे लेई पूरा राजगिरि दा इलाका दिक्खना मुमकन नेई हा। में रथचक्र, 
संखलिपि दे अक्खर, संस्कार भूमि, वाणगंगा, साइल्कोपिअन दीवार, अजात 
शत्रु दा कोट, मखदूम कुण्ड, जापान बौद्ध मंदर, विश्णु मंदर ते रामकृश्ण सेवा 
मठ उप्पर सरसरी नजर मारी ते थल्लै आई गेआ। सड़क कछ गे गर्म पानौ 
दा कुण्ड हा। अ'ऊं उत्थें न्हाता ते नालन्दा लेई चली पेआ। 


नालन्दा :-राजगिरि थमां नालन्दा 11 कि.मी. हा। मिगी इक गड्डी 
लब्भी उसने मिगी नालन्दा कछ तुआरेआ। अ'ऊं कोई डेढ कि.मी. पैदल 

चलेआ। आग्गें मेरे सामने नालन्दा दे खण्डहर हे जिन्दे बारे इच में स्कूल पढदे 
गै मता किश सुने दा हा। 

इतिहासकार मनदे न छेमीं ई. पू थमां 12वी सदी तोड़ौ' नालन्दा इक 
मश्हूर थाहर रेहा। भगवान बुद्ध दे प्यारे शिष्य सारिपुत दा जन्म नालन्दा कछ 
नालक ग्रां इच होआ। उसदा जन्म जिस कमरे इच होआ। उस्सै कमरे इच उसने 
शरीर छोड़ेआ। इ'यां उसदा एह कमरा इक तीर्थ बनी गेआ। इसे नगर इच बुद्ध 
दे चेले लेप सेठ ते उपालि रौहन्दे हे। जैन धर्म दे प्रवर्तक निगन्थनाथ दा जन्म 
बी नालन्दा कछ होआ हा। इत्थें बेशुमार हिन्दू मंदर बी हे। महात्मा बुद्ध गी 
नालन्दा मता गै प्यारा हा। उ'नें इस शैहर दी मती तारीफ कीती ही। 


नालन्दा दी पन्छान इक विश्व विद्यालय दे रूप इच बी ही। एह विश्व 
विद्यालय असल इच महायानी बौद्धे दा गढ़ हा। इस विश्‍व विद्यालय इच 
जेहडे आचार्य पढ़ांदे हे ओह्‌ महापंडित ते अपने-अपने बिशे इच माहिर हे। 
इत्थें जेहड़े आचार्य पढ़ांदे हे उन्दे इच आचार्य नागार्जुन, शीलभद्र, आर्यदेव, 
सन्तरक्षित, वसुबन्धु, दिग्नाग, धर्मकीर्ति, कमलशील ते दीपकर मते गै मशहूर 
हे। इस विश्व विद्यालय इच दस ज्हार विद्यार्थी पढ़दे हे ते डेढ़ हज़ार 
अध्यापक उ'नेंगी पढ़ादे हे। इत्थें पढ़ाई लेई विद्यार्थी, ब्रह्मा, स्याम, जावा, 
सुमात्रा थमां बी औंदे हे। 


इस थाहर मते उच्चे-उच्चे ,भवन हे। इक बड़ी बड्डी लाईब्रेरी ही जिस 
इच ज्हारां कताबां हियां। 


नालन्दा दा जिकर चीनी जातरियें बी कोते दा ऐ। 


हान सांग नै जदूं नालन्दा दी जातरा कीती ही तां उसने इत्थें 80 फुट 
उच्ची तांबे दी बुद्ध मूर्ति दिकखी ही जिसगी अशोक दे वंशज पूर्ण वर्मन नै 
बनोआया हा। कन्नौज दे राजा हर्ष वर्धन नै इत्थं इक पित्तल दा बिहार 
बनोआया हा। नालन्दा इच हवांग सांग दा निग्घा स्वागत होआ हा। इत्थें उसने 
ततत्र विद्या सिक्खी ही। उसदे बाद चीन थमां इतिसंग 673 ई० इच भारत आया 
ता उसने केई ब रै नालन्दा इच पढ़ाई कीती ही। फ्ही इस खेत्तर इच 8वीं सदी 
थमा 12वीं संदी तोड़ी पूर्व भारत दे पालवंशी राजें राज कोता तां बी नालन्दा 

दा गौरव बने दा रेहा। राजा देवपाल दे शासन काल इच इत्थें हिन्देशिया, जावा 
ते सुमात्रा दे राजें केई बिहार बनोआए हे। 


आखदे न जे मुहम्मद बख्तियार खिलजी ने मगध दे इक शैहर गी 
फूकेआ हा। इतिहासकारें दा मत ऐ जे ओह नगर नालन्दा गै हा। खिलजी ने 
नालन्दा दे पुस्तकालय गी जेहड़ी अग्ग लाई ओह्‌ छे म्हीने लगातार सुलगदी 
रेही। इसदे बाद एह शैहर बरबाद होई गेआ। 


सन 1812 ई० इच बकानन हैमिल्टन नै बड़गांव दा चक्कर लाया तां 
नालन्दा थाहर थमां बौद्ध ते ब्राह्मण मूर्तियां मिलियां। इसदा पता कनिंघम गी 
लग्गा तां उसने 1860 दे करीब इस थाहर दी खुदाई करोआई तां धरती थल्लै 
छप्पे दा एह शैहर नमुदार होई गेआ। अज्ज दुनियां भर दे पर्यटक इस थाहूर 
गी दिक्खन औंदे न। अ'ऊं बी इक विद्यार्थी दे रुप इच इत्थें पुज्जा। में खुदाई 
दा थाहर दिक्खेआ। मठे दियां कन्था दिक्खियां, मुक्ख मंदर दे खंडहर दिक्खे। 
बिहारे दे अवशेश दिक्खे, कन्धां ते नालियां दिविखयां, दक्खन बक्खी इक 
बहुमंजले मकान दी खड़ोदी दियां दीवारां दिक्खियां। अ'ऊं नालन्दा टुरेआ- 
फिरेआ। खंडहरें दे उप्पर थल्लै चढ़ेआ। उसलै मेरे इलावा उत्थें होर कोई नेई 
हा। अ'ऊं फिरदा-फरान्दा परतियै सड़कै बक्खी आया। किश मकानें दी कन्थं 
उप्पर में लिखे दा पढ़ेया-नालंदा-विश्वविद्यालय। 


नव नालंदा पालि संस्थान :-नालंदा दा संग्रहालय ऐतवार दे कारण बंद . 
हा। में दूर-दूर तोड़ी स्तूप ते बिहारें दे नशान दिक्खे ते नव नालंदा पालि 
संस्थान दा भवन बी दिक्खेआ। इत्थं 50 छात्र पालि भाशा ते बौद्ध-साहित्य 
दा अध्ययन करदे न इक चीनी मंदर स्टेशन कछ बी हा। 


बिहार शरीफ :-मिगी इक बस मिली। उसने मिगी बिहार-शरीफ 
तुआरेआ। इत्थें इक निक्का हारा बजार ते इक मजार हा। में बिहार शरीफ थमां 
पटने लेई बस पकड़ी। बस चली तां थोढ़ा-थोढ़ा न्हेरा पौन लगी पेदा हा। में 
बस उप्पर गै बैठे-बैठे पटना शैहर दे किश दक्ख दिक्खे। चौडियां ते खुल्लियां 
सड़का। उच्चे-उच्चे बहुमंजले मकान। सड़कें दे कंढै लम्में-लम्में बजार। 
खी'र अ'ऊं बस अड्डा पुज्जा तां बनारस लेई कोई बस उपलब्ध नेई ही। पता 

कीता ट्रेन नै रातीं 11 बजे मुगल-सराय तोड़ी जाना हा। अ'ऊं रिक्शा करिये 
रेलवे स्टेशन पुज्जा। टिकट लेई ते गड्डी दा इन्तजार करन लगा। ट्रेन ठीक 
11 बजे प्लेट फार्म पर लगी। अ'ऊं जनरल डब्बे इच बेही गेआ। भीड़ मती 
जैदा नेई ही। मिगी बोहने लेई जगह मिली गेई। सवेरे 4 बजे अ'ऊं “मुगल 
सराय' पुज्जा। स्टेशन थमां बस अङ्डै आया। मिगी बनारस लेई बस मिली 
गेई। छे बजे अ'ऊं बनारस दे बस अड्डे ते सत्त बजे दे करीब हिन्दू विश्व- 
विद्यालय दे उस होस्टल इच पुज्जा जित्थें मेरा बैड्ड लग्गे दा हा। अ'ऊं 
अन्दर बढेआ तां दिक्खिया मेरे साथी अजें नींदर फंडा करदे हे । 


00०० 

20. प्रयाग जातका 


मेरी पत्नी अनुसूया रानी दी एह शिकायत रेही ऐ जे अ'ऊं आपूं ते सारा 
साल थैल्ला चुक्कियै थाहर कुथाहरें फिरदा रौहन्ना ते उसगी में घर गलांऽ 
पाइयै बद्धे दा ऐ। उसदी शकायत जायज बी ही। उसने मेरे कन्ने बाहरै दे 
बड़े घट्ट चक्कर लाए। 


2006 दी जनवरी गी लोहड़ी दे बाद मेरा दिल्ली जाने दा कार्यक्रम 
बनेआ तां मेरी पत्नी नै अनुरोध भरे लैहजे इच आक्खेआ-माघ मेले उप्पर मते 
लोक संगम स्नान उप्पर जा करदे न। तुसें दिल्ली जाना गै ऐ। तुस मिगी प्रयाग 
राज दा चक्कर लुआई आओ. अ'ऊं बी संगम स्नान करी लैंड। 


अ'ऊं बी किश दिन बेहला हा। में उसगी तेआरी करने लेई गलाया। 
ओह तैयार होई गेई। असें पैंथल थमां 29 जनवरी 2006 गी प्रस्थान कीता। 
30 जनवरी गी अस ट्रेन राहे -सबेलै-सवेलै नमी दिल्ली पुज्जी गे। में अपनी 
पांडुलिपि 'किश्तवाड : संस्कृति और परम्परा’ आर्थक मदद लेई केन्द्रीय 
हिन्दी निदेशालय दे दफ्तर जमा करोंआनी 'ही। दफ्तर रामकृष्ण पुरम, इच हा। 
` इक बारी अ'ऊं उत्थें गेदा बी हा। फ्ही बी दफ्तर दी तपैश करदे मिगी औख. 
आई। मते जतन कोते, खीर दफ्तर लब्भी गेआ। में अपनी कताब दफ्तर इंच 
जमा करोआई ते फ्ही रसीद लेइयै 'थल्लै सडक पर आई गेआ। : 


सडक थमा असें बस पकड़ी ते लाल किले कोल उतरे। उत्थें किश 
चिट फिरे ट्रे, चांदनी चौक रुट्टी खादी ते फ्ही चौक उप्पर आई गे। असें 
इक आरो पकड़ेआ वे उत्तर-प्रदेश जाने आहली बसें दे अड्डे पर पुज्जी गे। 


अड्डे परं पता कीता। इलाहाबाद (प्रयाग) लेई कोई सिद्धी बस नेई 
. ' ही। किश लोकें असेंगी सलाह: दित्तीः जे. असः कानपुर दी-बस-पकड्चै ते. पही 
उत्थूआं दा इलाहबाद जाचै। खैर होर कोई चारा बी नेई हा। अस बसै पर बेही 

गे। त्रकालां पौनः लग्गियां तां बस-बी चली पेई। अ'ऊं रस्ते इच लाटुएं दी लोई 
इच शैहरें दे नां3 पढ़दा रेहा। खी'र बस अलीगढ़ पुज्जी तां उत्थें ओह्‌ किश 
चिर रुकी। में अलीगढ़ दा मता नांऽ सुने दा हा। अ'ऊं ताई तुआई किश चिर 
फिरेआ पर बगैर निक्‍्की-बड्डी हट्टियें दे मिगी किश नेई लब्भा। मेरे कछ 
गै इक सैलानी चाह पिया करदा हा। उन्नै मेरा मन पता नेई कियां पढ़ेआ ते 
फ्ही मिगी मुखातिब होइये गलान लग्गा-अलीगढ़ सवाय मुस्लिम यूनिवर्सिटी 
ते होर किश बी दिक्खने लायक नेई ऐ। कन्डेक्टर नै "चाह पींदे गै सीटी मारी। 
अस तौले-तौले उट्ठे ते अपनी-अपनी सीटें उप्पर बेही गे। बस चली पेई। 
किश-किश नींदर बी औन लगी। अक्खां बंद कीतियां ते सेई गेआ। राती इक 
बजे बस पही इक बंड्डे बस अंड्डे परं आइये खड़ोंती। अ'ऊं थल्लै उतरेआ 
ते इक फड़ी आहले गी पुच्छेआ - "एह. केहड़ा थाहर ऐ।' एह कन्नौज ऐ,। 
में कन्नौज दा नांऽ सुनेआ तां मिगी जयचन्द दा नांऽ चेत्ता आया। मुहम्मद गौरी 
दा साथी। जिसगी इतिहासकारें देशै दा. गददार,मन्नेआ। में उसदे बारे इच पैहलें 
बी तारीख दी कताबां पढदे.मता सोचेआ हा। मिगी तदूं बी इ'ये बझोंदा हा। 
जे. परिस्थितिएं. उसगी गद्धार बनाया। पही में इक स्थानी हट्टी आहलें गी 
पुच्छेआ. - :इत्थे कोई पराना तारीखी थाहर-ऐ 2 उसने गलाया-प्हाड़ी उप्पर 
इक भज्जा तुट्टा किला -ऐ। पर उत्थें हुन कोई नेई जन्दा। लोक. उसगी जय़चन्द 
दा. किला गलांदे न।.मेरे दमाग इच पही चार तारीखी किरदार घुम्मन लगे- 
पृथ्वीराज. चौहान, जयचन्द, संग्रोगिता-ते मुहम्मद गौरी; पही.:पृथ्वी, सज सासो 
दे ओह्‌ प्रसंग घुम्में ज़ेहड़े. में साहिय: रत्न दी. तेआरी लेई. पढे हे। ... 

४ खैर इत्थें बस अदधा घंटा रुक्की ते फ्ही कानपुर लेई चली पेई। अस 
सवेरे त्रै बजे कानपुर दे बेस अड्डे 'पुज्जे। असें थेल्ले चुक्के ते थल्लै आई 
गे। इलाहब्राद दी-बस लेई-पुच्छेआ. तां .इक-बोलेआ. पिच्छलै मोड़ ज़ाओः। अस 
चली 'पे.। इक. किलोमीटर चले-तां इक. मोड,उप्पर मते “लोक खडोते. दे दिकखे । 
पुच्छेआ-तां ओह्‌ बी इलाहबाद. जा करदे. हे। इक बस आई । अस सारे उस 
पर“बैठे | बस. चली प्रेई। उस -रातीं. धुंध मती ही। किश सीत बी हा! सवेरे- 
सवेरे, अस: प्रतापगढ़ - थमां .. लंघे।. इत्थें इक. स्वतन्त्रता सेनानी हे। ओह्‌ मिग 
मते. पत्र.लिखदे हे।-अस उत्थूआं दा लंघे तां पता .नेई ओह मिगी की मता 
चेत्ते आए। ; 

खीर प्रयागराज साढी बस सवेरे नौ बजे दे करीब इलाहबाद पुज्जी। में 
पैहलें बी सन 1989 इच इलाहबाद शैहर दिकखे दा हा, पत्नी गी शैहर दिक्खने 
दा शौक नेई हा। फ्ही बी रिक्शे आहला असेंगी आनन्द-भवन, भरद्वाज वाटिका 
थमां घुमान्दा ते बजारें इचा फेरदा संगम घाट लेई आया । अ'ऊं पैहली बारी 
इलाहबाद आया तां बैंक कॉलोनी डॉ० रघुवंश होरें गी मिलन बी गेआ हा, 
हिन्दी साहित्य सम्मेलन दे मंत्री श्रीधर शास्त्री होरें गी बी मिलेआ हा। हाईकोर्ट 
बी दिक्खेआ हा। महादेवी वर्मा दा कॉलेज बी दिक्खेआ हा पर एतगी अस 
बजारो-बज़ार संगम घाट पुज्जी गे। 


संगम घाट दा दक्ख पैहले थमां मता बक्खरा हा। हुन संगम दे कंढै 
तम्बू गै तम्बू हे। उत्थें माघ स्नानी डेरे लाइयै लेटे दे हे। साधु-संतें दियां 
रोलियां घाट कछ गै डेरे जमाइयै बैठी दियां हियां। किश वदेशी लोक बी 
टैहला फिरा करदे हे। इ'यां बझोंदा हा जे इक नमां शैहर इत्थें नमोदार होई 
गेदा ऐ। घाट उप्पर किश्तियां गै किश्तियां हियां। इक घाट पर सरकारी कराया 
हा। दूए घाट उप्पर मछुआरे मनमानी करा दे हे। रिक्शे आहलें कन्ने बझोंदा 
हा उन्दी सांठ-गांठ ही। उ'नें संगम उप्पर लेई जाने दा कराया साढ़े थमां दो 
सौ रपेऽ बसूल कीता। अस मछुए उप्पर बेही गे ते ओह्‌ असेंगी उत्थें लेई आया 
जित्थें गंगा ते यमुना दा संगम हुन्दा ऐ। उत्थें गंगा दा पानी किश-किश चिट्टा 
ते यमुना दा पानी हल्का-हल्का काला बझोंदा ऐ। संगम कोल गै इक लकड़ी 
दा पुल बने दा हा। अस उस पुल गी पकड़ियै न्हाते। पानी लक्क-लक्क' गै 
हा। पुल उप्पर बेहियै मते पण्डे अपने जजमानें थमां पूजा-पाठ करोआ करदे 
हे। 


इक पंडा जोरें-जोरें स्नान करने आहलें गी एह श्लोक सुना करदा हा :- 


माघ मासे स्टन्यापः किंचित्समम्युदिते रवौ 
महा पात किनं चापि कं पतंत पुनि महि। 
प्रयाग इच गंगा-यमुना दा जल माघ म्हीनै कल-कल करदा आकखै 


करदा ऐ जे अद्धे उदित सूरज (ब्रह्म म्हुरत) इच आइयै जेहड़ा प्राणी इत्थें 
गोता ला तां अस महा पापी प्राणियें गी बी पवित्तर करी देगे। 

दूआ पंडा बोला दा हा :- 
प्रयागे माघ मासे तु ग्यहं स्नान स्यपद्‌ भवेत्‌ 
नाश्व मेघ सहस्त्रेण तत्कलं लभदे भुवि॥ 
यनि तीरथ राज प्रयाग इच माघ म्हीनै त्रै ध्याडे 
स्नान करने कन्ने जेहड़ा फल हासल हुन्दा ऐ 


ओह इस धरती इच इक ज्हार अश्वेघ यज्ञ करने कन्ने बी हासल नेई 
होई सकदा। 


पण्डे मैंत्तर पढ़ी जारदे हे ते जातरियें गी अपनी-अपनी बक्खी खिच्ची 
जारदे हे। पुल उप्पर अस बी गे। पण्डे गी दक्खना दित्ती ते फ्ही घाट उप्पर 
परतोई आए । 


संगम घाट कोल गै इक गुफा ही। उस इच मतियां परानियां मूर्ता हियां। 
एह मूर्ता में पैहले बी दिक्खियां हियां ते हून बी दिक्खियां। एह्‌ मूर्तियां कला 
दी दृष्टि कन्ने भामें उत्कृश्ट नेई न पर इन्दा सांस्कृतक ते धार्मक म्हत्तव मता 
जैदा ऐ। असें पंक्ति इच जेहड़ियां मूर्तियां दिक्खियां ओह्‌ हियां- धर्मराज, 
अन्नपूर्णा, लक्ष्मी, गणेश, बाल मुकुन्द, सत्य नारायण, भैरव, ललिता, गंगा जी, 
कार्तिकेय जी, नृसिंह, सरस्वती, विश्णु, यमुना, दतात्रेय, मार्कण्डेय, गोरख, 
, जामवन्त, सूर्यदेव, अनुसूया, देव-व्यास, वरुण, कुबेर, अग्नि, दुर्वासा, राम- 
लक्ष्मण, शेष नाग, ते यम काल बगैरा। एह. मूर्तियां प्राचीन न। गलांदे न 
बादशाह अकबर नै इ'नें मूर्तियें दा निर्माण अपनी हिन्दू रानी दे आक्खने उप्पर 
करोआया हा। इत्थें अक्षयवट दे दर्शन दा बी मता म्हत्तव ऐ। 


संगम कछ गै इक तारीखी स्मारक होर बी ऐ। ओह्‌ इक किला ऐ। 
एह्‌ यमुना दे तट कन्ने बने दा ऐ। एह. इक मजबूत किला ऐ। इसदा स्थापत्य 
अनौखा ऐ.। एह किला जमीन दे अन्दर जमीन दे बराबर बनाया गेदा ऐ। यमुना 
दरिया बक्खी जरुर उच्ची दीवार ऐ। अजादी थमां पैहले इस किले इच अंग्रेजी 
फौज रौहन्दी ही। इत्थें गोला-बारूद बी बनदा हा। पर हुन किले दे अन्दर 
जाने दी आम लोकें गी इजाजत नेई ऐ.। 

प्रयाग इच इक बैनी माधव दा मंदर बी ऐ। ओह्‌ असें रिक्शा उप्पर चढे 
दे गै दिक्खेआ। 


इ'यां संगम घाट कोल गै महावीर दी इक विशाल मूर्ति ऐ जेहड़ी जमीन 
उप्पर सिद्धी लेटी दी ऐ। 


प्रयाग इच मते तीर्थ जातरु वासुकी सर्पराज मंदर, शिव कचैहरी मंदर, 
अलोपी देवी मंदर, कल्याणी देवी मंदर बी जन्दे न पर असें दूर थमां गै उ'नेंगी 
मत्था' टेकेआ। 


मेरी पत्नी दी मर्जी शैहर दिक्खने दी बजाय काशीं ते अयोध्या दिक्खने 
दी ही। इस लेई अस उत्थूआं दा निकले ते बस अड्डे पर आई गे। 


000 

21. अयोध्या जातरा 


पैहली फरवरी 2006 गी असें इलाहबाद थमां अयोध्या लेई प्रस्थान 
कीता। इ'यां किश बसां इलाहबाद थमां सिद्धियां अयोध्या बी जंदियां हियां 
पर मेरी पत्नी दी इच्छा विश्वानाथ मंदर दे दर्शन करने दी ही इस लेई अस 
उत्थूआं दा बनारस आई गे। बनारस अस त्रकालें पुज्जे। असें विश्वनाथ मंदर 
कछ गै इक गेस्ट हाऊस इच कमरा लैत्ता ते विशवानाथ मंदर दे दर्शन करन 
चली पे। में पत्नी गी मंदर परिसर इच घुमाया फिराया ते फ्ही उसगी अश्वमेघ 
घाट लेई गेआ। उत्थें उसने गंगा माता दी पूजा कीती। अस थोढे चिर बजार 
घूमे-फिरे फ्ही रुट्टी खादी ते सेई गे। 


साढ़ा सवेरे दा कार्यक्रम अयोध्या लेई प्रस्थान करने दा हा। इ'यां में 
अपनी पत्नी कन्ने काशी घुम्मने-फिरने दी बी गल्ल कोती पर उसदी रुचि 
देवदर्शन इच ही। 


2 फरवरी 2006 गी अस सबेरे-सवेरे तेआर होए। आटोरिक्शा कोता 
ते बस अड्डे आई गे। बनारस थमां अयोध्या लेई बस जा करदी ही। असें 
टिकरां-लेइयां ते बस उप्पर सवार होई गे। बनारस थमां अयोध्या दे रस्ते इच 
असें केई निक्के बड्डे शैहर ते नगरोटे दिक्खे। इक जगह असें द'ऊं जुड़े दे 
शेहर दिक्खे। पुलै दे रुआर शाहजहांपुर हा ते पुलै दे पार अकबर पुरा। इ नें 
दोनने शैहरें दी जीवन शैली इच मुस्लिम संस्कृति झलकदी ही। स्कूल पढ़ने 
आहलियां कुड्यां बी असें भुर्के इच दिक्खियां। मकानें दा स्थापत्य बी मुस्लिम 
वास्तु थमां प्रभावत हा। 

खी'र नौ घंटे दी जातरा करियै अस त्रकालें अयोध्या पुज्जे। बस अड्डे 


थमां अस सिद्धे गुजराती धर्मशाला गे। असें रात उत्थें गै कट्टी। सवेरे-सवेरे 
अस अयोध्या दे दर्शन लेई निकले । 

सारे थमां पैहले अस हनुमान गढ़ी दे दर्शन करन गे। एह पवित्तर थाहर 
इक उच्चे टिब्बे उप्पर निर्मित ऐ। उप्पर चढ़ने लेई सोपान पथ बने दा ऐ। इत्थें 
हनुमान जी दी इक विशाल मूर्ति ऐ। एह मूर्ति हनुमान दे उपासकें लेई मती 
दिव्य ऐ। मंद्र कन्ने केई कोठरियां न जिन्दे इच साधु संत रौहून्दे न। इस मंदर 
दा प्रबन्ध महन्त हुन्दे हत्थ इच एऐ। इत्थें भगवान दा प्रसाद उपलब्ध ऐ। इस 
थमां अग्गें किश दूर सुग्रीव ते अंगद दे टीले न। 


हनुमान गढ़ी दे दर्शन करिये अस राम जन्म भूमि दे दर्शन करन गे। 
फरवरी 1990 इच बी अ'ऊं बनारस थमां जन्म भूमि दे दर्शन करन आया हा। 
में तदूं जे किश दिक्खेआ हा हून सब किस उस थमां उलट हा। अ'ऊं हनुमान 
गढ़ी दा जिस रस्तै इत्थें पुज्जा हा ओह्‌ रस्ता खाल्ली-खाल्ली हा। बिच-बिच 
घर-कोठे ते मंदर लब्भदे हे। अ'ऊं इक निक्का टिब्बा चढिये राम जन्म भूमि 
पुज्जां हा। तदूं में जेहड़ा राम मंदर दिवखेआ हा ओह्‌ त्र'ऊं कक्षें इच समाहित 
हा। मझाटले कक्ष इच इक सिंहासन उप्पर राम-परिवार दियां मूर्तियां प्रतिष्ठित 
हियां। जिस भवन इच एह मंदर हा उसदा स्थापत्य आम मंदर स्थापत्य थमां 
मता बक्खरा हा। तदूं अ'ऊं त्रोन्ने क्षें इच बेरोकटोक फिरेआ हा। फ्ही अ'ऊं 
मंदर थमां बाहर आया तां में मंद्र दे ललाट पर इक शिलालेख बी दिक्खेआ 
हा। मंदर थमां किश दूर तदूं में ओह थाहर बी दिक्खेआ जित्थें नमें मंदर दा 
शिलान्यास कीता गेदा हा। पर एह सब सोलां साल पैहलें दी तस्वीर ही। हून 
सन 2006 इच अयोध्या दी तस्वीर गै बदली गेदी ही। जित्थें जन्म भूमि दे 
अन्दर राम लल्ला दा मंदर हा ओह्‌ हून पूरी चालली ध्वंस हा। इ'यां सिंहासन 
आहले थाहर इक अस्थायी मंदर बनाया गेदा हा। जित्थें राम परोआर दियां 
मूर्तियां प्रतिश्टित हियां। पुराने भवन परिसर इच खुदाई कीती गेदी ही। खुदाई 
आहले थाहर उच्चियां-उच्चियां कनाता लाइये इसगी खट्टेआ गेदा हा। 


अस मंदर दर्शन करन गे तां उत्थें मसां पंज-सत्त दर्शनार्थी गै पुज्जे दे 
हे। ओह्‌ दर्शन करियै “जय श्री राम' दा घोश करदे परतोआ करदे हे। 


राम जन्म भूमि आहला थाहर पिछले दऊं दहाकें थमां अखबारें दी 
सुरखियें इच रेहा। इस थाहर जो बी घटित होआ उसदियां तस्वीरां सारे लोकें 
दिक्खियां। में बी दिक्खियां। अज्ज बी अ'ऊं इसदी नमी तस्वीर दिक्खा करदा 
हा ते सोचा करदा हा जे साढ़े इच सच्चै गी स्वीकार करने दी हिम्मत की 

नेई ऐ। अस धर्म, सम्प्रदाय जां पथ दे नांऽ उप्पर इन्ने संकीर्ण की होई जन्ने 
आं। असेंगी अपना गै पंथ श्रेश्ठ ते दूएं दा निकृष्ट की बझोंदा ऐ ? अस सारे 
जे इक ईश्वर गी मन्नने आं ते फ्ही उसदे नांऽ उप्पर तोड़-फोड़ ते खून खराबा 
की ? 

मिगी नझोआ जे किश धर्माचार्ये साढ़े समाज गी प्रदूषित करी दित्ते दा 
ऐ। उ'नें पूरी इन्सानियत गी खंडित करी दित्ते दा ऐ। जि नें सम्प्रदायें दे आगूएं 
अपने सम्प्रदाय दे दायरे गी बधाने लेई जोर जबरदस्ती कीती, दूएं दियां 
नशानियां मटाने दी कोशश कीती ओह्‌'कुसै बी दृष्टि कन्ने इन्सानियत दे 
पुजारी नेई मित्थे जाई सकदे। जि'नें शासकें अपनी प्रजा गी धर्म दे आधार 
उप्पर बक्खरी-बक्खरी नजर कन्ने दिक्खेआ ओह्‌ हाकम नेई मानवता दे दुश्मन 
हे। 


केई बारी साढ़े धार्मक थाहर सियासत दा बी केन्दर बनदे न। मिगी बी 
बझोआ जे अयोध्या इच स्थित राम लल्ला दा एह मंदर बी सियासत दे घेरे 
इच आंहदा गेआ। इस कन्ने इक गै धर्म दे लोक बक्ख-बक्ख सियासी सोच 
दी बजह कन्ने बक्ख-बक्ख खेमें इच बंडोई गे। किश सियासी अग्ग तमाशा 
दिक्खने आहलें बी लाई जिसदा नतीजा एह्‌ निकलेआ जे करोड़ें लोकें दी 
आस्था दा एह केन्दर कोर्ट कचैहूरियें दा मसला बनी गेआ। जे इक सम्प्रदाय 
दे प्रार्थना स्थल दे बकास लेई दूए सम्प्रदाय दे लोक सैहूजोग देन तां मिगी 
-बझोंदा इस कन्ने खुड़बो-खुड़बी खत्म होई सकदी ऐ ते इन्सानी भाईचारे दा 
भाव पनपी सकदा एऐ। 


खैर अ'ऊं इस पूजा स्थल दे अतीत ते वर्तमान उप्पर सॉचदा-सोचदा 
सड़क दे कंढै आई गेआ। उत्थें किश फड़ियें आहूले कताबां ते इस स्थान कन्ने 
सरबन्धित कैसटां बेचा करदे हे। मेरी पत्नी नै बी कैसेटां खरीदियां। फ्ही पत्नी 
नै मिगी अग्गें बधने लेई गलाया। ओह्‌ चांहदी ही जे अस तौले-तौले सरयू 
नदी दे दर्शन बी करी लैचे। 

इ'यां बी अयोध्या इच साढ़े दिक्खने लेई मते थाहर हे। अस सीता रसोई 
दिक्खन गे | फ्ही उत्थूआं दा अस इक सड़क बक्खी मुड़े ते कनक मैहूल, कोप 
भवन, रंग मेहल, साक्षी गोपाल, तुलसी चौरा, सुरसरि रानी दा मंदर, नरहन 

रानी दा!मंदर, राजा-गोपी चन्द, गोविन्द दास दे मंदर, राज द्वार, पंच मंदर, 
राग कचैहरी वाल्मीकि रामायण मंदर, बिडला मंदर दिक्खदे-दिक्खदे सरयू नदी 
दे. तट उप्पर आई पुज्जे। सरयू नदी दे तट कन्ने स्नान करने लेई बी मते घाट 
बने दे हे जिन्दे इच ऋण मोचन घाट, सहस्त्र धारा घाट, लक्ष्मण घाट, स्वर्ग 
द्वारा. घाट, गंगा मैहल घाट, शिवालय घाट, जटाई घाट, अहिल्या बाई घाट, 
धरेहरा घाट ते नया घाट ते जानकी घाट मुक्ख हे। असें परतिय नदी इच स्नान 
कीता ते बस अड्डे आई गे। 


अयोध्या दा वर्णन में मतियें कताबें इच पढ़े दा हा। पूरे देशे इच सत्त 
पुरियें इच इक अयोध्या बी ऐ। बाकी पुरियां न - मथुरा, हरिद्वार, काशी, 
कांची, उज्जैन ते द्वारिका पुरी। मिगी बझोआ जे इक समां ऐसा जरुर रेहा होग 
जदूं एह पुरी ऐश्‍वर्य ते समृद्धि दा केन्दर रेही होग। इ'यां एह राजा इक्ष्वाकु, 
मान्धाता, अम्बरीष, त्रिशंकु, हरिश्चन्द्र, सगर, दिलीप, भागीरथ, रघु ते दशरथ 
दी राजधानी ही। श्री रामचन्द्र जी महाराज दी राजधानी बी इ'यै पुरी ही तां 
गै इसगी राम जी दी पुरी गलांदे न। 


अयोध्या थमां परतोने दे दऊं रस्ते हे। इक फैजाबाद थमां बस जां रेल 
पकड्यै दिल्ली औना ते दूआ अयोध्या थमां बस पकड़िये लखनऊ औना ते 
फ्ही लखनऊ थमां दिल्ली औना। फैजाबाद अयोध्या थमां 7 किलोमीटर हा 
ते लखनऊ 140 किलोमीटरं में लखनऊ दी गै बस पकड़ी। त्रकालें. अस 
लखनऊ पुज्जे, उत्थूआं दा दिल्ली लेई बस पकड़ी ते दूऐ दिन दिल्ली पुज्जी 
गे। दिल्‍ली किश चिर टुरे फिरे ते फ्ही दिल्ली थमां रातीं दी बस पकड़िय जम्मू . 
आए ते फ्ही जम्मू थमां घर। मिगी एह जातरा मती सुखद बझोई। 


00०0०. - 

22. उज्जैन जप्त 

वि० सम्बत्‌ 2061 ते ईसा 2004 ई० इच सिंहस्थें दा कुंभ महापर्व 
उज्जैन इच आयोजत होना हा। मेरी पत्नी दी कुंभ महापर्व उप्पर शिप्रा नदी 
इच स्नान करने दी मती इच्छा ही। उज्जैन दे बारे इच में इतिहास दी पोथियें 
इच मता किश पढे दा हा। अशोक दे पुत्तर महेन्द्र दी जन्म भूम बी उज्जैन 
ही। महेन्द्र नै गै अपनी भैन संघमित्रा गी कन्ने लैत्ता ते श्रीलंका इच बौद्ध- 
धर्म दा प्रचार कीता। गलांदे न जे अशोक थमां बी चार सौ साल पैहले इत्थें 
इक बौद्ध-विहार हा जेहड़ा हुन लुप्त ऐ। महाकवि कालिदास ने मेघदूत दी 
रचना इत्थें गै कीती ही। महाराजा विक्रमादित्य दी राजधानी इ'यै उज्जयिनी 
ही। इत्थें माण्डु दे राजा नै राज कीता। बाज बहादुर नै राज कीता। इल्तुतमिश 
नै उज्जैन दी विनाश लीला दिवखी। महाराजा जयसिंह नै मंदरें दा निर्माण 
करोआया। फ्ही मराठें इत्थे राज कीता ते खीर इच सिंधिया राजें दा शासन 
काल आया तां उ'नें उज्जैन दे थाहर ग्वालियर गी सन 1810 इच अपनी 
राजधानी बनाया। बस इत्थूआं दा गै उज्जैन दी चमक-दमक खत्म होई ते एह. 
उजड़े दा शैहर बझोन लगा। a 


एह शैहर मेरे लेई इक आकर्शन हा, इक शोध स्थल हा। इतिहास दा 
प्रतीक हा। गौरव दी नशानी हा। मेरी पत्नी लेई इक तीरथ हा, इक मोक्ष स्थल 
हा, इक पावन देव स्थान हा। साढ़े दोनें दे लक्ष्य भामें बक्खरे-बक्खरे हे पर 
उत्थें पुज्जने दा उद्देश दोन्नें दा हा। 

12 अप्रैल 2004 गी असें दोन्नें अपने-अपने थैल्ले चुक्के ते पैंथल थमां 
जम्मू पुज्जे। उत्थूआं दा असें बस पकड़ी ते 13 अप्रैल गी हरिद्वार पुज्जे। गंगा 
स्नान कीता ते त्रै बजे दिल्ली लेई ट्रेन उप्पर बैठे ते निजामुद्दीन स्टेशन उप्पर 
उतरे। तौले-तौले भोपाल लेई दऊं टिकटां खरीदियां ते जनरल डब्बे इच बेही 
गे। डब्बा खचाखच भरोचे दा हा। बड़ी मुश्कलें थल्लै बौहने लेई थाहर 

मिलेआ। मेरी पत्नी इस महौल इच घाबरी गेई। उसगी किश जनानियां ठेह्‌ करा 
दियां हियां ते आरकां मारा दियां हियां। में उसी समझाया भगवान महाकालेश्वर 
तेरी परीक्षा लै करदे न। घाबर नेईं। शान्त होइये बेही जा। पर झांसी तोड़ी 
धक-मधका चलदा रेहा। इत्थें किश सुआरिया उतरियां तां बोहने लेई सीट 
थ्होई। खीर सवेरे 9 बजे दे करीब अस भोपाल पुज्जे। मेरी मती मर्जी ही जे 
लग्गे हत्थ अस भोपाल शैहर बी दिक्खी लैचै पर पत्नी नेई मन्नी। पेहले कुंभ 
स्नान फ्ही दूए थाहरें दा ध्यान। में बी जिद्द नेई कोती। उज्जैन लेई बस जा 
करदी ही अस उस उप्पर बेही गे। भोपाल थमां उज्जैन पुज्जने इच असेंगी त्र 
घंटे लग्गे। रस्ते इच असें केई झीलां दिक्खियां। बझोआ जे लोक सच्च गलांदे 
न जे भोपाल झीलें दा शहर ऐ। 

उज्जैन अस बस अड्डे पुज्जे तां रिक्शा कीता ते स्नान करन शिप्रा नदी 
पास्सै गे। नदी दे कंढै घाट बने दे हे। असें टल्ले तुआरे ते न्हाई धोई बाहर 
आई गे। शिप्रा मिगी मती गै प्रदूषत नदी बझोई। इस नदी दा पानी सैल्ला हा। 
असें रिक्शा कीता ते महा कालेश्वर मंदर दिक्खन चले। असें बजारें थमां लंधे। 
उज्जैन दा बजार दिक्खिये मेरी कल्पना दे निम्ब त्रुट्टन लगे। इक उजड़े-पुजड़े 
दा शैहर। परानियां इमारतां निक्कियां-निक्कियां हट्टियां, तंग बजार, तंग 
गलियां। केह्‌ इ'ये शैहर राजा विक्रमादित्य दी राजधानी हा। कालीदास नै इत्थ 
बेहिये मेघदूत लिखेआ हा। केह इ'यै हिन्दुएं दा पावन तीर्थ ऐ। सत्तें पुरियें 
इच इक उज्जैन ऐ। फ्ही इसदी एह दुर्दशा। 51 पीठें इच इक उज्जैन बी ऐ। 
फ्ही इत्थें इन्ना उजाड, इन्ना सुनापन। अ'ऊं दूरदर्शन इच दिक्खदा ते सुनदा 
हा - महाकाल की नगरी उज्जैन | इस त्रुट्टे-भज्जे दे शैहर गी दिविखये मिग 
मता दुक्ख होआ। अस इक मंदर कछ पुज्जे तां रिकशे आहूला खड़ोई गेआ 
ते गलान लग्गा-बाबू जी, चार धाम आ गये हैं। आगे इजाजत नहीं । अस उत्थे 
उतरे। चार धाम मंदर दे दर्शन कीते। कालेश्वर महादेव दी पूजा लेई पत्नी नै 
सामग्री खरीदी ते फ्ही अस उत्थें पैदल पुज्जे। 


महाकालेश्वर मंद्र 


एह मंदर पवित्तर क्षिप्रा नदी थमां किश दूर रुद्र सागर दे कोल निर्मित 
ऐ। इसदा प्रांगण बड़ा खुल्ला ऐ। इत्थें होर बी मते मंदर न। ज्योर्तिलिंग के 
बड्डे कक्ष कन्ने बने दे गर्भगृह इच संस्थापत ऐ। गर्भगृह इच द'ऊं वड्डे दिव 

जि'नेंगी नन्दा दीप गलांदे न ओह्‌ इत्थें लगातार जलदे रौहन्दे न। इसदे त्रौन्नें 
बक्खी श्री गणेश, पार्वती ते कार्तिकेय दी ठोस चांदी दियां मूर्ता न। इसदे 
गर्भगृह इच सौ किलो चांदी दे बने दे रुद्र यंत्र दी प्रतिष्ठा कोती गेदी ऐ। इत्थे 
सवेरे चार बजे भस्म आरती हुन्दी ऐ जिस इच मते लोक हिस्सा लैंदे न। 


सपाहियें असेंगी बड्डे कक्ष तोड़ी गै जाने दी अनुमति दित्ती। असें 
उत्थूआं दा गै महा-कालेश्वर ज्योर्तिलिंग गी मत्था टेकेआ ते मंदर थमां बाहर 
आई गे। शास्त्रीय कताबें इच लिखे दा ऐ जे उज्जैन कुंभ पर्व दे मुक्ख स्नान 
लेई सिंहस्थ बृहस्पति, मेषस्थ सूर्य, वैसाख म्हीना, शुक्ल पक्ख, पूर्णिमा तिथि 
तुला राशि इच चन्द्रमा, स्वाती नक्षत्र, व्यतिपात योग, सोमवार ते अवन्ती दा 
क्षेत्र होना जरूरी ऐ। इ'नें दसें योगें इच जिस दिन ज्यदा योग होन उस ध्याडे 
कुंभ पर्व प्रधान (शाही) स्नान करने दा निजम ऐ। उज्जैन इच पहला स्नान 
मेष संक्रांति गी, दूआ वसाख कृष्ण मस्सेआ गी ते त्रि'आ बसाख पूर्णिया गी 
हुन्दा ऐ। असें स्नान कीते दा हा। महाकालेश्वर मंदर बी मत्था टेक्रेआ ते फ्ही 
अस उज्जैन दे किश होर थाहर दिक्खन गे। असें राजा विक्रमादित्य दे किले 
दा दरवाजा, राजा भर्तृहरि दी गुफा, सांदीपन ऋषि दा आश्रम, सिद्धवर्ट, गणेश 
वेधशाला, हरसिद्धि देवी दा मंदर, श्री राम मंदर, गोपाल मंदर, काल भैरव, 
श्री मंगलनाथ, नवग्रह मंदर ते प्रशांति धाम बगैरा दिक्खें ते बस अड्डे उप्पर 
आई गे। उज्जैन थमां असें इन्दौर लेई बस पकड़ी ते रातीं दे अट्ठ बजे अस 
इन्दौर पुज्जे। उत्थें इक होटल इच असें इक कमरा कराये पर लैत्ता। रात असें 
उत्थें गै कट्टी। सवेरे तेआर होए ते बस अड्डे पुज्जे। उत्थूआं दा असें बस 
पकड़ी ते ओंकारेश्वर ज्योर्तिलिंग दे दर्शन करने लेई चली पे। तौले गै साढ़ी 
बस प्हाड़ी सड़क उप्पर द्रौढन लगी। असेंगी इक दे बाद इक कुदरती छलैपे 
दे दक्ख लब्भन लगे। इस कन्ने साढ़ियें अक्खियें इच आनन्द दियां लैहूरां 
हिलोरे लैन लगियां। 


ओंकारेश्वर महादेव 


अस इन्दौर जिले गी पार करियै निम्बाड जिले इच दाखल होए। एह 

पूरा इलाका प्हाड़ी ते जंगली हा। में इक कताब निम्बाड़ी संस्कृति उप्पर पढ़ी 

दी ही। उसदा रंग मिगी इत्थं बझोन लगा। अस दस बजे दे करीब माधान्त 

पुञ्जे फ्ही नर्मदा नदी इच स्नान करिये पुल पार कीता। पुल पार किश सीढ़ियां 

चढ़ियां। इक गुफा बी दिक्खी फ्ही किश पौड़ियां होर चढियां ते मंदर परिसर 
इच पुज्जी गे। उत्थूआं दा अस मंदर दे अन्दर गे। मंदर दे गर्भगृह इच काले 
रंगे दे शिवलिंग हे, असें लिंग उप्पर प्रथा दे मताबक जल-अभिषेक कीता। 
लिंग गोलाकार हा। इ'यां बझोंदा हा जे एह प्राकृक ऐ। एह धरातल थमां 
उप्पर उट्ठे दा हा ते अनगढ़ बझोंदा हा। इस लिंग दे पिच्छें इक सफेद पत्थर 
इच पार्वती दी मूर्ति ही। 


दन्तकथा ऐ जे पुराणक काल इच राजा मांधाता नै इत्थें घोर तप कीता। 
उस उप्पर खुश होइयै शिव जी नै उसी इत्थें दर्शन दित्ते। तदूं थमां इत्थें महादेव 
दी निरन्तर पूजा होआ करदी ऐ। 


मंदर इच ज्योर्तिलिंग दे दर्शन करियै अस थल्ले आए। उत्थें इक निक्का 
बजार हा। असें उत्थें न्हारी कीती ते फ्ही नर्मदा इच नोका-विहार करने गी 
चली गे। इक घंटा नौका-विहार करियै अस परतोई आए। नर्मदा दे कंढै असें 
होर बी केई पराने मंदर दिकखे जिन्दे इच इक महादेव दा मंदर बी हा। एह्‌ 
बी इक पराना मंद्र बझोंदा हा। 


ओंकारेश्वर पुज्जने लेई इक रस्ता रतलाम थमां बी ऐ। रतलाम ओंकारेश््र 
थमां 213 किलोमीटर दूर ऐ। 


इन्दौर :-ओंकारेश्‍वर ज्योर्तिलिंग दे दर्शन करियै अस वापस इन्दौर 
आए। इत्थूआं दा असें अहमदाबाद जाना हा। अहमदाबाद लेई असेंगी राती 
दीं बस मिली। बस चलने इच अज्जें किश चिर हा। इस लेई असें इन्दौर शैहर 
दा चक्कर लाया। एह शैहर असेंगी मता साफ-सुथरा ते व्यबस्थित बझोआ। 
पराना बजार किश तंग बी हा पर नमां बजार खुल्ला हा। इन्दौर मालवा खेत्तर 
दा इक मुक्ख केन्दर रेहा ऐ। इत्थें मंदर स्थापत्य दी बी इक बक्खरी शैली रेही 
ऐ। इन्दौर दा सौंदर्य दिविखयै अस मते प्रभावत होए। अस फिरी टुरियै बस 
अड्डे उप्पर आए। बस जाने लेई तेआर ही। अस बस पर बैठे। बस ठीक 
अट्ठ बजे चली ते उसने सवेरे पंज बजे असेंगी अहमदाबाद पुजाया। अस 
अहमदाबाद किश दिन अपने जागते कछ रेह्‌। पही ट्रेन उप्पर चढे ते जम्मी 
आई गे। जम्मू थमां बस पकड़ी ते पैंथल पुज्जी गे। 


मेरे लेई एह इक यादगारी जातरा ही। 

23. उत्तरांचल जातया 

सन्‌ 2001 इच बरसान्त दे बाद जि'यां गै सितम्बर म्हीना शुरु होआ, 
साढ़े किश जानु-पन्छानु उधमपुर थमां बस करिये केदारनाथ-बद्रीनाथ दी 
जातरा पर गे। मेरी पत्नी दी बी बड़ी मर्जी ही जे अस बी साथें-साथें एह 
तीरथ-जातरा करी लैचै।”इतराज मिगी बी नेई हा पर खौद्दल इच दिक्खन सुनन 
किश घट्ट हुन्दा ऐ इस लेई अ'ऊं इकले जाना पसंद करनां। उ'यां बी अ'ऊं 
सितम्बर म्हीनै बेहूला गै हा। 8 सितम्बर गी अस दोएऐ जम्मू गे, बस स्टैंड थमां 
हरिद्वार दी टिकट लैत्ती। उ'नें दिनें कोई पर्व त्योहार नेई हा। खास भीड़ बी 
नेई ही। इस लेई बस पूरी नेई भरोची। किश सुआरियां पठानकोट दियां बी 
बैठियां। अस पठानकोट पुज्जे तां किश-किश न्हेरा पेई गेदा हा। बस उत्थें मता 
चिर नेई रुको। अस बी बस थमां नेई उतरे। फ्ही अस जलन्धर, लुधियाना, 
अम्बाला, सहारनपुर थमां हुन्दे सवेरे-सवेरे हरिद्वार पुज्जे। बाकी सुआरियें कन्ने 
अस बी थल्लै उतरे। असें रिक्शा कीता ते 'हरकी पौड़ी' स्नान करन चली 
गे। स्नान के बाद असें गंगा माता दे मंदर मत्था टेकेआ आरती इचः हिस्सा 
लैत्ता ते फ्ही कछ गै न्हारी खाइयै ऋषिकेश लेई गड्डी पकड़ी ते दस बजे 
थमां पैहूले-पैह्ले उत्थें पुज्जी गे। 


ऋषिकेश :- 


असें लक्ष्मन झूला पार कीता। एह पुल गलांदे न जे पैहलै रस्सियें दा 
हा। जातरी इस पुल दी रस्सियें गी पकड़िय लटकोई जंदे हे ते फ्ही बड़ी 
मुश्कलें पार पुज्जदे हे। पर सन 1924 ई० इच हाड आया ते उस कन्ने ओह्‌. 
पुल रुढ़ी गेआ। फ्ही सरकार नै एह नमां पुल बनाया। एह पुल गंगा नदी दी 
सतह्‌ थमां कोई 70 फुट्ट उच्चा ते 450 फुट लम्मा ऐ। गलांदे न जे मेघनाथ 
दा बध करने दे बाद लक्षमण गी ब्रह्म हत्या दा पाप लग्गा तां उसनै मुक्ति 
पाने लेई इत्थें गंगा दे कंढै तपस्या कीती। उसदे चेत्ते इच गे इस थाहर दा नांऽ 

लक्ष्मन घाट पेआ। शिवानन्द आश्रम साढे रस्ते आया । एह्‌ केई मंजिला हा। 
अस आश्रम बी गे मूर्तियें दे दर्शनें कीते ते फ्ही थल्ले आए। हुन साढ़े लेई 


दिक्खने आस्तै स्वर्गाश्रम हा। एह लक्ष्मण झूले थमां डेढ़ किलोमीटर अग्गें हा। | 


इसदी स्थापना बावा आत्म प्रकाश होरें कीती ही। इत्थें केई गुफां न जिन्दे इच 
साधु-संत निवास करदे न। इक निश्चत समें उप्पर संत अपने हिस्से दा खाना 
लैन थल्लै औंदे न ते फ्ही अपनी-अपनी गुफें इच चली जन्दे न। मेरे लेई एह्‌ 
आश्रम पैहलें बी आकर्शन दा केन्दर नेई रेहा। हून बी नेई हा। बस सैर सपाटा 
गे हा। अस किश चिर ऋषिकेश घुम्मे फिरे। उत्थें साढ़े आहूला लेखा होर 
बी मते लोक फिरा टुरा करदे हे। किश मंदर मत्था टेका दे हे ते किश साधु 
संतें थमां शीर्वाद हासल करा दे हे। मते लोक काली कमली आहले होटल 
इच खाने पीने गी जटोए दे हे। असें बी रुट्टी उत्थें गै खादी। हत्थ साफ कोते 
ते बाहर आए। 


उत्थें असें गी बदेशी बी मते लब्भे जेहड़े ताई-तुआई फिरा करदे हे। 
अस इक हट्टी चढ़े। उसदी हट्टी दे अंदर किश बदेशी चरस दा मजा लै 
करदे हे। चरम दे सूरे लांदियां में बदेशी कुड्यां बी दिक्खिआं। ओह्‌ चरस 
दी तपाश इच हट्टी-हट्टी फिरै दियां हियां। 


अस गंगा दे कंढै बी फिरे ते फ्ही पुल टप्पिये बस अड्डे आए। 
केदारनाथ दा नांऽ लेइयै इक कंडैक्टर बाजां मारा करदा हा। अस उस बक्खी 
गे। उसने काऊंटर बक्खी शा'रा कीता। में दऊं टिकटां लेईअमरं ते पही अस 
अपनी सीटें उप्पर बेही गे। साढ़े कन्ने मतियां सुआरियां हिमाचल प्रदेश दियां 
हियां। उन्दे इच इक रिटायर तसीलदार बी हा। ओह अपने भनेह ते उसदी 
लाड़ी कन्ने जातरा पर जा करदा हा। साढ़ा उस कन्ने साथ बनी गेआ। 


बस ठीक त्रै बजे भर दपैहरी गौरी कुंड लेई चली। असेंगी एह. द्स्सी 
दित्ता गेदा हा जे बस रातीं कुसै होर थाहर रुकग। इ'यां उत्थें एह निजम ऐं 
जे रातीं अट्ठ बजे दे बाद गड्डियां चलाने दी इज़ाजत नेई ऐ। 


ऋषिकेश थमां बीह किलोमीटर तोड़ी ते असेंगी बिच-बिच बस्तियां 
लब्भियां पर उसदे बाद प्हाड़ें दा सिलसिला शुरु होई गेआ। प्हाड़ गै प्हाड, 
उच्चे प्हाड जंगलें कन्ने भरोचे दे प्हाड़। प्हाडे थमां बगदे निक्‍्के-निक्‍्के नाले! 

चट्टानें कन्ने टकरांदियां जलधारां ते फ्ही आबशार। इक थमां इक बधियै 
दक्ख। साढे आहूली बस प्हाड़ चढ़ी फ्ही प्हाड उतरी। कदें-कदें बिजली दे 
लाटुएं दी लो5 लग्गै तां बझोंदा हा जे इत्थें जरुर कोई ग्रां-दुकान जां मंद्र 
ऐ। बल्लें-बल्लें न्हेरा बी पौन लगा। गड्डी दी लाइट दी लो5 कने सड़क 
ते लब्भै पर सज्जे खब्बे किश नेई लब्भै। कुदै-कुदै पानी बगने दी छेड़ बी 
सनोचै। खीर ढलाई दे बाद इक निक्का जेहा कस्बा आया। ड्राइवर नै गड्डी 
गी ब्रेक लाई ते खड़ोई गेआ। कन्डेक्टर नै घोशना कीती हुन गड्डी अग्गे नेई 
जाग। सारियां सुआरियां सवेरेँ सत्त बजे बस पर पुज्जी जान। अस बस थमां 
थल्लै उतरे। इक बोर्ड पर ग्रां दा नांऽ पढ़ेआ लिखेदा हा- रुद्र प्रयाग। उत्थें 
इक निक्का हारा बजार बी हा। बजार दे कन्ने सज्जै खब्बै निक्के बड्डे होटल, 
गेस्ट हाऊस बी हे। साढ़े कन्ने हिमाचल दे जेहड़े तसीलदार हे ओह्‌ इक गेस्ट 
हाऊस इच गे ते साढ़े लेई बी इक कमरा बुक कराई आए जिसदा कराया 80 
रपेऽ हा। असें रुद्र प्रयाग रातीं दी रुट्टी खादी ते सेई गे। सवेरे तौले-तौले 
उट्ठे ते संगम स्नान लेई गे। रुद्र प्रयाग थाहर अलकनन्दा ते मंदाकिनी दा संगम 
ऐ। किश होर नाले बी इत्थें मिलदे न। संगम कछ गै रुद्रदेव महादेव जी दा 
मंदर ऐ। मते लोक मंदर इच बी जा करदे हे। अस बी गे। उप्पर आए। थेल्ले 
चुक्के, न्हारी कीती ते बस उप्पर बेही गे। बस नदी दे कंढै-कंढै चली पेई। 
इ'यां रुद्र प्रयाग बी मिगी मता आकर्शक थाहर बझोआ। इत्थें में सच्चिदानन्द - 
महाराज दे नांऽ दी इक पाठशाला दा बोर्ड दिक्खेआ ते इक बोर्ड कॉलेज दा 
बी पढ़ेआ। मता सन्दोख बझोआ जे बच्चें दे पढ़ने लेई शिक्षा केन्द्र हैन। 


साढ़े आहली बस नदी दे कंढै चलदी-चलदी आगस्त मुनि ग्रां इच 
पुज्जी। ग्रां ते मता बड्डा नेई हा पर डिग्री कॉलेज दा भवन बड्डा हा। में 
अन्दाजा लाई लेआ जे एह्‌ ग्रां कश्यप मुनि दी तपोभूमि रेहा होग तां इसदा 
नांऽ उन्दे नांऽ उप्पर पेआ। इत्थें बी इक मंदर दे दर्शन होए पता चलेआ उसदा 
नांऽ साणेश्वर महाराज ऐ.। इस पावन थाहर दे अग्गें किश चढ़ाई ही। बस दी 
रफ्तार किश घटी। अग्गें बधे तां इक होर कस्बा नजर आया। नांऽ पढ़ेआ- 
लिखे दा हा गुप्त-काशी। इस थाहर मंदर ते जलकुण्ड बी हे पर खास गल्ल 
एह ही जे इत्थं मंदर दे पुजारी शैव-ब्राह्मण हे। ओह्‌ दक्खन दे हे। उत्तर ते 
दक्खन दा एह मेल मिगी मता सुखद बझोआ। में इस गल्लै पर बी मता 

सोचेआ जे डुग्गर इच बी शैव पुजारी न। शिव मंदरें दा चढावा उ'ये स्वीकार 
करदे न। उन्दा दक्खन दे शैव ब्राह्मणें कन्ने कोई सरबन्ध ते नेई ? खैर अ'ऊं 
सोचदा रेहा ते गड्डी अग्गें चलदी गेई रस्ते इच नारायण कोटि नांऽ दा इक 
थाहर आया। इसगी नारायण खेत्तर नी गलांदे न। इत्थें भगवान विष्णु ते लक्ष्मी 
नारायण दी बड्डी मूर्ति स्थापत ऐ। इक वीरभद्र महादेव दा ते इक सत्य 
नारायण जी दा मंदर ऐ। सैर सपाटे लेई एह इक उपयुक्त थाहर ऐ। इसदे अग्गे 
मां जगदम्बा दा खेत्तर आया। उस थमां अग्गें परशुराम ते जमदग्नि दा आश्रम 
आया फ्ही सोन प्रयाग आया। उसदे थोढ़े दूर अग्गें त्रियुगी नारायण दा मंदर 
हा। गलांदे न जे पार्वती ते शिव दा ब्याह सती दाह. दे बाद इत्थें गै होआ 
हा पर अस मान. तलाई मित्थने आं जेहड़ी सुद्ध महादेव कछ ऐ। इ'यां हिमाचल 
इच बी इक थाहर ऐ.। उत्थें बी शिव ते गौरजां दे ब्याह दी कथा प्रचलन इच 
ऐ। मिगी बझोआ पूरा पच्छमी हिमालय संस्कृति दी द्रश्टि कन्ने इक ऐ। लाबा 
इक ऐ। खान-लान इक ऐ.। बोल्ली बी मती रलदी-मिलदी ऐ। अ'ऊं सोचदा 
रेहा, गड्डी चलदी रेई। खीर इक थाहर गड्डी रुकी तां सुआरियां उतरन 
लग्गियां। कंडेक्टर जोरै कन्ने करलाया-गौरी कुंड। अस बी उतरे। इक गेस्ट . 
हाऊस इच कमरा कराये पर लैत्ता ते अग्गें प्रस्थान दी तैयारी शुरु कोती। 

हिमाचल दे साथी बी साढ़े आहले गेस्ट हाऊस इच गै रुके। 


इक बज्जे करदा हा। दपैहर बी ही पर उत्थें गर्मी दा सेक नेई हा। असें 
उप्पर चढ़ने दा फैसला लैत्ता ते चढ़ाई चढ़न लगे। गौरी कुंड ते कटड़ा वैश्णो 
आहूली चढ़ाई मिगी इंक्कै जनेही बझोई। इक्कै जेहा वातावरण। उ 'ये घोड़े- 
बैंतर, पालकी दी सवारी। असें पैदल चलने दा मन बनाया। हिमाचली साथी 
बी पैदल चले। अस थोढ़े अग्गें चले तां इक थाहर आया। उसदा नाऽ हा - 
चीरबासा। इत्थें जनानियां ते मर्द कप्पडे दान करदे न। उस थमां अग्गें रामबाडा 
आया। इत्थे हट्टियां बी हियां। असें इत्थें गै चाह पीती। इसदे बाद खड़ी चढ़ाई 
हो। मेरी पत्नी थक्‍की गेदी ही। असें इत्थूआं दा घोड़े कोते ते गरुड़िया घाट 
चढ़ी देवदर्शिनी दे कछ-कछ पुज्जे। रस्ते इच बरखा ब'रन लगी तां साढ़े टल्ले 
पन्न होई गे। इया रस्ते इच गलांदे हे जे हनुमान दी गुफा ते रामानन्द जी 
दा उपासना केन्द्र बी हा पर अस उत्थें नेई पुज्जे। देव-दर्शिनी थमां असें 
केदारनाथ जी दे दर्शन कोते ते फ्ही किश चिर बाद इक निक्का मदान 
अस केदारनाथ धाम पुज्जी गे। उत्थें हर राज्य दे बक्खरे-बक्खरे पंडे हे । अस 

अपने पंडे कछ गे। उसने असेंगी इक कमरा दित्ता जित्थें पलंग बिछे दा हा। 
असें रजाई लेई ते थोढ़े चिर लेई सेई गे। पही अस त्रकालें उट्ठे। बजार फिरे 
टुरे, रुट्टी खादी ते फ्ही सेई गे। 


दूऐ ध्याडे 10 सितम्बर गी असें गर्म पानी इच स्नान कोता। गर्म पानी 
असेंगी पंडै उपलब्ध कराया। उसदे परैन्त अस केदारनाथ मंदर दे दर्शन करन 
टुरी पे। इस मंदर दा स्थापत्य पच्छमी हिमालय इच निर्मित मंदरें थमां बक्ख 
बझोआ। इ'यां मंदर दे बाहर इक खुल्ला प्रांगण हा जिस इच नंदीगण दी भव्य 
मूर्ति स्थापत ही। मंदर दा बाहरला हिस्सा कलात्मक हा। इसदे प्रवेशद्वार दा 
उप्परला हिस्सा त्रिकोणात्मक हा। शैद इस करियै जे हिमपात दे'कारण मंदरे 
दी छत्तै गी नुकसान नेई पुज्जै। मंदर दे गर्भगृह इच जेहड़ा ज्योर्तिलिंग स्थापत 
ऐ ओह्‌ त्रिकोण रूप इच |इक पर्वत खंड ऐ। उस कन्ने गै गोरजा माता बी 
विराजमान न। मंदर दे अन्दर पंज पांडव बी बने दे न जिन्दे लेई गलाया जन्दा 
ऐ जे उ'नें इत्थें हत्या दा पछोताऽ कीता हा। इन्दे अलावा उषा-अनिरुद्ध ते 
कृष्ण दियां मूर्ता बी हैन जिस थमां एह्‌ नझोंदा जे महाभारत काल दा इस मंदर 
कन्ने कोई सरबन्ध ऐ। इ'यां गलांदे न जे एह मंदर मता पुराना ऐ। आदि 
शंकराचार्य जी इत्थें आए हे। गलांदे न उन्दे जीवन काल इच बी इसदा पुर्न- 
निर्माण होआ हा। पर वर्तमान मंदर दा स्थापत्य दिविखयै इ'यै बझोंदा ऐ जे 
इसदा मजूदा ढांचा त्रै सौ साल थमां पुराना नेई ऐ। 


इस मंदर इच परिक्रमा दी व्यवस्था ऐ। मंदर दे बाहर 'परिक्रमा करदे 
अमृतकुण्ड, ईशान कुंड, हंस कुंड, रेतस कुंड दे दर्शन बी हुन्दे न। अस 
परिक्रमा करियै बाहर आए। फ्ही अस शंकराचार्य दे मंदर गे। उस इच 
शंकराचार्य दी मूर्त स्थापत ऐ। 


अ'ऊं किश चिर लेई केदारनाथ इच स्थित इक खुल्ले थाहर आइये 
खड़ोई गेआ। समुन्दर तल थमां 3581 मीटर उच्चे इस खेत्तर दा प्राकृतक 
परिवेश मिंगी मता मोहक लग्गा। सितम्बर म्हीनै बी इस खेत्तर दे प्हाड़े दे 
शिखर बर्फ दी चादरें इच लपटोए दे हे। प्हाड़े थमां पानी दियां जेहड़ियां 
चिट्टी सफेद धारां उप्पर दा थल्लै अ'वै करदियां हियां उ'नेंगी दिक्खियै 
बझोंदा हा जे प्रकृति अपने बाल खलारियै मस्ती दा नन्द लुट्टै करदी ऐ। इत्थे 
इक निक्‍का बजार बी हा। अस उत्थें न्हारी करन गे। दुकान थमां बाहर निकले 

तां पंडा होर मिली पे। उन्दे थमां पुच्छेआ इस थमां अग्गे केह्‌ ऐ ? ओह्‌ 
बोले :-कछ गै भुकण्डा भैरव दा थाहर ऐ, हैंस कुंड ऐ, रेतेश्वर महादेव ऐ। 
वासुकी ताल ऐ। पैया ताल ऐ, काग भुसण्डी दा थाहर ऐ, मोक्ष ताल ऐ, रोहिणी 
ताल ऐ, शिव अमर धाम ऐ, चोर वाड़ी ताल ऐ, मोक्षद्वार ऐ, उसने बी छडे 
उन्दे नांऽ गै सुनाए। इ'यां गलांदे न जे कोई-कोई साधु गै उत्थें पुज्जदा ऐ। 


असें इक बारी फ्ही केदारनाथ धाम गी प्रणाम कीता। थेल्ले चुक्के ते 
दपैहरीं गौरी कुंड बापस आए। 


गौरी कुंड :- एह थाहर केदारनाथ जातरा दा आधार शिविर ऐ। इत्थे 
केई गेस्ट हाऊस ते हट्टियां न। केदारनाथ लेई पैदल जातरा असें इत्थूआं दा 
गै शुरु कीती ही। हून गलांदे न जे सूमों राम वाड़ा तोड़ी जा करदी ऐ। 


गौरी कुंड दा खास म्हत्तव एह ऐ जे इत्थें गर्म ते ठंडे पानी दे चश्में 
न। जि'नें लोकें गी गैंठिया होऐ ओह्‌ इत्थें स्नान करन तां ठीक होई जंदे न। 


इस थाहूर दे लेई इक कथानक रुढ़ि एह ऐ जे शिव गी प्राप्त करने लेई 
गौरजा नै इत्थे तप कीता हा। इस कोल गै इक त्रियुगी नारायण नांऽ दा थाहर 
ऐ, उत्थें शिव ते गौरजां दा ब्याह सम्पन्न होआ हा। 


बद्रीनाथ लेई प्रस्थान :- 11 सितम्बर गी असें गौरी कुंड थमां बद्रीनारायण 
लेई प्रस्थान कीता। अस इक मेटाडोर इच बैठे। साढ़े कन्नें सोलां सुआरिंयां 
हियां। किश चिर अस उस्सै रस्ते चले जिस रस्ते थमां आए हे पही पुल टप्पने 
दे बाद सड़क खिंडी गेई। मेरी सीट कन्ने गै गोपेश्वर दा इक पंडा बैठे दा 
हा। ओह्‌ मिगी रस्ते इच उंगली चुक्किये बक्खरे-बक्खरे थाहरे बक्खी इशारा 
करांदा जा। थाहर ते मिगी लब्भदे नेई हे पर उन्दी जानकारी जरुर मिलदी ही। 
उसने गड्डी इच बैठे दे गै सिद्धपीठ काली मठ दा नांऽ लैत्ता ते गलाया जे 
इत्थें काली दा मंदर ऐ। कछ गै कविष्ठा ऐ जित्थें कालीदास नै जन्म लैत्ता 
हा। इस मंदर दे पुजारी भट्ट ब्राह्मण न। इत्थें गौड़ ब्राह्मण बी रौहन्दे न। तंत्र 
विद्या जानदे न। उसने काली शिला, रांसी रांस माई, मद महेश्वर, अखी मठ 
ते फ्ही चोपता दा नांऽ लैत्ता। इत्थें साढ़ी गड्डी किश चिर लेई रुक्की। सारे 
जातरु बाहर निकले। अस बी बाहर आए। मेरे कन्ने पंडा होर बी आए। चाह 

पींदे ओह्‌ फ्ही बोले - इत्थूआं दा इक पगडंडी तुंगनाथ मंदर गी जंदी ऐ। 
मते जातरी उत्थें बी जन्दे न। मान्यता एह ऐ जे केदारनाथ दे पंज थाहर न। 
शिवलिंग केदारनाथ ऐ। तुंगनाथ बांह (बाजु) ऐ। रुद्रनाथ मूंह ऐ, मदमहेश्वर 
इच नाभि ऐ। कल्पेश्वर इच जटां न। जेहडे इ'नें पंजे दे दर्शन करन उ 'नेंगी 
पूरा फल मिलदा ऐ। गड्डी चली ते फ्ही अस मते अग्गें आए तां पंडा होर 
गलान लगे इत्थूआं दा अनुसूया धाम गी रस्ता जंदा ऐ, उत्थूआं दा रुद्रनाथ धाम 
गी रस्ता जंदा ऐ। अस थोढे होर अग्गें आए ते इक निवका शहर बी नजर 
इच चढेआ-पंडा होर बोले इ'ये गोपेश्वर ऐ। इत्थें गै भगवान गोपीनाथ जी 
दा मंदर ऐ। 


गोपेश्वर दे बारे इच में बी मता किश पढ़े दा हा। जि'यां सुद्ध महादेव 
मंद्र इच त्रिशूल गड्डे दा ऐ इ'यां गै इत्थें बी मंदर दे अंदर इक त्रिशूल ऐ 
जिस इच सुद्ध महादेव दे त्रिशूल आहला लेखा गै भुवि नाग ते गणपति नाग 
दे नांऽ अंकत न। मिगी बझोआ जे इ'ें दोन्नें शिलालेखें उप्पर गहन शोध दी 
लोड़ ऐ। 


पंडा होर ते गोपेश्वर उतरी गे। अस पुल पार करियै चमोली पुज्जे। उत्थे 
बी इक द'ऊं मठ दिक्खे। फ्ही अस जोशी मठ पुज्जे। एह बड्डा शैहर 
बझोआ। इत्थें भगवान नरसिंह जी दा इक पवित्तर स्थान ऐ। ओह्‌ मनुक्ख ते 
शेर रूप इच न। जोशी मठ इच स्यालै बद्रीनाथ धाम दे कर्मचारी ते अधिष्ठाता 
कबाड़ बंद करिये आई जंदे न। जोशी मठ थमां अस दरिया दे कंढै-कंढै अग्गे 
बधे। दरिया दे पार साथी गलान लगे हेमकुण्ड साहब दे दर्शन हुन्दे न। उत्थें 
किशं चिर गुरु गोबिन्द सिंह जी रेह्‌ हे। उत्थें हुन इक गुरुद्वारा ऐ। उसदे अग्गे 
फुल्लें दी घाटी ऐ, पर अस उत्थें बी नेई गे। अग्गें चले तां देव दर्शनी थाहूर 
आया। इत्थें गै बद्रीधाम दे पैहले दर्शन होए। इत्थूआं दा अग्गे चले तां अस 
बद्रीधाम पुज्जी गे। 


बद्रीधाम :-भारत दा एह पवित्तर तीरथ हिमालय प्हाड़ इच स्थित ऐ। 
एह. थाहर नर ते नारायण प्हाड़ श्रृंखलां कन्ने घिरे दा ऐ। समुन्दर तल थमां 
इसदी उंचाई 3133 मीटर ऐ। एह. अलकनन्दा दरिया दे कंढै स्थित ऐ। जे 
ऋषिकेश दा सिद्धे बद्रीधाम औना होऐ तां एह तीरथ 285 किलोमीटर दूर ऐ। 

अस बद्रीनाथ कोई त्रे बजे पुज्जे। उत्थें असें इक निक्का जेहा प्हाड़ी 
शैहर दिक्खेआ जेहड़ा इक किलोमीटर तोड़ी फैले दा हा। इत्थें केई भवन, 
धर्मशालां ते होटल न। इ'यां प्रथा तीरथ परोहतें दे भवन इच ठैहरने दी ऐ। 
असें जम्मू-कश्मीर दा पंडा तुप्मेआ ते ओह्‌ असेंगी इक किलोमीटर दूर इक 
दुमंजिले भवन इच लेई गेआ। उसने असेंगी खलकी मंजिल इच इक कमरा 
खोलली दित्ता। पूरी मंजिल इच साढ़े इलावा होर कोई नेई हा। असें टल्ले बदले 
ते दर्शन करने गी चली पे। 


बद्रीनाथ जी दा मंदर अलका नदी दे सज्जे कंढै हा। अस इक निक्का 
बजार टप्मियै अग्गे बधे, पुल पार कीता ते मंदर परिसर इच पुज्जी गे। मंदर 
दे थल्लै गरम पानी दा चश्मा हा। अ'ऊं उसदे पानी इच न्हाता। मेरी पत्नी 
नै बी स्नान कीता ते फ्ही अस दर्शन करने गी आग्गें बधे ते पौड़ियां चढिये 
उप्पर गे। पैहले में मंदर गी बाहरै थमां दिवखेआ। 


एह्‌ मंदर उतरांचल दे दूए मंदरें आहूला लेखा स्थानी कत्यूरी शैली इच 
निर्मित ऐ। एह इक भव्य मंदर ऐ। इसदा मुक्ख द्वार पूर्व बक्खी ऐ। मुक्ख द्वार 
मता गै कलात्मक ऐ। इसदा उप्परला सिरा बी शिखर युक्त ऐ। मंदर दे अन्दर 
श्री भगवान बद्रीनाथ जी दी चतुर्भुजी मूर्ति स्थापत ऐ जेहड़ी काले रंग इच ऐ। 
मूर्ति गी पीले वस्त्रें ते गैहनें-बन्धें कन्ने सजाया गेदा ऐ। मूर्ति दे मुकुट इच 
इक मता कोमती हीरा जड़े दा ऐ जिसदी आभा कन्ने गर्भगृह अलौकित रौहन्दा 
ऐ। मूर्तियां इक सिंहासन उप्पर प्रतिष्ठित न। इत्थें जेहडियां मूर्तियां दर्शनें लेई 
रक्‍्खी दिया न ओह्‌ न - लक्ष्मी, नर नारायण, नारद, गणेश, गरुढ़, कुबेर ते 

. उद्दव दी मूर्ति। 


मंदर परिक्रमा इच बी पांडवें ते केई होर देवी-देवतें दियां मूर्ता न। अस 
मंद्र मत्था टेक्रिये थल्लै आए। फ्ही असें तीर्थ पुरोहत कन्ने ऋषिधारा, 
कूर्मधारा, प्रहलाद धारा, बगैरा दे दर्शन कीते। पंडा होरें असेंगी ब्रह्म-कुण्ड, 
गौरी कुण्ड ते सूर्य कुण्ड बी दस्सेआ। फ्ही असें नारद-शिला, गरुढ़ शिला, 
नरसिंह शिला, बारह्‌ शिला ते मार्कण्ड शिला बी दिक्खी। बाद इच पंडा असेंगी 
ब्रह्म-कपाल लेई गेआ उत्थें उसने असेंगी पितरें लेई पिण्ड तर्पण करने गी 
गलाया। 

किश चिर बाद पण्डे नै असेंगी आक्खेआ - तुस बसुधारा बी जाई सकदे 
ओ, उत्थे इक आबशार ऐ। इत्थूआं दा ओह्‌ थाहर किश दूर ऐ। मनि भद्रपुर 
त्रै किलोमीटर एऐ। इत्थें गणेश गुफा ऐ। व्यास ते सरस्वती इत्थें मिलदियां न 
इस लेई इस थाहर गी केशव प्रयाग गलांदे न। दिक्खने जोग थाहूर माणा ग्रां 
बी ऐ। एह थोढ़ी दूर ऐ। मेरी मर्जी माणा ग्रां दिक्खने दी ही पर सेहत ठीक 
नेई होने करी अ'ऊं जाई नेई सकेआ। 


उस्सै ध्याड़े 12 सितम्बर गी अस परतिये न्हाई धोइयै मंदर दर्शन करन 
गे। उत्थें भीड़ मती नेई ही। पंडा होर बी साढ़े कन्ने नेई हे। असें दर्शन कीते 
ते न्हारी खाईये बस अड्डे आए। ऋषिकेश लेई इक निक्की गड्डी जा करदी 
ही। अस उस्सै पर बैठे। रात असें श्रीनगर कट्टी । उत्थें बी फिरे टुरे ते गढ़वाल 
विश्व विद्यालय दा भवन बी दिक्खेआ। 


13 सितम्बर गी अस सवेरे-सवेरे गड्डी उप्पर बैठे। 11 बजे अस 
ऋषिकेश ते 12 बजे हरिद्वार पुज्जे। हरिद्वार अस किश चिर गै रुके। राती 
दी बस पकड़ी ते 14 सितम्बर गी जम्मू पुज्जी गे। उत्थूआं दा उस्सै दिन अस 
पैंथल आई गे। 

इस जातरा इच में हिमालय प्हाड़ दे जेहड़े साक्षात्‌ दर्शन कोते उसदे 
बिम्ब अज्ज बी मेरे दमाग इच हैन। 

24. मन्सूरी जातरा 


सन 2004 इच मनमांस आए। मेरी पत्नी नै ग्रां दी जनानियें दा अनुसरण 
करदे होई छे ऐतवारें आप शम्भु दे मंदरें इच जाइयै दिये बाले ते पही उन्दा 
मोख कीता। ग्रां दिया किश जनानियां गंगा न्हौन हरिद्वार बी गेइआं, एह खबर 
मेरी लाडी दे कन्नें तोड़ी बी पुज्जी गेई। उसने बी गंगा स्नान करने दा ऐसा 
रट्टा लाया जे खीर मिगी हाम्मी भरनी गै पेई। 


अ'ऊं पैहले कटड़ा गेआ। उत्थूआं दा इक सरकारी बस हरिद्वार जंदी 
ही। उस इच सीट नेई लब्भी पर जम्मू थमां हरिद्वार लेई टिकट मिली गेई। 
अस जम्मू पुज्जे। उत्थें मता रश हा। बसां अ'वै जारदियां हियां। पर जिस बस 
उप्पर असें जाना हा ओह, अज्जें नेई आई। त्रकालां पौन लग्गियां। खीर रौला 
पेआ जे बस आई गेई। अस बी थैल्ले चुक्कियै द्रोडे। अपनी सीट मल्ली ते 
धड़ाम कीते उस उप्पर पेई गे। बस तौले गै चली पेई। इसदे बाद अस, 
पठानकोट, लुधियाना, अम्बाला, सहारनपुर ते पही सवेरे अट्ठ बजे कनखल 
कछ पुज्जे। उत्थें पुलस नैं साही बस रोकी लैत्ती। अग्गें जाने दी इजाजत नेई 
ही। अस बी उतरी पे। इक नै सलाह दित्ती जे तुन्दा हरकी पौड़ी पुज्जना 
मुश्कल ऐ। तुस दूए घाट स्नान करो। रिक्शा पकड़ो ते निकली जाओ। 


असें बी रिक्शा पकडेआ ते चली पे। अग्गें फ्ही असेंगी रोकी लैत्ता गेआ। 
हुक्म होआ रिवशे दी इजाजत नेई पैदल जाओ। अस पैदल चली पे। मेरे 
पिच्छे-पिच्छे मेरी लाड़ी बी घसटोन लगी। कोई त्रै किलोमीटर चले तां घाट 
आया। उत्थें सुनमसान ही। फ्ही बी अस न्हाते- धोते पुल टप्पेआ ते हरकी पौड़ी 
पुज्जे। उत्थें रश मता हा। असें इक-इक नै टल्ले खोल्ले नदी इच स्नान कोता 
ते बाहर आई गे। पत्नी गी दान पुण्य दा चेत्ता आया। उ'नें किश मंगतें गी 
किश साधुएं गी आलू पूड़ियां बंडिया ते गंगा मंदर जाइयै किश पशाकां चाढिया 
ते परतोई आई। फ्ही गलान लगी मेरा स्नान, ध्यान दान पुण्य होई गेआ हुन 

चलो न्हारी खन्नेआं। हरको पौड़ी कछ गै हलवाईयें दी हट्टियां हियां। असें 
उत्थें गै दऊं-दऊं पूडियां खादिआं। हुन साढा अगला कार्यक्रम सैर सपाटे दा 
हा। असें सारें थमां पैहलें मन्सा देवी जाने दा मन बनाया । रस्ते इच माया देवी 
दा मंदर आया। ओह्‌ बजारे दे कोल हा। अस पैहलें उत्थें गे। मत्था टेकेआ। 
इ'यां सुने दा हा जे माया देवी हरिद्वार दी अधिष्ठात्री देवी ऐ। इसदे नांऽ उप्पर 
गै हरिद्वार गी मायापुरी गलांदे न। फ्ही उत्थूआं दा पुछदे पुछांदे उत्थें पुज्जे 
जित्थूं दा उड्डन खटोले लेई टिकटां मिलनियां हियां। अस टिकटां लेइयै 
खटोले उप्पर बैठे ते उप्पर पुज्जी गे। 


मन्सा देवी दा मंदर शिवालिक पर्वत श्रृंखला दे इक शिखर उप्पर ऐ। 
उत्थें पुज्जदे गै अस सभनें थमां पहले मंदर मत्था टेकन गे। मन्दर दे गर्भगृह 
इच जरत्कारू दी पत्नी सप्पें दी रानी माता मन्सा दी मूर्त स्थापत ऐ इस मूर्त 
इच मन्सा देवी दियां पंज बाहमां ते त्रै मूंह्‌ दस्से गेदे न। देवी अट्ठें नागें उप्पर 
स्थापत ऐ। अस मत्था टेकियै बाहर आए। शिखर थमां असें हरिद्वार दे बक्ख- 
बक्ख दक्ख दिक्खे। शैहर दिक्खेआ, गंगा नदी दिक्खी, मंदर दिकखे। इक मंद्र 
होर उच्चे टिब्बे उप्पर दिक्खेआ। ओह्‌ नागर शैली दा मंदर हा। लोकें सनाया 
जे एह चंडी माता दा मंदर ऐ। उत्थें जाने लेई बी उड्डन खटोला दी व्यवस्था 
ही पर असें दूर थमां गै मत्था टेकेआ। इक मंदर इत्थें अंजना देवी दा बी ऐ। 


अस मन्सादेवी थमां थल्लै आए रिक्शा कीता ते विल्केश्वर महादेव मंदर 
दिक्खन गे। इ'यां गै इक मंदर असें पैहलें दक्ष महादेव दा कनखल दिक्खेआ 
हा। 


साढ़े कछ अज्जें मता टैम हा। दपैहरी दी रुट्टी असें खानी नेई ही इस 
लेई अस सप्त ऋषि आश्रम दिक्खन गे। अ'ऊं पैहली बारी अपने पिता हुन्दी 
अस्थियां लेइयै हरिद्वार आया हा तां बी अ'ऊं इत्थें पुञ्जा हा। इत्थें गंगा सत्तें 
धाराएं इच प्रवाहमान ऐ.। इस्सै लेई इस थाहर दा नांऽ सप्त सरोवर जां सप्त 
ऋषि एऐ। 

रिक्शे आहले नै असेंगी सती कुंड बी दस्सेआ। एह उ'यै कुण्ड हा जिस 
इच दक्ष प्रजापति नै यज्ञ करोआया हा ते फ्ही अपने पति भगवान शिव दी 
बेइज्जती बर्दाश्त नेई होने दे कारण देवी पार्वती इस इच छाल मारियै यज्ञ दी 

आहुति बनी ही। असें रस्ते इच इक नमां वैष्णो देवी दा मंदर ते सप्त सरोवर 
दिवखेआ। फ्ही अस भीम गौडा दिक्खन गे। इत्थें इक कुण्ड ऐ जिसगी भीम 
दे नां5 कन्ने जोड़ेआ जंदा ऐ। 

एह्‌ कुण्ड दिक्खिये अस भारत माता दा मंदर दिक्खन गे। एह मंदर 
मिगी मता पसंद आया। इस इच पूरे भारत दी तस्वीर पेश कीती गेदी ऐ। एह 
मंदर अट्ठ मंजिला ऐ.। इसदा निर्माण सन 1983 ई० इच होआ हा। 


गुरुद्वारा :-हरिद्वार इच त्री पातशाही दा इक भव्य गुरुद्वारा ऐ.। एह सती 
घाट गंगा दे कंढे उप्पर ऐ। इत्थें सिक्ख गुरु अमरदास जी नै कठन तप कोते 
दा ऐ। ओह्‌ इत्थं 23 बारी आए। उ'नें सती प्रथा दा बरोध कीता। इस गुरुद्वारे 
गी बाबा दरगाह सिंह दा डेरा बी गलांदे न। इत्थें गद्दी परम्परा चला करदी 


ऐ। 


शांतिकुंज :-इस थाहर गी किश लोक गायत्री तीर्थ बी गलांदे न। इस 
संस्थान दी स्थापना आचार्य श्रीराम शर्मा नै सन 1971 इच कीती ही। एह. 
संस्थान भारतीय संस्कृति दे प्रचार-प्रसार लेई प्रतिबद्ध ऐ। इस संस्थान दी हुन 
अपनी इक यूनिवर्सिटी बी ऐ। इत्थें इक अखंड जोत जलाई गेदी ऐ। इस 
संस्थान दे प्रचारक देश ते नदेश इच भारती संस्कृति दा दिग्दर्शन करांदे न। 
असें इत्थूआं दा किश कताबां बी खरीदियां। 


पतंजलि योग आश्रम :-योग-गुरु रामदेव प्रास्सेआ संचालत एह संस्थान 
मूल रूप इच योग-साधना दा केन्दर मित्थेआ जंदा ऐ। एह बी इक बड्डा 
संस्थान ऐ जित्थें योग दे कन्नें-कन्नें आयुर्वेद चिकित्सा पद्धति दा प्रचार कोता 
जंदा ऐ। इथें असें योग गुरु हुन्दे दर्शन कोते। 

जम्मू-यात्री भवन :-में एह्‌ भवन हरकी पौड़ी थमां पुल पार करने दे 
बाद ऋषिकेश गी जाने आहली सड़क दे कंढै दिवखेआ हा। इत्थे जातरियें दे 


रोहने-व्हौने दी ठीक-ठीक व्यवस्था ऐ। एह जम्मू दे दानियें पास्सेआ संचालित 
ऐ। 


मन्सूरी :-हरिष्वार थमां मन्सूरी जाने दा मन अस पैहलें गै बनाई चुके 
दे हे। भारत दे पर्यटन स्थलें इच मन्सूरी दा बक्खरा गै नांऽ ऐ। इसगी सैलानियें 

“प्हाड़ें दी रानी' आक्खियै इसदा गौरव होर मता बधाया। अंग्रेज सरकार दे 
शासन काल इच बी इसगी मता म्हत्तव दित्ता गेआ। इसदा बकास बी अंग्रेज 
सरकार नै गै शुरु कोता। 


29 अगस्त 2004 दा ध्याड़ा मेरे लेई बी मता शुभ हा। अ'ऊं अपनी 
पत्नी गी लेइयै सबेरे-सवेरे देहरादून दे बस अड्डे उप्पर आया। अस दोऐ बस 
उप्पर बैठे ते बस देहरादून लेई रवाना होई गेई। हरिद्वार ते देहरादून दे बश्कार 
असें उ'ये कुदरती नजारे दिवखे जेहड़े अस चनैनी थमां मान तलाई जंदे 
दिक्खने आं। प्हाडी इलाका, प्हाड़ी व्हा, जंगल, पैंछी ते चरागाहें इच चरदे 
डंगर। असेंगी पता गै नेई लग्गा जे अस इन्ने तौले देहरादून कि'यां पुज्जी गे। 
फ्ही देहरादून थमां मंसूरी लेई प्रस्थान। उ'यै जेहा प्हाड़ी सफर जनेहा 'चनैनी 
थमां पत्नी टॉप दा ऐ। इक, थमां बद्ध इक कुदरती नजारे, दिलकश दक्ख, 
प्हाड़े इच फंग फैलाइये उड्डदे बद्दल। अस चढ़ाई चढ़दे गे ते मौसम दा 
मज़ा बी लैंदे गे। रस्तै इक झील बी दिक्खी, ओह्‌ किश थल्लै ही, उत्थें नेई 
पुज्जे तां खीर मंसूरी दे बस अड्डे आई उतरे। इक कमरा कराये पर लैत्ता 
ते निकली पे सैर करन। 


पत्नी टॉप आहला लेखा इत्थें बी होटल, गेस्ट हाऊस ते लॉज गै लॉज 
हे। इक बजार बी हा जिसदा नांऽ हा मालरोड़, सैलानी सड़क उप्पर घूमा- . 
फिरा करदे हे। मौसम किश बदलोखा हा, बिच-बिच हल्की फुंगा बी पौंदियां 
हियां पर फही बी घुम्मने इच मजा गै मज़ा बझोंदा हा। 


मेरे लेई मन्सूरी इच आकर्शन दा केन्दर अंग्रेजें दे समें दी इक परानी 
लाईब्रेरी ही। एह दुमंजिली ही। इत्थें कमरे-कमरे इच फिरने ते कताबां फरोलने 
इच मिंगी बक्खरा गै आनन्द मिलेआ। अस रातीं दे दस बजे तोड़ी मंसूरी दी 
सैर करदे रेह। रस्ते इच असेंगी जम्मू दे बी किश विद्यार्थी लब्भे जेहडे इत्थें 
प्रशिक्षण लै करदे हे। उ'यां बी इत्थें अमीर बच्चें लेई मते उच्चे ते मैहंगे। 
'शिक्षा-संस्थान न। सवेरे अस न्हारी करियै बस उप्पर बैठे ते देहरादून आई गे। 

देहरादून :-अज्ज एह. शैहर उत्तराखंड दी राजधानी ऐ। इसदा बकास 


नमां प्रदेश बनने दे बाद मती तेजी कन्ने होआ ऐ.। इ'यां एह कोई मता पराना 
शैहर बी नेई ऐ.। सन 1676 ई० इच इत्थें सिक्ख गुरु हरि राय जी दे पुत्तर 

गुरु रामराय आए तां गढ़वाल दे राजा फतेहशाह नै उन्दा भव्य स्वागत कीता। 
उ'नें गुरु जी गी रौहने लेई इस दून इच रै ग्रां खुड़बुड़ा, चामासारी ते राजपुर 
भेंट इच दित्ते। गुरु जी ने इत्थें जेहड़ा गुरुद्वारा स्थापत कौता उसदा नां$ पेआ- 
डेरा-दूण। बस इस थमां गै एह थाहर देहरादून नांऽ कन्न मश्हूर होआ। 


अज्ज देहरादून इक विशाल शेहर ऐ। इत्थें केई केन्दरी संस्थान न। इस 
दा बकास दिन-दिन होआ करदा ऐ॥। 


देहरादून नै अपने जीवन काल इच केई उत्थान ते पतन दिक्खे दे न। 
सन 1804 ई० इच गोरखें इस उप्पर हमला कीता तां गढ़वाल दे राजा प्रद्युमन 
शाह्‌ लड़ाई इच शहीद होई गे। फ्ही ऐ सारा इलाका गोरखें दे अधिकार इच 
आई गेआ। फ्ही अंग्रेजी सेना नै 30 नवम्बर 1814 ई० इच गोरखा सेना गी 
इत्थूआं दा खदेड़ी दित्ता ते म्हेशां लेई अमन कैम करने लेई इत्थें इक छावनी 
कैम कीती। बाद इच इत्थें सेना दा इक प्रशिक्षण केन्दर बी स्थापत होआ। 

देहरादून कोल गै इक कसबा कर्णपुर ऐ। हुन ए? देहरादून दा गे इक 
हिस्सा ऐ। इस कसबे गी रानी कर्णावती नै बसाया हा। इस्सै कसबे इच एरने 
राजमैहल हे जित्थें गर्मियें इच राज परिवार दे लोक रौहन्दे हे । एह पूरा इलाका 
पैहले गढ़वाल राजा दे अधीन हा। इसदा इन्तजाम इक फौजदार दे अधीन हा। 
मेरी कोशश देहरादून डोगरी लेखक जितेन ठाकुर हुन्दे कन्ने मिलने दी ही पर 
साढ़ी मलाटी नेई होई सकी। अस उस्सै दिन देहरादून थमां सहारनपुर आए 
ते पही उत्थूआं दा जम्मू ते जम्मू थमां घर पुज्जे। मेरे लेई एह्‌ जातरा मती 
उद्देशपूर्ण रेही। 

25. कुमाऊं जातरा 
एह इक संजोग हा जे मिगी अपने बड्डे जमातरे योगेन्द्र दा साथ देने 
लेई जिला पिथौरागढ़ दे डीडी हाट कसबे इच जाना पेआ। होआ इ'यां जे मेरे 
जमातरे दी मां गायत्री देवी अपने निक्के पुत्तर कमल कछ मिरच कल्याण पुर 
गेदी ही। कमल भारत तिब्बत सीमा बल इच डीडीहाट थाहर तैनात हा। स्याला 
शुरु होने आहूला हा इस लेई कमल दी मां गी जगानु आहंनना जरुरी हा। 


अ'ऊं ते मेरा जमातरा 4 अक्तूबर 2007 गी संजा रेल उप्पर बैठे ते फ्ही | 
सवेरे-सवेरे अस मुरादाबाद पुज्जी गे। उत्थूआं दा असें बस पकड़ी ते 2 बजे 
हल्द्वानी पुज्जे। 


हल्द्वानी :-एहः इक निक्का जेहा शैहूर ऐ। इसगी कुमाऊं मंडल दा. प्रवेश 
द्वार मित्थेआ जंदा ऐ। इत्थें इक निक्‍का जेहा बजार ऐ। डिग्री कॉलेज ऐ। केई 
सरकारी ते गैर सरकारी स्कूल न। इत्थें निक्के बड्डे दफ्तर बी हैन। इक दफ्तर 
भारत-तिब्बत सीमा बल दा बी ऐ। इस दफ्तर कन्ने इक गेस्ट हाऊस ऐ। अस 
कमल दे रिश्तेदार हे, इस लेई असेंगी रौहने लेई इक कमरा मिली गेआ। जित्थें 
अस रुके उस जगह दा नांऽ काठ गोदाम हा। एह सैनकें लेई आवागमन दा | 
केन्द्र बी हा। साढ़े कन्ने साम्बा दा इक सपाई योगेन्द्र सिंह बी हा। ओह बी 
डीडी हाट जा करदा हा। अस जि'यां गै कमरे इच अराम करने गी पलंग उप्पर 
लेटे ता कमल दा साढ़े नांऽ सनेहा आया जे अस मैहकमें दी बस पर सोमवारें 
अट्ठ अक्तूबर गी डीडीहाट औचै। 


नैनी ताल :-डीडीहाट जाने इच अज्जं दऊं दिन हे। इक गेस्ट हाऊस 
इच लेटना मिगी पसंद नेई हा। इस लोई में 6 अक्तूबर गी नैनीताल जाने.दा 
मन बनाया। में जमातरे गी कनै लैत्ता ते सवेरे-सबेरे गै नैनीताल लेई रवाना." 
होई गेआ। नैनीताल लेई हल्द्वानी दा जेहड़ी सड़क जंदी ही उसदे दक्ख बी :: 
चनैनी पत्नी टॉप सड़क आहला लेखा गै हे। चढ़ाई, मोड़, सड़क दे कंढै बूहूटे, 

ब्रिच-बिच ग्रांई घर ते निक्कियां निक्कियां चाह पानी दियां हट्टियां। अस दस 
बजे दे चले दे 12 बजे नैनीताल पुज्जे। 

इत्थें पुजदे गै में सारे थमां पैहलें झील दा अवलोकन कोता। एह्‌ झील 
मिगी मानसर झील जनेही गै बझोई पर बकास दी दृश्टि कन्ने इसगी सरकार 
नै मता संवारे दा हा। झील दिक्खदे गै मिगी जेहड़ा अलोकिक आनन्द बझोआ 
उसगी मेरे लेई कलमबद्ध करना मुमकन नेई । 


नैनीताल झील समुन्दर तल थमां 1938 मीटर उच्ची ऐ। इसदी लम्बाई 
1358 मीटर चड़ाई 458 मीटर ते गैहराई 15 थमां लेइयै 156 मीटर तोड़ी ऐ। 
इसदे पूर्व उत्तर इच इक बजार ऐ। हटिटयें दे उप्पर केई मंजले होटल ते गेस्ट 
हाऊस न। पर्यटकें दे चलने फिरने लेई दोहरियां सड़कां न। इत्थें केई सरकारी 
दफ्तर न। हाईकोर्ट दा भवन बी ऐ। नेनीताल कछ गै कुमाऊं विश्वविद्यालय 


ऐ। 


इस विश्वविद्यालय इच हिन्दी विभाग दियां डॉ० नीरजा टंडन मेरे कन्ने 
हिन्दू विश्व विद्यालय बनारस इच त्र'ऊ हफ्ते दा स्पेशल प्रशिक्षण लैन आइयां 
हियां। एह गल्ल फरवरी 1989 दी ऐ। मेरी मती मर्जी उन्दे कन्ने मिलने दी 
बी ही। पर मिली नेई सकेआ। मिगी उ'यां उन्दे किश विद्यार्थी जरुर मिले 
जि'नें सनाया जे ओह्‌ अज्जकल विभाग दी अध्यक्षा न। 


ताल दा चक्कर लांदे लांदे अस टूरिस्ट अफ्सर दे दफ्तर गे तां उत्थें साढ़ी 
मुलाकात कुमाऊं संस्कृति दे प्रकांड विदवान के.के. जोशी हुन्दे कन्ने होई। 
ओह. विद्वता इच मिगी प्हाड़ी संस्कृति दे विश्वकोश बझोऐ। उ'नें असेंगी 
कुमाऊं दी जनजातियें दी जानकारी दित्ती। उ'नें मिगी सुझाऽ दित्ता जे मिगी 
खड्वाल, जौनसारी, जाड, भोटिया, राजी, बोक्सा, थारु, जनजातियें उप्पर कम्म 
करना लोड्चदा ऐ। में उ'नेंगी गलाया जे डॉ० शिवानन्द नौटियाल नै इन्दे उप्पर 
कम्म कोते दा ऐ। जे होई सकेआ तां अ'ऊं डुग्गर दी जनजातियें उप्पर कतान 
जरुर लिखंङ। अ'ऊं उन्दा धन्नवाद करिये परतियै ताल दे कंढै आईये उसदे 
सौंदर्य दा अवलोकन करन लगा। फ्ही उसदा चक्कर लान लगा। 


नैनीताल दा चक्कर लांदे में दिकखेआ जे एह बी द'ऊं हिस्से इच बंडोए 
दा ऐ। इक हिस्से गी तल्ली ताल ते दूए गी मल्ली ताल गलांदे न। मल्ली 


cc हि 1 
-0. Nanaji Deshmukh Library, 819 Jammu. Digitized by eGangotri 


ताल मती रौनक ही । उत्थें देवी दा मंदर हा। लोक मंदर मत्था टेकन जा करदे 
हे। 


मिगी नैनी ताल दी प्रदक्खना लैंदे कोई दऊं घंटे लग्गे। फ्ही असें इक 
होटल इच रुट्टी खादी ते गोविंद वल्लभ पंत चिड़िया घर दिक्खन चली पे। 
इत्थें जेहड़े जनौर हे ओह साढे बी हैन पर किश पैंछी बक्खरे बी नझोऐ। 
चिड़िया घर इक प्हाड़ी उप्पर ऐ। असें इत्थें खड़ोइये पूरे नैनीताल दे प्राकृतक 
दक्ख दिक्खे। 


नैनी ताल गी अवाद करने दा श्रेय इक अंग्रेज पी. बैरन गी जंदा ऐ। 
उसने नूरसिंह थमां नैनीताल दा इलाका मुल्लें खरीदेआ फ्ही उसने सेलानिएं 
लेई बा'रां बंगले बनोआए। इ'नें बंगले दा नांऽ उसने पिलग्रिम रक्खेआ। एह. 
सारें थमां पराने भवन न। 


सन 1842 इच उत्तर प्रदेश दे गवर्नर लेई बी इत्थें इक भव्य भवन 
बनेआ। फ्ही सरकारी सचिवालय बी बनेआ। गर्मियें इच सरकारी कम्म काज 
इत्थें गै होन लगा तां इस थाहरे दा म्हत्तव बी बधेआ। 


अज्ज नैनीताल उतरांचल प्रदेश दा गै नेई पूरे विश्व दे सैलानियें लेई 
आकर्शन दा केन्दर ऐ। 


असें त्रकालें बस पकड़ी ते काठ गोदाम आई गे। 


7 अक्तूबर गी ऐतवार हा। अ'ऊ जै खाल्ली हा। मेरा मन रानीखेत दी 
सैर करने दा हा। रानी खेत काठ गोदाम थमां 40 कि.मी. दूर हा। एह. बी 
इक अंग्रेज़े दी खोज ही। सन्‌ 1869 ई० इच इस नगर दी स्थापना होई। लार्ड 
मेयो गी एह. थाहर मता पसंद हा। मिगी समें सिर बस नेई थ्होई इस लेई अ'ऊं 
रानी खेत नेई जाई सकेआ। 


उस दिन अ'ऊं हल्द्वानी गै फिरेआ टुरेआ। एह. बी इक सुन्हाकड़ा शैहर 
ऐ। सन 1834 ई० इच कमिश्नर ट्रेल नै इसी बसाया हा। अस पूरे शैहर फिरे । 
स्टेडियम इच बी गे। इक समाज सेवक अंसारी हुन्दे कन्ने बी मिले। इक 
सियासी नेता मा० सतपाल महाशय हुन्दा स्वागत समारोह. बी दिक्खेआ। 

मिगी इत्थें इक कमी एह खली जे में इत्थें अदबी चर्चा नेई सुनी । मते 
लोक पैसा कमाने दे चक्कर इच लग्गे दे बझोए। बपारी वर्ग मता सम्पन्न 
दिक्खेआ। 


8 अक्तूबर गी साढ़ा डीडीहाट लेई प्रस्थान हा। बस दफ्तर दे सामने 
खड़ोती दी ही। अस तेआर होए ते बस इच आइयै बेही गे। बस भारत-तिब्बत 
सेना पुलीस दी ही इस लेई जवानें दे रिश्तेदारें गी गै इस इच बौहने दी अनुमति 
_ ही। अस बी रिशतेदारें इच हे। 

ठीक अट्ठ बजे ड्राइवर नै गड्डी स्टार्ट कोती। बस इच मसां बीह्‌ 
सवारिंयां हियां। काठ गोदाम थमां डीडीहाट 250 किलोमीटर दूर हा। सफर 
प्हाड़ी हा, इस लेई बझोआ जे असें पुज्जदे रात पेई जानी ऐ। 


गड्डी चली पेई। रस्ता प्हाड़ी, प्हाड़ी दे दोनें बवखी जंगल जाड, कुदै- 

कुदै निक्के-निक्के नाले ते आवशार। पैंछियें दे सुरीले सुर बी सनोचन ते जंगलें 

इच चरा दे डंगर बी लब्भन। सारा म्हौल डुग्गर आहूला लेखा गै हा। रस्ता 

` मता गै रौंसला हा। कुदरती शलैपा चौन्ने बक्खी खिलरे दा हा। इक दक्ख हटदा 
तां दूआ आई जंदा, बस दक्ख गै दक्ख, सुन्दरता दा खुल्ला प्रदर्शन। 


साढ़ी बस. प्हाडी सड़क उप्पर द्रौढ्दी-द्रौढ़दी रानी बाग पुज्जी तां मेरे 
कन्ने जेहड़ा इक साथी बैठे दा हा ओह्‌ करलाया-ओह्‌ दिक्खो रानी। असल 
इच ओह्‌ रानी नेई इक चट्टान. ही जिस लेई गलांदे न जे ओह्‌ राजा पृथ्वी 
पाल दी पत्नी दा शैल पत्थर ऐ। एह पत्थर अज्ज बी रंग बिरंगा ऐ। इस इच 
राजा पृथ्वी पाल ते रानी दे प्यार दी कहानी छप्मी दी ऐ। रानी दा नांऽ शैद 
चित्रा हा। राजे नै रानी दे चेत्ते इच कछ गै चित्रेश्‍वर महादेव दा मंदर बनोआए. 
दा ऐ। 


सनी बाग थमां दं किलो मीटर अग्गें इक दोराहा आया। इत्थूआं दा 
इक सड़क नैनीताल गी ते दूई भीम ताल गी जंदी ऐ। 

` भीम ताल :-साढ़ी गड्डी भीमताल सड़क पास्सै मुड़ी। अस नौ बजे 

दे-करीब भीमताल पुज्जे। इत्थें बी इक झील ही। कुमाऊं इच झील गी ताल 

गलांदे न। एह झील भीमाकार ऐ शैद इस्सै कारण इसदा नांऽ भीमताल पेआ। 

किश लोक इसदा सरबन्ध पांडव पुत्तर भीम कन्ने बी जोड़दे न। 


भीमताल मती गै आकर्शक ते मोहक झील ऐ। एह्‌ 448 मीटर लम्मी 
175 मीटर चौड़ी ते 15 थमां 20 मीटर गैहरी ऐ। इसदे कंढै भीमेश्वर महादेव 
दा मंदर ऐ। 


भुवाली :-भीमताल दा अवलोकन करियै अस गड्डी उप्पर बेही गे। 
अस तौले गै भुवाली पुज्जी गे। एह बी कुमाऊं दा इक सैर-सपाटे आहूला 
थाहर ऐ। दिक्खने इच मता सुन्हाकड़ा ऐ। इस थाहर दी मश्हूरी दा इक कारण 
ज्योलीकोट इच बने दा टी.बी. सेनिटोरियम हस्पताल ऐ। एह बटोत आहूला 
लेखा निक्का जेहा शैहर ऐ.। इसदे अग्गें-पिच्छें जिन्ने बी प्हाड न ओह्‌ चीड़ें 
दे बूहटें कन्ने लदोये दे न। इत्थूआं दी आबोहवा सेहत लेई मुंफीद ऐ। एह 
कुमाऊं दा इक केन्दरी स्थल ऐ। इत्थूआं दा केई शैहरें लेई बसां चलदियां न। 
इ'यां ते इत्थें केई स्कूल न पर मश्हूरी सैनिक स्कूल दी ऐ। इत्थें सैलानियें 
लेई केई गेस्ट हाऊस ते होटल न। जेहड़े सैलानी नल दम्यन्ती ताल, साल ताल 
दिक्खन जंदे न ओह इत्थें गै ठैह्रदे न। 


भुवाली कछ गै रामगढ़ ऐ। एह थाहर साहित्यकार दी पसंद रेहा ऐ। 
विश्व कवि रवीन्द्र नाथ टैगोर, जवाहर लाल नेहरु, आचार्य नरेन्द्र देव, महादेवी 
वर्मा नेह्‌ साहित्यकार ते बचारक इत्थें निवास करी चुक्के दे न। टैगोर टॉप 
नेह बंगले अज्ज बी असेंगी उन्दा चेत्ता करांदे न। 


अल्मोड़ा :-भुवाली थमां अल्मोड़ा सिरफ 55 किलोमीटर दूर हा। अस 
12 बजे दे करीब अल्मोड़ा पुज्जी गे। रस्ते इच असें केई निक्के-निकके ग्रां 
घर, हटिटयां ते जंगल-जाड़ दिक्खे। अल्मोड़ा पुज्जे तां असेंगी किश बक्खरा 
गै म्हौल ते दक्ख बझोआ। एह. इक प्हाड़ी उप्पर बसे दा शहर ऐ। इसदा बजार 
सीढ़ीनुमां ऐ। बजार दे दौन्नें बक्खी निक्कियां-निक्कियां गलियां ते दोमंजले 
त्रै मंजले मकान न। एह. नगर समुन्दर तल थमां 1646 मीटर उच्चा ऐ। पूरा 
शैहर प्हाड़ी उप्पर फैले दा ऐ। 


अल्मोड़ा दे बजार दा नांऽ लाला बजार ऐ। इस शैहर दे पूर्व इच खगमरा 
नांऽ दा इक किला ऐ। पर हुन इसगी लाल मंडी किला गलांदे न। इत्थें बजार 

इच नंदा देवी दा इक भव्य मंदर ऐ। इसदे इलावा कसार देवी मंदर ते चितई 
मंदर इस शैहर दी शान न। अल्मोडा कछ गै कटार मल दा सूर्यमंदर, विनसर 
इच महादेव मंदर बी मते मश्हूर न। पर अस उत्थें नेई पुज्जी सके । 


असें इक रेस्टोरेंट इच खाना खादा ते फ्ही डीडी हाट लेई रवाना होई 
गे। अल्मोडा थमां डीडी हाट गी दऊं सडका जंदियां न। इक पिथौरागढ़ गी 
ते दुई धार चूला गी। धारचूला आहली सड़क सैनिकें लेई सुरवखत मित्थी 
जन्दी ऐ। साढ़ी बस बी इस शड़के पर द्रौड़न लगी। एह शड़क मती सुन- 
मसान ही। फ्ही बी असें रस्ते इच बेरीनाग, ते थल नेह्‌ निक्‍के निक्‍के केई ग्रां 
दिक्खे। बैरी-नाग दे लोक रंग रूप इच किश बक्खरे बझोए। उन्दा रंग किश- 
किश सौला ते कद लम्मा हा। 


थल थमां इक सड़क नागेश्वर गी जन्दी ही। एह्‌ बी इक तीरथ ऐ। पर 
अस उत्थें नेई गे। साढ़ी गड्डी जंगल-जाड़े, प्हाडे बिच्चा दा कुतै तंग ते कुतै 
खुल्ली सड्कै पर द्रौढ़दी, हिचकोले खंदी त्रकालें सत्त बजे दे करीब डीडी 
हाट पुज्जी। भारत-तिब्बत सैनिक शिविर डीडीहाट थमां पंज किलोमीटर दूर 
हा। इस लेई अस पेहलें उत्थें गै पुज्जे। कमल नै मेरे रौहने लेई इक सरकारी 
गेस्ट हाऊस इच प्रबन्ध कीते दा हा। अ'ऊं उत्थें चली गेआ। में रातीं दी रुट्टी 
खादी ते सेई गेआ। | 


मिरथी-कल्याणपुर :-एह्‌ इक निक्का जेहा कसबाः हा | इत्थें गे भारत- 
तिब्बत सैनिक बल दा कैम्प हा । इत्थें केई क्वार्टर बने दे हे जिन्दे इच सपाहियें 
ते अफसरें दे परोआर रौहन्दे हे। इत्थें डोगरा सैनिक बी हे। किश साम्बा दे 
हे ते किश रेशम घर जम्मू दे हे। अ'ऊं रातीं गै उन्दे कन्ने मिली चुक्के दा 
हा। 


अ'ऊं सवेरे उट्ठेआ ते टैहलन लगा तां मेरे दिक्खदे-दिक्खदे गै सूरज 
दियां किरणां त्रिशूल ते नंदा देवी दी प्हाड़ियें दे किंगरें इच फैली गेइयां। इ नें 
किंगरें दी बरफ सनैहरे रंगें इच रंगोई दी बझोन लगी। मिगी इत्थं प्हाड़े दे 
तै लम्मे-लम्मे सिलसिले नजर आए। हिमालय दी विशालता दा ऐहसास बी 
मिगी पैहली बारी होआ। 337 किलोमीटर लम्मे हिमालय दी इक झलक में 

इत्थें बी दिक्खी। जित्थें तोडी मेरी नजर गेई इक थमां इक सुन्हाकडा दक्ख 
हा। कुदरत दा एह गुआड़ दिक्खिये अ'ऊं रहान रेही गेआ। इक घंटा टेहूल 
मस्ती दे बाद अ'ऊं अपने कमरे इच परतोआ, न्हाता धोता चाह पीती ते टल्ले 
लाइये गेस्ट हाऊस थमां बाहर आया। 


मिगी लैन कमल ते मेरा जमातरा अ'वै करदे हे। कमल मिगी अपने 
दफ्तर लेई गेआ। सारे थमां पैहले उसने मिगी मेंढर दे इक सपाही कन्ने 
मलाया। उत्थें इक अफसर रेशम घर दा हा, अ'ऊं उस कन्ने बी मिलेआ। में 
उत्थूआं दी लाईब्रेरी बी दिक्खी। जम्मू-कश्मीर उप्पर बी उत्थें किश कताबां 
हियां। 

उत्थें गै मिगी उमीद सिंह रुहेला मिलेआ। ओह. इक अदबी माहनू हा। 
उसने मिगी डीडी हाट दे बारे इच मतियां जानकारियां दित्तियां। 


कैम्प इच इक केन्दरी विद्यालय बी हा। अ'ऊं उत्थें बी गेआ। प्रिंसिपल 
ते स्टाफ कन्ने मिलेआ, उत्थं उसलै 392 विद्यार्थी पढ़ा करदे हे। 


डीडीहाट :-अ'ऊं कमल कन्ने कैम्प थमां बाहर आया। इक मैटाडोर 
डीडीहाट जा करदी ही। अ'ऊं, कमल ते मेरा जमातरा मैटाडोर इच बैठे ते 
डीडीहाट पन्दरें मिनटें इच पुज्जी गे। 


डीडीहाट पिथौरा गढ़ जिले दा इक तसील हैड क्वार्टर ऐ। एह कुमाऊं 
मंडल इच सारें थमां दूर उपनंगर ऐ। इसदी कुल आबादी 2001 इच 4806 
ही। इ'यां पूरे ब्लाक दी अबादी 35632 ही। अनुसूचित जाति दे लोकें दी तैदाद 
8520 ते जनजाति दे लोकें दी संख्या 396 ही । 


इत्थें इक निक्का बजार हा। कमल ने मिगी दैनिक जागरण दे पत्रकार 
संजु पंत कन्ने मलाया। उस कछ में मतियां कताबां दिक्खियां। इक कताब 
हिमालयी सौका : सांस्कृतिक धरोहर भाग 1, 2, 3 बी ही। एह्‌ कताब तिब्बत 
दी सीमा दे कन्ने-कन्ने बसे दे कुमाऊं बासिएं दी जीवन शैली उप्पर ही । मिगी 
संजु पंत नै डा० प्रभात उत्प्रेती मदन लाल भट्ट ते सोहून लाल उत्प्रेती दे शोध 
कम्में दी जानकारी बी दित्ती। 


अस बरसांत दे बाद डीडी हाट गे हे। उत्थें मतियें बरखें कन्ने मता 

नुक्सान होए दा हा। लोक अपने-अपने घर-कोठें दी मरम्मत दे कम्म इच 
जटोए दे हे। अस मेटा डोर उप्पर बैठे ते डीडी हाट थमां मिरची आई गे। 


धार-चूला :- दपैहरी दी रुट्टी खाने दे बाद अस धार चूला लेई रवाना 
होए। असेंगी कल्याणपुर थमां बस मिली। कल्याणपुर मिरची थमां दऊं 
किलोमीटर दूर हा। अस उत्थें तोड़ी पैदल गे। कल्याणपुर बी इक निक्‍का 
कसबा हा। उत्थें इक डिग्री कॉलेज बी हा। 


कल्याणपुर थमां असेंगी सरकारी बस मिली। अस अस्कोट, बेडा बेटा, 
ऊचाकोट थमां हुन्दे होई जौल-जीवी पुज्जे। जौल-जीवी ओह्‌ थाहर ऐ जित्थें 
काली नदी भारत ते नेपाल दी सीमा बनांदी ऐ। काली नदी दे रुआर भारत 
ते पार नेपाल ऐ। जौल-जीवी बी इक निक्‍का नगरोटा ऐ। इत्थें काली नदी 
उप्पर इक पुल ऐ। अस पुल पार करन लगे ता उत्थें असेंगी रंगेल सिंह नां$ 
दा संतरी मिलेआ। ओह रामसू दा हा। अस उस कन्ने मिलिये मते खुश होए। 
असें पुल पार कीता ते नेपाल सीमा दे अन्दर दाखल होए। पुल पार नेपालियें 
दियां सत्त-अट्ठ हट्ट्यां हियां। मतियां हट्टियां शराब दियां हियां। मता 
समान चीनी हा। असें पुल पार कीता ते परतियें जौल जीवी आई गे। जौल 
जीवी इच इक देवी दा मंदर ऐ.। इत्थें हर बरै इक मेला लगदा ऐ जिस इच 
नेपाल, तिब्बत ते पिथौरा गढ़ दे बपारी हिस्सा लैंदे न। इस थाहर दा सांस्कृतक 
म्हत्तव बी ऐ। इत्थें काली नदी ते गौरी नदी दा संगम ऐ। धार चूला जीवी 
थमां त्रीह किलोमीटर दूर ऐ। इत्थें तोड़ी साढ़ियां बसां जंदियां न। धार चूला 
कुमाऊं खेत्तर दा इक बकास खंड बी ऐ। इसदी आबादी 2001 इच 51026 
ही। 

इन्दे इच 8637 अनुसूचित ते 6572 जनजातियें दे लोक हे। जनजातियें 
इच मुक्ख भोटिया न। इ'नेंगी इत्थें शोक्य ते जौहारी बी गलांदे न। इन्दा सरबन्थ 
तिब्बत कन्ने मित्थेआ जन्दा ऐ। इन्दा खान-पीन ते लाबा बाकियें थमां बवखरा 
ऐ। मरद लम्मा कोट, पजामा ते प्हाड़ी टोपी पांदे न ते जनानियां इक लम्मा 
कोट जनेहा पांदियां न जिसगी चुंग गलांदे न। इन्दा धर्म हिन्दू ऐ.। इत्थें ब्राह्मणें 
इच जोशी, पंत, अवस्थी ते उपाध्याय मुक्ख न। उपाध्याये दे मते घर नेपाली 
ग्रां इच बी हैन। इत्थें मास शराब दा खाने इच प्रजोग हुन्दा ऐ। नारी शोशन 

साढे प्हाडी इलाके आहला लेखा गै ऐ। जनानियें गी घाह्‌ दे बड्डे-बड्डे 
गड्ढे चुक्कियै प्हाड चढदे में बी दिक्खेआ। 


धारचूला सड़क थमां गै इक पगडंडी मांगली नाले बक्खी खिंडदी ऐ। 
फ्ही इ'ये पगडंडी मानसरोवर बक्खी जंदी ऐ। 


जेहडे जातरी मानसरोवर जंदे न उन्दी जातरा दा प्रबन्ध भारत-तिब्बत 
सीमा पुलस ते कुमाऊं बकास मंडल मिलियै करदे न। भारत दी सीमा दे तेहत 
केई चौकियां न जिन्दे इच बूंदी, गूंजी, काला पानी, नावी, डांगे बगैरा मुक्ख 
न। जातरी लिप्पूलेक पास थमां होंदे तिब्बत दे शेहर तखलाकोट इच दाखल 
हुन्दे न ते फ्ही उत्थूआं दा गङ्डिएं इच बेहियै मानसरोवर जंदे न। मेरे लेई 
गूंजी तोड़ी जाने दी सुविधा ही पर में नेई जाई सकेआ। पर उ'यां उत्थूआं दा 
ओम पर्वत दे प्रतक्ख दर्शन हुन्दे न। 


जौल-जीबी थमां खीरली बस छे बजे चलदी ही। अस बस पर बैठे ते 
मिरची पुज्जी गे। 


मिरची में द'ऊं ध्याड़े टुरने-फिरने ते दिक्खने-सुन्नने इच गुजारे। मेरे 
जमातरे ते उसदी माता नै उत्थें अजें किश दिन रौहूना हा पर मिगी कोई कम्म 
नेई हा। इस लेई में बापस परतोने दा मन बनाया। 


11 अक्तूबर गी में सवेरे-सवेरे पिथौरागढ़. दी गड्डी पकड़ी ते मिरची 
गी अलविदा आक्खेआ ते परतोई पेआ। 


पिथौरागढ़ :- 


मरची कल्याणपुर थमां पिथौरागढ़ पंजाह, किलोमीटर हा। अस जिस 
सूमो उप्पर बैठे दे हे ओह ग्रां-ग्रां इच रुक करदी ही। सवारियां चढ़ा करदियां 
हियां ते उतरा करदियां हि'यां। मिगी जि नें बी लोक लब्भे उन्दा रंग गोरा हा। ' 
शक्ल सूरत विम्हागी बझोंदी ही। उत्थें जेहड़ी बी सवारी चढ़दी उसदे कन्नें 
इच द्रुब हुन्दी। अ'ऊं समझी गेआ जे एह. शुभ-जातरा दे उद्देश्य लेई ऐ। अ ऊ 
स्थानी लोकें कन्ने गप्प-छप्प लांदा रेहा।.ठीक दस बजे साढ़ी सूमो पिथौरागढ़ 
पुज्जी। 

पिथौरागढ़ इक प्हाड़ी टिल्ले उप्पर बसे दा इक निक्‍का जेहा शैहर ऐ। 
इस दी बनौट साम्बा कन्ने मिलदी जुलदी ऐ। सड़क थमां उप्पर चढ़ने ते ढलने 
लेई सीढ़ियां न। पर जेहड़ा नमां शैहर सड़क दे कंढे बसा करदा ऐ उसदी 
रूप रेखा बक्खरी ऐ। 


पैहले अ'ऊं पुराने पिथौरागढ़ इच फिरेआ। उत्थें इक निकका बजार हा। 
अ'ऊं चलदा-चलदा कचैहरी जाई पुज्जा ते फ्ही उत्थूआं दा सूचना-विभाग दे 
दफ्तर गेआ। उ'नें मिगी पिथौरागढ़ उप्पर इक कताब भेंट कौती। 


में स्थानी विद्वानें कन्ने बी भेंट कोती। उ'नें मिगी सनाया जे इस शैहर 
दा पराना नांऽ सोर घाटी हा। सोर दा अर्थ सरोवर ऐ। गलांदे न जे जित्थें एह 
शेहर ऐ पैहले उत्थें सत्त सरोवर हे। फ्ही सरोवर सुक्के ते इक नमीं पठारी 
भूमि नमोदार होई जिस कारण इस थाहर दा नांऽ पिथौरागढ़ मशहूर होआ। 


किश लोकें दा गलाना ऐ जे एह शैहर राय पिथौरा दी राजधानी हा। 
राय पिथौरा दा असली नांऽ पृथ्वीशाह हा। उसदा बनाए दा इत्थें इक किला 
हा। उसदे गोरखें कन्ने केई बारी टाकरे होए। 


पिथौरागढ़ कमाऊं मंडल दा इक जिला बी ऐ। सन.2001 इच इस जिले 
दी अबादी 44964 ही। मिगी सूचना अधिकारी नै सनाया जे जिला पिथौरागढ़ 
दे अट्ठ खंड मुनस्यारी, धारचूला, बैरीनाग, डीडीहाट, कनाली ठना, गंगोली 
हाट, विठा ते मू्ञाकोट न, इस जिले दा खेत्तरफल 7218 वर्ग किलोमीटर ऐ। 
अबाद ग्रां 1635 न। जिले इच छे डिग्री कॉलेज 128 हाई स्कूल, 265 सीनियर॑ 
बेसिक स्कूल ते 1202 यूनियर स्कूल न। साक्षर लोकें दी तैदाद सिरफ 2.10 
लक्ख ऐ। 


टनकपुर :-अ'ऊं कोई चार घंटे पिथौरागढ़ घुम्मेआ फिरेआ। में स्थानी - 
लेखकें कन्ने मिलने दा जतन ते कीता पर मलाटी नेई होई। अ'ऊं थल्लै उतरेआ 
ते बस अड्डे पर आया। हुन में टनकपुर जाने दा मन बनाया। एह्‌ खेत्तर मेरे 
आस्ते नमां हा। टे 


पिथौरागढ़ थमां टनकपुर 151 किलोमीटर दूर हा। एह. बी पूरा प्हाड़ी 
इलाका हा। सड़क दे दोनें बक्खी कुतै डडल, कुदै खिसकदियां चट्टानां, कुत. 

पटोई दी सड़क कुतै जंगल कुतै जाड़ हे बिच-बिच मते गै शैल कुदरती दक्ख 
बी हे। गड्डी प्हाड़ी थमां थल्लै औंदी तां ड्राइवर बिच-बिच ब्रेक मारदा पही. 
चढ़ाई ओंदी तां रफ्तार घटांदा। खैर प्रकृति दे अनोखे दक्ख दिक्खदे-दिक्खदे 
पैहलें अस एब माऊंट ते फ्ही लोहा घाट पुज्जे। रस्ते इच इक पढ़े लिखे दे 
इक सज्जन बी चढ़े। ओह्‌ मेरे कश बैठे तां में उन्दा नांऽ पुच्छेआ। उनें अपना 
नांऽ राजेन्द्र प्रसाद काण्डपाथ दस्सेआ। पेशे थमां ओह वकील ऐ। साहित्य इच 
उन्दी रुचि ही। लोक संस्कृति दे पारखी हे। ओह्‌ कुमाऊं विकास निगम इच 
बी हे। मिगी गलान लगे जे मिगी पिंडारी दे ग्लेशियर दिक्खने लोड्चदे हे। 
फ्ही उ'नें सनाया जे ओह अल्मोड़ा दे न। उन्दे पुरखे जाखनदेवी दे पुजारी हे। 
उंदे पिता कविवर सुमित्रा नन्दन पंत हुन्दे दोस्त हे। लोहागढ़ थमां 9 किलोमीटर 
दूर मायवती दा अद्वैत आश्रम हा। इसदी स्थापना स्वामी विवेकानन्द होरें कोती 
ही। अस उत्थूआं दा प्हाड़ी मोड़ चढ़दे उतरदे चम्पावत पुज्जे। 


चम्पावत :-एह इक निक्‍का जेहा शैहर हा। इ'यां बझोंदा हा जे इत्थूआं 
दा अगला रस्ता पद्धरा ऐ। एह शैहर पिथौरागढ़ थमां 76 कि.मी. दूर हा। 
समुन्दर तल थमां इसदी बुलन्दी 1615 मीटर ही। गलांदे न जे इस नगर दी 
स्थापना 14वीं सदी इच होई ही। इत्थें चम्पा देवी दा मंदर हा इस लेई देवी 
दे नांऽ उप्पर इस दा नांऽ चम्पावत मशहूर होआ। चन्द्रवंशी कुमाऊं दे राजें मता 
चिर इसगी अपनी राजधानी बनाया। एह इक मता गै रमणीक शैहर ऐ। पर्यटक 
इत्थें सैर करन औंदे न। इत्थें दिकखने लेई बालेश्वर मंदर समूह, रत्नेश्वर, 
दुर्गामाता दा मंदर, नागनाथ दा मंदर समूह ते पराने राज मैहलें दे खंडहर ते 
पराना किला ऐ। 


गलांदे न जे इस नगर कछ भगवान विश्णु दा कूर्मावतार होआ हा जिस 
कारण इस खेत्तर दा नांऽ कूर्मांचल पेआ ते फ्ही बिगड़दा-बिगड़दा कुमाऊं होई 
गेआ। 

इस खेत्तर दी भाशा कुमाऊनी ऐ.। कुमाऊनी दा लोक साहित्य मता समृद्ध 
ऐ। डॉ० कृष्णानन्द जोशी नै “कुमाऊनी लोक-साहित्य' नांऽ दा ग्रैंथ लिखे दा 
ऐ जेहड़ा इस खेत्तर दी लोक संस्कृति दा विश्वकोश ऐ। कुमांऊनी इच धार्मक 
लोकगीत, संस्कार गीत, किरसानी सरबन्थी गीत, रितु सरबन्धी गीत, उत्सव 
गीत, मेलें दे गीत ते जोड़ गीत उपलब्ध न। इत्थें लोकनाचें दे बी केई रूप 

न जि'यां दूरिड, छोलिया, डंडयाला, चम्फूली बगैरा, कुमाऊं इच मेले गी 
कौतिक गलांदे न। इस अंचल इच पजांह्‌ थमां बद्ध कौतिक आयोजत हुन्दे 
न जिन्दे इच मानेश्वर दा कौतिक, गिर कौतिक, काशीपुर दा कौतिक मते मशहूर 
न। इ'यां गै अस्सुं म्हीने इत्थें खतरुवा दा त्याहार, मकर संक्रांति दा त्याहार, 
सोन म्हीनै हरियाली दा त्याहार मनांदे न। गणेश चौदेआ, हरताल, ऋषि पंचमी, 
नंत चौदेआ ते वट सावित्री इत्थूआं दे जनाने त्याहार न। 


अ'ऊं कुमाऊं दी समृद्ध लोक संस्कृति उप्पर मनन करा गै करदा हा 
जे साढ़ी बस त्रकालें सत्त बजे टनकपुर पुज्जी। उत्थें बी इक निवका बजार 
हा। में उत्थें रुट्टी खादी ते हरिद्वार आहली बसा पर बेही गेआ। 12 अक्तूबर 
गी अ'ऊ हरिद्वार पुज्जा। उस दिन मस्सेआ ही। में हर की पौड़ी जाइये स्नान 
कीता ते बस अड्डे पर आया। मिगी जम्मू लेई बस मिली। अ'ऊं 13 अक्तूबर 
गी जम्मू सवेरे ते संजा पैंथल पुज्जा। मेरे लेई एह. नेई भुल्लने आहूली जातरा 
ही। 

26. शिमला जातरा 


जून 1998 इच हिन्दी साहित्य सम्मेलन प्रयाग नै सोलन इच सालाना 
सम्मेलन आयोजत करना हा। उस सम्मेलन इच शमुलियत लेई श्रीधर शास्त्री 
होरें मिंगी बी साददा भेजेआ। सोलन लोई में मते लोकें थमां सुने दा हा जे 
एह दिक्खने जोग थाहर ऐ। मिगी बी बझोआ जे मौका मिला करदा ऐ तां 
फैदा लैना चाईदा ऐ। 


उ'नें दिनें अ'ऊं रिटायर बी हा। मेरे कोल कोई खास कम्म बी नेई हा। 
में जम्मू थमां चंडीगढ़ लेई बस पकड़ी ते चार बजे अ'ऊं उत्थें पुज्जी गेआ। 
अड्डे उप्पर गै पुच्छ गिच्छ कीती। 5 बजे सोलन लेई बस ही। अ'ऊं बस 
पर बेही गेआ। अ'ऊं त्रकालें सोलन पुज्जा ते नगर पालिका दे दफ्तर गेआ। 
चिट्ठी दे मताबक कार्यक्रम उत्थें गै आयोजत होना हा। उत्थें अ'ऊं इक 
अधिकारी कन्ने मिलेआ। उसने गलाया जे बुकिंग कल थमां ऐ। अज्ज तुस 
कुसै गेस्ट हाऊस इच रात गुजारो। अ'ऊं उत्थूआं दा परतोन लगा तां मिगी 
उत्थे गै प्रत्यूप गुलेरी होर मिली गे। ओह्‌ बी सम्मेलन इच हिस्सा लैन आए 
दे हे। अधिकारी नै उ'नें गी बी इ'यै जवाब दित्ता। 


गुलेरी हुन्दी मेर भैन सोलन गै रौहन्दी ही। उ'नें मिगी कन्ने लैत्ता ते 
भैन दे घर गे। उन्दी भैन उ'नेंगी दिक्खिये मती खुश होई । रातीं दी रुट्टी असें 
उन्दे घर गै खादी। उ'नें इक बैठक इच मिगी सुआलेआ। गुलेरी ते उन्दी भेन 
ते भनोआ रातीं इक बजे तक्कर गप्प-छप्प मारदे रेह्‌। दूऐ दिन असें न्हारी 
कीती ते सम्मेलन आहले थाहर पुज्जी गे। 

सारे थमां पैहले असें अपना पंजीकरण कराया। उ 'नें मेरे रोहूने लेई जिस 
कमरे प्रबन्ध कीता उत्थें त्रै साहित्यकार पैहलें गै डटे दे हे। ओह उत्तर प्रदेश 
दे हे। अ'ऊं बी उन्दे कमरे इच दडी गेआ। 

11 बजे दे करीब सम्मेलन शुरु होआ। उ'नें दिनें शान्ता कुमार हुन्दा 
हिमाचल इच मता नांऽ हा। ओह्‌ सम्मेलन दे मुक्ख परौहने हे। सोलन दे गै 
इक विद्रोही हे। ओह्‌ अधिकार पत्रिका दे सम्पादक हे। कार्यक्रम दा संचालन 
उ'यै करै दे हे। 

उद्घाटन समारोह मता प्रभावशाली रेहा। मुक्ख अतिथि दा भाशन बी 
ठीक-ठीक हा। सम्मेलन दा आयोजन इक बड्डे हाल इच होआ। करीब- 
करीब सौ प्रतिनिधि शामल होए। हिमाचल प्रदेश दी भाशा, कला ते संस्कृति 
अकैंदमी नै उत्थें पुस्तक मेला बी अयोजत कोते दा हा। उत्थें मिगी हिमाचली 
'लोक-साहित्य, इतिहास ते कला कन्ने सरबन्धित मतियां कताबा दिक्खने दा 
मौका मिलेआ। हिमाचल दे भाशा-विभाग दियां मधु होर बी सम्मेलन इच 
हिस्सा लै करदियां हियां। उ'नें अपने मैहकमें दी पत्रिका विपाशा लेई बी केई 
गाहक बनाये जिन्दे इच इक अ'ऊं बी हा। सम्मेलन इच जयदेव किरण बी 
आए दे हे। मेरा उन्दे कन्ने जम्मू परिचे होआ। सुदर्शन विशिष्ठ होर बी 
सम्मेलन इच शामल होए। दूऐ दिन डॉ० बंशीराम होर बी आए। उनें मिगी 
शिमला औने दा निमंत्रण दित्ता। 


मेरा सोलन औने दा मकसद सम्मेलन इच हिस्सा लैने दे इलावा सोलन 
दी सैर करना बी हा। अ'ऊं सवेरे संञा बजार दा चक्कर लांदा गै हा, 
इतिहासक भवन दिक्खन बी जान लगा। 


इ'यां मिगी बझोआ जे सोलन दा म्हत्तव इक पर्यटन स्थल दे रूप इल 
मता ऐ। गर्मियें इच इत्थें मौसम सुहाना रोहन्दा इस लेई मदानी इलाके थमां 
अमीर लोक उमस ते गर्मी दी तपश थमां बचने लेई सोलन औंदे न। इस्सै 
गल्ला इत्थें होटल ते गेस्ट हाऊस मते न। फ्ही बी जिन्ना छलैपा पैहलगाम 
दा ऐ इन्ना सोलन दा नेई। सरकारी ते गैर सरकारी स्कूल ते कॉलेज दी भरमार 
कन्ने इत्थें विद्यार्थियें दा मेला लग्गे दा गै रोहन्दा ऐ। कन्ने गै पर्यटकें दी 
बजहू कन्ने इत्यें रौनक बनी दी रोहन्दी ऐ। इ'यां इत्थूआं दा प्राकृतक परिदृश्य 
मता गै लुभावना ऐ। इ'यां में बड्डे-बड्डे होटल दिक्खे पर चेल पैलेस होटल 
मिगी मता सुन्हाकड़ा बझोआ। 


अ'ऊं त्रै राती सोलन रेहा फ्ही में सबेरे-सवेरे चंडीगढ़-शिमला सडक 

थमां इक टैक्सी पकड़ी ते शिमला आई गेआ। मेरे कन्ने दऊं प्रतिनिधि होर 
बी बैठे। ओह बी सेमीनार दे समापन दे बाद शिमला घुम्मन जा करदे हे। 
सोलन थमां शिमला मता दूर नेई हा, अस द'ऊं घंटे इच शिमला पुज्जी गे। 


मेरे कन्ने जेहड़े प्रतिनिधि आए दे हे ओह्‌ बरेली दे हे। उन्दे किश साथी 
शिमला रौहन्दे हे। ओह्‌ मिगी बी कन्ने लेइयै सारें थमां पैहले रेलवे-भवन कछ 
इक क्वार्टर इच गे। उत्थें मिश्र होर रौहन्दे हे ओह्‌ सेहत मैहकमे इच हे। मिगी 
उन्दा पूरा नांऽ चेता नेई, इ'यां उन्दे साथी उ 'जेंगी मिश्रा जी नांऽ कन्ने कुआला 
दे हे। ओह्‌ उत्थें मता चिर नेई रुके। चाह पीती ते फ्ही समर-हिल्ज इच आए। 
हिमाचल विश्व विद्यालय दे मते विभाग इत्थें गै कार्यरत न। इस यूनिवर्सिटी 
दी खासियत एह ऐ जे इत्थें जेहड़े भवन न ओह ढलान इच न। इ'यां इक 
विभाग थमां दूए विभाग तोड़ी जाना होऐ तां सीढ़ियां चढना ते उतरना पौंदियां 
न। मेरे साथी सारे थमां पैहले संस्कृत विभाग इच गे। उत्थें उ'नें दिनें डॉ० 
राजेनद्र मिश्र होर विभाग दे अध्यक्ष हे। ओह्‌ इन्डोनेशिया दे इक टापू “वाली ' 
इच संस्कृत दे प्रोफेसर रेही चुके दे हे। उ'नें साढ़े कन्ने वाली द्वीप उप्पर मती 
चर्चा कीती। प्रो० मिश्रा हुन्दा गलाना हा जे उत्थें हिन्दू मते रौहन्दे न इस लेई 
लोकें दा मार्ग-दर्शन करने, आस्तै भारत दे संतें.गी उत्थें जाना लोड़चदा एऐ। 
अस उन्दे थमां विदा होइयै एजुकेशन डिपार्टमेंट इच आए। इत्थें जम्मू दे डॉ० 
भारत-भूषण रीडर दे पद उप्पर हे। मेरे पंछातु हे। अस दमैं कठुआ कॉलेज 
इकटूठे हे। में उन्दे कन्ने बी गप्प-छूप्म 'लाई। हिस्टरी विभाग दे डॉ० चेतन 
सिंह हुन्दे कन्ने पटियाला मलाटी होई दी ही। उन्दे कन्ने बी पन्छान ही। ओह्‌ 
नेई मिले। अस यूनिवर्सिटी थमां निकले ते माल रोड़ आए इत्थूआं दा मेरे 
साथी बिछुड़ी गे। मिगी हिमाचल-भाशा कला ते संस्कृति अकादमी दे दफ्तर 
जाना हा। ओह संगरमल भवन इच हा। अ 'ऊं इकला गै पता पुछदा-पुछदा 
माल रोड़ उप्पर चली पेआ। में यूनिवर्सिटी थमां निकलदे ते माल रोड़ औंदे 
रस्ते इच ' आकाशवाणी ' शिमला दा बोर्ड दिक्खेआ। डॉ० के-सी. दूबे उने दिनें 
उत्थं निर्देशक हे। ओह्‌ जम्मू दे हे। मेरी उन्दे कनें शैल पंछान ही। मेरी मर्जी 
उन्दे कन्ने मिलने दी बी ही पर कुसै कारण उन्दे कन्ने मलाटी नेई होई। माल- 
रोड़ में जम्मू-कश्मीर बैंक दी इक शाखा दिक्खी अन्दर गेआ तां उत्थें दऊं 
जांगंत जम्मू दे मिले। उ'नें मिगी चाह. पिलाई। अ ऊं चाह. पीयै टुरी पेआ। 

अकादमी दा दफ्तर तुप्पने इच उ'यां मिगी खास औख नेई आई । अ'ऊं दफ्तर 
दे अन्दर गेआ। उत्थें में अकादमी दे केई विभाग दिक्खे। उन्दे भाशा-विभाग 
इच बी केई बक्खरे-बक्खरे कक्ष हे । उत्थें लहौल, स्पिति, किन्नर लेई बक्खरे- 
बक्खरे कक्ष हे। इक-इक. कक्ष इच त्रै-त्रै चार-चार कर्मचारी हे। महिला 
कर्मचारिएं दी तदाद मती ही। अ'ऊं इत्थे मते लोकें कन्ने मिलेआ। अ'ऊं 
बिशिष्ठ हुन्दे कन्ने बी मिलेआ। उ'नें मिगी गलाया जे मेरे रौहने दा प्रबन्ध 
लेखक भवन इच कीता गेदा ऐ। अ'ऊं लेखक भवन इच आई गेआ। उस दिन 
अ'ऊं उत्थें इकला गै हा। 

कोई त्रै बजे डॉ० बंशीलाल शर्मा होर मिगी मिलन आए। मेरे थैल्ले 
बस अड्डे कछ क्लाक रोम इच हे। ओह्‌ मेरे कन्ने चली पे। अस खल्लें- 
खल्लें इक तंग बजार थमां हुन्दे बस अड्डे पुज्जे। उत्थें पदम सिंह होर पहले 
गै खड़ोते दे हे। ओह्‌ उत्थे क्षेत्रीय निदेशक हे। ओह्‌ पेंथल दे हे। उ'नें अखबार 
इच पढ़े दा हा जे सोलन सम्मेलन इच जम्मू थमां अ'ऊं अवै करनां। उनने 
अन्दाजा लाया ते सम्मेलन दे बाद मेरा शिमला औना निश्चत ऐ। ओह्‌ पैहलें 
लेखक भवन गे। उ'नेंगी मेरा पता चलेआ जे अ'ऊं बस अड्डे जा करना तां 
ओह्‌ मिगी लैन इत्थें आएं। 


पद्म सिंह नै मिगी अपनी गड्डी बढाया ते शिमला दा इक-इक कोना 
दस्सेआ। ओह्‌ मिगी वायसराय दा भवन दस्सन बी लेई गे जेहड़ा हुन शैद 
संग्रहालय हा। शिमला: दी सुन्दरता कश्मीर आहला लेखा विश्व परसिद्ध ऐ, 
इस लेई मिगी इस शैहर दा शलैपा कोई चवात्‌ नेई बझोआ। पद्म सिंह ने 
मिगी शिमला घुमाया फराया ते फ्ही ओह्‌ मिगी इक होटल लेई आए जित्थें 
असें रुट्टी खादी। तरकालें ओ मिगी अपने डेरा लेई आए। जेहड़ा शैहर थमां 
पंज किलोमीटर दूर हा। राती अ'ऊं उन्दे कच्छ रेहा। सवेरे उन्दे कन्ने बस 
अड्डे पुज्जा। में विलासपुर दी बस पकड़ी। शिमला थमां विदा होआ ते 12 
बजे दे करीब विलासपुर पुज्जा। विलासपुर थमां कुल्लू गी बस जा करदी ही। 
अ'ऊं उस उप्पर बैठा। सुन्दर नगर बिच्चेंहुन्दा त्रकालें कुल्लू पुज्जा। मिगी बस 
अड्डे कछ गै इक कमरा पंजाह्‌ रपेऽ कराये उप्पर मिलेआ। अ'ऊं रातीं उत्थ 
गै सुत्ता। सवेरे-सवेरे न्हारी खाने दे बाद अ'ऊं ढालपुर गेआ ते मौलूराम ठाकुर 
हुन्दा घर तुप्मेआ। ओह्‌ घर गै हे। इक प्रकांड विद्वान दे रूप इच लोक 

उ'नेंगी जानदे हे। में उन्दियां त्रे कताबां पढ़ी दियां हियां में उन्दी कताब 
हिमाचल में पूजित देवी देवता थमां प्रभावत होइयै “डुग्गर के लोक देवता' 
कताब लिखी हीं। उ'नें मिगी विद्या शर्मा हुन्दा घर बी दूर थमां दस्सेआ जेहड़ा 


व्यास दे पार इक टिब्बु उप्पर हा। उन्दी नौकरी उ'नें दिनें मण्डी ही। 


अ'ऊं किश चिर कुल्लु बजार इच फिरेआ टुरेआ ते फ्ही बस पकड़ी 
ते मण्डी आया । में उत्थें विद्या शर्मा हुन्दा दफ्तर तुप्पेआ। उस दिन इलैवशन 
ही.। बोटिंग चला दी ही। इस लेई मेरी उन्दे कन्ने मुलाकात नेई होई। अ'ऊं 
भूतेश्वर मंदर दे दर्शन करियै बस अड्डे आया। मिगी उत्थूआं दा पालमपुर 
लेई बस मिली तां अ'ऊं उस उप्पर बैठा। पालमपुर कछ गै इक कसबा भबरवा 
हा। उत्थें पैंथल दा इक जागत रवि कुमार केनरा बैंक इच नियुक्त हा। रातं 
अ'ऊं उस कछ रेहा। सवेरे अ'ऊं परतिये पालमपुर आया ते पही उत्थूआं दा 
ज्वाला जी पुज्जा। में इक बारी फ्ही उत्थें मत्था टेकेआ ते कांगड़े दी बस उप्पर 
बेही गेआ। कांगड़ा थमां अ'ऊं वाया नूरपुर पठानकोट पुज्जा फ्ही उत्थूआं दा 
बस पकड़ी ते जम्मू आया। जम्मू थमां में कटड़े दी बस पकड़ी ते पही सत्ते 
सवेलै पैंथल आई गेआ। 


मेरी इक हफ्ते दी एह जातरा मती दौड़ भज्ज आहूली ही। 


000 

27. मणि महेश जातरा 


सन 1998 इच, मेरे हत्थ इक कताब आई जिसदा सिरलेख हा - चम्बा 
जिले का इतिहास ? इस दे लेखक हे - मंगत राम वर्मा, चम्बा उप्पर में होर 
बी कताबां पढ़ी दियां हियां। इ'यां बी चम्बे ते डुग्गर दी भाशा, संस्कृति ते 
जीवन पद्धति इच कोई फर्क बी नेई ऐ। अस सारे चम्बा गी डुग्गर दा गै इक 
अंग मित्थदे आए आं। मिंजरें दा मेला चम्बे इच बी प्रचलन इच ऐ ते डुग्गर 
इच बी ऐ। देवी-देवते, आस्थां, रीति-रिवाज बी इक्के जेह्‌ न। आपूं बिचे 
रिश्तेदारियां बी हैन। चम्बे दियां राजकुमारियां जम्मू दे मैहलें इच आइयां ते 
जम्मू दियां राजकुमारियां चम्बे दे मैहलें इच गेइयां। चम्बा दा इतिहास पढ़िये 
मिगी बझोन लगा जे हुन अ'ऊं इस स्थिति इचः आं जे किश ध्याड़े घरै दे बाहर 
रेही सकनां। 2 


अगस्त 1998 इच अखबारें इच मणी महेश जातरा दी चर्चा होन लगी 
तां में मन बनाया जे मिगी हुन रुकना नेई चाहिदा। जातरा करने कन्ने इक 
ते मिगी चम्बा जनपद दा सांस्कृतक अध्ययन करने दा मौका मिलग ते दूआ 
फैदा एह्‌ बी हा जे इक नमें थाह्र दी जानकारी मिलग। मेरे घरै कन्नें गै मा० 
रत्न गोपाल खजूरिया होर रोहन्दे न। मेरी प्हाड़ी जातराएं इच ओह्‌ मेरा पूरा 
साथ दिन्दे न। मेरे कन्ने उ'नें पाडर दी जातरा कीती ही, वासुकि कुण्ड बी 
ओह्‌ गे हे। में उन्दे कन्ने मणि-महेश जातरा दी गल्ल कीती तां ओह तेआर 
होई गे। असें स्हाब लाया जे असेंगी ठौकरें दे ब्रत थमां पंज दिन पैहलें पैंथल 
थमां निकलना पौग। अस तेआर होई गे ते निश्चत तिथि उप्पर ग्रां थमां चले। 
पैहले जम्मू ते फ्ही पठानकोट पुज्जे। इ'यां कटड़े थमां बी चम्बा लेई बस 
चलदी ही पर अस उसगी नेई पकड़ी सक्के। 


पठानकोट थमां असेंगी चम्बे लेई बस त्रै बजे दी मिली। अस बस पर 
बेही गे। बस बी चली पेई। अस पैहलें चम्बा गेदे नेई हे इस लेई बस दा रूट 

असेंगी पता नेई हा। किश चिर इ'यां बझोआ जे अस. पठानकोट दे अग्गें-पिच्छें 
फिरा करने आं पर बस उत्तर बक्खी मुडी तां सेही कीता जे शैद इ'यै चम्बा 
दा रूट ऐ। सड़क दे कंढे असें किश गैर सरकारी स्कूलें दे बोर्ड पढे, उन्दे 

नांऽ पैहलें बी सुने दे हे। बस अग्गें गी जान लग्गी तां बझोआ जे अस जम्मू 
` आहला लेखा प्हाड़ी इलाके थमां लंघा करने आं। रातीं-अट्ठ बजे दे बाद न्हेरा 

जन पेई गेआ तां असें बारी दा शीशा बंद कीता ते सुस्तान लग्गी पे। फ्ही बस 
कुदै चढ़ाई चढ़दी, कुदै उतरदी। इ'यां चलदे-चलदे रातीं दे बा'रां बज्जी गे। 

नींदर कन्ने अक्खियां बी घटोन लग्गियां। पर बसै दी छेड़ कन्ने खुल्लिये नींदर 

बी नेई आई । इ'यां गै अद्ध सुत्ते इक बजे अस चम्बा बस अड्डे पर पुज्जे। 

बस थमां उतरे। अग्गें-पिच्छे बडे होटल हे। ओह्‌ 250 रपेऽ रात कटने दा 

कराया मंगा दे हे। खीर गली इच इक गेस्ट हाऊस मिली गेआ। उसनै साढ़े 

थमां 15 रपेऽ प्रति खट्ट कराया मंगेआ। असें कराया अदा कोता ते राती उत्थें 

गै सुत्ते। 

सवेरे उट्ठे न्हाते-धोते थैल्ले चुक्के ते बस अड्डे आई गे। असेंगी 

भरमौर लेई अट्ठ बजे दी बस मिली। असें आल-माल नेई कीती। टिकरां 
लेइआं ते बस दी सीटें उप्पर बेही गे। बस ठीक अट्ठ बजे चली ते इक बजे 

भरमौर पुज्जी। मते लोक बस थमां उतरदे गै जातरा पर चली पे। असें उन्दा 

अनुसरण कीता ते अस बी उन्दे पिच्छे-पिच्छे चलन लगे। रस्ता किश-किश 

औखा बी हा। बिच-बिच चढ़ाई बी ही। अस चढ़े गे ते राती 7 बजे धनछो 

पुज्जी गे। उत्थें इक निक्का बजार हा। रौहने दी व्यवस्था बी ही। 


इक ढाबे आहले नै साढ़े थमां बीह-बीह्‌ रपेऽ लैत्ते ते सोने लेई बैंच 
दित्ते। उन्दे उप्पर पट्टु बिछे दे हे। असें रुट्टी खादी ते सेई गे। सवेरे उट्ठे 
थैल्ले चुक्के ते तेआर होई गे। 


धनछो मिगी मता गै रमणीक थाहर बझोआ। उत्थें खुल्ला थाहर हा। 
सवेरे दिकखेआ तां चौनें बक्खी टेंट गै टेंट हे। निक्कियां बड्या हटिटियां 
सज्जी दियां हियां। न्होने लेई नाड दा पानी हा। अस उत्दें नहाते न्हारी खादी 
ते जाने लेई तेआर होई गे। कछ गे इक निवका शिव मंदर हा, उत्थें बी मत्था 
टेकन गे। 

धनछो गी केई लोक धणछो धाम बी बोलदे न ते इसगी बी इक तीरथ 
मनदे न। इत्थें खास गल्ल एह्‌ ऐ जे इत्थें बुड्हल उपनदी दा पानी पंदरां सौ 
फुट (करीब डेढ़ किलोमीटर) उंचाई थमां थल्ले डिग्गदा ऐ। जल दियां फुहारां 
दूर-दूर तोडी जंदियां न। मते लोक जल-प्रपात दे थल्ले न्होदे बी हैन। जित्थें 
अस रुके दे हे उत्थूआं दा एह जल-प्रपात कोई इक किलोमीटर दूर हा। अस 
उत्थें नेई गे। आबशार दा नजारा असें दूर थमां गै दिक्खेआ। 


धनछो थमां अग्गें सिद्धी चढ़ाई ही। एह्‌ चढाई किश मुश्कल बी ही। 
अस चढ़ाई चढ्दे गे। रस्ते इच कुदै-कुदै हट्टियां बी हियां। जि'यां-जि'यां 
अस उप्पर चढन लगे साढ़ा साह बी फुल्लन लगा। मते लोक उप्पर थल्लै अ'बै 
जारदे हे। अस बी चली पे। में किश लत्तें थमां विकलांगें गी सोट्टी दे स्हारै 
चढ़ाई चढ्दे दिक्खेआ। फ्ही इक थाहर ग्लेशियर बी टप्पना पेआ। बर्फ कट्टियै 
जातरुएं लेई रस्ता बनाये दा हा। रस्ता मसां त्रै फुट्ट हा। ग्लेशियर कोई त्रीह्‌ 
फुट्ट लम्मा हा इस लेई सम्भली सम्भली पैर रखने पे। उसदे थल्लै डुगा डडल 
हा। 


रस्तै बरखा बी पेई। किश लोक बरखा दिक्खन गौरी कुंड रुके किश 
शिव करोत्री अ'ऊं रस्ते इच गै फसी गेआ। बरखा मेरे उप्पर ब'रदी रेही। अ'ऊं 
चढ़ाई चढ़दा रेहा। खीर शिव करोत्री पुज्जी गेआ। उत्थें इक हट्टी बढ़ी गेआ। 
गर्म-गर्म चाह पीती, कंबल लेआ ते लेटी गेआ। अदधे घंटे दे बाद जिस्म किश 
गर्म होआ तां तम्बू दे बाहर आया। उत्थें मतियां हट्टियां गोरखें दियां हियां। 
ओह्‌ बरखा इच ताश खेढै करदे हे। तम्बू दे अन्दर उ'नें अग्ग बी बाल्ली दी 
ही। मिम्मी किश चिर अग्ग सेकी। शिव करोती थमां किश चढ़ाई ही। में चढ़ाई 
चढ़ी ते मणि महेश दे ढल कछ पुज्जी गेआ। इत्थें पुज्जदे गै में दिकखेआ मेरे 
साथी रत्न गोपाल खजूरिया होर ढल इच स्नान करियै बाहर निकला करदे हे। 
मिम्मी टल्ले खोलले ते ढल इच स्नान कीता उसलै ब'रखा किश खड़ोई गेदी 
ही। 


ढल दे कंडे इक शिला ही ते उसदे अग्गें-पिच्छे केई झंडे झूला करदे 
हे। लोक उत्थें मत्था टेका करदे हे। मिम्मी मत्था टेकेआ। पुच्छेआ तां इक 
नै गलाया जे इ'यै मणि-महेश न। 

गद्दी जनजाति दे लोक मणि महेश गी अपना अधिष्ठाता मन्नदे न। 
ओह्‌ इत्थें मती तैदाद इच औंदे न। उन्दे इच इत्थें भिड्डु दी बलि देने दी 
प्रथा ऐ। 


में गद्दयें दे इक टोल कन्ने ढल (सरोवर) दी प्रदक्खना लेई। 
प्रदक्खना पथ पत्थरें दा हा। सरोवर कोई बड्डा नेई हा। मेरा अन्दाजा ऐ जे 
एह 2 कनाल दे खेत्तर फल इच व्याप्त होग। मणि महेश तीर्थ धौलाधार पर्वत 
शृंखला इच 18568 फुट दी उंचाई उप्पर स्थित ऐ। इस सरोबर वी खोज गलांदे 
न मता चिर पैहले इक गद्दी नै कोती ही। 


मणि महेश तीरथ नै मिगी मता प्रभावत कीता। में इस तीर्थ दे प्रति लोकें 
दी अटूट श्रद्धा दिक्खी। अस दर्शन करियै शिव करोत्री आए। उत्थें खाना ` 
खादूदा ते फ्ही थल्ले गौरी कुंड आए। उत्थें जनानियें दे झुंड दे झुंड कुंड इच 
स्नान लेई जा करदे हे। इस कुंड दा पानी गर्म ऐ। गलांदे न जे बांझ महिला 
इस कुंड इच न्हौनं तां उन्दे घर सन्तान हुन्दी ऐ। अस गौरी कुंड गी टप्मियै 
धनछो पुज्जे। त्रकालां पवा करदियां हियां। अस राती उस्सै ढाबे पर रेह जित्थें 
असें पिछली रात कट्टी ही। 


सवेरे अस थल्लै ढले। छड़ी नै उसे रोज उप्पर जाना हा। असेंगी छड़ी 
दे पिच्छें-पिच्छें मर्द ते जनानियें दे केई टोल लब्भे जेहड़े चढ़ाई चढ़ी जा करदे 
हे। किश लोकें अपने सिरें उप्पर लम्में-लम्में टोप लाए दे हे ओह्‌ शैद देवता 
दे चेल्ले जां पड़ीन हे। अस थोड़े चिर हडसर बसां लेई रुके। इत्थें बी इक 
शिव मंदर हा। असें मंदर मत्था टेकेआ ते 11 बजे भरमौर पुज्जे। 


भरमौर :-वर्तमान भरमौर पुराने चम्बा राज्य दी राजधानी ही। इसदा मूल 
नांऽ ब्रह्मपुर हा। एह. नांऽ गलांदे न जे देवी ब्रह्माणी दे नांऽ उप्पर पेदा ऐ। 
देवी दा मंदर भरमौर थमां दऊं किलोमीटर दूर जीर्ण-शीर्ण हालत इच ऐ.। इत्थें 
इक जलकुंड ऐ। मणि महेश दी जातरा उप्पर जाने आहले श्रद्धालु पैहले इत्थे 
स्नान करदे हें ते फ्ही उप्पर जंदे हे। ब्रह्मपुर इच मता पराना राज थड़ा रेहा 
ऐ। ह्यन्सांग नै इसदी चर्चा कीती दी ऐ ते इसगी इक प्हाड़ी राज्य गलाए दा 
ऐ। इसदे गुआंढे इच कुल्लू, जालन्धर ते टक्क देश लिखे दे न। 


199 
CC-0. Nanaji Deshmukh Library, BJP, Jammu. Digitized by eGangotri 


तारीख दी कताबें इच इस राज दे राजें दे नांऽ मिलदे न। मेरु वर्मन गी 
इस राज्य दा पैहला राजा मित्थेआ जंदा ऐ जिसदा समां 6मीं सदी हा। उसदे 
वंशजें कोई छे सौ साल इत्थें राज कीता। उन्दे इच किश मश्हूर राजें दे नांड 
हे - अजय वर्मन, (760) स्वर्ण वर्मन (780 ई०) लक्ष्मी वर्मन (800 ई०) 
मूशवर्मन (820:ई०) उसदे बाद साहिल वर्मन (920 ई०) नै इत्थें राज कीता। 
उसदी इक कुडी ही जिसदा नांऽ चम्पा हा। राजे नै इस कुडी दे नांऽ उप्पर 
इक नमां शैहर बसाया जिसदा नां5 रक्खेआ :- चम्मापुर। बाद इच एह चंबा 
नांऽ कन्ने मशहूर होआ। राजा साहिल वर्मन नै बाद इच ब्रह्मपुर थमां अपनी 
राजधानी चम्बा इच स्थानान्तरित कोती। 


वर्मन राजे ते उन्दे बाद दे किश राजें दे शासन काल इच भरमौर इच 
केई मंदर बने जिन्दे इच सिरमौर मणि महेश दा मंदर ऐ। इस मंदर कछ गै 
लखना देवी दा मंदर ऐ जेह्ड़ा इक काठ मंदर ऐ। गलांदे न जे एह सारें थमां 
पराना लक्कड़ी दा मंदर ऐ। इत्थें शिखर शैली दा इक मंदर नरसिंह जी दा 
ऐ। इस मंदर इच स्थापत मूर्ति रानी त्रिभुवन रेखा नै स्थापित करोआई ही। इक 
मंदर इत्थें गणेश दा बी ऐ। भरमौर खेत्तर इच चुरासी सिद्दें दे निक्के-निक्के 
84 मंद्र न। इक नागा बावा कृष्ण गिरि जी दी समाधि ऐ। भरमौर ते डुग्गर 
दे गद्दि दी जीवन शैली इक्कै जेही ऐ। 


चम्बा :- अस भरमौर थमां इक बजे दे बाद चम्बा लेई चले। रस्ते इच 
असें त्रिलोचन महादेव दा मंदर दिक्खेआ। इक मंदर छतराड़ी ग्रां इच शक्ति 
दा ऐ। अस खास चम्बा पुज्जे तां उत्थें असें नमें ते पुराने राज मैहूल दिक्खे । 
चम्बे दा चौगान दिक्खेआ। असेंगी चम्पावती मंदर.नै बी मता प्रभावत कीता। 
इल्थें देवी चम्मावती गी महिषमर्दिनी दे रूप इचँ चित्रित कीता गेदा ऐ.। चम्बा 
दे पूर्व इच इक प्हाड़ी उप्पर रानी सूही दा मंदर ऐ। रानी सूही दी लोक गाथा 
डुग्गर इच बी गाई जंदी ऐ। 


चम्बा शेहर इच मता प्रभावशाली, भव्य ते विशाल मंदर श्री लक्ष्मी 
नारायण जीं दा ऐ। जि'यां जम्मू इच रघुनाथ मंदर जम्मू दी शान ऐ उ'यां गै 
. लक्ष्मी नारायण मंदर चम्बा दी शान ऐ। इन्दे अलावा इत्थें इक मंदर बंसी गोपाल 
दा ऐ, इक मंदर ब्रजेश्‍वरी देवी दा ऐ। इक मंदर चर्पटनाथ दा ऐ। 

चम्बा दे राज वंश इच 'दशनामी अखाडा' दी परम्परा बी रेही ऐ। इत्थें 
पैहलें एह्‌ अखाड़ा रंगमैहल थाहूरै कोल हा .हुन नखरोला इच ऐ। 


अस चम्बै फिर टुरे ते फ्ही दूऐ ध्याडे असें सेवेर-सवेरे चम्बा थमां 
कटड़ा दी बस पकड़ी ते वाया डल्हौजी पैहलें पठानकोट, फ्ही जम्मू, परैन्त 
कटडा पुज्जे। कटड़ा थमां अस मेटाडोर उप्पर बेहिये पैंथल आए। 


पश्चिमी हिमालय खेत्तर दी एह जातरा मेरे लेई मती ज्ञानबर्द्धक सिद्ध 
होई। 

28. कुल्लू-मनाली जातया 


मिगी इन्दिरा गांधी राष्ट्रीय मानव संग्रैहालय भोपाल पास्सेआ सांचा- 
विद्या ते पारम्परित लोक विद्या दे सरबन्ध इच इक सेमीनार इच हिस्सा लैने 
दा साद्धा आया। एह सेमीनार 21 थमां 23 जनवरी 2002 गी चिंतपूर्णी इच 
आयोजत होना हा। 

चिंतपूर्णी इक शक्तिपीठ ऐ। उत्थें जाने लेई मेरी पत्नी बी तेआर होई 
गेई। अस पैंथल थमां 20 जनवरी गी सवेरे-सवेरे चले ते उसै ध्याडे त्रकालें 
चिंतपू्णी पुज्जी गे। साढ़े ठेहरने दा प्रबन्ध चिंतपूर्णी ट्रस्ट दे गेस्ट हाऊस इच ' 
कीता गेदा हा। इस सेमीनार इच हिस्सा लेने आस्तै उत्तराखंड दे जोतषी 
हिमाचल दे संगीतकार विज्ञानक ते लामा आए दे हे। जम्मू-कश्मीर थमां अ'ऊं 
इकला हा। सेमीनार इच जि'नें विशे उप्पर परिचर्चा होई ओह्‌ हे - भूत-प्रेत, 
मसान, जादू, झड्यां, जोतष ते लामावाद। सेमीनार दा समां हा सवेरे दस बजे 
थमां लेइयै संञा दे चार बजे तक। 


मेरी पत्नी दी सेमीनार इच खास रुचि. नेई ही इस लेई ओह्‌ सवेरे-संजा 
चिंतपूणी दे दरबार इच हाज़री भरन रोज जंदी ही। बिच-बिच अ'ऊं बी उस 
कन्ने जंदा हा। उसने बजार थमां इक कताब खरीदी दी ही। उस इच ज्वाला 
जी पीठ दा पूरा ब्योरा लिखे दा हा, इस लेई उसी मेरे थमां किश पुच्छने दी 
लोड़ नेई पेई। 


23 जनवरी गी सेमीनार दा समापन होआ। इस सेमीनार दे संयोजक हे- 
डॉ० बंशीराम शर्मा | 24 जनवरी गी असें सारें अपने-अपने थैल्ले चुक्के ते गेस्ट 
हाऊस दे बाहर आई गे। संगीत दी प्रो विद्या होर अपने पति कन्ने इस 
सेमीनार इच हिस्सा लैन आई दियां हियां। उन्दे पति इक विज्ञानक हे। ओह 
शिमला थमां आए दे हे। ओह्‌ अपनी कार लेई आए दे हे। उ नेंगी पता हा 

जे अस कुल्लू जा करने आं। उ'नें असेंगी अनुरोध कीता जे अस उन्दी कार 
उप्पर विलासपुर तोड़ी चलचै। असें उन्दा अनुरोध मन्नी लैता। अस उन्दे कन्ने 
कार उप्पर बेही गे। अस चिंतपूर्णी थमां पैहलें ज्वाला जी आए। अस सारें इत्थे 
मत्था टेकने लेई उतरे ते माता दे दरबार गे। अ'ऊं ज्वाला जी पैहलें बी चार 
बारी आए दा हा। में इस शक्ति स्थल दा इक-इक कोना दिक्खे दा हा। इस 
लेई अस इत्थें मता चिर नेई रुके। 


ज्वाला जी थमां साढ़ी अगली पडा$ बिलासपुर शैहर हा। कार दा 
ड्राइवर रस्ते दा वाकिफ हा। इस लेई ओह्‌ अपनी मर्जी कन्ने कार दी रफ्तार 
कदे घटांदा ते कदें बदांधा हा। 


रस्ते इच असें इक दऊं थाहरें चाह बी पीती। उ'यां बी ठंडु दे दिन 
हे, चाह पीने कन्ने किश गरमैश मसूस होई। 


चिंतपूर्णी थमां लेइयै विलासपुर तोड़ी दा सारा रस्ता असेंगी मता रौंसला 
बझोआ। अस गप्पां लांदे-लांदे कुसलै बिलासपुर पुज्जे पता गै नेई लग्गा। 


उ'नें असेंगी विलासपुर तुआरेआ। असें इक दूए गी अलविदा गलाया। 
ओह्‌ शिमला बक्खी चली गे ते अस विलासपुर अड्डे थमां मंडी आहूली बस 
पकडिये संजा दे चार बजे दे करीब मंडी पुज्जी गे। 


मंडी शैहर मेरी पसंद दा हा। इत्थें अस किश चिर रुके ते दरिया दे 
दक्ख दिक्खन लगे। जि'यां तवी दरिया दे कंढै मंदर न उयां गै मंडी इच बी 
व्यास नदी दे कंढै मंदर न। असें मंडी दा पुल पार कीता ते पारले बस अङ्डै 
आई गे। 


मंडी थमां असें अग्गें रिवालसर जाना हा। इस लेई असें उत्थूआं दा गै 
बस पकड़ी ते रिवाल्सर लेई रवाना होई गे। इत्थें बस इच गै मिगी अपनी इक 
शिश्या मिली। ओह्‌ शिवालिक कॉलेज उधमपुर बी.एड दी छात्रा ही। शैद 
उसदा नांऽ शोभा हा। उसदी मां जम्मू दी ही। उसने मिगी मंडी रुकने लेई 
गलाया पर अस नेई रुके ते संजा 5 बजे रिवाल्सर पुज्जे। 


रिवाल्सर :-लामावाद दे प्रवर्तक पदम-सम्भव दे सन्दर्भ इच में रिवाल्सर 

झील दे बारे इच सोमसी पत्रिका इच केई लेख पढ़े दे हे। गलांदे न पद्म- 
सम्भव नै कुल्लू दी राज कुमारी कन्ने इत्थें केई दिन गुजारे हे। उ नेंगी इत्थें 
केई सिद्धियां होइआं हिआं। ओह्‌ परम-ज्ञान हासल करने दे बाद गै तिब्बत 
गे हे ते उत्थें उ'नें अपने नमें पंथ दा प्रचार ते प्रसार कीता। रिवाल्सर झील 
दे कण्डै इक भव्य गुम्पा बी बने दा ऐ जिसगी दिक्खन अस दमैं गे। असें 
रिवाल्सर झील दी प्रदक्खना बी लेई ते इसदे कंढ़े बने दे मंदर बी दिक्खे। 
इत्थें जातरियें लेई गेस्ट हाऊस उपलब्ध न। असें इक कमरा कराये पर लैत्ता 
ते असें रात उत्थें गै कट्टी। कमरे दा कराया 70 रपेऽ हा। 


में त्रकालें लाटु दी लोई इच बी झील दा नजारा दिक्खेआ। मिगी बझोआ 
जे इस झील दा लोड्चदा बकास हिमाचल सरकार नेई करी सकी। अस सवेरे 
नहाते धोते ते बस अड्डे आए। हुन साढ़ी अगली पड़ांऽ मणीकरण ही। में 
इस थाहर दा मता नांऽ सुने दा हा। बस दे कंडेक्टर नै मिगी मंडी-कुल्लू सड़क 
इच इक निक्के नेह बस अड्डे भूंतर उप्पर तुआरेआ ते गलाया इत्थुआं दा मणि 
करन लेई बस लब्भी जाग। उत्थूआं दा सच्चें असेंगी बस लब्भी गेई। 


मणिकरण :-भूंतर थमां मणीकरण 35 किलोमीटर दूर हा। अस उत्थे 
इक घंटे दे अन्दर पुज्जी गे। एह तीर्थ स्थान पार्वती नदी दे कंढै स्थित हा। 
समुन्द्र तल थमां इसदी उच्चाई 1650 मीटर ही। इस तीर्थ स्थान दा सरबन्ध 
स्थानी विद्वान माता पार्वती दे कन्न दी मणि कन्ने जोड्दे न। केई इसगी हरिहर 
तीरथ बी गलांदे न। 


इस तीर्थ स्थान दी मशूहरी दा मुक्ख कारण इत्थें स्थित गर्म-पानी दे 
चश्में न। एह चश्में चार किलोमीटर दे खेत्तर इच फैले दे न। इत्थें पानी दा 
तापमान 88 थमां 94 डिग्री सैलसियस ऐ। इस पानी इच चौल बी बनी जंदे 


न ते दाल बी गली जंदी ऐ। विज्ञानकें दे मताबक इस पानी इच रेडियम दी 
मात्रा ऐ। 


इस घाटी इच जरी, कसोल ते पुगला मते रमणीक थाहर न। इस घाटी 
थमां हरिन्द्र पर्वत दे दर्शन हुन्दे न। उस पर्वत उप्पर ब्रह्म सरोवर ऐ ते उत्थूआं 
दा ब्रह्म नदी निकलदी ऐ जिसदा संगम पार्वती नदी कन्ने मणीकरण तीर्थ इच 
हुन्दा ऐ। 

मणीकरण इच इक पराना राम मंदर ऐ। एह शिखर शैली इच ऐ। गलांदे 
न जे इस मंदर दा निर्माण सन 1635 ई० इच राजा जगत सिंह ने करोआया 
हा। सन 1889 ई० इच इस मंदर दी मुरम्मत राजा दलीप सिंह नै करोआई। 
इस मंदर कन्ने गै हनुमान मंदर ऐ। इत्थें राजा जगत सिंह दी मूर्ति रक्खी दी 
ऐ। 


मणीकरण इच श्री नारायण हरि गुरुद्वारा बी ऐ। इसदा निर्माण सन 1940, 
इच शुरु होआ हा। गुरुद्वारा पुज्जने लेई पुल पार करना पौंदा ऐ। अस गुरुद्वारा 
दिक्खन गे तां उत्थें गै नहाते हे। 


मणीकरण असेंगी जम्मू दे पाधे बी मिले। ओह्‌ हुन उत्थें स्थाई रूपै इच 
बसे दे न। 


अस मणीकरण थमां बस पकडियै कुल्लू आई गे। 


मनाली :-मणीकरण थमां कुल्लू 45 किलोमीटर हा। अस त्रै बजे गै 
कुल्लु पुज्जी गे। में कुल्लु इक बारी पैहले बी दिक्खे दा हा। इस लेई असें 
मनाली जाने दा मन बनाया। इक बस मनाली जा करदी ही। असें उस्सै उप्पर 
बेही गे ते करीब पंज बजे मनाली पुज्जे। बस अड्डे कछ गै इक होटल हा। 
रश मता नेई हा। 125 रपेंऽ कन्ने कमरा मिलेआ। असें कमरा मल्लेआ ते फही 
बजार फिरन निकले। मनाली नमां विकसत शैहर ऐ। लाल चन्द प्राथी होर' 
प्रधान मंत्री जवाहर लाल नेहरु होरें गी इत्थें लेइयै आए तां इस जगह दा म्हत्तव 
बी बधेआ। बजार खास बड्डा नेई हा। कोठियां ते होटल मते हे। घर कोठे 
घट्ट लब्भे। जि'यां कश्मीर इच पैहूलगाम सैलानियें दा शैहर ऐ इ'यां गै मनाली 
बी सैलानियें दा थाहर ऐ। 


* अस राती सुत्ते। कमरे इच टी.वी. हा। मेरा शौक खबरां सुनने तोड़ी गै 
ऐ। खबरां सुनियां, ते रजाई लैत्ती ते सेई गे। सवेरे सारे थमां पैहले हिडम्बा 
माता दा मंदर दिक्खन गे। लकड़ी दा एह्‌ मंदर पैगोडा शैली इच ऐ। इसदा 
शिखर त्र'ऊं ढलाईएं इच ऐ। इस जनेह्‌ किश मंदर जम्मू दे प्हाड़ी इलाके इच 
बी हैन। असें मनु मंदर दिक्खने दा बी मन बनाया | रस्ता पुच्छदे-पुच्छदे उत्थें 
पुज्जी गे। मेरी मती मर्जी रोहतांग जाने दी बी ही। किश गड्डियां जा करदियां 

हियां पर अस नेई जाई सक्के। बाद इच लेह्‌ थमां मनाली औंदे में रोहतांग 
दिक्खेआ तां मता प्रभावत होआ। बार-बार मनाली दे बजारें ते गलियें इच 
फिरनां मिगी चंगा नेई लग्गा। में नग्गर दा मता नांऽ सुने दा हा, इस लेई अस 
नग्गर लेई रवाना होए। 


नगर :-अस मनाली थमां सवेरे 10 बजे परतोए। अज्ज 25 जनवरी ही। 
असेंगी अजें तौल बी नेई ही। में लाल चन्द प्रार्थी हुन्दी कताब 'कुलूत देश 
की कहानी' पढ़ी दी ही। इक कताब मिगी महाशय सत्यपाल भटनागर होरें 
बी भेजी ही। शीर्शक हा-कुल्लू का इतिहास एवं संस्कृति। इ'नें दोन्नें 'नगर' 
दी मती चर्चा कीती दी ही ते इसगी कुल्लू राज्य दी परानी राजधानी मन्ने दा 
हा। अस मनाली ते कुल्लू दे मझाटै इक निक्के शैहर इच उतरे ते फ्ही उत्थूआं 
दा मेटाडोर पकडिये नगर पुज्जे। 'नगर' गी शैहर गलाना मनासब नेई। मिगी 
ओह्‌ इक ग्रां जनेहा गै बझोआ पर इत्थें मते सैलानी पुराने राज मैहूल, किला. 
ते निकोलोई रोरिख दे संग्रहालय गी दिक्खन जंदे न। असें बी उ'यां गै कोता। 
राज मैहूल इच मिगी कोई आकर्शन नेई बझोआ। एह इक जागीरदार दी हवेली 
बझोई। एह बी दऊं हिस्से इच ही। इक हिस्सा उप्पर ते दूआ थल्लै हा। उत्थें 
किश परानियां चीज़ां बी प्रदर्शत हियां। बझोआ जे एह अमर मैहूल आहला . 
लेखा कोई संग्रैहालय एऐ। 


असें नगर दा किला बी दिक्खेआ। गलांदे न जे इसदा निर्माण राजा सिद्ध 
सिंह ने करोआया हा। इसी बनाने लेई लकड़ी ते पत्थर दा प्रजोग होए दा ऐ। 
एह्‌ किला त्रैमंजिला ऐ। इसदे अन्दर जमीन दोज़ कमरे बी हैन। सन 1905 
दे भूंचाल इच इसगी कोई नुक्सान नेई पुज्जेआ। इस थमां एह बझोंदा हा जे 
पराने वास्तुकार मते स्याने हे। एह तारीखी भवन सन 1978 इच इक होटल 
बनेया। अस इस किले इच थोढ़ा चिर फिरे टुरे ते फ्ही निकोलाई रोरिख दा 
संग्रैहालय दिक्खन चली गे। 


निकोलाई रोरिख :- नगर इच निकोलाई रोरिख दी आर्ट गैलरी मती 
मशहूर ऐ। असें इत्थें उन्दी आर्ट गैलरी, लाईब्रेरी ते समाधि दिक्खी। 


निकोलाई दी गैलरी इच 45 पेटिग्स मुखौटे, लकड़ी ते पत्थर उप्पर 
कोती गेदी खुदाई दे नमूने, शिव पार्वती, गुगा पीर, गणेश, विष्णु, दुर्गा दिया 

मूर्ता प्रदर्शित न। इ'यां उ'नें अपने जीवन काल इच 7000 तैल चित्तर ते टेम्पर 
बनाये हे । 


निकोलाई रूस दे हे। उन्दा जन्म 1874 ई० इच पीटस वर्ग (रूस) इच 
होआ। ओह 1928 इच भारत आए। नगर दा एह्‌ थाहर उ'नेंगी पसंद आया । 
उ'नें नगर इच हाल स्टेट मण्डी राजे थमां खरीदी । अरु स्वाति हिमालय 
अध्ययन संस्थान दी स्थापना कीती। 13 सितम्बर 1947 गी उ'नें इत्थें शरीर 
छोड़ेआ। उन्दी समाधि उप्पर लिखेदा ऐ :- 


'' भारत के महान मित्र महर्षि निकोलाई रोरिख का पार्थिव शरीर, 15 
दिसम्बर 1947 को यहाँ अन्तिम संस्कार किया गया ओम राम।'' 


` रोरिख आर्ट गैलरी थमां अस पैदल नगर तोड़ी आए। लाल चंद प्रार्थी 
हुन्दा घर बी इस ग्रां इच हा। उन्दा इक जागत इत्थें गै रौहन्दा हा। मेरी मर्जी 
उस कन्ने मिलने दी बी ही। पर बस आई ते अस बैठे ते ओह असेंगी दरिया 
दे कंढे लेई आई। साढ़े सामने हुन दरिया दे पार कुल्लू शैहर हा। 


कुल्लू :-कुल्लु सैलानियें लेई इक आकर्शन ऐ। कश्मीर दे बाद सारें 
थमां जैदा सैलानी इत्थें सैर सपाटा करन औंदे न। कुल्लु अजावी थमां पैहले 
इक अलग स्टेट बी ही। उस रियासत दे राजवंशें दा मता गै लम्मा इतिहास 
ऐ। कुल्लु दी संस्कृति बी गौरवमयी रेही ऐ% एह शैहर साहित्य, कला, दर्शन 
ने अध्यात्मकता दा केन्दर रेहा ऐ। इस खेत्तर दियां अपनियां अनूठियां परम्परा 
रेहियां न। इत्थूआं दा कुदरती शलैपा बेजोड़ ऐ। शैद इ'यै कारण ऐ जे इत्थे 
दुनियां भर दे कला पारखी, शोध कर्ता, इतिहासकार ते मानव शास्त्री औँदे गै 
रौहन्दे न। अ'ऊं इत्थें इक बारी पैहलें बी सोलन शिमला थमां हुन्दा आया हा 
ते इस शैहर दे प्रख्यात विद्वान मौलूराम ठाकुर होरे गी मिलन गेआ हा। 

इस बारी मेरा मकसद कुसै कन्ने बी मिलने दा नेई हा। अ'ऊं अपनी 
पत्नी अनुसूया होरें गी मंदर दर्शन लेई आया हा। इस लेई में कुल्लू इच उ नें 
गी मते मंदर गै दस्से। 

सारें थमां पैहले में दरिया दा पुल पार कौता ते शैहर बक्खी आया। पुल 
पार करदे गै में उ'नेंगी इक मंदर समूह दे दर्शन कराए ते पही अस थैल्ले 

चुक्कियै बजार दा पूरा चक्कर लांदे-लांदे बस अड्डे पास्से आए। कुल्लु दा 
बजार बी इक किलोमीटर लम्मा बझोआ। इत्थें नमें ते पराने दोन्नें शैलियें दे 
भवन लब्भे। बजार इच 'अखाडा बज़ार' दा नांड मता सुनेआ। बस स्टैंड 
सामान्य बझोआ, उत्थें अट्ठ-दस बसां गै खड़ोती दियां हियां। इक बजार बस 
अड्डे दे पार बी हा। उत्थें जाने लेई इक निवको ढक्की बी ही। उसदे अग्गें 
ढालपुर। ढालपुर कन्ने दशहरे दा मदान। 


कुल्लु दा दशैहरा :-असेंगी ते कुल्लू दा दशहरा दिक्खने दा मौका ते 
नेई मिलेआ पर मौलूराम ठाकुर होरें दशैहरे दा मदान दस्सदे गलाया जे कुल्लु 
दा दशैहरा अस्सुं म्हीने दी दसमीं गी शुरु हुन्दा ऐ। उस दिन भारत इच एह्‌ 
त्याहार समाप्त हुन्दा ऐ। इत्थें नांऽ कोई राम लीला हुन्दी ऐ ते नांऽ गै रावण, 
मेघनाथ ते कुम्भकरण ते पुतले फूके जंदे न। इत्थें राजकुल दी देवी हिडिम्बा 
दे मनाली थमां औने दे बांद दशैहरा शुरु हुन्दा ऐ। देवी दा सुआगत राजे दा 
प्रतिनिधि करदा ऐ। राम गी देवतें दा देवता मित्थियै पूजेआ जंदा ऐ। हिडिम्बा 
गीं राज भवन इच रक्खरेआ जंदा ऐ। उत्थें उन्दी मजूदगी इच राजा शस्त्र पूजा 
करदा ऐ। फ्ही रघुनाथ मंदर थमां नारसिंह दा घोड़ा सजाया जंदा ऐ। राजा 
उसदी पूजा करदा ऐ। फ्ही राम मूर्ति गी पालकी इच सजाया जंदा ऐ। उसदे 
बाद शोभा जातरा कड्ढी जंदी ऐ जिस इच सारे थमां अग्गें-अगगें नारसिंह दा 
घोड़ा उसदे पिच्छें बजन्तरी दियां येलियां, रघुनाथं जी दी पालकी, राजा दी 
पालकी, राजगुरु दी पालकी हुन्दी. ऐ। हिडिम्बा, जमदग्नि, त्रिपुरासुन्दरी, 
बिजली महादेव ढालपुर रघुनाथ जी कन्ने चलदे न। शोभा जातरा त्रै बजे 
निकलदी ऐ। देवतें दे रथें दे पिच्छे-पिच्छें श्रद्धालु चलदे न। शोभा जातरा डेढ़ 
घंटे इच ढालपुर पुज्जदी ऐ। इत्थें बारें पेहियें दा रथ सज्जे दा हुन्दा ऐ। उस 
उप्पर मूर्ति सजांदे न। दऊं रस्सें दी मदद कन्ने रथ खिच्चदे न फ्ही उसगी शिविर 
तोड़ी लेई जन्दे न। उत्थें मूर्ति गी छे दिन रक्खेआ जंदा ऐ। जिस शिविर इच 
मूर्ति हुन्दी ऐ उसगी रघुनाथ शिविर गलांदे न। राजा बी शिविर इच गै रौहन्दा 
ऐ। दिनें उत्थें आरती ते रातीं चन्द्रौली नाच हुन्दा ऐ। छेमै ध्याडे देवता दरबार 
हुन्दा ऐ। उस दिन कन्या पूजन ते कन्ने-कन्ने उ'नें पशुएं दा पूजन बी कोता 
जंदा ऐ जिन्दी बलि देनी हुन्दी ऐ। खीरलै ध्याडे राम मूर्ति गी रथ उप्पर रविखयै 
ढालपुर आंदा जंदा ऐ। रथ दे अग्गें हिडिम्बा हुन्दी ऐ। उसगी पंजें पशुएं दी 

बलि दित्ती जन्दी ऐ-ओह पशु न-भैंसा, सूअर, मछली मुर्गा ते केकड़ा। बलियां 
लेइये देवी हिडिम्बा बापस चली जंदी ऐ। रातीं व्यास नदी दे कंढे कंडें दा 
ढेर लाइये उसी अग्ग लांदे न। बस इ'ये लंका दहन दा प्रतीक ऐ। उ'यां त्र'ऊं 
किलटें गी रावण, कुम्भकरण ते मेघनाथ दा प्रतीक मित्थियै अग्ग बी लाई जंदी 
ऐ। 

खीर राम दा रथ मूल थाहर आंहदा जंदा ऐ। बापसी उप्पर सीता दी 
मूर्त बी रक्खी जंदी ऐ। फ्ही शोभा जातरा कन्ने राम-सीता दियां मूर्ता मंदर 
आहनदे न। मंदर इच रघुनाथ जी दी मूर्ति गी कमलासन उप्पर प्रतिष्ठित करियै 
आरती करदे ते भोग लांदे न। पही दशेहरे थमां फागली तोड़ी कुल्लू इच कोई 
मेला नेई हुन्दा ऐ। 


अस कुल्लु दे रघुनाथ मंदर बी गे ते केई दूए होर मंदर बी दिक्खे। 
इत्थें असेंगी मंदरें दियां दऊं शैलियां लब्भियां-शिखर शैली ते खश शैली । 
कुल्लु खेत्तर इच शिखर शैली दे मंदर थल्ले दा चौकोर ते उप्पर थमां गुम्बद 
बझोंदे न। इन्दे इच मंडप दी व्यवस्था नेई हुन्दी। प्रवेशद्वार दे सज्जै खब्बै गंगा 
ते यमुना दियां आकृतियां हुन्दियां न। कुल्लू इच रघुनाथ मदर शिखर शेली 
दा ऐ। इ'यां गै असें मणिकरण जेहड़ा राम मंदर ते रघुनाथ मंदर, नगर इच 
चतुर्भुज मंदर ते लक्ष्मी नारायण मंदर दिकखे हे आहू. शिखर शेली दे मंदर हे । 


खस शैली दे मंदर त्र'ऊं श्रेणियें इच न :- ढालवा छत्त शैली, मेरु पैगोडा 


शैली ते ढलवां मेरु संयोजन शैली। असें नगर थाहर त्रिपुरा सुन्दरी दा जेहडा 
त्र'ऊं छत्तें आहला मंदर दिक्खेआ हा ओह्‌ पेगोडा शैली इच हा, मनाली दा 


हडिम्बा मंदर बी इस्सै शैली इच हा। 

डुग्गर दे प्हाड़ी इलाकं इच पगाडा शैली दे कुदै-कुदै मंदर हैन, इ'यां 
मते मंदर शिखर शैली इच न। 

असें कुल्लु इच पशमीना शाल दिया 'मतियां हट्टियां दिक्खियां। इक शाल 
मेरी लाडी ने बी खरीदेआ। अस राज मैहूल दिक्खन बी गे। उसद कछ गै 
संस्कृत-विद्यालय हा जित्थें जम्मू दे डॉ० गंगादत विनोद प्रिंसिपल 


कुल्लू खेत्तर इच इ यां होर बी दिक्खने लायक मते थाहर हे। मेरी मर्जी 

मलाणा जाने दी बी ही। ओह्‌ मणिकरण कछ गै हा। पर अ'ऊं उत्थें नेई पुज्जा। 
विद्या शर्मा होरें विजलेश्वर महादेव दा नांऽ बी लैत्ता हा। अ'ऊं उत्थें बी नेई 
गेआ। में निरमण्ड दी “बूढ़ी दिवाली' बी नेई दिक्खी जिस इच रातीं लोक 
बक्खरी-बक्खरी दिशाएं थमां मशालां हत्थ पकडिये औंदे न ते इक थाहर 
इकट्ठे होंदे न। एह्‌ दिवाली माघ म्हीने दी मस्सेआ गी मनांदे न। इस कन्ने 
गै रलदा-मिलदा इक त्याहार सुद्ध-महादेव इच बी मनाया जंदा ऐ। इ'यां बी 
में दिकखेआ जे कुल्लू ते डुग्गर इच मतियां सांझा न। जातरां सांझिआ न। नाग 
संस्कृति सांझी ऐ। उत्सव सांझे न। लोक देवते सांझे न। में कुल्लू दी धरती 
गी नमस्कार कीता। बस उप्पर बैठा ते रातीं मंडी आई गेआ। 
मंडी :-26 जनवरी दा सूरज में मंडी इच गै दिक्खेआ। इत्थें बी अस 

दरिया दे कंढै इक गेस्ट हाऊस इच रेह। उत्थें असें सबेरे-सवेरे भूतेश्वर महादेव 
दे दर्शन कीते। इत्थें इक बारी अ'ऊं पैहलें बी आया हा। एह्‌ मंदर मंडी दा 
गौरव मित्थेआ जंदा ऐ इस लेई मंडी दिक्खन जेहड़ा बी औंदा इस मंदर दे 
दर्शन जरूर करदा ऐ। मेरी पत्नी बी मंदर दे अन्दर गेई। भूतेश्वर महादेव दे 
दर्शन करियै मती खुश होई। मंदर शिखर शैली इच हा। प्रदक्षिणा-पथ बी हा। 
उसने मंद्र दी परिक्रमा कीती। तोंकड़े इच रक्खी दियां अन्दर बाहर मूर्ता 
दिक्खियां। मंदर दा प्रांगण मता खुल्ला हा। शिवरात्रि गी इत्थें भव्य मेला लगदा 
ऐ। मंडी दे अधिष्ठाता भूतेश्वर महादेव गी गै मित्थेआ जंदा हा। पर मंडी दे 
राजा सूरजसेन दे घर कोई संतान नेई होई तां उसने इत्थें माधोराय दा मंदर 
बनोआया ते अपना राज उ 'नेंगी अर्पित करियै उन्दे प्रतिनिधि दे रूप इच शासन 
कीता। अस बी माधोराय दा मंदर दिक्खन गे। शिखर शैली दे इस मंदर इच 
मुरली मनोहर दी मूर्ति ऐ जिसगी 1648 ई० इच भीमा सोनार थमां ओंहदा 
हा। मिगी इत्थें नाथ पंथियें दा बी मता प्रभाव बझोआ। मंडी इच गोरखनाथ, 
मच्छन्दनाथ, भैरवनाथ, नार सिंह, कैलू, हनुमान, गुग्गा, गूगरी दी पत्थरें दी बनी 
दियां मूर्ता पूजियां जंदियां न। 

में मण्डी दे लोकें कने डोगरी इच गल्ल-कत्थ कीती। उ नें मंडियाली 
इच जबाव दित्ते। मिगी उ'नेंगी समझने इच ते उ नेंगी मिगी समझने इच कोई 
दिक्कत नेई आई। 

मिगी अपनी ते उन्दी जीवन शैली वेश-भूषा, रेहत-बैहत इच कोई फर्क 
नेई बझोआ। मिगी लग्गा अ'ऊं मण्डी दा आं ते मण्डी आहले मेरे न। 

जि'यां जम्मू इच तवी दे कंढै-कंढै मंदर न इ'यां गै मंडी व्यास दे कंढै- 
कंढै मंदर गै मंदर न। में उन्दी गिनतरी कीती ओह्‌ 49 हे जिन्दे इच 24 
शिवालय हे। शिव दे पुत्तर बालकनाथ मंडी दे विशेश देवता न। साढ़े ते मण्डी 
दे लोकें दे लोक-विश्वास बी मते मिलदे-जुलदे न। इत्थें बी लोक डेनें उप्पर 
जकीन करदे न। इत्थें इक डैणियें दी धार ऐ। गलांदे न उत्थें देवतें ते डैनें 
दा जुद्ध चलदा रौहन्दा ऐ। मंडी इच दिक्खने लेई मता किश हा। राज महल, 
किला, कचैहरी। पर हुन साही अगली पड़ाऽ वैजनाथ दे मंदर ही। इस लेई 
अस बस पर बैठे ते बैजनाथ मंदर दिक्खन चली पे। 


बैजनाथ मंदर :-असेंगी मण्डी थमां बैजनाथ पुज्जदे दऊं घंटे लग्गे। 
इ'यां एह मंदर कांगड़े थमां सिरफ 36 कि.मी. दूर ऐ। पराने जमाने इच मंदर 
नदी-नालें दे कढे बनाए जंदे हे। एह. मंदर बी बिनवा उपनदी दे कंढै निर्मित 
ऐ। गलांदे न जे इस थाहर दा पराना नांऽ कोरग्राम हा। इत्थें दऊं भ्रा रौहन्दे 
हे इक दा नां$ बैजनाथ ते दूए दा नांऽ सिद्धनाथ हा। ओह्‌ दोऐ बपारी हे। 
उ'नें अपनी कमाई दा पैसा इ "नें मंदरे दे निर्माण उप्पर खर्च कोता। किश गलांदे 
न जे इ'नें मंदरें दा निर्माण 804 ई० इच ते किश गलांदे न 1204 ई० इच 
होआ। मिगी 1204 ठीक बझोंदा ऐ.। 


वास्तु कला दी नजर कन्नै बैजनाथ मंदर दा इक खास आहर ऐ। इस 
मंद्र दा आकार 51 फुट लम्मा ते 31 फुट चौड़ा ऐ। इसदा गर्भगृह वर्गाकार 
ऐ ते हर कन्ध अट्ठ फुट लम्मी ऐ। इसदे अन्दर इक फुट उच्चा शिव लिंग 
प्रतिष्ठित ऐ। इस मंदर दा अन्तराल निक्का ऐ। सभा मंडप दे बाहर च'ऊं म्बे 
उप्पर आधारत इक द्वार-मण्डप बी बने दा ऐ।' 

इस मंदर दी बाहरली कन्थे इच शेल-सुन्हाकड़े तौकड़े बने दे न जिन्दे 
इच शिव, गणेश, नौ ग्रेंह, दस अवतार, दस महा-विदूया दियां मूर्तियां स्थापत 
न। बाहरली कन्धै उप्पर बेलबूटे ते जमैट्री दियां शैल आकृतियां अंकित न। 
इसदे प्रांगण इच नन्दी दी मूर्ति ऐ। 

4 अप्रेल 1905 गी कांगडा घाटी इच भूंचाल आया तां इस मंदर गी 
कोई नुक्सान नेई पुज्जा। इस मंदर दे अन्दर दऊं शिलालेख बी हैन जिन्दी भाशा 
संस्कृत ऐ। उन्दे इच वास्तुकारें दा नांऽ बी ऐ। 

एह मंदर पुरातात्विक म्हत्तब दे कारण संरक्षित न। मेरी पत्नी इ'नें मंदरे 
गी दिविखये मती खुश होई ते फ्ही गलान लग्गी-मड़ो इ'ये जेह्‌ मंदर कृष्णपुर 
मनवाल बी हैन। इत्थूआं दे कारीगिर गै उत्थें मंदर बनान ते नेई गे हे ? उस 
दे सवाल दा मेरे कछ कोई जवाब नेई हा। अ'ऊं उसी कन्ने लेइयै किश चिर 
वाटिका इच घुम्मेआ फिरेआ ते फ्ही अस दोऐ बस अड्डे आई गे। बस कांगड़ा 
जा करदी ही। अस बस पर बेही गे। अस सवा घंटे इच कांगड़ा पुज्जे। 

कांगड़ा :- कांगड़ा शेहर मेरी पत्नी नै ते में पैह्ले बी दिक्खे दा हा। 
पत्नी गी एह शेहर मता पसंद हा। उसदा इस शैहर कन्ने मते लगाऽ दा कारण 
ब्रजेशवरी देवी दा मंदर हा। इसगी गढ़ कांगड़े आहूली माता बी गलांदे न। 
नगरकोट (पराना कांगड़ा) राज दी एह कुलदेवी बी मित्थी जंदी ही, इस लेई 
कांगड़े दा राज परोआर बी इस कन्ने जुड़े दा हा। 26 जनवरी दी रात असें 
कांगड़े इक गेस्ट हाऊस इच गुजारी ते 27 जनवरी गी अस एह शक्तिपीठ 
दिक्खन गे। 


ब्रजेश्वरी देवी :-इक पौराणक कत्थ दे मताबक सती दाह दे बाद सती 
दे शरीर गी मूंढे उप्पर रक्खिये शिव जी गुस्से इच ब्रह्माण्ड इच विचरण करन 
लगे तां भगवान विष्णु ने अपने सुदर्शन चक्र कन्नै सती दे शरीर दे बानुएं टुकड़े 
कीते। जित्थे-जित्थें ओह्‌ टुकड़े पे उत्थें-उत्थें शक्तिपीठ स्थापत होए। ब्रजेश्वरी 
थाह्र शक्ति दा खब्बा स्तन डिग्गेआ। इस लेई इत्थें ब्रजेश्‍वरी शक्तिपीठ दी 
स्थापना होई। एह मित्थेआ जंदा ऐ जे इस शक्तिपीठ दी जातरा करने कन्ने 
परोआर इच सुख, धन ते समृद्धि इच बादधा हुन्दा ऐ, मते लोक इत्थं एह. 
मनोकामना लेइयै औंदे न जे उन्दे दुक्ख दरिदर दूर होन। उन्दे घर बी खुशहाली 
आबै। 


ब्रजेशवरी देवी कन्ने सरबन्धित इक आख्यान एह बी ऐ जे राक्से दा 
समूल नाश करने लेई देवी नै उन्दे कन्ने जुद्ध कीता जिस कारण उ'नेंगी मतिया 
चोटां आईयां। देवतें उ'नें चोटे उप्पर घ्यो दा लेपन कौता। अज्ज परम्परा एह 

ऐ जे मकर संक्रांति गी ब्रजेश्वरी देवी दी पिण्डी उप्पर पंज मन देसी ध्यो5 
चढाया जंदा ऐ। 

एह मंदर कांगड़ा शेहर इच इक उच्चे टिल्ले उप्पर निर्मित ऐ। कांगड़ा 
खेत्तर इच होर बी केई शक्तिस्थल न जि'यां-चामुण्डा, आशापुरी, मनसा, 
टारना, शीतला, भद्रकाली, ब्रह्मणी, करोली बगैरा। नझोंदा ऐ जे कदें इस खेत्तर 
इच शाक्त सम्प्रदाय दा जोर रेहदा ऐ। 


अ'ऊं अपनी पत्नी कन्ने मंदर मत्था टेकिये बजार इच आया। इस मंदर 
दा खुल्ला प्रांगण ते उसदे मझाटे उच्चे चबूतरे उप्पर बने दा एह मंदर मेरी 
पत्नी गी ते मिगी नी इक दिव्य-भवन बझोआ। 


कांगड़ा कला संग्रहालय :-ब्रजेशवरी देवी दे दर्शन करने दे बाद अस 
थोढ़ा चिर कांगड़ा फिरे टुरे ते फ्ही बस पर बैठे ते कांगड़ा कला संग्रहालय 


दिक्खन धर्मशाला आए। दपेहरीं दी रुट्टी खाने दे बाद अस एह संग्रहालय 
दिक्खन गे। 


इस संग्रैहालय दा उद्घाटन 17 जनवरी, 1990 गी कोता गेआ हा। एह 
संग्रहालय हिमाचली विरासत दा इक संस्थान ऐ। इस संग्रहालय इच केई कला 
विथिआं निर्मित न जित्थें पुरातात्विक थाहरें थमां हासल पत्थर जुग दे औजार, 
पत्थर दियां मूर्ता, मिट्टी दे भांडे, कुशान काल दियां इट्टां प्रदर्शत न। इस 
संग्रहालय इच 7वीं सदी थमां लेइयै -18वीं सदी तोड़ी दी मुख्तलफ धर्मे ते 
सम्प्रदायें कन्ने सरबन्ध रकखने आहिलयां मूर्ता बी हैन जिन्दे उप्पर गुप्त कालीन 
ते कश्मीर कालीन शैलियें दा असर ऐ.। इत्थें ब्राह्मी ते खरोष्ठी लिपि दा इक 
शिलालेख बी ऐ जेहड़ा त्री सदी दा ऐ। इत्थें गुलेर, कांगड़ा, नूरपुर मण्डी, 
चम्बा, गढ़वाल, राजस्थान ते मुगल शैली दे सजीव चित्तर प्रदर्शित न। इत्थें 
हिमाचल दे प्राचीन मंदरें दियां मूर्तियां बी रक्खी गेदियां न। चम्बा रुमाल दे 
नमूने बी इत्थें मिलदे न। 

असें एह. संग्रैहालय 27 जनवरी गी दिक्खेआ ते फ्ही अस तिब्बतियें दे 
गुम्पा ते उन्दी बस्ती दिकखन कलमोड्गंज गे। 

एह थाहर धर्मशाला थमां मसां 7 किलोमीटर दूर इक प्हाड़ी उप्पर बसे 

दा ऐ। एह. तिब्बती शैहर ऐ जेहड़ा तिब्बती शरणार्थियें लेई आबाद कोता गेदा 
ऐ। इत्थें तिब्बती जीवन शैली अज्ज बी जीवन्त बझोंदी ऐ। अस सारें थमां पैहले 
तिब्बतियें दा गुम्पा दिकखन गे। एह्‌ गुम्पा मता भव्य हा । इत्थें महात्मा बुद्ध 
ते पद्म सम्भव दियां विशाल मूर्ता प्रतिष्ठित हियां। एह्‌ गुम्पा बी मता विशाल 
ते दो मंजिला हा। पुजारी आरती लेई दीप तेआर करा दे हे। 


अस किश चिर गै इत्थें टिके तौले गै धर्मशाला परतोई आए। अड्डे 
थमां असें पठानकोट दी बस पकड़ी। 28 जनवरी गी सवेरे-सवेरे अस पैंथल 
पुज्जी गे। 

कुल्लू मनाली दी मेरी एह जातरा मेरे चेत्तें इच अज्ज बी ऐ। 


000 

29. अमबनाथ जातका 


मेरी मां दी अमरनाथ स्वामी जी दी जातरा उप्पर 'जाने दी बड़ी गै मर्जी 
ही। खी'र उन्दी इच्छा पूरी होई। उधमपुर थमां जातरियें गी लेइयै इक बस 
पैहलगाम जा करदी ही। मेरी बड्डी भैन पुश्पा उधमपुर गै रौहन्दी ही । उसनै 
साढे लेई त्रै सीटां बुक करोआइयां ते असेंगी पैंथल स्नेहा पुजाई दित्ता। साढ़े 
प्रस्थान दी तरीक 29 जुलाई 1968 ही। 


28 जुलाई गी असें संजा झोले चुक्के ते उधमपुर आई गे। मेरे कन्नै 
मेरी मां-आसोरानी, पत्नी अनुसूया देवी ते निक्की कुड़ी निधि निश्कामिनी ही। 
राती असें उधमपुर बस अड्डे कछ सराई डेरे लाए ते दूऐ दिन 29 जुलाई गी 
बस उप्पर नेही गे। 


बस सबेलै गै टुरी पेई। बस उप्पर जिनमें बी जातरु चढे ओह्‌ उधमपुर 
दे लागै-दिग्गै दे गै हे। असें जखैनी टप्पी तां ब'रखा शुरु होई गेई। रामवन 
तोड़ी ब'रखा ब'रदी गै रेही। रामवन केहरा पुल होने दे कारण किश चिर जाम 
लग्गा पर तौले गै जाम खुलली गेआ ते अस रामसू, बनिहाल ते जवाहर ट॑नल 
टप्मिये कश्मीर घाटी इच दाखल होई गे। 


कश्मीर लेई एह मेरी पैहली जातरा ही। जि'यां गे असें घाटी इच प्रवेश 
कीता बझोन लग्गा जे अस सच्चें गै सुर्गे इच पुज्जी गे आं। 

वैरी नाग :- बस इच बैठे दे गै इक सवारी नै वैरी नाग दिक्खने दी 
इच्छा जाहिर कीती। कंडेक्टर नै शर्त रक्‍खी जे हर सवारी पंज-पंज बधीक रपेऽ 
देयै तां बस वैरीनाग जाई सकदी ऐ.। सारे मन्नी गे। ड्राइवर नै इक मोड़ 
कट्टेआ ते अस वैरी नाग पुज्जी गे। 

बैरी नाग अस किश चिर फिरे-टुरे । चश्मा दिकखेआ। किश लोक गलांदे 
न जे जेहलम दरिया दा नकास इ'यै चश्मा ऐ। किश आक्खदे नीलनाग ऐ। 

खैर अस बाग इच फिरे-टुरे। बाग फुल्लें कन्ने भरोचे दा हा। उत्थें इक 
शिलालेख बी हा। ओह्‌ फारसी इच हा। गलांदे न जे मुगल बादशाहें गी एह 
थाहर मता पसंद हा। असेंगी बी वैरी नाग मता पसंद आया | 

वैरी नाग थमां अस बस उप्पर बेठे ते कांजीकुंड पुज्जे। इत्थें इक निक्का 
जेहा बजार हा। किश बसां इत्थें खड़ोती दियां हियां। पही अस अग्गें बधे ते 
खन्नावल पुज्जे। इत्थुआं दा दऊं सड़कां खिंडियां। इक श्रीनगर गी गेई ते दुई 
पैहलगाम गी गेई। साढ़ी बस पैहूलगाम बक्खी मुड़ीं। असें बस इच बेठे दे 
गै अनन्तनाग दिक्खेआ। पैहलगाम अस रातीं दे नौ बजे पुज्जे। बस अड्डे उप्पर 
रुकी तां इक कुल्ली नै अवाज दित्ती 'सेवा समिति’ असें आक्खेआ “ठीक 
ऐ, उत्थें गे लेई चल।' उसने साढ़ा समान चुक्केआ ते शैहर दे खी'र इच ओह्‌ 
असेंगी लेई आया। उत्थें किश तम्बू लगे दे हे। इक संत होर एह समिति चला 
करदे हे। असें नांऽ लिखवाया ते इक तम्बू दे अन्दर दडी गे। 


30 जुलाई गी अस पैहूलगाम गै फिरे-टुरे। 


पैहूलगाम :-एह्‌ कस्बा असें सारें गी मता पसंद आया। इत्थें केई होटल 
हे। इक खालसा होटल बी हा। मते जातरी होटलें इच गे ठैहरे दे हे। मते 
घट्ट लोक साढ़े आहूला लेखा खुल्ले इच जां तम्बू इच हे। अस फिरदे-टुरदे 
थल्ले थमां लेइयै लिद्दर दरिया तोड़ी जन्दे हे। इ'यां बजार बड्डा नेई हा। मसां 
इक किलोमीटर हा | दरिया कन्ने इक प्हाड़ी ही। प्हाड़ी मती रोंसली ही। देयारै 
दे बूहटें कन्ने पूरी प्हाड़ी भरोची दी ही। उत्थें किश कोठियां बी हियां। असें 
उत्थें किश डोगरे बी दिक्खे। पता चलेआ जे देवराज डोगरा होर बी उत्थें 
रौहून्दे न। 


हे उन्नें दिनें पैहलगाम इच मती रौनक ही। केई जादूगिर तमाशा दस्सन 
उत्थें पुज्जे दे हे। किश होर लोकें बी उत्थें मजमे लाए दे हे। अस 31 जुलाई 
गी बी पैहूलगाम रेह्‌। 


इक अगस्त गी लोक जातरा उप्पर रवाना होए। सभनें थमां अग्गें-अग्गें 
छड़ी ही ते उसदे पिच्छे जातरु हे। असें इक घोड़ा भेआलिया कराये पर लैत्ते 
दा हा। उसने इक निक्का तम्बू ते साढ़ा ते साढ़े साथियें दा समान लदूदे दा 

हा। असें पुल पार कौता। सड़क पद्धरी ही। अस 2 बजे चन्दनबाडी पुज्जी 
गे। 

चन्दनबाड़ी :-एह्‌ मता गै सुन्हाकडा थाहर हा। इत्थं जातरियें लेई 
अस्थायी बजार सज्जे दा हा। लोकें नाले दे कंढे तम्बू लाई लेदे हे। साढ़ा तम्बू 
भोजपत्र दे बूहटे थल्ले हा। भोज पत्र दा बूहूटा में पेहली बारी दिक्खेआ। अगले 
ध्याडे अस सत्तें-सवेलै उट्ठे। थेल्ले चुक्के ते पिस्सुघाटी दी चढ़ाई शुरु कौती। 
अग्गें बी अस चढ़ाईयां चढ़े दे हे, इस लेई मता दुक्ख नेई होआ। छालां मारियां 
ते उप्पर पुज्जी गे। इ'यां मेरी मां किश बल्लें-बल्लें चली। चढ़ाई चढ़ी तां अग्गें 
त्रेढा रस्ता आया। उसदे थल्लै नाला हा। इ'यां बझोंदा हा जे तलैटे तां जिंद 
नेई। पर फ्ही बी उस पगडंडी उप्पर आदमी चला दे हे ते घोड़े बी चला दे 
हे। अस इक बजे दे करीब शेशनाग झील दे कंढै पुज्जे। असें तम्बू गड्डेआ 
ते अंदर चली गे। 

शेशनाग :-स्टोव असें कन्ने रक्खेदा हा। राशन बी कन्ने हा। मेरी मां 
ते लाडी रुटटी बनान लग्गियां ते आऊं झील दिक्खन चली गेआ। झील दा 
परिदृश्य मिगी मता गै अलोकिक बझोआ। दक्खन बक्खी प्हाड़ हा। प्हाडे थमां 
ढलदियां सत्त जलधारां हियां। उ'ये लोक मानस इच बने सत नाग। उत्थें मिगी 
किश बकरवाल बी लब्भे जेहड़े स्यालै पैंथल डेरा लांदे हे | इत्थें वी इक निक्‍्का 
बजार सज्जे दा हा। अस रातीं शेशनाग रेह 


अगले दिन उटठे, स्नान कीता, न्हारी खादी ते चढ़ाई चढून लग्ग। म॑ 
कुड़ी मुंढे चुतकी दी ही इस लेई चढ़ाई चढ़दे किश औख आई। खेर शिखर 
उप्पर पुज्जे तां इक बोर्ड दिक्खेआ लिखेदा हा - समुन्दर तट थमां ऊंचाई 
13000 फुट। किश रहानगी बी होई जे अस इन्ने उप्पर आई गे आं। उत्थे 
आक्सीजन गैस दे सलैंडर बी हे। किश लोक आक्सीजन चढ़ा करद हं। अस 


नजर फेरी ते ढलाई ढलन लगा प। 


पंचतरणी :-अस 12 बजे पंच तरणी पुज्जे। उत्थें टेंट लाया। मां ने 
रुट्टी बनाई । में रुट्टी खादी ते दरिया बक्खी फिरने-ट्रने गी चली गआ। उत्थ 
मते लोक नदी पार करा करदे हे। पानी मता नेई हा पर ठंडा जरुर हा। 
प्रंचतरणी मिम्मी पार कीती। लोक-विशवास हा जे इत्थं पार करा ता परलोक 

इच पार करनी औखी नेई हुन्दी। 


पंचतरणी खुल्ला मदान हा। उत्थें घोडे बी चरा करदे हे। इक कालोनी 
हैंटें दी बी ही। किश टेंट अमीरें दे बी हे। उन्दे इच सोफे लगे दे हे। किश 
जनानियां उन्दे उप्पर लेट्टियै हुट्टन तुआरै दियां हियां। 


अमरनाथ गुफा :-अगलै दिन फ्ही जातरा शुरु होई। थोड़ी चढ़ाई चढ़ी 
थोड़ी ढलाई ढली ते पुज्जे इक नदी दे कढै। पूरी नदी जम्मी दी ही। उसदे 
थल्लै बिच-बिच पानी छलकदा बझोंदा हा। इक दऊं थाहरें पानी बी हा। असें 
उत्थें स्नान कीता ते गुफा दे प्रवेश द्वार दे अग्गें लाइन इच खड़ोई गे। लाइन 
मती लम्मी नेई ही तौले अन्दर बढ़ी गे। गुफा दे अन्दर उत्तर बक्खी में बर्फ 
दे. शिवलिंग दिक्खे। उस साल शिवलिंग 2.5 मीटर दे करीब उच्चां हा। 
शिवलिंग गुफा दे अग्गें जंगला हा। इस लेई लोक जंगले कोल खड़ोइयै लिंग 
दे दर्शन करा दे हे। मेरी मां ते लाड़ी नै बी दर्शन कीते, मत्था टेकेआ ते खुल्ले 
थाहर आई गे। उत्थें बी बर्फ दियां ढेरियां हियां। पंडा होर गलान लगे एह 
माता पार्वती ऐ..........एह्‌ गणेश जी न। अस मत्था टेकदे गे ते अग्गे निकलदे 
गे। इक थाहर पंडा होर लोकें गी कथा सुना करदे हे..... इक दिन शिव जी 
नै पार्वती गी रातीं अमरकथा सनाना शुरु कीती। पार्वती सेई गेई। कबूतरें कथा 
सुनी ते ओह्‌ अमर होई गे। बोलो बावा भोले नाथ की जय। बावा भोलानाथ 
दा जैकारा असें बी लाया ते गुफा दे बाहर आई गे। 


दर्शन करने दे बाद असें अपना रस्ता मल्लेआ ते त्रै बजे दे करीब 
पंजतरणी आई गे। साढ़े कन्ने मते लोक वापस होन लगे। पर असें रात उत्यें 
गै कट्टी। दूऐ दिन सवेरे थैल्ले चुक्के ते चली पे! पूरा दिन चलने दे बाद 
संजा चन्दन बाड़ी पुज्जे। असें ओह्‌ रात फारेस्ट मैहकमें दे इक कमरे इच 
गुजारी ते फ्ही सवेरे-सवेरे गै खिट्टें पेई गे। उस दिन अस 11 बजे पैहलगाम 
पुज्जे। इत्थें असें परतिये सेवा-समिति दे शिविर इच गै डेरा जमाया। शिविर 
परिसर इच गै कुसै लंगर लाए दा हा। असें दपैहरी लंगर गै रुट्टी खादी। उस 
दिन अस पैहूलगाम गै रेह्‌। 


असेंगी रुक्को दा साथ मिली गेदा हा। ओह्‌ ते उसदी कुड़ी साढे कनने- 
कन्ने गै रेहियां। अगलै दिन अस बस अड्डे गे। मट्टन दी गड्डी पकड़ी ते 

दस बजे मट्टन पुज्जे। सभनें थमां पैहलें असें उत्थें जलकुंड दे दर्शन कोते। 
मंदर गे ते फ्ही पंडा होरें गी मिले। ओह्‌ असेंगी अपने घर लेई गे। दपैहरी 
दी रुट्टी असें पंडे हुन्दे घर खादी । 


मट्टन थमां मते लोक मार्तण्ड मंदर दिक्खन जा करदे हे। अस बी उन्दे 
पिच्छें-पिच्छें चले। मसां दऊं किलोमीटर चले तां मंदर दे दर्शन होई गे। 


मार्तण्ड मंदर :- एह्‌ इक सौर मंदर ऐ। भारत इच सूर्य मंदरें दी सैंख्या 
मती घट्ट ऐ.। कश्मीर इच स्थित एह. मंदर इक अजूबा मित्थेआ जंदा ऐ। इस 
भव्य ते विशाल मंदर दा निर्माण कश्मीर दे महान सम्राट ललिता दित्य मुक्ता 
पीड़ नै अठमीं सदी इच करोआया हा। 


कश्मीर दा एह मंदर इक विशाल प्रांगण दे मझारै निर्मित ऐ। एह मंदर 
परकोटे कन्ने घिरे दा ऐ। परकोटे दे चौनें बक्खी खम्बे न। एह परकोटा अन्दर 
दा 220 फुट लम्मा ते 142 फुट चौड़ा ऐ। इस इच चुरासी खम्भे न। परकोटे 
इच दाखल होने लेई इक प्रवेशद्वार ऐ। 


इस मंदर दी योजना इच दऊं कक्ष-मुक्ख कक्ष ते गर्भगृह न। मुक्ख 
भवन चौरस ऐ। जिसदी लम्बाई 62 फुट चौड़ाई 35 फुट ते ऊंचाई 70 फुट 
ऐ। इसदे सामनै 56 फुट चौड़ी इक बरसाती ऐ। मंदर दा गर्भगृह 18.5 फुट 
लम्मा ते 14 फुट चौड़ा ऐ.। बरसाती दे दोनें 'बक्खी दऊं खास कक्ष न। 


मंदर दा प्रवेश द्वार विशाल ऐ। गर्भगृह दी छत्त गुंबजदार ऐ। 

एह सूर्य मंदर दिक्खने इच विशाल ऐ पर सामान्य आकार दा ऐ। इस 
मंदर गी दिक्खियै बझोंदा ऐ जे इसगी बनाने आहले शिल्पी मते गै निपुण हे। 

मार्तण्ड मंदर दे प्रांगण इच असें मिट्टी दे बड्डे-बङ्डे घड़े ते होर केई 
पुरावशेश दिक्खे। 


अस एह मंदर दिक्खियै परतियै मट्टन आए। बस उप्पर बैठे ते अनन्त 
नाग पुज्जे। उत्थें बजार दा इक चक्कर लाया ते बस अड्डे आए। इक घंटे 
बाद असेंगी श्रीनगर लेई बस लब्भी। अस श्रीनगर रातीं दे अट्ठ बजे पुज्जे। 
बाहर मती बरखा ही। कमरा तुप्पन नेई जाई सक्के। बस अङ्डै सवारियें लेई 

जेहड़ा कमरा हा, उत्थें गे सुत्ते। 


सवेरे कमरा तुप्पेआ। श्री प्रताप-भवन इच इक कमरा मिली गेआ। 
रुक्को बुआ बी साढ़े कन्ने गै ठेहरी। उस दिन अस पूरे श्रीनगर फिरे। लाल 
चौक बी गे। असेंगी उत्थें जम्मू दे मते लोक फिरदे टुरदे लब्भे। असें इक दूए 
दा हाल चाल बी पुच्छेआ। मते लोक मंदरें इच गै ठेहरे दे हे। मिगी रियासी 
दे धनीराम होर बी मिली पे। गलान लगे जे असें रियासी दा चेची बस आंदी 
दी ऐ। असें कल पूरा दिन श्रीनगर दा चक्कर लाना ऐ। तुस बी साढ़े कन्ने 
जुडी जाओ। में हामी भरी। ओह्‌ दूऐ दिन बस लेइयै प्रताप-भवन आई गे। 
अस बी उन्दे कन्ने बैठे। 
शंकराचार्य दे दर्शन :-अस सारें थमां पैहले शंकराचार्य दे दर्शन करन 
गे। मंदर इक प्हाड़ी उप्पर हा इस लेई उप्पर चढ़ने इच किश लोकें गी दिक्कत 
आई। फ्ही बी अस इक घंटे इच उत्थें पुज्जी गे। 
मंदर दा स्थापत्य दिविखये आऊं मता प्रभावत होआ। एह कश्मीर दे 
मंदरे थमां अलग हा। प्हाडी शिखर उप्पर शिलाखंडें कन्ने निर्मित एह मंदर 
शिखर धमां लम्बवत बझोआ। इसदे अन्दर शिवलिंग हा। मंदर कछ गै किश 
निर्मितियां होर बी हियां। असें मत्था टेकेआ ते थल्ले आई गे। इ'यां गलांदे 
न जे शंकराचार्य जदूं कश्मीर आए उन्दे चेत्ते इच एह मंदर बनेआ। 
खीर भुवानी :-शंकराचार्य मंदर दिव्खिये अस खीर भवानी दा मंदर 
दिक्खन गे। एह मंदर श्रीनगर थमां शैद 15 कि.मी. दूर हा। मंदर परिसर इच 
असें प्रवेश कोता तां असेंगी अजीब जेहा सकून मसूस होआ। उत्थवां दा 
वातावरण अध्यात्मक हा। कश्मीरी पंत पूजा-पाठ ते हवन इच व्यस्त हे। 
अस मंदर गे। मंदर इक जलकुंड इच हा। गलांदे न जे जलकुंड दा रंग 
बदलदा रौहन्दा ऐ। मंदर दे गर्भगृह इच देवी दी मूर्ति असेंगी मती दिव्य बझोई। 
मंदर परिसर इच जातरियें दे ठैह्रने लेई शैल व्यवस्था ही। असें मंदर 
मत्था टेकेआ ते बाहर आई गे। 
_ झील डल ते बागें दी सैर :-असें इ'यां औंदे जन्दे झील डल दे केई 
बारी दर्शन कीते हे पर इत्थें रुके नेई हे। अज्जं साढ़ी गड्डी इत्थें रुकी तां 

अस किश्ती उप्पर बेहिये नेहरु पार्क दिक्खन गे। एह्‌ पार्क निक्का गै हा पर 
आकर्शक मता हा। अस इत्थें किश चिर बैठे ते फ्ही परतोई आए । 


इसदे बाद अस शालामार, निशात बाग ते चश्मा शाही बाग दिक्खन गे। 
एह बाग मुगल बादशाहें बिकसत कोते हे। 


हरवान :- साढे कन्ने धनीराम हुन्दे इक कश्मीरी मित्तर टिक्कू होर बी 
हे। ओह असेंगी हरवान लेई आए । हरवान पुरातत्व सरबन्धी थाहर हा। पुरातत्व 
दा मिगी तदूं ज्ञान नेई हा । पर टिक्कू होरें गी हा। ओह. गलान. लगे-इत्थें खुदाई 
कीती तां इत्थवां दा जेहड़े अवशेश लब्भे उन्दे थमां साबत होई गेआ जे इत्थे 
कोई बौद्ध बिहार, चैत्य ते स्पूत हा। इत्थवां दे स्तूप दी योजना वर्गाकार ही। 
एह्‌ त्रैमंजिला हा। उप्पर चढ़ने लेई सीढ़ियां हियां। इसगी बनाने लेई लकड़ी, 
पत्थर दा प्रजोग कीता गेदा हा। इत्थें जेहड़े खम्भें मिले ओह्‌ मौर्य कालीन 
खम्भें दी परम्परा दे हे। फ्ही टिक्कू साहब नै असेंगी दस्सेआ जे इत्थें इक चेत्य 
दे नशान बी मिले। एह बौद्ध निर्मितियां ईसा थमां पैहली सदी दियां न। ड्त्थें 
जेहड़ियां इट्टां लब्भियां उन्दी लम्बाई 18 इंच ते चुडाई 12 इंच ऐ। टिक्कू 
होरें असेंगी आक्खेआ जे अस बारामुला कच्छ उष्कर थाहर बी जाचे। उत्थें 
बी बौद्ध-विहार दे नशान न। 


परिहास पुर :-अस हरवान थमां परिहास पुर लेई रवाना होए। एह थाहर 
श्रीनगर थमां 22 कि.मी. उत्तर-पच्छम इच हा। इत्थ असेंगी दिक्खने लेई मता 
किश लब्भा। इत्थें असें इक प्रस्तर खंड दिक्खेआ जेहड़ा 16 फुट्ट लम्मा, 14 
फुट्ट चौड़ा ते 5.5 फुट उच्चा हा। इसदा भार शैद 70 टन हा। इसदे अलावा 
इत्थें दिक्खने गी पत्थरें दे खम्भें हे। एह्‌ खम्भे 4.5 फुट व्यास दे हे इन्दे इच 
सोलां धारियां हियां। पुरावेता मनदे न जे इत्थें कोई स्तूप हा जेहड़ा 128 फुट 
वर्गाकार खेत्तर इच फैल्ले दा हा। इ'न्नां सुनाईये टिक्कू होर किश चिर चुप 
रेह ते फ्ही गलान लगे जे इत्थें भिक्षु दे रौहने लेई कक्ष हे। इक कक्ष दा 
बेहडा 235 फुट लम्मा हा। एह. परकोटे कन्ने घिरे दा हा। इसदे अन्दर 26 
कोष्ठ हे ते इन्दे केन्दर इच इक चैत्य हा। 

परिहास पुर दी जातरा करिये अस मंडरेत्थान आए। 
पंडरेत्थान दे मंद्र :-टिक्कू होरें बापसी इच असेंगी पंडरेत्थान दा मंदर 

बी दस्सेआ। एह. ब्राह्मण शैली दा मंदर हा। एह्‌ बी इक भव्य मंदर हा। इस 
दी योजना वर्गाकार ही। एह. मंदर 28 फुट्ट उच्चा हा। इस दी छतें इच 
ढलाइयां हियां। गलांदे न जे एह मंदर 12वीं सदी दा हा। 


वापसी :-ठाकुरें दा वर्त कोल हा। इस लेई अस इस सुर्गभूमि गी 
अलवदा आक्खियै वापस होन लगे। रस्ते इच अवन्तीपुर असें सड़क दे कंढे 
किश मंदर दिकखे। जातरियें ड्राइवर गी किश चिर रुकने लेई गलाया। ड्राईवर 
मन्नी गेआ। अस मंदर दिक्खने गी द्रौड़े। 


अवंतीश्वर मंदर :-असें सारे थमां पैहले अवंतीशवर दा मंदर दिक्खेआ। 
एह शिव जी गी समर्पत ऐ। इत्थें मंदर दी नीआं गै न। इआं मंदर दा प्रांगण 
228 फुट 'लम्मा ते 200 फुट चौड़ा ऐ। पुजारी नें दस्सेआ जे मंदर दी योजना 
वर्गाकार ऐ। इस दी हर भुजा 53 फुट ऐ। इसदे चौनें चूक्के इच चार कक्ष 
न इस लेई एह पंचायतन मंदर ऐ। 


अवन्ती स्वामी दा मंदर :- एह मंदर भगवान विष्णु गी समर्पित ऐ। 
इस दा प्रांगण 174 फुट लम्मा ते 148 फुट चौड़ा ऐ। मुक्ख मंदर 33 फुट 
वर्गाकार ऐ। एह बी इक पंचायतन मंदर ऐ। इस दी पौड़ियें दे सामनें इक 
पुष्करिणी ऐ। इस दे सामनैं कीर्ति स्तम्भ ऐ। एह मंदर बी परकोटे कन्ने घिरे 
दा ऐ। गलांदे न जे अवन्तीवर्मन नैं इत्थें अपनी राजधानी बसाई ही। एह. मंदर 
उस दी गै नशानी ऐ। 


शंकर वर्मन दे मंदर :-खीर इच अस शंकरवर्मन दे मंदर दिक्खन गे। 
शंकर वर्मन नै 883 थमां १०2 ई० तोड़ी कश्मीर इच राज कोता। उसनैं बी 
इत्थें दऊं मंदर बनवाए। इक गौरीशंकर ते दुआ सुंग घेश दा मंदर ऐ। एह बी 
पत्थर दे मंदर न। 


अस एह मंदर दिक्खा गै करदे हे जे कंडक्टर नैं सीटी बजाई। फ्ही 
ड्राइवर नें बी दऊं बारी भोंपू बजाया तां अस द्रौड़े ते बस उप्पर बेही गे। 


साढ़ी बस जियां-जियां अग्गें बद्धी गेई मेरा मन इआं गै पिच्छे गी 
खचोंदा गेआ। मिगी बझोआ जे कल्हण दी राजतरंगिणी दे में इस जातरा इच 
केई अध्याय पढ़ी लैते न। 

30. मेरी लख (पैगांग) जतरा 


जून 2006 इच में अपनी नमीं पोथी लेई इक नमां विशे चुनेआ, जिस 
दा सिरलेख हा-' डुग्गर इच शहीदें दे स्मारक।' इस विशे उप्पर में शोध कम्म 
शुरू करी दित्ता। जुलाई म्हीनै में अखबारें इच पढ़ेआ जे कारगिल दे एहीदें 
दे चेतें इच द्रास इक सर्वधर्म यज्ञ दा आयोजन कोता जा करदा ऐ, तां मिगी 
अपने अन्दर थमां एह प्रेरणा मिली जे इस यज्ञ इच शामल होइयै देश दे इ'नें 
बलिदानी सैनिकें गी श्रद्धांजली भेंट करने लेई मिगी बी उत्थें जाना लोड्चदा 
ऐ। द्रास जाने दा मन ते में बनाई गै लेआ ते पही अ'ऊं साथ दी तपाश करन 
लगा। 


मिगी तौले गै सूचना मिली जे उधमपुर थमां प्रभाकर होर ते मेरा भनेआ 
विधु मंगोत्रा द्रास जा करदे न तां में उन्दै कनौ सम्पर्क कीता ते अपने लेई 
जगह रखाई लैत्ती। साढ़ा कार्यक्रम एह निर्धारित 'होआ जे ऐतवार 23 जुलाई 
गी अस उधमपुर थमां प्रस्थान करगे। 


23 जुलाई गी पैंथल मती जोरदार बरखा ब रा 'रदी ही। में बरखै दी 
परवाह नेई कीती ते अपना थैला चुक्केआ ते सिज्जदा-सजांदा पैंथल दे बस 
अड्डे पर पुज्जी गेआ। मिगी तौले गै बस मिली गेई ते अ'ऊं दस बजे अपनी 
भैनू दे घर पुज्जी गेआ। उत्थें मिगी सूचना मिली जे यज्ञ इच शमूलियत लेई 
प्रभाकर जी ते उन्दी पत्नी दे इलावा प्रभाकर हुंदा साथी पुरुषोतम, मेरियां दर्क 
भैनां पुष्पा ते शांति बी जा करदियां न। मेरा भनेआ बिधु मंगोत्रा ते ड्राइवर केवल 
कुमार बी साढ़े कनै न। 

विधु ने जून म्हीनै इक होर नमीं कार खरीदी ही महेन्द्र स्कारपियो। 
उस इच अट्ठें सुआरियें दे बौहने दी व्यवस्था ही। इस लेई अस सारे उस्से 
कारै च बेही गे। कार दे छत्तै उप्पर समान रक्खने दी व्यवस्था नेई ही, इस 
लेई असें सारें अपना-अपना सामान सीटें दे उप्पर-थल्लै रक्खेआ ते बड़ी 

मुश्कल कनै तनोई-तनाइये बेही गे। साढ़े कन्ने प्रभाकर होर पूरे वैष्णवी हे । 
ओह्‌ होटलै च बनी दी सुट्टी नेई हे खंदे। इस लेई डिक्को इच गेसी स्टोव 
ते कुक्कर बैरा रक्खी लैत्ते। ओह्‌ खाने-पीने दे भांडे बी कन्ने लेई गे। सौने- 
बौहने लेई जेहड़ी पट्टुऐ दी गंढ ही उसगी खोहलियै सीटें उप्पर बछाना गै 
उचित वझोआ। इस कन्नै सीटां उच्ियां होई गेइयां ते साढ़े सिर छत्ते कन्ने 
छूहोन लगे। | 

ठीक डेढ बजे अस उधमपुर थमां निकले। घर दी महिलाएं ते बच्चें असें 
गी बिदाई दित्ती। अस हाऊसिंग कालोनी थमां निकले ते राष्ट्री मार्ग उप्पर आई 
गे। रस्ते इच बरखा दी फंड पौंदी रेही, इस कन्ने कार दी गति किश मद्धम 
गै रेही। पर जि'यां गे असें पत्नीटॉप टप्मेआ बरखा किश थम्होई गेई। बटोत 
पुज्जे तां मोसम साफ हा। त्रै बजे दे करीब असें होटल रुट्टी खादूदौ पर 
प्रभाकर होर फाक गै रेह्‌। उ'नें किश नेई खादूदा। रुट्टी खाइये अस फ्ही कार 
पर बेही गे। मोसम साफ हा ते सड़क बी साफ ही, इस लेई अस पंज बजे 
मगरकोट पुज्जे। 


मगरकोट प्रभाकर हुंदा दोस्त मूलरतन रौंहदा हा। उ'नें उस लेई अंबें 
दी पेटी आंहदी दी ही। इस लेई अस किश चिर लेई मगरकोट रुके। में उप्पर 
चढिये बजार दा चक्कर बी लाया। सीढ़ी नुमांऽ इस ग्रां दा बजार बी मिगी 
मता नोखा नझोआ। उत्थें मिगी केई परिचित बी मिले। में उंदे थमां पोगल- 
परिस्तान दी संस्कृति दी जानकारी लेई। उत्थें अद्धा घेंटा रुकने दे बाद अस 
फ्ही कार पर बेठे। साढ़ी कार रामसू, बनिहाल, जवाहर टनल, काजी कुंड, 
खन्ना बल, अवन्तीपुर ते पाम्मुर बिचा दौड़दी रातीं साढे अट्ठ बजे सिरीनगर 
पुज्जी गेई। सिरीनगर लाल मंडी थमां किश अग्गें इक कोठी मेरे भनेऽ ने अपने 
दफ्तर लेई कराए पर लैत्ती दी ऐ। अस उस्सै कोठी इच रेह्‌। उत्थें सोने ते 
रोहने दी व्यवस्था मती गै शैल ही। रातीं दी रुट्टी जनानियें उत्थें गै बनाई। 
रुट्टी खाइये अस सेई गे। 


सवेरे सैर करने गी उट्ठे तां चलदे-चलदे प्हाड़ी चढ़ियै शंकराचार्य जाई 
पुज्जे। उत्थें मत्था टेकेआ ते डेरे परतोई आए। . 


सिरीनगर गै सूचना मिली जे कटड़ा वेष्णो देबी थमां बी केवल पाधा 

हुंदी अगुवाई इच सर्व-धर्म यज्ञ इच शमूलियत लेई इक दल आवा करदा ऐ। 
अस उ'नेंगी बलगन लगे। ओह्‌ दपेह्री दे दो बजे पुज्जे। अस पैहलें गै त्यार 
बैठे दे हे। ठीक त्रै बजे अस सिरीनगर थमां द्रास लेई रवाना होए। सिरीनगरा 
अस 19 कि.मी. दा सफर तै5 कहिये गांदरबल पुज्जे तां बरखा दा इक तफान 
आया ते न्हेरा-जन पेई गेआ। कार दा ड्राइवर मता हुश्यार हा। ओह न्हेरी 
सड़क पर बी कार दड़ांदा रेहा। उत्थुआं दा 19 कि.मी. दा सफर ते5 करिये 
अस कंगन ते कंगन थमां 16 कि.मी. दी जात्तरा तै$ करिये गण्ड पुज्जे। गण्ड 
थमां अग्गें सड़क मती खराब ही। रस्ते इच केई निक्कियां-निक्कियां पस्सियां 
आई गेदियां हियां। साढ़ी कार नमीं ही, इस लेई अस अग्गें गै अग्गें बधदे 
गे। कंगन थमां गण्ड दा सफर 25 किलोमीटर दा हा। इस थमां अग्ं गे तां 
मोसम साफ हा। अस सोनामर्ग पुज्जे तां बद्दल छंटोई गेदे हे। सोनामर्ग मिगी 
मता गै सन्हाकडा थाहर बझोआ। इत्थें इक खु'ल्ला मदान हा, जिस इच 
पर्यटकें लेई केई होटल ते रेस्टोरेंट हे। सोनामर्ग थमां किश अग्गें गे तां असें 
गी बलटक दे तम्बू लब्भे। बलटक दा गै इक रस्ता अमरनाथ गी जंदा ऐ। 
बलटक थमां बी इक सूमो साढ़े काफले इच शामल होई गेई। इ'या त्र'ऊं कारें 
दा एह काफला जोजीला प्हाड़ दी चढाई चढन लगा। 


जोजीला प्हाड दे लेई में सुने दा हा जे इत्थें आक्सीजन दी मती कमी 
ऐ ते प्हाड़ दी चढ़ाई बी मती औखी ऐ, पर मिगी सब किश सामान्य बझोआ। 
एह गल्ल बक्खरी ही जे मती बरखा दे कारण सड़क किश खराब ही, पर 
पहाड़ दे दक्खें इच अस इन्ने बज्झे दे रेह ते असें गी मोसम दी खराबी दा 
कोई एहसास गै नेई होआ। अस कैप्टन मोड़ कश थोढ़ा चिर रुके ते फ्ही 
उंदे बुत्त गी सलूट मारियै अग्गें बधे। इस थाहर सड़क दे कन्ने खड़ोती दी 
प्हाडियें दा दक्ख मता डरौना हा। इ'यां बझोंदा हा जे प्हाड़ी थमां इक पत्थर 
बी रुलकै तां ओह्‌ केइयें दी जान लेई सकदा हा। 

कैप्टन मोड़ चढेआ तां फ्ही ढलाई-जन शुरू होई। सड़क ने बी अपना 
रुख बदलेआ। साढी कार प्हाड़ें दे थल्लै-थल्लै कच्ची-पक्की सड़क पर 
दौडन लगी। साढी सड़क दे थल्लै निक्के बङ्डे केई नाले असें गी प्रवाहमान 
लग्गे। केई नाले उल्टे यनि उतरोन्मुखी होइयै बगा करदे हे। कोई निविक्या- 
निविकयां जल-धारां प्हाडें थमां ढलकदियां बी बझोआ दियां हियां। जि'यां- 

जि'यां अस अग्गें बधदे गे, दक्ख बी बदलोंदे गे। पैहलें असें गी किश चिर 
नंग-मंनूगे प्हाड़ें दे केई सिलसिले दृश्टिगत होए, जिस थाहूर पानी हा, उसदी 
जमीन संर-सब्ज बी बझोई ते असें गी बझोन लगा जे जिस जमीन उप्पर साढ़ी 
गड्डी दोडा करदी ऐ, ओह जमीन रंग, शक्ल ते आकार इच साढी जमीन 
` थमां केइयें गल्लें मती बक्खरी ऐ। 

जोजीला थमां अस गुमरी बक्खी बधन लगे तां रस्ते इच असें केई 
निव्कियां-मुट्टियां हिमानियां, नंगे ते नीरस प्हाड़ बी दिकखे/हिमानियें ते नदियें 
दे अग्गें-पिच्छें हरे-भर केई लम्मे-चौड़े मदान बी असें दिकखे, जित्थें गुज्जर 
ते बक्करवालें दे डेरे तम्बुएं इच लग्गे दे हे। उंदे निक्के ते ज्याने जागत 
भिङ्डें-बवकरियें दे बश्काइ नच्चा-कुद्दा दे हे ते उंदियां मौरियां सिल्वर दे 
मटके चुक्किये हिमानियें थमां पानी लेन जा करदियां हियां। अस करीब छे 
बजे गुमरी पुज्जे। में गुमरी दा नां ते बड़ा सुने दा हा, पर इत्थं मिगी गङ्डियें 
दे खड़ोने लेई इक बड्ड़ा ते खु'ल्ला पक्का अड्डा गै लब्भा। इत्थें साढ़ी कार 
गी किश चिर रोकेआ गेआ। इक सैनिक दल ने साढे ड्राइवर थमां किश पुच्छ- 
गिच्छ कीती ते फ्ही असें गी अग्गें टुरने लेई गलाया। गुमरी इच सड़क दें कंढै 
असें चार-पंज स्मारक बी दिक्खे, जेहड़े शैद साढ़े सैनिक शहीदें दे हे। गुमरी 
सिरीनगर थमां 125 कि.मी. दूर हा। गुमरी थमां अस चले तां साढी कार इक 
हिमानी दे कंढे-कंढै बनी दी सड़क पर दौडन लगी। इत्थें सड़क किश ठीक 
गे ही। दऊं गड्डियां लंघी सकदियां हियां। असें गी लेह्‌ थमां आवा'रदे केई 
बाहन बी लब्भे। अस गुमरी थमां कोई इक घेंटा चले हे तां रस्ते इच द्रोपदी- 
कुंड दिक्खने गी खडोई गे। कुंड सड़क थमां त्रीह मीटर दूर हा। मिगी ते एह. 
कुंड इक डबर-जन गे बझोआ। असें सारें इस कुंड दे पानी गी हत्थें कनै 
स्पर्श कीता। किश साथियें इसी पवित्तर मिथिये अपने शरीर उप्पर बी त्रॉकेआ। 
खैर एह कोई बड्डा कुंड बी नेई हा। इक प्हाड़ी दे थल्ले हा। प्हाड़ी दा शिखर 
रुंड-मरुंडा हा। कुंड दे कश गे इक हिमानी प्रबाहूत ही। कुंड दा पानी किश 
गर्म हा पर हिमानी दा पानी बर्फ-ठंडा हा। असें गी इस जगह दा प्राकृतिक 
परिद्रशश बी अति मोहक ते आकर्शक बझोआ। किश चिर विश्राम करिये अस 
इत्थुआं दा अग्गें बधे। 


द्रास घाटी इच अस पुज्जे तां ठंड दे फंडुके असें गी किश मते गै तेज 

बझोन लगे । इ'यां त्री द्रास दी घाटी दुनिया इच सारें थमां मती ठंडी घाटी मिथी 
जंदी ऐ। त्रकालें साढे अट्ठ बजे अस द्रास कसबे इच पुज्जे। गलांदे न जेन्धैहलें 
द्रास इक निक्का जेहा गे ग्रां हा, पर कारगिल दी लडाई इच एह. मता गै चर्चा 
इच आया तां इसदी एहमियत बी बधी गेई। हुन ते इत्थें सौ दे करीब दुकानां 
न ते केई सरकारी दफ्तर बी न। इत्थें तसील कार्यालय, खंड-विकास अधिकारी 
दा दफ्तर ते हायर सकेंडरी स्कूल बी ऐ। एह कस्बा मती तेजी कन्ने विकसित 
होआ करदा ऐ। इत्थें हुन केई नमें होटल बी बने न, जिस कारण जात्तरियें 
दे रौहने दी इत्थें मती सुविधा ऐ। पेहलें इत्थें इक पुराना डाक बंगला गै हा। 
एह कस्बा सतह समुन्दर थमां 10660 फुट्ट उच्चा ऐ ते स्याले इच इसदा 
तापमान 40° सी थमां 50° सी तगर थल्ले आई जंदा ऐ। 

द्रास गी इक सांस्कृतक केन्दर बी मिथेआ जंदा ऐ। इत्थुआं दी आवो- 
हवा ते जमीन बी नौखी ऐ। आबादी दी द्रिश्टी कन्ने इत्थें मते घर शिया 
मुसलमानें दे न, पर इत्थुआं दी मिली-जुली संस्कृति शोध-कर्ताएं लेई इक 
आकर्शन ऐ.। 

द्रास दा नीला मुर्ग, केई किसम दे हिरण, कठ कोला, बन-केंकड़ा, 
बर्फानी लोमड़ी, कस्तूरी मृग, प्हाड़ी बक्करी, प्हाड़ी चूहे, प्हाड़ी खरगोश, 
कबूतर ते केई किसमें दियां चिड़ियां आकर्शन दा मुक्ख केन्दर न। 


अस द्रास थोढ़ा चिर गै रुके। असें गी दस्सेआ गेआ जे यज्ञशाला द्रास 
थमां दस किलोमीटर दूर ऐ, इस लेई अस अपने लक्ष्य बक्खी तौले गे टुरी 
पे। दसमें किलोमीटर उप्पर पुज्जे तां असें गी लाटुएं दी जयमाला दूर थमां 
गै लब्मन लगी पेई। अस समझी गे जे अस हुन अपने लक्ष्य दे कोल-कोल 
पुज्जी गे आं। ठीक नौ बजे साढ़ी कार यज्ञशाला कश रुकी ते अस थल्लै उतरे 
ते यज्ञशाला परिसर दे अन्दर गे। उत्थें असें गी केई परिचित लोक लब्भे, जिं'दे 
इच मते लोक कटड़ा, उधमपुर ते जम्मू दे है। 

जम्मू थमां केई विद्वान ते शोध-कर्ता बी गेदे हे। मेरी सारें sR पहली 
भेंट जम्मू विश्व विदयालय दे इतिहास-विभाग दे प्रो, डॉ० निर्मल सिंह हुन्दे 
कन्नै होई। उ'नें मिगी केई शोध दे विद्यार्थियें कनै मिलाया, जिं'दे इच इक 
दऊं कुड़ियां नी हियां। में यज्ञशाला दा चक्कर लाया ते फ्ही तौले गे परतोई 
आया। | 

साढे सोने दा प्रबन्ध उस ग्रां दे सरपंच हाजी मुहम्मद अली दे घर कीता 
गेदा हा। अस उत्थें सौने गी चली गे। 

अस जिस ग्रां इच रुके हे उसदा नां5 भीम-भट्ट हा। इत्थें कुल्ल 30 
घर हे, जिं'दे इच 21 घरें इच शीना बोल्ली जंदी ही। बल्ती बोलने आहलें 
दी 'तदाद मती घट्ट ही। इत्थं मकान गी नंग गलांदे हे ते ग्रां दे करीब सारे 
नंग दऊं छत्ते हे। लोकें दी वेश-भूशा उप्पर बल्ती संस्कृति दा गैह्रा असर 
हा। ग्रां इच इक इमामबाडा ते इक मस्जिद ही । इत्थुआं दा पंचायत-घर पक्का 
हा। इत्थें घर-घर तीर कमान टंगोए दे हे। तीर चलाना इत्थुआं दे लोके दा 
मिगी मुक्ख शौक बझोआ। इत्थें तीर दो-सौ मीटर तोडी मार करी सकदे न। 
किश स्थानी युवकें अपनी तीर-अंदाजी दे करतब बी दस्से, जेहडे साढ़े लेई 
मते हैरान करने आहले हे। 

जित्थें अस ठेहरे दे हे उत्थें पंज-सत्त घर कश-कश गै हे। साढे मकान 
इच पंजाब केसरी दा संवाददाता बी ठेहरे दा हा। किश गैर सरकारी चैनलें 
दे प्रतिनिधि बी उत्थें पुज्जी गेदे हे। स्थानीय लोक-जीवन ते संस्कृति कन्नै 
सरबंधित अनेक पक्खें दी उ'नें वीडियोग्राफी कीती ते फोटो ले। 

हाजी मुहम्मद अली ने असें गी सनाया जे द्रास खेत्तर इच चार बक्खरे- 
बक्खरे वर्ग बसदे न, जिं'दे नांऽ शिया, सुन्नी, सूफिया ते एहलेदीज न। 
एहलेदीजें दा मुक्ख केन्दर मुराद बाग ऐ ते सूफिया वर्ग दे लोक खरबू, समिशा, 
थसगम इच बसदे न। सुन्नी भीम वट इच न ते शिया भीमवड, गोशुन, थ्रोगोश, 
थुकियाल, पाद रा, जउ-लवडउ ते पटयेन इच बसदे न। वर्ग भामें बक्खरे- 
बक्खरे न पर मजहबी रवादारी सारें इच सांझी ऐ। कट्टरता जां फिरकापरस्ती 
दा इत्थें नांऽ नेई ऐ। 

उस दिन 25 जुलाई ही। सेना ने 25 जुलाई गी द्रास दी प्हाडियें थमां 
दुश्मन गी नसाइयै पूर्ण विजय हासल कीती ही। इस लेई 25 जुलाई गी सेना 
विजय-दिवस दे रूप इच मनांदी ऐ। जित्थें यज्ञशाला ही उसदे ठीक सामने 
विजय-स्मारक हा। एह्‌ स्मारक सेना दे नियंत्रण इच हा। सेना ने सारे लोकें 
गी विजय-दिवस समारोह इच शामल होने लेई साददा दित्ते दा हा। सेना दा 
बैंड बज्जा करदा हा। मते लोक समारोह स्थल पास्सै जा करदे हे, इस लेई 

अस बी “विजय स्मारक' दिक्खन गे। उत्थें असें गी मते डोगरा फौजी ते उन्दे 
अधिकारी लब्भे। डोगरी जवान ने असें सारें गी इक-मिक करी दित्ता। अस 
तौलै गै इक-दूए कन्नै घुली-मिली गे। अधिकारियें असें गी मता मान-सम्मान 
दित्ता। उ'नें असें गी ओह्‌. तोपां बी दस्सियां, जिं'दा इस्तेमाल कारगिल जुद्ध 
इच कीता गेदा हा। मेरा भनेआ विधु तोपें उप्पर बी जाई चढ़ेआ। चर्चित 
बोफार्स तोपें दे उपयोग दी असें गी मती जानकारी मिली। फ्ही अस सारे 
विजय-स्मारक दिक्खन गे, जेहड़ा कारगिल लड़ाई इच शहीद होए. दे अमर 
सपूतें दे चेतें इच निर्मित ऐ। एह स्मारक मता गै भव्य, गौरवमय ते दर्शनीय 
ऐ। इसदे शिलापट्टे पर शहीदें दे नांऽ उत्कीर्ण न। विजय-स्तम्भ दिक्खियै अस 
सारे यज्ञशाला इच आई गे। 


सर्वधर्म लेई समर्पित एह्‌ यज्ञशाला कोई दो सौ मीटर इच परिसीमत ही। 
इस इच इक बड्डी यज्ञशाला ही। इस्सै यज्ञशाला इच कारगिल दे शहीदे दे 
चेतें इच बैदक रीति दे मताबक हवन-यज्ञ कीता जारदा हा। इस यज्ञशाला दी 
कुंडियें इच शहीदें दे मते परिजन आहुतियां देआ करदे हे। यज्ञशाला दी 
बाहरली कंधें उप्पर कोई त्रीहें शहीदें दे निक्के-बड्डे फोटो टंगोए दे हे। अ'ऊं 
अपने साथियें कने यज्ञशाला दी परिक्रमा लैन लगा तां श्हीदें दे केई परिजन 
मिगी बी मिले। शहीद उदयभान सिंह दे चित्तर कश उसदी मां खड़ोती दी ही। 
उसने अपने शहीद पुत्तर दा परिचे दित्ता तां उसदी अक्खियां छलछलाई 1 | 
उसने अपने दुपट्टे कन्ने अपने अत्थरूं पूंझे ते गलान लगी जे मेरा पुत्तर त्र ऊं 
भैनें दा भ्राऽ हा। अस उसदी श्हादत दे भामें किन्ने बी गुण गाचै पर उसदा 
चेता मन थमां नेई भुलदा। में उन्दी बक्खी दिक्खेआ तां उन्दी अक्खा दे अत्थरूं 
उन्दियें ग'ल्लें उप्पर टपका करदे हे। पही मिंगी इक-इक करियै शहीदे दे केई 
परिजन मिले। अ'ऊ रंगपुर तरेवा तसील बिश्नाह, कौर पिंड तसील रणवीर 
सिंह पुरा, ग्रां कोटली, शाह दुल्ला, डग्याना, ग्रां कारी तसील भद्रवाह दे उने 
लोकें कनै बी मिलेआ जिं'दे परिवारें दे युवक कारगिल दी लड़ाई इच शहीद 
होए दे हे। अ'ऊं शहीद मेजर अजय सिंह जसरोटिया दे चित्तर थमां बी मता 
प्रभावत होआ। उन्दा व्यक्तित्व मिगी बड़ा गौरवमय ते उदात्त बझोआ। 


में मसूस कीता जे श्हीदें दे परिजनें दा संताप अजें ठंडा नेई पेआ ऐ 
ते उ'नेंगी होर सांत्वना दी लोड ऐ। 

यज्ञज्नाला कश गै गुरु ग्रंथ साहब दा पाठ बी होआ करदा हा। उत्थें 
बी टेंट दा इक मंडप बने दा हा। ग्रैंथी उच्चे मंच उप्पर बेहिये पाठ करा करदे 
हे ते केई परिजन उ'नेंगी सुना करदे हे। यज्ञशाला दे सामने इक बड्डा मंडप 
बने दा हा। उत्थें बी इक उच्चा मंच हा। उस मंच पर वृन्दावन थमां आई दी 
कीर्तन-मंडली विराजमान ही। मंडप इच कोई सौ दे करीब पंत पाठ करने इच 
व्यस्त बझोए। 


सर्वधर्म यज्ञशाला दे संयोजक श्री बालक योगेश्वर हुंदा बी इक बक्खरा 
कक्ष हा। उत्थें उंदे दर्शन करन मते लोक जा करदे हे। में यज्ञशाला परिसर 
दे केई चक्कर लाए। उत्थें मिगी मते लोक जम्मू खेत्तर दे गे लब्भे। इंदे इच 
किश ओह्‌ लोक बी हे, जेहडे आवा बालक योगेश्वर हुंदे परम-शिश्श हे। 
ओह्‌ यज्ञ गी सफल बनाने दे उद्देश्य कन्ने आए दे हे। यज्ञ इच मते श्हीदें दे 
परिजन हे। किश लोक जम्मू थमां बाहर दे बी हे। जम्मू दे मशहूर कृष्ण जोतपी 
दे दऊं पोत्तरे ते उंदी मां स्नेह बी इस यज्ञशाला इच शामल ही। 

कारगिल लड़ाई दा मता असर द्रास दे इस्सै खेत्तर उप्पर पेआ हा। द्रास 
दी मशहूर टाइगर हिल यज्ञशाला थमां मसां पंज किलोमीटर दूर ही। सेना ने 
इस प्हाड़ी तोड़ी शहीदें दे परिजनें गी पुजाने दा कम्म अपने जुम्मै लेत्ते दा हा। 
टाइगर-हिल दे किंगरें उप्पर विजय-दिवस आहले दिन बी बर्फ जम्मी दी ही। 
इस प्हाड़ी कन्ने लगदियां दूइयां प्हाड़ियां बी कारगिल लड़ाई इच रणक्षेत्र 
बनियां हियां। स्थानी लोकें असेंगी उ'नें आफत भरे दिनें दी दास्तान सुनाई तां 
साढ़े बी रोंगटे खडोई गे। 


द्रास खेत्तर दे लोकें इच वर्णन करने योग्य में त्रे गल्ला दिक्खियां-पहली 
गल्ल एह ही जे ओह्‌ पक्के देश-भक्त न। ओह्‌ इन्ने गे सच्चे हिन्दोस्तानी न, 
जिनमें अस-तुस आं। दूई गल्ल में उदे इच एह दिक्खी जे पढ़े-लिखे दे युवक 
हिन्दी बी शैल चालली पढ़ी-लिखी लैंदे हे। त्री गल्ल उंदे इच में एह. दिक्खी 
जे ओह उदारवादी हे। फिरकापरस्ती दे अंश उंदे इच मिकी नेई लब्भे। इ'यां 
आह्‌ आर्थक द्विश्टी कन्ने मते पिच्छडे दे न। ओह मेहनती ते बड़े न, पर उ दें 
कोल पानी लगदे खेत्तर घट्ट न! 25 जुलाई गी सेना पास्सेआ आयोजत 
व्रिजय-दिवस दे मौके पर द्रास दे लोक मती संख्या इच शामल होए, पर 
यज्ञशाला इच उंदी गिनतरी में बड़ी बिरली दिक्खी। 

25 जुलाई गी अस इक बजे तोड़ी द्रास गै रेह। उस रोज कटडा, 
उधमपुर ते जम्मू थमां बी केई शरधालु यज्ञशाला इच शामल होने लेई द्रास 
पुज्जे। 


साढ़ा अगला कार्यक्रम द्रास थमां उस्सै दिन लेह्‌ पुज्जने दा हा। इस लेई 
अस दपैहरी 1.30 बजे द्रास थमां रवाना होए। साढ़ी अगली पडां5 खरबु ग्रां 
हा, जेहड़ा द्रास थमां कोई 35 किलोमीटर दूर हा। थोढी दूर जाने दे बाद चढ़ाई 
शुरू होई ते फ्ही शुरू होआ नंगे ते रुक्खे प्हाड़ें दा अनसम्ब सिलसिला | जित्त 
बक्खी बी नजर जा, प्हाड़ गै प्हाड, किश घट्ट डरौने किश मते डरोने। अस 
इ'नें प्हाडें दे द्रिश्श दिक्खदे-दिक्खदे इक घेंटे इच खरबु पुज्जी गे। खरबु भामें 
निक्का ग्रां हा, पर जीवन-उपयोगी इत्थें सारियां चीजां उपलब्ध हियां। असें 
ग्रा बबखी नजर दडाई तां असें गी खुमानियें कन्ने भरोचे दे केई बूहटे लब्भे। 
ड्राइवर ने इत्थें किश चिर कार खडेरी तां जागतें दे झुंड निक्के-निक्के डब्बे 
च खुमानियां भरियै साढ़ी बक्खी हांबे। असें चार-पंज डब्बे खुमानियां खरीदियां 
ते आग्गें गी बधे। मिगी द्रास थमां खरबु दे लोक मते तरक्को-पसंद बझोए। 
उंदी रेहत-बैहत दिविखये बझोआ जे उंदे इच आधुनिकता दा रंग चढ़ा करदा 
ऐ। इयां बी असें गी इत्थें किश हरियाली ते रोंसलापन बझोआ। खरबु थमां 
26 कि.मी. दी दूरी तै$ करिये अस स'जां 4.30 बजे कारगिल पुज्जे। कारगिल 
हुन इक विकसत नगर ऐ। इसदा बजार लगभग इक कि.मी. लम्मा ऐ। बजार 
बरौनक ऐ.। नगर इच मती आवादी शिया मुसलमानें दी ऐ। मिगी लोकें दा लाबा 
ते रहन-सहन दिक्खिये बझोआ जे इत्थुआं दी स्थानी संस्कृति उप्पर बल्ती 
संस्कृति दी रंगत किश मती जैदा ऐ। तीर कमानें दा प्रजोग अज्ज वी स्थानीय | 
लोकं इच प्रचलत ऐ। 

कारगिल अज्ज जम्मू-कशमीर राज्य दा इक जि'ला मुख्यालय एं। इत्थे 
केई सरकारी दफ्तर न, जिस कारण इस स्थान दा म्हत्तव पैहलें थमां मता बधी 
गेदा ऐ। 


एह जि'ला कुल 14,036 वर्ग कि.मी. इच परिव्याप्त ए। इस दियां दऊं 
तसीलां कारगिल ते जंस्कार न। इसदे सत्त विकासखंड न। इसदे अंतर्गत 129 
ग्रां आंद न जित्थें वल्ती, पुरखी, दरदी बौद्ध ते शीना संस्कृति दी झलक मिलदी 
ऐ। इत्थें इक होर पुराना कबीला बी रोंहदा ऐ, जिसगी 'यशकुन' नांऽ कन्न 

जानदे न। आक्खेआ जंदा ऐ जे एह लोक यक्षें दे वंशज न ते इंदे प्रदेश गी 
यागिस्तान गलाया जंदा ऐ। 


गलांदे न कारगिल दा नांऽ 15 मीं सदी इच पेआ। इस थमां पैहलें इस 
इलाके दा नां$ पुरिख हा ते इत्थुआं दे शासकें गी पुरिख सुल्तान गलांदे हे। 
एह्‌ राज्य पूरे सुरु खेत्तर इच परिव्याप्त हा। इसदी राजधानी दा नांऽ कारपोखर 
हा। बाद इच पुरिख राज्य बी केई निवके-निक्के राज थढ़ें इच बंडोई गेआ, 
जिं'दे इच मुक्ख हे सुरु, कारचे, सोध, फोकर ते चिकतन। सन्‌ 1834 ई० इच 
वजीर जोरावर सिंह ने मड़वा जित्तने दे बाद सारें थमां पैहलें इ'नें निक्के-निक्के 
राज्यें गी अपने अधिकार इच लैत्ता हा। सन्‌ 1834-35 इच जोरावर सिंह 
जंस्कार, सुरु घाटी ते कारगिल इलाके गी जित्तने इच सफल रेहा। इ'यां 
कारगिल जम्मू राज्य दा तदूं थमां गै इक हिस्सा रेहा ते साढ़े इस इलाके कन्न 
पौने दो सौ साल थमां बी पुराने सरबंध न। 


कारगिल इच घुम्मने दा मिगी मता घट्ट समां मिलेआ. अ'ऊं थोढा चिर 

सुरु नदी दे घाट दी अटारी उप्पर बैठा। मिगी दिक्खियै त्रै वल्ती कुडियां मेरे 
कोल आइयां ते पुच्छन लग्गियां-'तुस नजुमी ओ ?' मेरे चिट्टे टल्ले ते सिरे 
दे बधे दे बाल दिक्खियै शैद उ'नें एह क्याफा लाया होना। में 'हा' इच सिर 
ल्हाया तां उ नें मेरी परीक्षा लेने लेई पुच्छेआ-एह दस्सो एह कुडी किस कलास 
इच पढ़ा करदी ऐ। में कुडी दी उमर दा अंदाजा लाया ते जबाब दित्ता- नौमीं | 
. मेरा अन्दाज़ा स्हेई निकलेआ। उ'नेंगी यकीन होई गेआ जे अ'ऊं पक्क नजूमी 
आं। ओह्‌ मेरे थमां अपने भविक्ख पुच्छन लग्गियां पर तौले गै मेरी गड्डी 
आई गेई। में अपनी सीट मल्ली ते साढ़ी गड्डी मूलबेक ग्रां लेई दौड़न लगी। 
मूलबेक कारगिल थमां 32 कि.मी. दूर हा। रस्ते इच असें जंस्कर प्हाड़ दियां 
शृंखलां, भूरे रंगे दियां चट्टानां ते लगभग पंज किलोमीटर लम्मा इक पठार 
दिक्खेआ। रस्ता मता गै वीरान ते सुनसान हा। फ्ही बी अस अग्गें बधदे गे 
ते सवा घैंटे इच मूलवेक ग्रां पुज्जी गे। इत्थें इक चट्टान गी कुरेदिये बनाई 
गेदी महात्मा बुद्ध दी पंजाह्‌ फुट्ट उच्ची मूर्त दिक्खिये अस बड़े हैरान होए। 
मूर्ति दे थल्लै नमां गुम्पा हा। इ'यां गलांदे न जे एह मूर्त कुशाण कालीन ऐ। 


मूलवेक इच असें गी केई विदेशी बी मिले, जेहड़े इस मूर्त दे फोटो 
लै करदे हे। इत्थें केई होटल बी हे, जिं'दे इच इक उधमपुरियें दा बी हा। 

असें मूर्त दे दर्शन कोते ते कोतु-ला दी चढाई चढ़ने गी अग्गें बधे। कोतु- 
ला 14000 फुट्ट दी उंचाई पर हा। साढ़ी गड्डी इस उप्पर दौड़न लगी तां 
अस ठंडी ब्हाऽ दे फंडूके सेहन करन लगे। इत्थुआं दी मिट्टी, प्हाड़ें दा रंग 
ते वीरानगी साढे लेई इक चबात दी। अस एह प्हाड़ उतरे तां लामा युर ग्रा 
पुज्जी गे। इत्थें असें इक पुराना गुम्पा ते केई गुफां दिविखयां। इत्थें केई विदेशी 
बी असें गी मिले, जि'नें जुले आखिये साढ़ा अभिवादन कोता। 


लामा युरु ग्रां मेरे लेई इक इतिहासक थाहर बी हा। एह ओह्‌ जगह 
ही जित्थें वजीर जोरावर सिंह ने लेह्‌ उप्पर हमला बोलने थमां पैहलें किश 
चिर लेई अपना शिविर लाया हा। केई डोगरा सैनिक उत्थें रुके हे ते उ'ने 
गी लामा युरु गुम्पा इच जाइयै बौद्ध सिद्धें, तांत्रकें ते योगियें दे दर्शन कीते 
हे। 


लामा युरु ग्रां थमां अस खालत्सी लेई करीब पंज बजे रवाना होए। साढा 
अगला रस्ता बी सुनसान ते प्हाड़ी हा। अस फ्ही भूरे, मटमैले ते रंग-बिरंगे 
प्हाड़ें इच गोआची गे। रस्ते इच प्हाड़ गै प्हाड़ हे। इने प्हाडें दे द्रिश्श मते 
गै डरौने ते अद्भुत हे। कुदै इ'यां बझोंदा हा जे बड्डे-बड्डे हाथी लेटे दे 
न ते उंदियां उभरी दियां पिट्ठां असें गी लब्भा करदियां न। अस इ "नें प्हाड़ें 
थमां किश अग्गें बघे तां रस्ते इच सिन्ध नदी दी इक धारा बंदोई। इक निक्की 
सरिता गी दिविखयै असें गी इक नमीं जिंदगी दा एहसास 'होआ। प्हाड़ें इच 
असें गी अपना आप बी गोआचे-गोआचे दा बझोआ दा हा। स 'जां सत्त बजे 
दे करीब अस कार इच ढोलके खंदे खालत्सी पुज्जे। खालत्सी जि'ला लेह्‌ दा 
तसील हेड क्वार्टर ऐ। इत्थें विकास खंड अधिकारी दे दफ्तर दे इलावा होर 
बी केई दफ्तर न। हुन इत्थें रौहने लेई होटल बी हैन ते खाना खाने लेई रेस्टोरेंट 
बी हैन। इत्थें दो-इक डोगरें दियां हट्टियां बी हैन। असें खालत्सी चाह. पीती 
ते लेह्‌ लेई टुरी पे। खालत्सी थमां 33 किलोमीटर अग्गें मुख सड़क 
किश दूर विश्वप्रसिद्ध आलची दा गुम्मा ऐ, न्हेर पौने कारण अस उत नेई 
जाई सके। साढी कार आग्गें गै अग्गें गी सरकदी गेई। रस्ते इच असें इक 
गुरद्वारा, सेना दी छावनी ते किश उच्चे लम्मे भवन बी दिक्खे, पर न्हेरा पेई 
जाने कारण उंदे नांऽ नेई पढ़ी सके। राती दे साढे नौ बजे असें लेह शैहर इच 
प्रवेश कीता तां बजार बंद होई गेदा हा। साढ़े ठेहरने दा प्रबन्ध सरकट-हाऊस 

इच हा, इस लेई अस सिद्धे उत्थे गै पुज्जे। 

सरकट-हाऊस दे इक अधिकारी ने असें गी कमरे खोहूली दित्ते ते अस 
कमरें इच बड़ी गे। असें खाने-पीने दा प्रबन्ध सरकट-हाऊस इचै गै कीता। 
साढे सौने थमां पैह्ले लेह. दा इक अधिकारी होर आया। उसने पेंगांग जाने 
दा अनुमति-पत्तर साढ़े हत्थ थम्हाई दित्ता। पेंगांग लद्दाख दी इक मशहूर झील 
ऐ। एह. पर्यटकें लेई ते खोहल्ली दित्ती गेदी ऐ, पर इत्थे जाने लेई जि'लाधीश 
दे कार्यालय थमां परमिट लेना जरूरी ऐ.। असें फेसला लैत्ता जे अस सत्त बजे 
सवेरे अपनी जात्तरा पर रवाना होई जागे, इस लेई अस सारे सबेला गै सेई गे। 


26 जुलाई गी अस सारे पंज बजे उट्ठे। अपनी आदत दे मुताबक अ'ऊं 
भ्रमण लेई निकलेआ। सरकट-हाऊस दे सामने गे इक प्हाड़ी उप्पर लद्दाख दे 
राजें दे पुराने मैहल हे। मेरी पैहली नजर उ'नें मैहलें पर गे पेई। एह महल 
भामें टुट्टी-फुट्टी गेदे हे, पर अज्ज बी एह लेह्‌ दे स्मारके इच मता उच्चा 
थाहर रखदे न। एह महल नौ मंजिला हा ते इसगी लद्दाख खेत्तर दा इक अजूबा 
आक्खेआ जाई सकदा ऐ। अ'ऊं किश चिर लेह दे उप्परले बजार इच बी 
घुम्मेआ-फिरेआ ते फ्ही साढे छे बजे दे करीब सरकट-हाऊस पुज्जा। उत्थं 
मिगी जम्मू दे केई अधिकारी मिले, जेहड़े मेरे नांऽ थमां परिचित हे। मेरे सारे 
साथी न्हाई-धोइये त्यार होई गेदे हे। मि'म्मी तौल-तौल कीती, कप्पडे बदले, 
न्हारी खादूदी ते कार उप्पर आइये बेही गेआ। ठीक 7 बजे अस पेंगांग झील» 
दिक्खने लेई रवाना होए। एह झील लेह थमां 133 कि.मी. दूर ही। 

अस लेह्‌ बजार थमां लंघे तां असें गी विदेशी पर्यटकें दी मती भीड़ 
बझोई । स्थानी लोकें दी रेहत-बेहत ते लाब्बे इच बी मता फर्क बझोआ। स्थानी 
ते विदेशी दोऐ जीन दे कप्पड़ें इच गै लब्भे। लेह शहर गी दिक्खिये इ'यां 
बझोंदा हा जे अस कुसै योरुपी नगर इच घुम्मा करने आं। लेह दी कुड्यां 
जीन दी पेंट इच मतियां चुस्त ते फुर्तीलियां बझोआ दियां हियां। लेह. बजार 
दियां हट्टियां माल ते समान कनै खचा-खच भरोची दियां लब्भियां। किश 
हट्टियां डोगरें दियां बी हियां। इक हट्टी उप्पर डोगरा स्वीट शाप बी लखोए 
दा हा। 


लेह इच असें केई आलीशान होटल, रेस्टोरेंट ते वार शाप्स दिक्खियां। 

स्थानी लोकें दे घर जैदा दुमंजिले हे ते उं'दे इच सूर्य दी तपश लेने लेई शीशे 
लग्गे दे हे। 


अस कार उप्पर गै बैठे दे बजार दे दक्ख दिखदे जा'रदे हे। असें गी 
हर उच्चे टिब्बे उप्पर बौद्ध मंदर जां गुम्पा नजर आवा'रदा हा। थाहरें-थाहरें 
लामें दियां पैरामिड आकार दियां समाधियां हियां, जि'नें गी छोस्तेन गलांदे 
न। इंदे इलावा बजार दे बिच मणि तुंजुर (प्रार्थना चक्र) बी हे जि'न्दी बनावट 
ढोल जां ड्रम जैसी ही। इ'यां गे असें गुम्मा दे अग्गें-पिच्छें मणि दीवारां जां 
कंकणियां बी दिक्खियां। 
अस लेह दे मुक्ख बजार थमां लंघे तां अग्गें खु'ल्ला थाहर आई गेआ, 
जिसदे दबवखी आलीशान हटिटयां हियां। इत्थुआं दा असें खाने-पीने दा समान 
खरीदेआ, हट्टियें कश गै नारबू हस्पताल हा। इत्थें मरीजें दी मती आओ- 
जाई ही। अस किश होर आग्गें बधे तां बहुमंजले भवन नजर ओन लगे। किश 
नमियां कालोनियां बी निर्माणाधीन हियां। इक बड़डे भवन द कढ बाड लागा 
दा हा, जिस पर लिखे दा हा-शोध केन्द्र/अ'ऊं शाध-केन्द्र इच जाना चाहदा 
हा, पर समें दी तंगी कारण नेई जाई सकेआ। 


लेह थमां किश अग्गें गी बधे तां मेरी नजर लम्म-चाड़ रेतीले मदान 

पर पेई# इ'नें मदानें इच बी केई नम॑ भवन बन द ह| अस किश अग्गं ग 

तां इक होर सन्हाकड़ा मदान नजरी आया, जिस उप्पर हिन्दी इच लिख दा 

हा-"सिन्धु-दर्शन स्थल', हर व रे जून म्हींन इत्य गं इक महोत्सव दा आयोजन 
हांदा ऐ, जिस इच देश-भर द कलाकार हिस्सा लेंदे न। 


असें इत्थें सिन्धु नदी दे दर्शन कोत ते पहां नदी दै कंढे-कंढे बनी दी 
सडक दे सज्जै-खब्बै नजर दडांदे अस कार पुज्जी ग कार थमां इक सडक 
मनाली गी गेई ते दूई सड़क टंगसे गी जंदी ही। असें पेंगांग जाना हा। पगाग 
टंगसे खेत्तर इच इक अति रमणीक झील ही, इस लेई ड्राइवर ने गड्डी माडा 
ते अस पूर्व-उत्तर बक्खी अपने गतट्य स्थान बक्खी चली प। 


लेह थमां कारु तोडी साढी जात्तरा मता आनन्दमयी रेही। सडके द 
दबक्खै हरियाली ही। इस लेई साढ़ियां अक्खा बी तृप्त होई गेइयां। 

कारु इच इक पुलीस चौकी ही। उत्थें सपाहियें साढा परमिट दिक्खेआ 
ते फ्ही असें गी अग्गें बधने दी इजाजत दित्ती। अस कारु थमां सकती बक्खी 
चले। सकती कारु थमां 10 कि.मी. दूर इक बौद्ध ग्रां हा। इत्थें शेहरी म्हौल 
दा कोई असर नेई हा। लोक परम्परागत वेश-भूशा इच लब्भे। फ्ही एह्‌ दस 
किलोमीटर दा पूरा टोटा असें गी सरसब्ज बझोआ। इक टिल्लुऐ उप्पर असें 
इक किले दे नशान इक गुम्पा ते छोस्तेन दे चि'न्न बी दिक्खे। असें सकती 
टप्पेआ तां साढ़ी अगली पड़ांऽ टांगसे ही। इत्थें पुज्जने लेई असें गी बड़ा लम्मा 
रस्ता तै5 करना हा। सकती थमां अस अग्गें गे तां इक फौजी चौकी इच असें 
गी रुकने लेई गलाया गेआ। उत्थें असें अपने परमिट दे काकल दस्से ते फ्ही 
रोहिला दी चढ़ाई चढन लगे। एह चढ़ाई किश मती मुश्किल ते नेई ही, पर 
बेजान प्हाड़ें दे कारण वीरानगी मती बझोआ दी ही। इस प्हाड़ी सड़क दी 
आकृति बी कुदै रेंगदे सप्पे आहला लेखा ही ते कुदै कंडोली दी बेलै आहूला 
लेखा सिद्धी ही। अस उप्पर गै उप्पर चढ्दे गे। असें गी इ'यां बझोन लगा 
जे अस गास छूहने लेई उप्परै गी चढ़ा करने आं। खीर दस-बारां किलोमीटर 
दी होर चढाई चढ़ियै अस रोहिला टॉप. पर पुज्जे तां दिकखेआ इक बोर्ड लग्गे 
दा हा, जिस उप्पर लखोए दा हा-17500 फुट्ट/असें गी बी बझोआ जे इन्ने 
उप्पर चढ़ी आए दे आं। इत्थें असें गी साह फुल्लने दी बी किश शकैत मसूस 
होई। एह शकैत असें गी द्रास कारगिल ते लेह बी मसूस होई ही, पर उत्थें 
थोढ़ी मात्रा इच ही ते इत्थें मती हो। असें गी आपूं पता हा जे एह्‌ सब किश 
आक्सीजन दी कमी कारण 'ऐ। असें जि'यां रोहिला प्हाड चढ़ेआ हा फ्ही उ 'आं 
गै उतरन बी लगे। उतराई इच असें गी सड़क पर कम्म करदे मजदूरें दे केई 
टोल लब्भे। उ'दे इच मते झारखंड, खब्बल, बंगाल ते मणिपुर दे बी हे। प्हाड 
ढलेआ तां फ्ही किश सरसब्ज लब्भन लगा। एह इयां हा जे द'ऊं प्हाड़ें दे 
दरम्यान 40 थमां 50 मीटर चौड़ी इक सैल्ली पट्टी ही। इस पट्टी दे बश्कार 
इक हिमानी प्रवाहत ही। इस सैल्ली पट्टी इच पशमीना बक्करियें दे झुंडें दे 
झुंड चरा करदे हे। जोजिला टप्मने दे बाद असें बक्करियें दे केई झुंड दिकखे 
हे, पर एह झुण्ड आकार दी द्विश्टी कन्ने किश ब्रकखरे गै बझोंदे हे। इत्थें याक 
डंगरें दे बी रेबड़ें दे रेबड़ चरा करदे हे। असें इत्थें किश निक्कियां गवां बी 
दिक्खियां जिं'दी शकल डुग्गर दी गवे आहला लेखा गै ही। 

प्हाड ढलने दे बाद फ्ही निक्के-निकके ग्रांएं दा सिलसिला शुरू होआ। 
इ'नें ग्रांएं कश गै फौजी-शिविर बी हे। अस जि'यां-जि'यां अग्गें जंदे गे 
हिमानियें दी तदाद बी बधन लगी। अस छंगाला पुज्जे तां असें गी इ "में प्हाडे 
दे बश्कार लम्में-चौड़े मैदान बी लब्भे, जेहड़े उच्चकोटि दी चरागाहें लेई मश्हूर 
हे। रस्ते इच कुदै-कुदै निक्कियां-बङ्डियां हट्टियां बी हियां। उत्थें खाने-पीने 
दियां बस्तां उपलब्ध हियां। असें रस्ते इच रुकिये ठंडियां बोतलां पीत्तियां, की 
जे ढलाई ढलने दे बाद असेंगी गर्मी बझोआ करदी ही। 

अस सुल्तक-दुर बुक थमां गुजरदे होई करीब 11 बजे टंगसे पुज्जे। 
टंगसे पुज्जने थमां पैहलें अस दुर बुक दा करीब पंज किलोमीटर लम्मा ते दऊं 
ढाई किलोमीटर चौड़ा मदान दिक्खिये मते गै प्रभावत होए हे। 


टंगसे असें गी इक मता साफ-सुथरा ग्रां बझोआ। इत्थें-त्रीह-पैंती 
हट्ट्यां हियां। ग्रां इच बौद्ध मंदर छोस्तन, मणि दीवार बी ही। लोकें दे मकान 
पक्के हे। इत्थें जात्तरियें लेई केई कैफेटेरिये ते रेस्टोरेंट हे । किश रेस्टोरेंट टेटे 
इच हे। इत्थें लोकें दे मकान पक्के हे ते सारे लोक बौद्ध धर्म दे अनुयायी 
हे। टंगसे इच केई सरकारी दफ्तर बी हे | इत्थें विकास खंड अधिकारी दा दफ्तर 
ते प्राइमरी हैल्थ-सेंटर बी हा। शकली थमां लोक मंगोल नसल दे बझोआ दे 
हे। 

उंगसे ब्लाक दी सीमा चीन दे बाडर गी छूंहदी ऐ। चशूल दा इलाका 
“बी टंगसे दे अन्तर्गत ऐ। इस ब्लाक इच केई निक्के-बड्डे ग्रां न ते ब्लाक 
दी जनसंख्या कुल्ल 4903 ऐ। टंगसे लेह थर्मा 117 कि.मी. दूर ऐ। 


अस टंगसे गी टप्पिये अगली प्हाड़ियें पास्से बधे। इ'नें प्हाडियें दे पत्थर 
बी असें गी बडे अजीब-जन लग्गे। एह मते गै चमकदार हे, इ'यां सेही होंदा 
हा जे इंदे उप्पर तेल मलियै इ'नेंगी लशकाया गेदा ऐ। रस्ते इच जात्तरियें दे 
ठैहरने गित्तै तम्बू लाइये केई गेस्ट- हाऊस खडेरे गेदे हे। इक गैस्ट-हाउस 
दा नांऽ बुड लैंड टुरिस्ट कैंप हा। इत्थें पंज-छे तम्बू हे। 

इस थमां अगला रस्ता असें गी किश औखा इस करी बझोआ, की जे 
दपैहर भखने करी हिमातियें दा पानी बधौ गेदा हा। सड़क दे रस्ते इच केई 
हिमानियां हियां, जि'नेंगी पार करना जरूरी हा। असें जि'यां गै मुगलाव गैस्ट- 

हाऊस टप्पेआ, हिमानियें दा सिलसिला शुरू होई गेआ। इंदे कारण सड़क इच 
केई व्यवधान बी आए, पर अस अग्गें-गै अग्गे बधदे गे ते ठीक 12.30 बजे 
पैंगांग झील दे उप्परले कंढे तोडी पुज्जी गे। इत्थें बी इक सैनिक शिविर हा। 
झील दे कंढै 133 किमी. लम्मी सड़क पक्की ही। अस झील दॅ'कंढे पुज्जे 
तां उत्थें वीडियोग्राफी होआ दी ही। झील दे कंढे-कंढे सत-अट्ठ मोटर 
साइकल सवार दौड़ ला करदे हे ते इक विदेशी जनानी अपने कोमती कैमरे 
कन्नै उंदियां तस्वीरा ले करदी ही। 

झील दा परिद्रिश्श बी मता गे रमणीक ते मन-भाना हा। झील दा उतरी 
सिरा अनुमानतः त्रीहू मीटर चौड़ा हा। इसदे उत्तर इच जेहडी निक्को प्हाड़ी 
ही, ओह लगभग 20 मीटर, पूर्व आहली प्हाड़ी 25 मीटर ते पच्छम आहली 
प्हाड़ी कोई 30 मीटर उच्ची ही। एह झील उत्तर थमां शुरू होइयै दक्खन बक्खी 
फैलदी बझोआ दी ही। झील दे कंढे उप्पर समुन्दर आहला लेखा छल्ल आवा 
करदे हे। इस झील दा पानी इ'यां खारा हा, पर किश चिट्टे रंग दे पंछी इसदी 
उप्परली सतह्‌ उप्पर तैरदे बी त्रझोंदे हे। 


आक्खेआ जंदा ऐ जे एह. झील डेढ सौ किलोमीटर लम्मी ऐ। इसदी 
चौड़ाई बक्खरे-बवखरे थाहरें बवखरी वक्‍्खरी ऐ। कुदै इक किलोमीटर ते कुदै 
चार थमां पंज किलोमीटर ऐ। एह साफ पानी दी झील ऐ ते दिकखने इच नीली 
बझोंदी ऐ। लद्दाखी-भाशा इच इस झील दा नांऽ त्शो पग्कांग ऐ, जिसदा अर्थ 
ऐ बड्डे सुराख आहूली झील । 

एह झील पर्यटकें लेई सिरफ मेरक ग्रां तोडी गै खोहली गेदी ऐ। इत्थ 
झील दे कंढै किश घर ते इक रस्टोरेंट ऐ। इत्थें नौका-विहार दी व्यवस्था बी 
ऐ। पर सैनिक-अधिकारियें दी अनुमति दे बगैर नोका-विहार बर्जित ऐ। मेरक 
ग्रां इसदे उप्परले किनारे थमां पंज-छे किलोमीटर दूर ऐ.। अग्गें जाने लेई सड़क 
कच्ची ते खराब ही, इस लेई अस मेरक तोड़ी ते नेई पुज्जे, पर झील दा 
परिद्रिश्श असें मते-अग्गें जाइये बी दिकखेआ। इत्थुआं दा चशूल दी दूरी 54 
कि.मी ही। असें गी इस झील तोड़ी गे जाने दी अनुमति ही, इस लेई अस 
चशूल नेई जाई सके। 


एह झील सतह समुन्दर थमां 1.1329 फुटूट डचाई पर ऐ. इस लई 

आक्सीजन दी इत्थें बी कमी मसूस कोती जंदी ऐ। 


चशूल तोड़ी एह्‌ झील भारत दे अधिकार इच ऐ ते उस थमां अगं एह. 
चीन-तिब्बत दी सीमा इच ऐ। इस झील दे कंढे जंगली घोडें दी दौड़ मती 
दिलकश बझोंदी ऐ। 


इस झील थमां अट्ठ किलोमीटर दक्खन इच त्शो रुल नांऽ दी इक कोडे 
पानी दी झील होर बी ऐ। एह झील लगभग 25 किलोमीटर लम्मी ते पंज 
किलोमीटर चौड़ी ऐ। लद्दाख इच इक होर झील त्शोमो री री बी ही, जेहड़ी 
सतह समुन्दर थमां 15000 फुट्ट उच्चे थाहर प्हाड़ें कन्ने घिरी ऐ, पर अस 
इ'नें दोनें झीलें गी दिक्खे बगैर लेह्‌ परतोई आए। 

डोगरा सैनिके पैदल चलिये इ'नें झीलें उप्पर अधिकार कि'यां कोता 
होग, मेरे लेई एह इक खतोला गै रेहा। मोटर उप्पर चढिये इत्थें पुज्जने इच 
असें गी इन्नियां मुश्कलां आइयां तां सिरे उप्पर समान ते मूढै उप्पर बन्दूक 
रक्खिये साढे पुरखें इस इलाके गी कि'यां सर कोता होग ? मेरे लेई इस सुआल 
दा जवाय इक गे हा-हिम्मत ते ब्हादरी। इस झील दे कंढे खड़ोइयै में अपने 
पुरखें दे उज्जवल ते गौरवशाली कारनामें गी चेता कीता तां मेरा मत्था आदर 
ते मान कन्ने उं'दे अग्गें झुकी गेआ ते अ'ऊं सोचन लगा जे जिस जाति दे 
लोक इन्ने पराक्रमी हे, ओह्‌ अज्ज दे दौर इच पिछड़ी को गेई ? 


ठीक 1.30 बजे अस झील दिक्खिये उत्थुआं दा परतोए। साढे लोई पही 
उ'ऐ सड़क, उ'ऐ प्हाड़, उ'ऐ सरितां, उ'ऐ हिमानियां साथन हियां, जि gi 
पिच्छे छोडिये अस इत्थे पुज्जे हे। जि'यां-जि'यां कार पिच्छें गी परताआ दी 
ही मेरा दमाग बी डुग्गर दे उ'नें रणवांकुरें दी वीरता दे इतिहास दी ता व 
फिरा दा हा, जि'नें जम्मू दी कंढियें ते प्हाडें थमां लिये शते ०० 
इच अपनी जित्त दे झंडे गड्डे हे। 

अस कोई पंज बजे परतियै कारु पुज्जे। लेह्‌ गी परतोआ करदे है ता 
रस्ते इच सेना पास्सेआ लद्दाख एकता-दिवस दा आयोजन चला करदा र 
ज्हारं-वद्धे लोक इत्थें कट्ठे होए दे हे। लद्दाखी लोक-नाच, गीत ते संगीत 
दो धुनां साढ़े कन्ने इच बी पवा करदियां हियां। पर अस इत्थें मता चिर नेई 

रुके ते ठिकसे गुम्पां दिक्खन चली पे, जेहड़ा साढे रस्ते इच गै पौंदा हा। 
उत्थुआं दा अस सिद्धे जोरावर दा किला दिक्खन गे। पूर्वोन्मुखी एह्‌ किला 
कोई पंच कनाल जमीन इच परिव्याप्त हा । एह्‌ मिट्टी दा किला हा। अस किले 
दे अन्दर बाहर फिरे, उसदे केई कोश्ठ दिक्खे, घुड़साल बी दिक्खी ते परतोई 
आए। एह्‌ किला दिक्खियै मिगी डोगरा सेना दी वीरता ते अदम्य उत्साह दा 
एहसास होआ। मिगी बझोआ जे लद्दाख जे अज्ज भारत दा इक अंग ऐ तां 
इस दा श्रेय वजीर जोरावर सिंह ते उस कनै विजय-अभियान पर गेदे डोगरा 
फौजियें गी जंदा ऐ। 

किला दिक्खिये अस विश्राम करने लेई सरकट-हाऊस परतोए तां लेह्‌ 
इच तैनात चीफ जुडिशल अफसर श्री संजीव गुप्ता ते उधमपुर कॉलेज इच मेरे 
थमां पढ़े दे किश होर पूर्व विद्यार्थी साढ़ा इन्तजार करादे हे। उ'नें साढ़ा 
निग्घा सुआगत कीता। उं'दी खातिरदारी बी साढ़े लेई नेई बिस्सरने आहली ही। 


स'जा अस लेह्‌ नगर दिक्खन निकले। लेह्‌ दा बाज़ार असें गी पही बड़ा 
रौनक भरोचा लग्गा। विदेशियें ते पर्यटकें कन्ने एह शैहर भरोचे दा हा। उस 
दिन अस रातीं चिरें सुत्ते। मिगी गूढी नींदर ते पेई पर पूरी रात मिगी सुखने 
इच डोगरा फौजियें दी कदम ताल ते जोरावर सिंह दी हुंकार गै सनोचदी रेही। 


27 तरीक गी असें अपने बिस्तरे ब'नने ते मनाली आहले रस्तै 29 जुलाई 
गी उधमपुर रातीं दे बारां बजे स्हेई-सलामत पुज्जे। 


मेरे लेई एह्‌ नेई बिस्सरने आहली जात्तरा ही। े 

